
        
            
                
            
        

    
	Б. Нацаг

	 

	ГЭРЛИЙН ТҮРҮҮЧ

	 

	“УЛСЫН ХЭВЛЭЛИЙН ГАЗАР” Улаанбаатар хотноо 1977 онд эрхлэн хэвлүүлсэн номыг

	Цогт охин тэнгэр сангийн захиалгаар Цагаан бамбарууш хэвлэлийн газарт 2026 онд цахим хэлбэрт хөрвүүлэв.

⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

ӨМНӨХ ҮГ

	 

	Уншигч танаа толилуулж буй энэхүү номыг бүтээгч Буниагийн Нацагийн анхны зохиол олон жилийн тэртээ хэвлэгдсэн билээ. 1938 онд «Хүүхдийн хоршоо» хэмээх бяцхан өгүүллэг «Боловсон худалдаа» сонинд анх хэвлэгдсэн нь түүний уран бүтээлийн эхлэл байжээ. Шинэ монголын утга зохиолын их мөрөнд өвөрмөц нэгэн арга барилаараа нэгэн булаг болж нийлсэн зохиолч Нацагийн уран бүтээл хөдөлмөрийн хүмүүсийн ажил үйлсийг гол болгон тусгадгаараа онцлог юм.

	Б. Нацаг 1919 онд төржээ. 1935—1937 онд санхүү эдийн засгийн техникум, 1939—1941 онд цэргийн дунд сургууль, 1953—1956 онд намын дээд сургууль төгсжээ.

	Зохиолч Б. Нацаг 1937 оноос эхлэн нягтлан бодогч, зааварлагч аймгийн гүйцэтгэх захиргааны дарга, намын хорооны нэгдүгээр нарийн бичгийн дарга зэрэг нам улсын хариуцлагатай ажил олон жилийн турш хийхийн завсар уран зохиол тасралтгүй оролдож олон өгүүллэг, найруулал, тууж бичсэн нь совин, сэтгүүлд удаа дараа нийтлэгдэж, тусгай ном болон хэвлэгдсэн билээ.

	Б. Нацагийн «Өрнөлтийн замд» «Содон дуу» тууж нь уншигч түмний сонирхон уншдаг бүтээл болсон юм.

	Уншигч таны гарт очиж байгаа «Гэрлийн түрүүч» хэмээх энэ номд зохиогчийн сүүлийн үед бичсэн өгүүллэг найруулал туужаас түүвэрлэн оруулав. Уншигч та энэ номоос хөдөө аж ахуй, үйлдвэрт ажиллаж буй манай үеийн хөдөлмөрийн шинэ хүмүүстэй нүүр учран золгох болно.

	 

	Редактор Н. Банзрагч 



	




	ӨГҮҮЛЛЭГ

	 


ГЭРЛИЙН ТҮРҮҮЧ

	 

	Зуны дэлгэр сайхан цаг, зургаадугаар сарын дундуур билээ. Жолооч Жамбал «ГАЗ-51» машинаар аймгийн төвөөс өглөө эрт гарч, өдрийн турш давхиж хэд хэдэн нэгдлийн шуудан тараав.

	Хамгийн цаад талын «Оргих» нэгдлийн төвд ойртож очив. Оройн нар шингэж бүрий боллоо. Машиныхаа гэрлийг асаангуут цагаа харвал шөнийн арван цаг дөхжээ. Ингэж өдөр шөнө, өвөл зунгүй явж өөг нь андахаа байсан хангай нутгийн замаар давхин удаж түдсэн ч үгүй нэгдлийн төвд иртэл цахилгааны гэрэл гялалзан, клубийн үүдээр хүмүүс бужигнаж дуу хөгжим хангинан, их л хөгжилтэй байв. «Амралтын өдөр биш байтал юун хөлтэй наргиан болж байгаа юм бол доо» гэж гайхсаар сум нэгдлийн албан байранд очиж жижүүрт нь шуудангаа өгөөд өөрийн танил өвгөн Дэмбээгийн гэрт оров. Жамбал жолооч энэ сумынх биш боловч сумын зарлага Дэмбээ өвгөнтэй хэдийнээ дотно танил бөгөөд ирэх тоолондоо эс уулзвал, хожим нь өвгөний элдэв үг хаясан зэмлэл сонсдог байжээ. Дэмбээ гуай дал гаруй насалсан мөртөө бие тэнхлүүн, бяр хүч санаснаас огт хариагүй гэлтэй. Хүүхдүүд нь цөм айл гэр болцгоосон агаад нэгдлийн малын суурь бригадад байцгаана. Өвгөн ганцаараа, гэвч орж гарсан олныг элбэг дэлбэг зочлох эелдэг сайхан зантай билээ.

	Дэмбээ өвгөний гэрийн тооноор хурц гэрэл цойлж, үүд хаалга бэхлээгүй байхаар нь Жамбал жолооч шуудхан л алхаж ортол эзгүй байв. Зогтусан зогстол, хөлийн чимээ дуулдаж, өвгөн Дэмбээ гуай улам ч ануухан болсон шиг алхан орж ирэв. Торгон дээл, шинэ наамал гутал өмссөн нь түүнд их намбатай зохижээ.

	Жамбал угтан авч, амар мэндээ мэдэлцэв.

	— За хүү минь, тавтай сууж, идээ идэж цай уу. Ядарч явна уу? Эртхэн ирж амжсангүй юу? гэж үгээ давхцуулан хэлэв.

	Өвгөн зуухныхаа хойд талын ширээн дээрх юмсыг цагаан бүтээлгээр бүтээснийг авав. Тэнд болсон мах, данхтай цай, тавагтай идээ, хувинтай айраг өржээ.

	— Танайхан юун найр наадам, хөл хөгжөөнтэй байгаа юм бэ?

	— Манай нэгдэлд цахилгаан гэрэл тавьсны баяр хийж байна. Мөн ч хөгжилтэй юм боллоо шүү. Клубт хүн олон, залуус дуулж бүжиглэж байна. Залуу явсан үе санагдаад баахан хоргодож нэг хоёр дуу дууллаа. Машин гадаа ирэхээр л гарч ирлээ шүү дээ, хүү минь.

	— Би жүжигчин өвгөнийхөө тоглолтод саад хийчхэв үү дээ гэж Жамбал, даажигнангуй хэлэв.

	— Буруу хойшоо, Би юу шалих вэ? гээд өвгөн инээснээ, — Харин төв газрын хүн чамайг урин аваачиж дуулуулна байгаа даа гэв.

	Жолооч, өвгөн хоёрын хөгжилтэй яриа үргэлжилж байтал айлын Балдан ирж ярианд оролцов. Өвгөн лонхтой архинаас хундагалж нөгөө хоёртоо барив. Тэдний яриа одоогийн юмнаас урьдын юм хуучлахад шилжиж нэгдлийнхээ түүхээс ярьж өгнө үү гэж гуйсанд өвгөн ч дургүйцсэнгүй. Тэр угаас тус нэгдлийн ууган гишүүний нэг билээ. 

	Дэмбээ өвгөн эрүүнийхээ шингэн буурал сахлыг илэн ингэж ярив.

	— Өнгөрсөн юм өнөөгийн та нарт үлгэр домог шиг сонин байж мэдэх юм. Тэр жил 1936 оны хавьцаа юм уу даа. Би тэгэхэд тавь дөхөж явлаа. Эр бяр одоог бодвол овоо байжээ. Манайх хүзүү Гомпилынхтай айл тэдний цагааг нь ууж амьдарч явсан юм. Тэднийх нэг өдөр жасаагаа уншуулж даллагаа авлаа. Малыг нь дагаж хаяаг нь дэрлэсэн бид зай чөлөөгүй хөдөлж манай муу талийгаач эмгэн ч эрүүл саруул гялалзаж байлаа. «Хөөрхий тэр маань... » гэж өвгөний царай эвгүй болсноо тамхиа нэрж ховдогхон хэд сорсноо, — Эмгэн маань тэдний олон үнээг саах гэж нартай, бороотой ялгаагүй өглөө бүр үүр шөнөөр эртлэн амжуулж, оройн сааль бол гэгээ тасартал зууралддаг сан. Ядарч унаж ойчих алдсан амьтан л явна. Тэгсэн байтлаа гэртээ бол хувингийнхаа ёроолд шанага хэрийн сүүтэй л орж ирнэ дээ. Буй бүх хөлс нь ердөө л тэр! Ганц тэр маань биш, бид хоёр хүүхэдтэйгээ дөрвүүлээ хамаг ажлынх нь голыг нугална. Даллага авахаас хэдэн өдрийн өмнө таван өдөр дараалан омголон догшин морьдоор нь амь өрсөн явж эсгийг нь татаж өглөө. Нэг хуучин туурга ч бол илүүчлэх юун магад гэж горьдсоныг хэлэх үү. 

	Тэгтэл нэг өдөр талийгаач маань Гомпилын эхнэр Балжид өглөө гэсээр алгын чинээхэн эсгий авч ирлээ. Дөнгөж ганц хос гутал уллаж хүрэхтэй үгүйтэй хуучин муу эсгий шүү! Бололцоотой сон бол хог дээр шидчихмээр л санагдана. Аргагүйн эрхэнд яая гэхэв. Тэр минь хүүхдийнхээ нэгний гуталд ул эсгэж өглөө. Би нэг муу цахиур буутай. Эв нь таарвал хангайгаас хааяа нэг үнэг, чоно тоншиж орхино. Хэзээ юу агнасныг Гомпилын эхнэр ч андахгүй дор нь гараа сарвайж өртгийг нь дараа өгнө гээд л авчихна. Ачлага уналга тэднийхээс хэрэглэдэг болохоор өгөхгүй гэхийн ч аргагүй, оронд нь нэг шөлний хонь өгдөг болов уу гэж горьдоод л үнэ цэнэ нэхэхээс сэтгэл зовно. Тэг тэгсээр хэзээ хойно ганц нэг төлөг эргүүтвэл, нөгөөдхийн чинь өртөг шүү, цааш нь харуул, шөл уу гэж нэмж үглэдэг сэн. Ээ дээ, баян хүн гэдэг хүнийг даанч боддоггүй юм шүү гээд өвгөн урт гэгчээр санаа алдан, урдаа барьсан хултай айргаас хүд хүдхийтэл хэд сүрхий залгиллаа.

	— Тэгээд Гомпилын жасаа даллагын найр өдөржин үргэлжиллээ. Эхнэр нь хураасан архиа ч харамгүй гаргалаа.

	Сэнгэнэсэн сайхан айргийг ч гэдэс мэдэн ууцгаалаа. Айргийн согтоох нь даамай шүү дээ. Оройхон улс нэлээд хөлчүүрхэж, төрх муутай зарим нь үг сөргөж маргаан өдөж эхлэв. Хашир шиг нь гарч явсаар хүн ч цөөрлөө. Тэдний дунд гишүүн Палам нэлээд халамцуу миний дэргэд доохнуур сууж байлаа. Тэр бол цэрэгт явж бичиг үсэгтэй болж ирсэн боловч тухайлсан албан ажилгүй, зэлмүүвтэр амьдарч байв. Эцэг нь Гомпилтой холын садан гэдэг боловч тоодоггүй. Паламыг цэрэгт байхад эцэг нь чөдрийн ганц унаа гуйхад хүртэл харамлаад өгөөгүй. Палам тэр явдлыг дурсаж Гомпилд агсан тавих байдалтай хэдэн үг хэлснээ над өөд хандаж:

	— Дэмбээ гуай бид хоёр ч яах вэ, даржин ядуу улс, өчигдөр хуралд очсон бил үү? Нөхөрлөлийн тухай яриа сонин байгаа биз дээ? гэхэд нь

	— Очсоон, очсон. Нөхөрлөл нэгдэл гэдгийг байгуулж болох нь ээ гэж хэлэв.

	— Болохоор барах уу, зохих газар дэмжинэ, банкнаас зээл олгоно гэж байна шүү дээ. Байгуулбал та орно биз? гэж Палам хэллээ. 32 онд хамтралын адууг 6 сар маллаад насандаа олж үзээгүй хөлсийг авсан минь санагдаж

	— Орно, оролгүй яах вэ. Би ч хувьдаа дургүйлхэх юм байхгүй шүү! гэтэл хүзүү Гомпил, найрын түрүүг барьж суусан Лувсан гавьж хоёр юу юугүй уурлалаа шүү. Лувсан гавьж тэднийтэй садан төрөл биш мөртөө жил бүр хөдөөлж ирдэг, нэлээд зальжин байрын лам, Гомпилынхон гэрээрээ багш гэдэг байсан. Лувсан гавьж ширэв татан муухай харснаа

	— Дэмбээ, чи жасаа даллагын бэлгэтэй дэмбэрэлтэй өдөр хамтрал хомоон сайхан ч гэх шиг юугаа дэмийрээд байна даа гэхэд нь ногоортлоо согтсон Гомпил тосон авч

	— Дэмбээ, чи хэрээ мэдэж, үгээ олж хэлээрэй. Нугалаатны үед байгуулсан хамтрал, хомоон чинь тараад ямаршуу янзтай гуйлгачин царайлж ирлээ дээ!

	— Нөхөрлөл Нэгдэл гэдэг чинь хамтрал гэсэн үг биз дээ. Нөхөр гишүүн Палам та! Надад ухуулаад аль гэж, Паламд агсан тавив.

	— Урьд өмнө нугалаатан этгээдийн бодлогогүй хийж алдсан алдаа, одоогийн учрыг олж, хужрыг тунгаан бодсон бодол хоорондоо ихээхэн ялгаатай шүү дээ. Нөхөрлөл гэдэг нэгдэлд элсэх нь түмэн олонд л хэрэгтэй. Тэгээд д танд ойшоогдохгүй байгаа биз дээ! гэж Палам хэлэв.

	— Энэ худлаа үг, та нар битгий дэмий үг ярь! гэж гавьж Лувсан сүржигнэн хэлэв.

	— Таны боддог биднийхтэй яаж дүйх вэ, өнгөрсөн жил биднийг цэргээс халагдах үес, нам улс төрийн ажилтан нар сануулж сургаж хэлэхдээ: — «Манай хөгжлийн зам бол нийгэм журмын зам мөн учраас та нөхөд орон нутагтаа очоод малаа маллаж өсгөхийн хамт нөхөрлөл, нэгдэл байгуулж, хамтран ажиллахыг хичээх нь чухал гэж байсан юм шүү» гэж Паламын хэлэх чацуу Лувсан, Гомпил хоёр бие бие өөдөө хараад мухардсан байдалтай дуугүйхэн бухимдаж сууцгаана. Гэтэл Гомпилын эхнэр Паламыг явуулахыг оролдож аргадсан нүүр үзүүлээд, аяганд архи хийж

	— Дүү минь, согтож байна уу даа, харьж унт гэсэнд Палам учрыг мэдэх төлөв хүн болохоор тэдэнтэй маргахыг хүссэнгүй жинтэй хэдэн үг хэлээд гарч явлаа. Үнэндээ Паламыг хөдлөх юм бол тогтоож чадах хүн тэр гэрт байгаагүй юм! Паламыг гарч одсоны дараа тэд нар намайг доромжилж эхэллээ. Үлдсэн улсын дотор төлөв томоотой догь хүний нэг хөх Шагдар байсан юм. Тэр бол над шиг ядуу хүн байснаа хувьсгалын дараа амь зуух овоо хэдэн малтай болж бас дүү гэлэн Даш нь 1932 онд ядуу ламын тоонд орж хар болсны хувьд жасаас авсан малаа ах Шагдарындаа өгөөд өөрөө хот орж амьдрахаар явснаас хойш бүр нэлээд малжиж «хөх» гэдэг хочийг бараг дуулахыг больж байсан юм. Шагдарыг миний талд орох байх гэж бодож суутал мань өвгөн харин жаахан халамцуу түнжийж борлоод доошоо харж, дотроо юм бодож сууснаа

	— Би хэзээний төрийн талын юм ярих дургүй, бурханд ч залбираад байдаггүй, ажлын төлөө амь тавин явдаг нэг л тэнэг хүн дээ гээд тэдний нүүр өөд нэг сүрхий харснаа, — Харин хамтрал хомоон тарснаас хойших энэ үед над ёстой жаргалын туйлд хүрсэн шиг санагддаг. Ядаж намайг үхтэл энэ хэвээрээ байгаасай гэж бодохоос заримдаа нэг мэдэхэд залбирчихсан суудаг боллоо гэв.

	Гомпил, Лувсан хоёр маасганатал инээж

	— Чухам даа, Шагдар минь, Бурханд сүжигтэй бай! гэж Лувсан гавьж хэллээ.

	Хөх Шагдар тэгж тэдэнд долигоноод, муу санаатай юм чинь гараад явчихлаа. Гэрт өөр гаднын хүнгүй болмогц Гомпил өндөлзөн

	— Дэмбээ, чамайг яая даа. Чи миний ганц бэлгэтэй өдөр, хамтрал хомоон дурсаад яах санаатай юм бэ? Намайг элдвээр хавчиж, бидний мууг үзэх санаатай байна уу? гэж хэлээд енгэнэтэл уйлсан дүр үзүүлэн өмнөө байсан аяганы ширээг аваад над руу байдаг хүчээрээ шидэж орхилоо шүү. 

	Тэр насаар надаас гурав дүү, гартаа яггүй бүлтэй юм сан. Харин архи хэт ууснаас эрт шүдгүй болж, царай нь шалхгар, овор ихтэй болсон юм. Шидсэн ширээ жижиг мөртөө модны нь зузааныг яана. Тэр миний толгойг онож цохисон бол өвгөн чинь одоо ийм хөгжлийг үзэх ч байсан юм уу, үгүй ч байсан уу, бүү мэд. Харин аз болж баруун мөрийг минь халти цохиод ард байсан том хөхүүртэй айргийг цүл хийтэл цохиход би ч босон харайлаа. Лувсан гавьж ч ханцуйгаа шамлаад босоод ирлээ. Гэтэл Гомпилын эхнэр, хүүхдүүд «айраг, айраг» гэж шуугилдан босон харайж Лувсан гавжийн замд саад боллоо. Айраг доод талаасаа олгойдон хөлөөр урсаж эхэллээ. Хойно нь дуулахад ширээгээр цохисноос доргиж, хөхүүрийн модон гуур (бөглөө нь) бүлтэрснээр тэгж асгасан байж. Тэгээд би айраг асгасныг далимдуулан зугтан гарсан юм. Энэ мэт саад тотгор хэчнээн байсныг тэр гэхэв. Гэвч нөхөрлөл нэгдлийг байгуулах дуртай хүн бишгүй байлаа.

	Бид зөвлөж ярилцаж шийдээд тэр жилийн хойтон 1937 оны намар гишүүн Палам бидний найман өрх санал нийлж «Дэлгэрэх» гэдэг нэртэй нөхөрлөлийг байгуулсан нь одоо манай нэгдлийн үүсвэр нь болсон юм. Анхны хурлыг Зундуйн гэрт хийж сумын намын үүрийн нарийн бичгийн дарга удирдан оролцож, Паламыг даргаар сонголоо. Тэгээд нэгдлээ хөгжүүлэхийн төлөө зориг шийдэж ажилласан юм. Дарга маань хөөцөлдөж явж, найман айлд тус бүр 125, бүгд 1000 төгрөгийн зээлийг банкнаас авлаа. Тэр цагтаа их л юм байсан юм. Гишүүд цөм ядуувтар улс болохоор дундын хөрөнгө мал гэхээр юмгүй байлаа. Зээл олгосонд их урам орж түүгээрээ хөл хийж, тэр жилдээ холын замд жин хөдөлгөлөө.

	Биднийг хараад зарим хүмүүс их сонирхож, саналаа өгч ордог боллоо. Хоёр жил өнгөрөв. Хорь гаруй гишүүнтэй, хоёр мянга шахам малтай болсон юм сан. Янз бүрийн ажлыг хамтарсан хүчээр хийж эхэллээ.

	Дөчин оны өвөл хотоос өвсний хоёр морин хадуур авчирсан. ... Дөчин нэгэн оны зун эх орны дайн эхлээд байхад хангай, говийн завсар дахь энэ нутагт өвс хадах машиныг анх удаа манай нэгдэл тавьсан юм даа. Ургац сайн байлаа. Нэг хэсэг маань хадаж, нөгөө хэсэг маань хамж бухалдах, нуруулдах цөмийг нь зэрэг зэрэг хийгээд л ямар их хөгжилтэй байсан гэж санана.

	Аж ахуйн талаар ч овоо юмтай болж байлаа. Хүрээний буурины тэндээс хэдэн тасалгаатай нэг сайхан дүнзэн байшинг сумын захиргаанаас нэгдэлд өгснийг бид эрвийх дэрвийхээрээ зөөж авчраад, Шар хоолойн худгийн дэргэд барьж албан байр, улаан булан хийсэн юм сан гээд өвгөн суудлаа засаж тамхиа нэрж аваад, нөгөө хоёрыгоо мах, идээ идэж уугаач гэж давхцуулан хэсэг зуур дуугүй бодолхийлэн сууснаа

	— Дайн! Дайн гэдэг ч мөн балагтай даа. Манайхан бүл чадалтай эрчүүл, тэр намартаа л цэрэгт явчихлаа. Үлдсэн бид аль алинд ч хүчин мөхсөдөж, хувийнхаа тав арвыг маллахаас хэтрэхгүй шахам боллоо. Дарга даамал нь олон удаа солигдож, дундын маань жаал жуул юм эзэнгүйдэх төлөвтэй боллоо. Дайны үе хил хязгаарын түгшүүртэйгээс болж идэр настан арга буюу үүргээ гүйцэтгэхээр явж, бидний ажилд саад бэрхшээл тохиолдсоныг алиныг тэр гэхэв. Нөгөө байшингаа хүртэл харж сахих хүн олдохгүй энд тэндээс нь банз мод алга болсоор л байсан юм. Гэтэл 44 оны зудын үеэр аянчин ховхлон авч түлээд, мөрөөр нь нутгийн зарим шунамаг этгээд орж буулгаж аваад явжээ. Зун нь би нэг эргэж очсон чинь байшин байсны ор мөр л үлдсэн байлаа. Иймэрхүү байдлыг харин орон нутгийн нам захиргааны байгууллагынхан ихээхэн анхаарсны ачаар нэгдэл нэрээ арай л алдалгүй, энх тайван хөгжлийн үетэй золгосон юм даа. Тэр үеийг одоотой зэрэгцүүлэхэд ёстой л гайхалтай юм. Хүн болгон нэгдлийн гишүүн болчхоод хэдэн түмэн малтай, хязгаар зах нь үзэгдэхгүй тариалантай, ингэж хөгжиж байна гэдэг чинь... бас тэгээд цаашаа улам их хөгжинө гэж бодоход ёстой л нас залуужих шиг санагдах юм гэж хэлээд өвгөн Дэмбээ гуай өөдөө харав.

	— Ээ! Хүүхэд минь үүр цайх дөхлөө шүү! Удтал ярилцан хэт суужээ. Цахилгаан гэрэл даанч бүдгэрээд ирэх шиг санагдсан юм гээд өвгөн босож гэрлээ унтраахдаа, — Манайхан ч гялайлаа. Цахилгаан гэрэлтэй болоод барагтай юмыг цахилгаанаар амжуулж байгаа шүү дээ гэж өвгөн хэлэв.

	Гэрлийн түрүүч ирэв бололтой гэж Жамбал жолооч өвгөний үгийг дэмжихэд

	— Тэгэлгүй яах вэ. Цахилгаан гэрэл ч ёстой л гайхалтай хүч дээ гэж Балдан хэлэв.

	— Тийм юм аа, хүүхэд минь. Банз зүсэх, үнээ саах, хоол цай болгох, хонь хяргахаас эхлэн хог цэвэрлэхийг хүртэл цахилгааны хүчээр гүйцэтгэх болох нь ээ гээд өвгөн Дэмбээ яриагаа төгсгөж билээ.

	 

	1961 он

	 


НӨГӨӨ ЭМЧ

	 

	Малын эмч Самданыг олонх нь Самдан гуай гэх бөгөөд зарим нь өвгөн гуай гэж хэлэхэд чихэнд ёжтойхон сонсогдох боллоо. «Дөнгөж тавин нас хүрмэгцээ л өвгөн болов оо доо. Би хортой нөхцөлд ажилласны хувьд хоёрхон жилийн дараа л тэтгэвэрт орох дог шүү» гэж үе үе бодогдоно. Тэр олон жил, өдөр шөнө өвөл зун ялгалгүй өгсөж уруудан өрх айлаар хэсэж адуу малыг үзэж эмчилсээр тавин нас хүрэхдээ «Явсан нохой яс зууна» гэгчээр малчин олны хайр хүндийг хүлээж, улс аймаг, сумаас удаа дараалан шагналыг хүртсэн хүн. Олон жил осол эндэгдэлгүй ажилласан хашир туршлагатай эмчийг сумын мал эмнэлгийн тасгийн эрхлэгчээр томилжээ. Сүүлийн хэдэн жил энэ тушаалд ажиллахад нөхөд нь үгнээс нь зөрдөггүй, яв гэсэн газарт явж, хий гэсэн бүхнийг нь хийдэг байлаа. Самдан өөрөө ч зөвхөн тушаал заавар өгөөд суудаггүй, энд угааж байгаа хонины дэргэд, тэнд тарилга шинжилгээ хийж байгаа мал дээр хаана л бол очиж оролцож, хийлцэж шалгаж шаардаж явна. Харин уурлаж уцаарладаггүй, учир зүйг олж ярьдаг учраас олондоо хүндлэгдсэн хүн билээ. Гэтэл тэр зуны сайхан нэгэн өглөө ажилдаа ирсний дараахан аягүй уурлахыг нөхөд нь үзээд гайхсан аж. Сүүлд бодоход их уурлахаар ч юм биш байжээ. Сургууль төгсөөд саяхан ирсэн нэг залуу эмчийг мотоциклоор яваад хэдэн сууриар ороод ир гэхэд нь:

	— Би зам сайн мэдэхгүй, мотоцикл унах дадлага багатай, машинаар яваад ирвэл яана гэж тэр залууг санамсаргүй хэлэхэд нь: «Ус үзээгүй байж гутлаа тайлав» гэгчээр одоогийн залуучууд арай дэндүү байна. Өчигдөр ирээд өнөөдөр машинаар явна гэж суудаг чинь... гэж Самдан эмчид бодогдон уур нь хүрч ширүүхэн хэдэн үг хэлтэл залуу эмч жаахан дургүйцэж,

	— Би сууриар тэнэдэг нь биш, эмчилгээ - тэжээлийн цэгийн эмч шүү дээ гэхэд Самдан эмчийн уур улам шатсан юм. Харин гаднаас намын үүрийн орлогч дарга орж ирснээс хэрүүл маргаан болсонгүй. Хэн хэний нь бурууг хэлж өгсөн аж. Дараа нь намын үүрийн дарга, Самдан эмчийг дуудаж үүрийн товчооны гишүүний хувьд өөрт нь тодорхой зөвлөж хэлэхдээ

	— Тэр хүн буруу харьцсан боловч өөрийн чинь уурладаг буруу.

	Малын эмнэлэг машин байхгүй бол машинаар явна гэж хэнд бодогдох вэ, өөрийг чинь анх эмч болж байсныг өнөөгийн байдалтай харьцуулан санах хэрэгтэй гэхэд нь гучин жилийн өмнө дайны үед анх хөдөө нутагт ирж эмч болж байснаа бодоод «нөгөө эмч» нэртэй хэсэг хугацаанд явсан нь санаанд орж инээд нь хүрэх шиг боллоо.

	Аль хөглөж явсныг тэр гэхэв, тэгж л явж хүн юм сурч мэддэг юм даа гэж бодогдоно.

	1944 оны өвөл зарим нутгаар яггүй зудтай өнгөрснөө зун нь бас л гантай байсан юм. Залуу эр Самдан тэр жил техникум төгсөөд хязгаар нутаг говийн нэгэн суманд малын бага эмчээр томилогдон очлоо. Тэнд малын эмнэлэг анх бий болж байгаа нь л тэр. Урьд нь зэргэлдээ суманд байсан нэг бага эмч хамт хариуцсан нэртэй халдварт өвчин гарлаа гэж дуулбал хааяа нэг сумын төв дээр ирээд буцдаг байжээ. Харьяалсан эмч ирэхдээ хамууны хар тос, өтний цагаан нунтаг зэрэг өөдгүй үнэр танартай хэдэн эмийг сумын захиргааны гэрийн хаяанд орхиод явсныг Самданыг ирсэн өдөр сумын зарлага өвгөн түүнд хүлээлгэн өгч сэтгэл нь амарсан янзтай «гэрт байлгамааргүй эд юм даа, хүү минь» гэж хэлжээ. Тэгээд сумын төвийн хэдэн айл уяа (өртөө) хийж байгаа хоёр хүнтэй танилцаж нэг өдөр багаар явж айлын малыг нь үзмээр санагдаад уяачны нэг залууд морь захиалахдаа боломжийн сайн морь өгөхийг давхар гуйлаа. Өглөө нь нөгөө залуу сайхан гялалзсан хар морь хөтөлж ирээд эмээллэж орхилоо. Самдан яаран гарч жижиг богцоо ганзагалж аваад мордтол омголон хар морь буруу талын дөрөөгөө дөрөөлөх зав өгөлгүй ухасхийгээд л булгиж гарчээ. Угаасаа морь унаж өссөн хүү юунд амархан унах вэ, хангал шиг урд хоёр хөлийнхөө завсраар толгойгоо хийгээд хэдэн гэрийн хоорондуур булгилаа. Хүмүүс цөм гэрээсээ гарч зогсоод хөөрхий юунд булгидаг морь өгөв өө! Зүгээр номхон морь сон, яаж байгаа адасга вэ! гэх зэргээр хашхирцгаана. Том морь болохоор түшүүртэй, унахгүй тогтоож болмоор боловч сул яваа дөрөө энд тэнд ирж цохиод байхаар суудлаа засаадах гэтэл шидүүлж орхилоо. Дөрвөн туурай нь гялалзан толгой дээгүүр нь харайгаад эмээлтэй морины гөлөм нь дэрвээд давхих нь нүдний үзүүрт харагдаад бостол толгой нь эргээд арай л унасангүй, айх ичих хоёр зэрэгцэн захиргааны гэрийн зүг сулхан шиг алхаж явтал нөгөө залуу морийг бариад ирлээ.

	— Номхон л юм сан, ойрд унаагүй болохоор ногоо хатгаж байгаа юм байгаа гэснээ, — Энэ богцтой юм ямар муухай үнэртэй юм бэ? Үүнээс үргэж байх шиг байна. Миний унаж яваа алаг мориор яв! гэхэд нь заавал хар морийг унаж явна гэж зөрсөн боловч болсонгүй, номхон алаг мориор явлаа. Тэр өдөртөө хэзээний нутгийн хүн шиг хэдэн айлаар орсон боловч амар мэндийн солио хийхээс өөр юм ярьсангүй. Аяганд хийж өгсөн цайг яаралгүйхэн уугаад гарч байлаа.

	Ярих гэхээс юм олдож өгөхгүй ч юм шиг, дэмий гайхаж сууж байгаад гардаг байж. Оройхон болохын үед хээр бэлчээрлэж яваа хэд хэдэн хэсэг үхэр, адууны дундуур орж малын байдлыг ажиглан харж хөл доголсон, нүд нь өвчилсөн, нуруу нь шархалсан зэргийг харж ажиглан «тийм эм түрхвэл эдгэмээр юм байна даа» гэж бодогдон явсаар бараг бүрэнхий болж байхын үеэр сумын төвд иржээ. 

	Зарлага өвгөн урдаас нь угтан авч, морийг авч уяад хойноос нь дагаж орж ирэнгүүт:

	— За сайн явж ирэв үү, олон айлаар хэсэв үү? Оройтохоор чинь сэтгэл зовлоо шүү. Манай энэ говь тал газар чинь шинэ ирсэн хүн байтугай шөнө болохоор бид ч төөрчих гээд л байдаг юм гэснээ хариу үг хэлэхийн зав өгөлгүй яриагаа үргэлжлүүлэн их л сандарсан байдалтай, — Хүү минь, хил хязгаар нутаг хэцүү байдаг юм. Сонор сэрэмж гэдэг ч жигтэйхэн. Өнөөдөр нэг үл таних этгээд зүүн багийн хэд хэдэн айлаар орж олон ч юм ярьсангүй. Ажиж явснаа үхэр мал дээр бас очиж ийш тийш нь тууж байгаад хүн үзэгдэхээр хаашаа явсан нь мэдэгдэхгүй алга болоод өгсөн гэнэ. Тэр бодвол хил давж ирсэн оргодол тагнуул туршуулын нэг байж таарлаа. Энэ тухай багаас мэдээ ирэхтэй зэрэг манайхан тал тал тийшээ гараад алга боллоо. Зарим нь хилийн харуулд мэдээ өгөх, нэг хэсэг нь тэр этгээдийг эрж байж барьж авахаар явлаа гээд өвгөн амьсгаадан ханиалгаж эхэлснээ тамхиа гаргаж асааж аваад хэд хэд сороод жаахан намдав бололтой. Сандаг «ямар хүн байгаа бол бариад ирвэл үзнэ дээ, зүүн баг гэдэг нь алийг хэлж байгаа юм бол, миний замд л юм тааралдсангүй» гэж бодон жаахан сууснаа,

	— Явсан хүмүүс сураггүй юу, яваад удаж байна уу? гэж асуутал

	— Яваад лав цаг гаруй боллоо. Сураг чимээ ч алга, түргэн ч ирэхгүй биз.

	Буу зэвсэгтэй юм явж сүйд хийх вий гэхээс сэтгэл зовоод сууж болохгүй, гадна зогсож байтал ашгүй чи ирлээ. Манайхан дадлагатай, удахгүй л бариад ирнэ гэж өвгөн хэлэхэд нь Самдан өвгөний нүүр өөд эгцлэн харж

	— Барьж аваад энд авчирна биз гэсэнд, өвгөн жаахан гайхаж сууснаа

	— Үгүй биз, юм баривал түүгээр нь аваад явдаг юм гэв.

	Удалгүй морин төвөргөөн сонсогдож хүмүүс хоорондоо ярилцаад хоёр, гурван хүн гадаа бууж морио уяад орж ирэхийг харвал сумын нарийн бичгийн дарга, цэргийн хоёр хүний хамт инээлдэн «нөгөө эмч» маань энэ үү? мөн байна даа. Гадаа байгаа алаг мориор явсан уу? гэхэд

	— Тийм ээ гэж нарийн бичгийн дарга хариуллаа. 

	Гэтэл нэг цэргийн дарга сумкээ1 уудалж цаас харандаа гаргаж ирэнгүүт Самданыг сүрхий гэгчээр хараад

	— За нааш суу! Нөхөр мэдүүлгээ үнэн зөв өгнө шүү гэхэд Самдан айж «намайг барих нь уу, хийсэн хэрэггүй юм сан» гэж бодов. 

	Тэгээд тэр хүн

	— Чи аль аймаг, сум, хэний хэн бил ээ? гэж асуув. 

	Самдан баахан айсхийж

	— Өвөрхангай аймаг, Өндөр Өнц сум, Өвгөний Самдан гэж намуухан дуугаар хариулж дараагийн нь үгийг хүлээв. 

	Цааш нь өдрийнхөө өмсөж явсан дээлийн өнгө, унаж явсан морины зүс, ямар айлаар орсон, юу ярьсан тэр бүхнийг асууж бичсээр эцэст нь гарын нь үсгийг зуруулахад нь Самдан гайхаж гарын үсгээ зурлаа. Цэргийн нөхөд яаралтайхан гарч явахдаа нарийн бичгийн дарга өөд харж инээд алдан «За аргагүй мөн юм. Энэ нөхөртөө та сайн ярьж өгнө биз дээ» гээд явахад нь Самданы сэтгэл амрах шиг боллоо. 

	Тэднийг гармагц нарийн бичгийн дарга Самданыг хараад

	— Чи яасан янзын хүн гэгч вэ? Үймүүлж орхилоо. Айлаар орохдоо дуугарахгүй гараад явсан байх юм. Танихгүй хүмүүс тэгэлгүй яах вэ. Тагнуул явна гэж бодоод мэдэгдсэн байна гэж инээд алдан хэлэхэд нь Самдан сая учрыг нь ойлгосон юм. 

	Самдан энэ тухай дурсан санаж одоогийн залуучуудад үүнийгээ яривал ичгүүртэй ч юм шиг санагдах юм. Эд маань ажиллах бололцоо, оюун ухаан аль нэгээр тэр үеэс хол хөгжсөн хэрэг гэж бодлоо.

	 

	1970 он.


ИЛГЭЭЛТ

	 

	Мал аж ахуйд гарч ажиллах саналаа өгсөн хүүхдүүдэд Монголын Хувьсгалт Залуучуудын эвлэлийн илгээлт гардуулсан ёслолын хуралд нэрт тракторч - комбайнч Дамдин урилгаар оролцов. Ерөнхий боловсролын сургуулийг төгссөн охид, хөвгүүд илгээлтийг хүлээн аваад нам засгийн уриалга, эвлэлийнхээ илгээлтээр мал аж ахуйд ажиллаж, намын XVI их хурлын заалт, V таван жилийн төлөвлөгөөг биелүүлэх их үйлсэд тэргүүний амжилт гаргана гэдгээ илэрхийлж байгааг сонсоод Дамдины сэтгэл хөдлөн арван жилийн өмнө өөрийн нь амьдралд тохиолдож байсан үйл явдлын зарим нь өөрийн эрхгүй санагдав.

	 

	* * *

	 

	Тэр хавар цаг агаарын байдал тийм ч тохиромжтой байгаагүй сэн. Шинэхэн барьсан цагаан гэрүүд, саруул талын дунд цайвалзана, зэлүүд байсан нутагт хүн амьтан, машин тэрэг, зай чөлөөгүй сүлжээд хагалсан газар хаврын зэрэглээнд үелзэн өдрөөс өдөрт өргөжиж эн зах үл үзэгдэн харагдах нь атрын сангийн аж ахуйн ажилчдын сэтгэлийг хөдөлгөнө. Урьхан салхи амжилтыг хүсэх мэт бүлээн зөөлөн илбэж, үе үе хүчээ авч хуйлран тохьгүйхэн барьсан гэрийг шажигнатал хөдөлгөж, саарал хөрсний наанги шороог хаяагаар бургиулна.

	Тэр нэгэн өдөр гэрийн баруун хатавчинд тулгаж зассан бичгийн ширээний ард тухтайхан суугаад ажлаа хийж буй үйлдвэрчний эвлэлийн хорооны даргын урдаас хараад ярьж суугаа салхи, шороонд нүд нь улайж орхисон ажлын хувцастай залуугийн нэрийг Сүндэв гэдэг. Энэ хүн атрын хөрсийг хагалах ариун үйлсэд аж ахуйн нэгэн бригадыг удирдаж ажил нь өөдрөг яваагаа даргад танилцуулаад

	— Энэ асуудлыг би л өдөж сөдөж хөөцөлдөөд байхад өнөө болтол шийдэж өгөхгүй л байна. Хүнээ жигдрүүлээд үүргээ бушуухан авмаар байна гэж түүнийг хэлсэнд дарга өөдөөс нь харж жаахан дуугүй сууснаа

	— Чиний хэлдэг тун зөв, Сүндэв минь, бид удаахгүй. Харин өөрийнхөө санаанд тохирсон сайн хүмүүсийг түүж авч байж үүрэг авна гэдэг чинь хаашаа байна даа? Тэр Дамдин гэдэг яадаг хүн бол доо. 

	Гэтэл Сүндэвийн царай улсхийх шиг болсноо

	— Та нар амьдралд орж хүн судлах нь яадаг улс вэ? Дамдин бол согтууг эрүүлжүүлэх байрын идэвхтэн байсан хүн дээ. Эртэд намайг хөнгөн хийсвэр ч гэх шиг шүүмжлэх санаатай байсан. Тийм хүмүүс ороод байвал социалист хөдөлмөрийн үүргийг биелүүлж чадах уу даа гээд гарч явах гэтэл нь

	— Сүндэв минь байз, тэр чинь эвлэлийн илгээлтээр ирсэн дутагдлаа засах гэж яваа хүн ч байж болно шүү дээ гэж учирлан хэлтэл

	— За дарга минь, уучлаарай, түүний засардаг нь талаар биз дээ. Хааяа үнэртүүлээд явдаг хүн гэж хэлэнгүүт гэрийн гажсан хаалгыг тасхийтэл хаяад гарч явахад нь дарга сандран хойноос нь хэд дахин дуудсан боловч Сүндэв дуулаагүй юм шиг цааш явжээ.

	 

	* * *

	 

	Тэгэхэд Дамдин атрын аж ахуйд илгээлтээр ирээд жил болоогүй боловч хотоос ирсэн залуучуудын дундаас сайны нь тоонд ордог болсондоо урам зориг орж, хотод эрх танхи байдалд автагдан архи дарс балгаж, алдаа дутагдал гаргаж явсандаа гэмшиж замд нь оруулж өгсөн эвлэлийн байгууллагынхаа ачийг санаж, яавал амжилт бүтээл гаргах вэ? гэж бодож яваад тракторынхаа хурдыг нэмснээ өөрөө ойлгож тохируулж явдаг сан. Өдрийн уртыг үл мэдэн талбайд газар хагалж яваад нэг орой хээрийн байдлаар байрласан бригадынхаа төвд ирэхэд гал тогооны утаа, халуун цай хоолны үнэр ханхлан нөхөд нь хөгжилдөн ярилцаж, хэчнээн аятайхан угтсан гэж санана. Дамдиныг оройн хоолоо идээд нөхөдтэйгөө ярилцаж суух зуур бригадын дарга Сүндэв ийш, тийшээ нэг их ажилсаг янзтай алхаж байснаа дэргэд нь ирмэгц

	— Дамдин гуай! Хоёулаа уулзана. Манай конторт орох уу даа гэхэд нь Дамдин түүний хойноос дагаж аажуухан алхалсаар ортол Сүндэв ширээний ард суух гэснээ болиод түгдрэн зогсонгуут

	— Таныг 2 дугаар бригадад шилжүүлэх шийд гарсан байна. Маргааш тийшээ явна даа гэлээ. 

	Дамдины сэтгэлд тун аягүй санагдаад хэлэх ч үг олдохгүй яльгүй зогсож байснаа,

	— Би яагаад шилжих болов. Цэрмаа бид хоёул явах хэрэг үү? гэтэл, Сүндэв дал мөрөө хавчиж гэмгүй царай гаргаад

	— Би ер мэдсэнгүй, байж байвал зүгээр сэн, Цэрмаа ч төлөө бригадад саналаа өгөөд байгаа хүн, үлдэлгүй яах вэ. Нөхөр, эхнэр хоёрыг тусдаа өөр газар ажиллахыг манай улсын хууль зөвшөөрдөг байх аа? гээд инээхэд нь: «намайг ямар ч шалтгаангүй өөр бригадад яв гэдэг ямар учиртай юм бол» гэж гайхаж зэвүүцэх хоёр зэрэгцсэн Дамдин урт гэгчээр санаа алдаж

	— Би төлөө бригадад орж болдоггүй шалтгаан юу бил ээ? Санал өгөөд л байгаа гэж бодож яваа шүү! гэсэнд Сүндэв тэрхэндээ хулгаж үсээ илээд

	— Таныг шилжүүлэх эрх надад алга, гомдол байвал сангийн аж ахуйн даргатай тушаалыг нь биелүүлж байгаад яривал дээр байх. Таныг балгадаг дутагдалтай хүн л гэж ярилцах юм байна шүү дээ гэж хэлээд дэргэдүүр нь гараад явчихад нь Дамдин урамгүйхэн дагаж гартал гадна байсан нөхөд нь байрандаа ороод, тэрхэн зуур нам гүм чимээгүй байдалтай. 

	Бүрэнхий болж цэлмэг тэнгэрт одод тодхон харагдаад, баруун хаяанд нарны улаан туяа манхайж байлаа. Дамдин ийш тийшээ элдвийг бодон хэд алхахдаа «Намайг ямар шалтгаанаас ингээд байгаа бол, архи уудаг байсан л гэдэг... бололтой. Түүнээс ч холдъё гэж бодсон юм сан» гэж санагдаад «хамгийн ойр шадар дарга маань намайг ингэж үздэгээс хойш хэрэг алга шив дээ. Нөгөөдхөө балгаж зоригоо чангалж байгаад энэ нөхөртэй үзэлцэх юм сан» гэдэг бодол түүний хямарсан сэтгэлд бууж ийш тийшээ харвал сахиул өвгөний эмээлтэй хүрэн морь толгойгоороо тоглон зогсож байхад уяаг нь тайлж авангуут мордоод ухасхийлээ. Ойролцоо байсан ганзагын худалдаанд очиж шил архи аваад эргэхдээ «мэргэжлээ үзүүлнэ дээ» гэж хэлээд шилний ёроол дээр алгадсанд архины үнэр хамраар нь сэнгэнэн хэд угсран балгаад хартал шилэнд гурван хуруу хэртэй үлдсэн харагдаж, дотор нь халамцаж эхлэхэд мориныхоо амыг татан хүнд мэдэгдэхгүй санаатай гэлдэрсээр иртэл өвгөн урдаас нь тосон ирж

	— Морь хэлэхгүй унаад явдаг яасан хүү вэ чи! гэхэд

	— Ах өвгөн уучлаарай, удаагүй шүү гэж хэлээд Дамдин мориноос бууж өвгөнд өгөхдөө хэлээ тултирч, хөлөө гуйвж байгаагаа ойлголоо.

	— За үүнийг балгаад шилийг нь шидэж орхиорой гээд архиа өвгөнд өгсөнд тэр архийг тосон авч өвөртөө түргэхэн хийнгүүт

	— Самбаатай тархи бол гэж инээд алдаад, — Хүү минь ялимгүй халамцаж байх шиг, орон дээрээ очоод унтаад өг гэж хэлээд морио давьчин цаашаа явлаа. Эцэж цуцаж үзээгүй залуучууд амарч унтаагүй, улаан буланд гэрэлтэй, хөгжмийн дуу сонсогдоно. Эрэгтэй, эмэгтэйчүүдийн байр гэрэлтэй харагдлаа. Дамдины хөл гуйвж, толгой эргээд сэтгэл нь хөдлөн дуулмаар ч юм шиг байгаад уйлмаар ч шиг санагдан жаахан зогсоод тэвчин шүд зуусаар эмэгтэйчүүдийн сууцанд оржээ. Сүндэв даргаас өөрт нь өгсөн мэдэгдлийг эхнэр Цэрмаадаа хэлээд гарах санаатай хойморт байгаа хоёр орны хооронд сонин уншаад сууж буй түүн тийш алхтал үе үе гуйвалзан арай л унасангүй дэргэд нь очтол Цэрмаатай хамт байгаа хүүхнүүд согтуу явна гэлцэн нэг нь нөгөөгөө нударч байхыг харсан Цэрмаа ичиж зовохдоо

	— Чи яаж явна вэ? Бушуу цаашаа явж унт гээд урдаас нь бостол

	— Яаж явааг Сүндэв та хоёр л мэднэ дээ хө, гээд урагшаа ухасхийхэд нь Дамдиныг Цэрмаа цааш нь түлхсэнд тэнцвэр муутай явсан Дамдин түүний хөвөнтэй дээлийн ханцуйнаас хүчтэй татсанд Цэрмаагийн дээлийн суга ханзарч хоёулаа ор түшин ойчлоо.

	— Хүүе яадаг бил ээ!

	— Дамдин гуай болиоч!

	— Дамдин, Цэрмааг зодлоо, та минь! гэлцэн шуугилдаад, зарим нь гарч гүйлээ. 

	Гаднаас эрэгтэйчүүд уралдан орж ирээд 

	— Юу болоов?

	— Яалаа гэж зодоов?

	— Дамдин согтуу байна.

	— Мань хашир хаанаас юм олоод балгачхав? гэсэн ярианы дундаас

	— Энэ үл бүтэх этгээдийг аваад гар, ортой нь хүл! Социалист хөдөлмөрийн төлөө бригад болоход зориуд саатуулж байна гэсэн Сүндэвийн сүртэй дуун бусдаас онцгой дуулдаж байлаа. 

	Дамдин согтуу ч сохрын дайтай гэгчээр энэ удаа үг хэлээд хэрэггүй гэдгээ ойлгож нөхдөдөө хөтлөгдөн дуугүй явсаар байрандаа очиж унтсан аж.

	Тэр шөнө Цэрмаа эр нөхрийнхөө төлөө санаа нь зовон элдвийг бодож, эргэж хөлбөрсөөр унтсангүй үүр цайлгаж өглөө цайгаа ч тавтай ууж чадсангүй, урьдын адил эртлэн ажилдаа гарчээ. Талбайн дунд тракторын яхир дуун зай завсаргүй паржигнан, атрын хатуу хөрсийг оволзтол ярж байлаа. Хээр талын ариун салхи хацрыг илж, ам хамраар нь айраг мэт агаар сэнгэнэн хямарсан сэтгэлийг тайтгаруулах боловч үдийн нарны илч нэмэгдэхийн хамт өөрийн эрхгүй нойр нь хүрч эхлэв. Нэг мэдсэн Дамдин нь шал согтуу, хүнтэй ноцолдож байгаа харагдахаар

	— Хүүе Дамдин! гэж дуудаад ухасхийтэл нэг хүн духан дээр нь тасхийтэл алгадав. 

	Цэрмаа «ёо, ёо» гээд орилон харвал харин трактор нь талбайгаасаа гарч яваад жалгад орж донслоход нь духаа төмөрт дэлсээд сэрснээ мэдэж,

	— Хүүе яадаг бил ээ! гэж хашхираад айсан нүдээр эргэж хартал трактор нь явж байсан чигээсээ гарч холуур дугуйран зам гаргаад, жалганд орж донслон унтарч зогссон байлаа. Цэрмаа хүн ирэхээс өмнө явж байсан талбайдаа очих санаатай яаран трактораа асаах гэж оролдов.

	Тэгээд нөгөөдөр нь сангийн аж ахуйн төвд хүргэгдэж ирсэн Дамдин шийтгэлээ дуулах санаатай хүлээж байхдаа «Ингэж яваад яамай, хот руу оргоод явъя» гэдэг бодол гэнэт төрж, аж ахуйн төвийн энд тэнд барьсан хэдэн гэр, нэг хоёр жижигхэн байшингийн хоорондуур явж хотын зам дээр очиж машин тосон зогсов. За машин ирэхлээр суугаад явна даа гэж зориглосноо, очоод юу гэж хэлэх билээ. Цэрмаа минь хаачсан гэж бодох бол гэх зэргээр элдвийг санан замаар цааш, наашаа алхаж байснаа эвлэлийн хорооноос өгсөн илгээлтээ гаргаж уншаад «хөөрхий надад ч их найдвар хүлээлгэжээ. Би ч хүндтэй хүн юм байна шүү. Хүндээ хөнгөнөөс өгнө гээч болж байгаа юм биш биз?» гэдэг бодол төрөн аж ахуйн төв тийш эргээд алхтал араас нь нэг машин хурдлан ирж дэргэд нь зогсоод хаалгаа нээхийг харвал аж ахуйн сургагч Иванов гуай байлаа. Хэл сайн мэдэхгүйгээс олигтой ярьж чадахгүй бригадаасаа хэзээ ирэв, төв орох гэж явна уу? гэж байгаа бололтой. Машиндаа суу гэхэд нь үгүй ч гэж чадсангүй сууж орхилоо. Машин хөдлөхийн хамт сургагч: Энэ их сайн тракторч хүн гэж жолоочдоо хэлэхийг нь Дамдин ойлгоод, хөөрхий энэ хүн намайг ингэж үнэлж байх, миний байгаа хоёр ч таарч дээ гэж бодоод дуугүйхэн явтал сургагч Дамдиныг эмнэлэгт очих гэж яваа юм гэж бодсон бололтой эмнэлгийн жижиг байшингийн дэргэд буулгуулаад

	— Баяртай гэхэд нь

	— Баярлалаа, баяртай гэж Дамдин хариулав. 

	Дамдин эмнэлгийн гадна гайхалзан зогсож байвал их эмч Долгор гарч ирээд жигд цагаан шүдээ яралзуулан инээж

	— Дамдин, сайн байна уу? Би өөртэй чинь уулзах хэрэгтэй байсан юм. Харин сайн хүн санаагаараа гэгчээр хүрээд ирэв үү, сайн байна гээд гараас нь хөтлөн өрөөндөө оруулахад Дамдин учрыг олохгүй гайхаж байв. Эмч хүүхэн түүний биеийн эрүүл мэнд, ажил амьдралаас асууж танилцав. Эмч Долгор эвлэлийн хорооны товчооны гишүүн, одоогоор даргыг орлож байгааг Дамдин мэдлээ.

	Эмэгтэйн энгийн сайхан сэтгэл, эелдэг сайхан харьцаа нь Дамдины санаанд тааламжтай санагдаад ярилцсаар нэг мэдэх нь ээ өөрийн аж амьдрал, бодсон, санасан алдсан оносон аль нэгийгээ түүнд тоочин хэлээд эвлэлийнхээ илгээлтийг санаж эргэж ажилдаа амжилт заавал гаргана гэж илэрхийлж билээ. Долгор эмч түүнд баяр хүргээд тэр оройдоо тэдний бригад дээр очиж хурал хийлгэж Сүндэвийн хөнгөн сүржин байдлыг нь ойлгуулж, бүгдээрээ учраа ололцож социалист хөдөлмөрийн бригадын төлөө үүргээ аваад хурлын төгсгөлд бас ч гар гараасаа барилцан зогсож:

	 

	Нэгдэж зангидсан хөдөлмөр нь 

	Сурах бүтээхийн үндэс мөн 

	Нэг нь нөгөөгөө дэмжих нь 

	Нийгэм журмын ёс юм

	 

	гэж дуулалдан дараагийн ажилдаа орсон билээ.

	 

	* * *

	 

	Илгээлт гардуулах хурал төгсгөлдөө ойртож, Дамдины баяр хүргэж, үг хэлэх боллоо.

	Арван жил амархан өнгөрчээ. Ай даа, юу байх вэ? Би тэгэхэд 27 настай байсан, олонх нь надаас дүү байсан болохоор Дамдин гуай гэж ярьдаг сан. Гэлээ ч одоо 37 настай, намайг хөгшин гэж хэн ч хэлэхгүй байх аа. Хөгжил гэдэг түргэн ээ, манай сангийн аж ахуйн төв маань ч орчин цагийн хот болж, тариалангийн газар 1—2 мянган га гэж эхэлснээ, одоо 20—30 мянгаар ярьж байна. Алийг тоочиж барах вэ дээ. Тэр үед тэгж будилж явсан бид ч туршлагатай тэргүүний хүмүүс боллоо. Энэ маань алдарт намын заалт, ачит эвлэлийн маань илгээлт, түүний хариуд эв хүчээ нийлүүлэн ажиллавал бүтэхгүй юм гэж байхгүй гэдгийг хүлээж авч байгаа энэ хүүхдүүд юм гэж Дамдин бодож суулаа.

	 

	1971 он


ЭДГЭСЭН ШАРХ

	 

	ГЭНЭТИЙН УЧРАЛ

	Жанжин Сүхбаатарын тушаал: «Дараагийн тушаал иртэл Ерөө голын гармаар хамаагүй хүмүүс цааш нааш сүлжихийг зогсоо! Оргож зугтсан гамингийн үлдэгдэл хаанаас ч ирж магадгүйг анхаар!» гэж харуулын дарга товчхон тушаал өгч, өндөр нуруутай, булиадуу биетэй, хавтгай шар царайтай Содномыг Ерөө голын захад шөнийн манаанд гаргажээ. Зуны дунд сарын саруул сайхан шөнийн нам гүм чимээгүйн дунд ногооны үнэр ханхлан, аглаг цэвэрхэн агаарын салхи хацрыг нь илэх мэт. Нүд цавчилгүй ширтэн байгаа журамт цэргийн чихэнд гагцхүү голын усны хоржигнон урсах чимээ, усны шувуудын гангар гунгар дуун, чогчого шувууны исгэрэх нь хөгжилтэйеэ сонсогдоно. Зуны богинохон шөнө удсангүй өнгөрч, үүрийн гэгээ туяаран манхайгаад Дулаанхан уулын чигт хөхөө шувууны цээлхэн дуун сонсогдож харуулын цэргийн сэтгэлд элдвийг бодогдуулна.

	«Энэ Сүх жанжин гэдэг сүрхий эр юм даа. Монголын бүх ард түмнийг гадаад дотоодын дайсны гар савраас чөлөөлнө. Нөхөд өө! Бид хүчиндээ итгэх ёстой. Халуун амь, бүлээн цусаа хайрлахгүй зүтгэцгээе. Бидэнд улаан орос, Ленин тусална. Урагшаа! гээд мориндоо ташуур өгч байгаа нь мөн ч золбоотой эр шүү! Хөөрхий минь Хиагтад байсан шороо шиг гаминг тонилгож орхилоо шүү. Да Хүрээний зүг хөдөлнө гэнэ.

	Бас зарим нь баруун зам, зүүн замаар явж байгаа юм байна. Хүч ч их байгаа даг шүү?» гэж бодно. Чоно үүрээр гэгчээр, оргож зугтсан ганц нэг юм халдаж магадгүйг анхааран, алсын зам ойрын ганга жалга, аль нэгийг алгасалгүй ширтэн харж, урт хээр мориныхоо эмээлийг засаж олмыг нь чангална. Содном журамт цэрэгт ороод 3 сар хэртэй болжээ.

	Энэ нь угтаа алс баруун зүгийн Сайн ноён хаан аймаг түүний гол хошуу их баруун сумын хүн. Өвөлд нь Өшгөг гэдэг уул, хавар, намарт түүний ар өврийн бэлээр нутагладаг, зунд нь Таацын голыг даган өөд, уруу нүүж явдаг малчин Дамбын хүү юм. Нас нь 26 хүрч яваа. Алс холын энэ нутагт байж, ардын журамт цэрэгт орсон учир гэвэл: Хоёр жилийн өмнө хэдэн хүнтэй Жанчхүү хотоос хятадын жинг тээж яваад замдаа Цахрын нутагт дээрэмчдэд талуулснаас насандаа төлж баршгүй өрөнд унаж орон нутгаасаа арга буюу зайлахад хүрчээ. 

	Түүнийг явахад эцэг нь гурван мориныхоо сайныг барьж өгөөд:

	— За миний хүү, алсын нутагт амьд явбал яах вэ. Гамбал туслагчид Хишигт наймаа хээл өгч байгаа сураг байна. Хадгаланд хатаж үхсэнд орвол агаарт дураараа явбал дээр. Алтан гадас одыг хараад шөнө явж, өдөр нь бүгж байгаарай. Ар хиагт гэж нэг хөл хөдөлгөөнтэй газар дуулддаг юм. Тэнд очвол зүгээр байх гэж зөвлөн хэлээд баруун хацрыг нь чанга гэгч үнсээд зүүн хацрыг нь дахиад уулзахаараа үнсэнэ гэж хэлэхэд Содномын нүдэнд нь нулимс хурахад дэргэд байсан ээж нь дуу алдан барьж авчээ. Зуураад салахгүй байж хүмүүст мэдэгдэж магадгүй гэж бодон ээждээ үнсүүлээд мориндоо яаруухан мордоход ээж нь гуулин шанагатай сүүгээ цалгилуулан бие нь өөрийн эрхгүй дагжин чичрээд нулимс нь жолоогүй юм шиг асгарч байжээ.

	Журамт цэргийн харуулын чухал албанд зогсож байгаа түүний сэтгэлд энэ бүхэн эцэг, эх, ах, дүү, орон нутаг цөм нүдэнд нь үзэгдэх мэт. «Ээж, аавтайгаа уулзах заяа байдаг бол уу? Гэвч жанжин маань: бидний хэрэг бүтсэн цагт та нар гэр орондоо харьж эцэг, эх, үр хүүхэд, амраг нөхөртэйгөө уулзах цаг ирнэ. Аливаа дарлал мөлжлөгийг устгана. Хятад наймаанд төлөх хэмжээ хязгааргүй өрийг хүчингүй болгоно гэх юм. Мөн сайхан хэрэг шүү! Би тэгэхээрээ зөв замаараа орсон хэрэг байх нь ээ?» гэх зэргээр элдвийг бодож байтал үүрийн гэгээ улам тодрон холын бараа харагдах боллоо. Гэтэл Ерөө голын урд талын даваан дээгүүр морьтой хүн зүүдийтэл гарч ирэхийг сайн харвал гамин биш монгол хүн бололтой. Морь нь хашигнаж байгаа янзтай салбаганатал давьчаад эмэгтэй хүн юм уу гэмээр харагдана. Хөл хөдөлгөөнтэй байгаа болохоор замын дагуу айлууд хоёр тийшээ нүүсэн, ойр хавь айлгүй байгаа тул өглөө эрт ганц эмэгтэй хүн яваа нь гайхлыг төрүүлнэ. Энэ тухай дохио мэдээг харуулын нөхдөдөө өгөөд, Ерөө голын урд хөвөөнд гарч морьтой хүнийг зугтах нөхцөлгүй чухал аманд очиж модны ард нуугдан хүлээлээ. Жалга дагасан замаар уруудан шогшсоор удсангүй урдуур нь зэрэгцэн ирэхийг нь харвал царай нь сайн харагдаж өгөхгүй, залуухан хүүхэн хүрэн торгон тэрлэгийг өмсөөд ногоон дурдан бүсийг шавхийтэл ороож улаан алчуураар толгойгоо боогоод үсээ хоёр хувааж сүлжээд, ар тал руугаа унжуулсан нь эхнэр хүний шинж илэрхий. Сайхан зээрд морин дээр ногоон гөлөмтэй эмээлийг тохсон байх бөгөөд морь нь усан хулгана болтлоо хөлөрсний дараа хөлс нь хатаад сульдан байгаа бололтой харагдана. Энэ лав дайсан биш харин оргож зугтаж яваа бүсгүй хүнийг цочоож айлгах вий гэж бодон Содном түүнийг өнгөрсөн хойно араас нь даган чимээ өгч шогшсоор зэрэгцэн очоод

	— Сайн байна уу? Хаанаас ямар хэргээр явна? гэтэл цочсон байдалтай

	— Сайн, сайн байна уу? гэснээ цээжин дээрээ нэг гараараа даран уртаар санаа алдаад, мориныхоо амыг татан зогсоод буухлаар нь Содном бас мориноос буулаа. 

	Тэр эмэгтэйн нүднээс нулимс юу юугүй асгаад, үг хэлэх гэхэд нь хоолой нь зангирч Содном тийш явах гэснээ чадалгүй сөхрөн унах гэхэд нь түүнийг газарт унагалгүй тэврэн авав. Амьсгаа нь жаахан намжих шиг болохоор нь

	— Чи хаанаас ирэв? Нэр чинь хэн бэ? Чамайг гамин хөөв үү? гэж аяархан асуутал

	— Миний нэр Сүрэн, дархи ламын хийдээс ирлээ. Гамин хөөгөөгүй гэснээ жаахан түгдэрч байгаад

	— Та ардын намын хүн мөн үү? гэхэд нь

	— Мөн. Би ардын намын журамт цэрэг, харуулын хүн. Миний нэр Содном гэв. 

	Хүүхэн баярлан

	— Миний хэрэг бүтлээ. Аварч өршөө гээд мэгшин уйлснаа муурч байгаа бололтой нүдээ аньж чимээгүй боллоо. 

	Түүний царайд ядарч сульдсан байдал тодорхой байвч 20 орчим насны болов уу гэмээр дунд зэргийн нуруутай, дугариг цагаан царайтай, өтгөн хар хөмсөгтэй, өргөн магнайтай цовоолог бүсгүй байв. Содном хөдлөхгүй байгаа эмэгтэйг харж «Яадаг бил ээ? Ингээд цаашаа харчихвал яана. Жанжин намайг хатуу зэмлэнэ дээ. Та нар юуны өмнө эмэгтэйчүүд, хүүхэд, өвгөд, хөгшид, ядарсан хүмүүсийг анхаар! Тусал! Хамгаал! Ардын намын ганцхан зорилго энэ гэж ярьдаг хүн шүү дээ» гэж бодов. Содном өөрөө эхнэр аваагүй, үнэндээ ядуу аав ээжийнхээ амьдралд туслах гэж бага наснаасаа айлын мал маллах, аян жин тээж яваад хэрэгт орж нутгаасаа гарсан болохоор тэрхэн үедээ зүйрлэх эхнэр байгаагүй. Харин муу бүсгүй дүүтэй минь адил хөөрхий амьтан, ямар зовлонд учирсан юм бол? гэж бодон хэзээний танил юм шиг дотно халуун сэтгэлээр түүний бундгар улаан хацрыг нь баруун гараараа энхрийлэн илээд

	— Дотор чинь яаж байна? Босож чадахаар байна уу? гэтэл тэр нь чив чимээгүй, хааяа нэг урт гэгчээр санаа алдан, дуугүй хэвтэхэд нь голын зах дээр очиж ус балгуулъя байз гэж шийдээд хоёр морио хөтлөн, Сүрэнг гар дээрээ хүүхэд шиг өргөн голын зүг гоонойтол алхалж билээ.

	 

	 

	ЭДГЭСЭН ШАРХНЫ УЧИР

	— Тун аятайхан хүүхэн шүү!?

	— Тийм ээ. Олсноороо Содном уу, уг нь явж байснаараа Цэнд үү? Аль нь авдаг бол!

	— Одоогоор бидэнд тийм зав алга. Аль нь ч байж болно. Ардын намын ёсонд албадахгүй. Аль санал нийлсэнтэйгээ л сууна биз гэж догьхон нэг цэрэг гаансаа зууж жаахан юм бодож байснаа, — Зан төлөв сайтай, чадалтай, эр хүнээс дутуугүй ажиллаж явдаг хүн байна шүү! Тэгээд ядарч гутарсан шинжгүй, дун цагаан шүдээ яралзуулан инээгээд л бидэнд хоол хийж өгч байх нь тааламжтай санагдах юм. Хөөрхий минь гээд санамсаргүй санаа алдахад нь 

	— Мань өвгөний сэтгэлд юм оржээ гэж нэг цэрэг хошигноход

	— Битгий дэмий ярь. Бодсоноо л хэлж байна. Өөрөө өдчихөөд... Би эхнэртэй, 2 хүүхэдтэй хүн гэх зэргээр журамт цэрэгт элсэн хамт яваа Сүрэн хүүхний тухай цэргүүд ярилцаж байтал Жагсаад! гэж команд өглөө. Харуулын албан солигдож хэсэг цэргүүд харуулаас бууж гал тогооны газар ирлээ. Энэ нь жанжин Сүхбаатарын удирдсан ардын журамт цэрэг Хиагтаас Да хүрээний зүг давшиж замдаа цахар Баяр гүний удирдсан цагаантан болон гамин бароны үлдэгдлүүдийг газар сайгүй бут цохиж газар нутгаа цэвэрлэсээр Хүй мандлын уудам хөндий хавьд буудаллаад байгаа үе ажээ. Манаанаас сая буусан цэргүүд хоолоо идэх зуур элдвийг ярилцан бас л Сүрэнгийн тухай ярианд орлоо.

	— Энэ хүүхний чинь өнөө мөрний шарх эдгэсэн үү?

	— Эдгэлгүй яах вэ. Эмчлүүлсэн хойно. Тэр чинь яасан юм бэ? Буудуулсан юм уу?

	— Мэдэхгүй, учрыг нь дуулаагүй гэх мэт ярианаас уламжлан тэрхэн зуур завтай байсныг далимдуулан хэсэг нөхөд Сүрэнгийн эдгэсэн шархны учрыг товч яриулсан бөгөөд сонссон нөхдийн олонх нь түүний үзсэн зовлонг эргэцүүлэн бодож энхрийлэн хайрласан ажээ.

	Эрдэнэ вангийн хошууны өндөр Балданы ганц охин Сүрэн, Сэлэнгэ голын урд хөвөөнд төрж өсөөд эцэг эхийнхээ энхрийлэл хайраар өсөн бойжиж 19 нас хүрчээ. Дун цагаан шүдтэй, дугариг ягаан царайтай, дунд зэргийн нуруутай, эелдэг хөөрхөн зантай энгийн нэг хүүхэн болж, ээж аавынхаа заавраар үхэр мал хариулах, үнээ хонь саах, сүү хөөрүүлэх, тараг бүрэх, тогоо нэрэх, дээл оёх, гутлаа уллахаас эхлээд бүсгүй хүний хийдэг бүрийг хийх болжээ.

	— Хувинтай сүүгээ бариад гэр тийшээ алхаж явааг нь хараач. Мөн ч намбатай бүсгүй шүү!

	— Хэлээд яах вэ, нэг азтай хүү л аваад явна даа.

	— Дугарын хүү Цэндийг хүргэн оруулах санаатай байгаа юм биш үү?

	— Өө тийм үү? Тэр ч сайн л хүн. Ядуулаг юм даа, зайлуул. Баячуул өрсчихнө биз гэх мэтээр Балданы охин Сүрэн айл аймгийнхаа анхаарлыг татах боллоо. Чухам тэр үеэр 1920 оны дэлгэр зуны нэг өглөө Балдан эртлэн босож хээр хоносон хэдэн адуугаа ойртуулан тууж явахдаа хараагийн Дархи ламын хийдийн ойр нутагладаг Даваагаас унагатай гүүний авлагатай нь гэнэт санаанд нь орж "Маргааш чинь, Дархийн хийдийн цамтай юм байна шүү? Охиноо дагуулж явж үзүүлье" гэж бодон шийдээд унаж явах морио барьж аваад гэртээ иртэл, охин нь аавтайгаа хамт явж сайхан юм үзнэ гэж баяр хөөр болон гоё дээлээ өмсжээ. Тэр хоёр зууртаа нэг хонож өглөө эрт Дархи ламын хийд дээр иржээ. Цам гарахыг хүлээсэн олон хүн ийш тийш хөлхөнө. Хятад худалдаачид энд тэндгүй сууцгаана. Жин үд шахаж цам гарах хугацаа хэдийн болсон авч гарч ирэхгүй цугларсан олон хурц наранд шарагдсаны дараа ширүүн бороонд шалба цохиулжээ. Өмссөн хувцас нэвтэрч биед наалдан хорсгож байлаа. Огцом ширүүн борооны дараа бас нар цоргиж эхэллээ.

	Дархи лам удтал хүлээлгэсний хойно эхнэрээ дагуулан шал согтуу гарч ирж суухад цам сая эхэлж хүмүүс дархи ламд мөргөж эхэллээ. Тэр нь архинд нэвт орсон бөгөөд ааш зан догшин ширүүн, ямар ч гэмгүй хүмүүсийг зодож нүдэх, ид шидээ үзүүлж байгаа нь энэ гэж хүнийг хутгалж, буудаж алах явдлыг олонтоо гаргадаг хүн чанараа алдсан этгээд байжээ.

	Түүний хажуугаар охид эмэгтэйчүүдийг дур зоригоороо бузарладаг байжээ. Согтуу ламд хошууран мөргөж байгаа олны хойноос Балдан, охин Сүрэнгээ дагуулан явсаар түүний дэргэд очтол Дархи лам Балданд адис өгөөд Сүрэнд адис өгөлгүй дов болсон улаан нүдээрээ Сүрэнг ширтээд дэргэдээ байсан эхнэрийн чихэнд нэг юм хэлэхийг нь Балдан ажиж байлаа. 

	Балдан

	— Лам минь миний охинд адис хайрла гэсэнд лам огт дуугарсангүй. Хажуудаа байсан бараа бологч нарт дохио өгөхөд нь дөрвөн лам босож ирээд Сүрэнгийн хоёр гар дээрээс барьж аваад чирэнгүүт

	— Ламтан чамайг таалж байна, охин минь, буян заяатай хүн юм чи, гэхэд нь эцэг, охин хоёрын сэтгэлд хар үүл бүрхэх мэт санагдаж

	— Би аавтайгаа хамт явна гээд эцгийнхээ дээлийн хормойноос зуурахад дөрвөн лам Сүрэнг өргөөд өөрийн эрхгүй тусгай гэрт оруулжээ. 

	Эцэг Балдан яах ч учраа олохгүй хий бачимдан

	— Та нар миний хүүхдээр яах гээд байна даа? Ядарсан би чинь хүүхдээ аваад явъя гэтэл

	— Та битгий бачимд, охин чинь ламтны бага хатан болно. Танд их юм өгнө байх гэхэд нь

	— Надад юмны хэрэггүй. Охин минь хэрэгтэй. Лам бурхны ёсонд чинь эхнэр авдаггүй нь яалаа? гэж их л зориг гарган хэлэхэд сагсгар шар малгайтай улаан хамартай хөгшин сойвон урдаас нь

	— Балдан чи хэрээ мэдэж яриарай, бурхан ламтныг бага дайр, аманд чинь гал ноцож үхнэ шүү! Энэ чинь халхын догшин долоон хутагтын нэг, хэн дуртайгаа авах ёстой, их хэтрээд байвал толгойгүй гэж мэдээрэй гэж сүрдүүлж загнаад ар тийш нь түлхэж орхижээ. 

	Тэр үеэс эхлэн Балданы ухаан нь элий балай юм шиг болж, охин минь яаж байгаа бол, эхэд нь юу гэж хэлж очих билээ гэж алмайран охинтойгоо уулзаж ч чаддаггүй, Дархи ламын хийдийн таних ганц нэг айлаар хонож сар шахам болоод арга буюу ар гэртээ буцсан юм. Охин Сүрэн ламтны ордны газар ёстой торонд орсон болжмор шиг боллоо. Түүнийг шивэгчин хүүхэн, хоёр харгалзагч лам үргэлж манаж байдгаар барахгүй, заримдаа сойвон лам, хатан хоёрын заавраар шөнө гарт нь гав, хөлд нь дөнгө хийж хонодог боллоо.

	Сүрэн Дархи лам гэгч цэлхгэр гэдэстэй, улаан хамартай, шалхгар шар ламд ойртон очих гэхээс зэвүү нь хүрч, ой нь гутаад, муухай үнэр ханхлан, хавьтахын аргагүй, дотор нь аягүй болж бүх биеийн нь хүйтэн хөлс аяндаа асгадаг байлаа.

	— Би ингэж байснаас үхсэн дээр гэдэг бодол түүний сэтгэлд өөрийн эрхгүй төрж, нүдээ хавдтал уйлан суухад нь Дархи ламын авааль эхнэр их хатан хэмээх бүдүүн хөх эхнэр Сүрэнг бурхан дээдсийн таалал хишиг буяныг хүртэх заяагүй муу ёрын хог новш, чөтгөр шуламс гэж аль муу муухай үгээр доромжлон загнана. Заримдаа үснээс нь атгаж аваад тархи толгойг нь булуу болтол зодно. Тэр хатан Сүрэнг Дархи ламд барьж өгч өөрөө сойвон ламтай суух, давхар бодолтой байжээ. Сүрэнд энэ зовлонгоос гарах зам байхгүй мэт санагдавч хэзээ нэгэн цагт оргож явна гэж бодох нь олонтоо.

	Харин туслах хүнийг олж ядна. Хоёр шивэгчний арай нэг ахмад нь Сүрэнтэй зөвлөж, онц анхаарч жаргал зовлонг сэм ярилцан суухад нь, тун аятайхан санагдана. Гэтэл нэг өдөр Дархи лам согтуу салгалж байгаад Сүрэнгийн баруун мөр лүү нь хутгалж хүндээр шархдуулжээ. Түүний шархыг хоёр шивэгчин арай чарай боож цусыг тогтоосон бөгөөд Сүрэн ямар нэгэн аргаар оргож зайлахыг бодож нөгөө нэг шивэгчинтэйгээ сэм ярих боллоо. Түүний нөхөр нь адуу малладаг хүн болохоор унаа залгуулах боломжтой байлаа. Хэд хоног өнгөрч байтал нөгөө шивэгчин Сүрэнд нууцаар шивгэнэн ярихдаа

	— Ардын намынхан Хиагтад гаминг хөөж арилгалаа гэнэ. Хойд хошууд, харуулаас олон хүн Сүхбаатарын журамт цэрэгт орсон гэнэ. Тэд нар гамин бароныг газар нутгаасаа хөөж, хуучин эзэрхэг ёсыг халж ард түмэнд эрх чөлөөг олгоно гэсэн бичиг гаргасан байна гэнэ гэж ярихад, Сүрэнгийн таг харанхуй юм шиг байсан сэтгэлд зурвас гэрэл гэгээ тусах мэт болжээ. Ингээд удсан ч үгүй шивэгчин хүүхэн түүний нөхөр адууч Гомбын тусламжтайгаар Дархи ламын хийдээс үдшийн бүрийгээр гарч давхисаар үүрийн гэгээгээр Ерөө голд очиж, Содномтой уулзсанаа хүртэл ярихад, шархны учрыг нөхөд нь бүрэн ойлгосон гэнэ ээ.

	 

	* * *

	 

	Би Сэлэнгэ аймгийн нутгаар явж байхдаа хувьсгалын өмнөх үед залуу насаа өнгөрүүлсэн өндөр нас сүүдэртэй, саруул ухаантай нэгэн эмээтэй хууч ярьснаас сонссон юм.

	Хувьсгалын өмнө ард түмэн зовж байсан, түүний дотор эмэгтэйчүүд хамгийн хүнд бэрхийг хүлээж байсан, бидэнд ганцхан ардын нам, засаг эрх жаргал олгосон, одоогийн сайн сайхныг бид хямд үнэ, хялбар аргаар олоогүй, эх үрийн сайн сайхны төлөө улам ихийг хийе. Бидэнд дайн дажин хэрэггүй байна.

	Даян дэлхийн эмэгтэйчүүд бүр бидний нэгэн адил эрх чөлөөгөө олох болтугай гэж тэр эмээ хэлж билээ.

	 

	1966 он.

	 


НАЙРУУЛАЛ

	 

	 


АЛЛАШ КОЖИНБАЕВ

	 

	Цагааннуурын чиглэл гэж алдаршсан их замаар манай улсын баруун аймгууд, Зөвлөлт Холбоот Улсын Алтайн хязгаарынхантай харилцдаг. Ах дүү хоёр орны хүмүүс албан, амины ажлаар тасралтгүй зорчин машин тэрэг ийш тийшээ зөрөлдөнө.

	Бидний гурван хүн Горно-Алтайск хот орохоор ГАЗ-69 хэмээх машинтай Өлгий хотоос өглөө эртхэн гарч явсаар оройхон Тошинтын нуруун дээр гарлаа. Торгон хилийн шугам зурайсан тэр нуруун дээр хоёр улсын хилийн харуул ойрхон байлаа. Бид үнэмлэхээ шалгуулан цааш явлаа. Их Зөвлөлт орны өгөөмөр сайхан нутгийн зах хязгаар газраар цөөхөн хоног ч гэсэн аялах завшаан олдсонд их баяртай түргэхэн явахыг бодлоо. Нар баруунаа доошилсоор жаргах дөхөн хурц гэрэл урдаас эгц тусаж эхэллээ.

	 

	Цагаан цасан малгайтай 

	Ногоон модон хүрэмтэй

	 

	Сайл-гэмийн өндөр сүрлэг уулс алсад сүглийн харагдана. Бэлд нь байгаа хилийн босго суурин Кош-агашийн жижиг цагаан байшингууд алсаас тодхон ярайна. Өмнө байгаа их хөндийн энд тэндгүй жижигхэн нуурууд толь мэт гялтганана. Энэ хөндийд гурван зуун жаран нуур бий гэж нутгийн хүмүүс ярьдаг гэнэ. Тавь гаруй жилийн тэртээ энэ хавьд үүрлэн бугшиж, нутгийн ард түмнийг тонон дээрэмдэж байсан цагаантны дээрэмчдийг монгол ардын журамт цэрэг, Зөвлөлтийн улаан армийн ангиудтай хүч хамтран үлдэн хөөж устгасан түүхтэй.

	Тэр тулалдаанд амь насаа зориулсан эрэлхэг хөвгүүдийн мөнхийн алдар манай хоёр орны найрамдлын түүхэнд алтан үсгээр бичигдсэн билээ. Тэгээд удсан ч үгүй сууринд орж буудалд буулаа. Орос нөхөд ах дүүсэг ёсны найртай сайхан зангаар биднийг хүлээн авч найрсаг дотно яриа эхэллээ. Жаахан байснаа хууч ярьж гарлаа. Ахмадын үеийнхний маань амь бие хайрлахгүй зүтгэн тэмцэж, санаж мөрөөдөж явсан бүхэн бодит биеллээ олжээ.

	Хаант оросын зах хязгаар нутагт оршин сууж байсан бага буурай бүдүүлэг, .ядуулаг үндэстэн ястнуудын ахуй амьдрал, соёл боловсрол үндсээрээ шинэчлэгдэн хөгжиж уул ус л удаан өөрчлөгдөх болохоор хэвээрээ байх шиг санагдана. Би одоо жар жаахан гарч явна, их настайг бодвол юу байх вэ дээ, арван хэдэн настайдаа хувьсгалын ялалтыг үзсэн юм. Гэтэл өөрийнхөө багын байдлыг өнөөгийн багачуудад ярихад үлгэр домог шиг болж ойлгуулахад яггүй болсон байна. Асар түргэн хөгжиж өөрчлөгдсөн хэрэг шүү! гэж өвгөн Сакин хэлдэг нь аргагүй юм. Бидний яриа ид өрнөж байтал гаднаас дунд зэргийн нуруутай хижээлдүү насны луглайсан эр, хоёр хүн дагуулан орж ирэв. Хүмүүс суудлаасаа босож угтан гар барилцан мэндлээд урьж суулгаж байгааг ч харсан хүндтэй хүмүүс орж ирсэн нь мэдэгдэнэ.

	Тэргүүлж яваа бололтой луглагар эрийг харвал нэг л тохилог тогтуун сайхан эр.

	 

	Хүдэр ханхар цээжтэй 

	Хүрэн бор царайтай 

	Байлдвал баатар болмоор 

	Барилдвал бөх болмоор

	 

	гэж манай ардын ерөөлч Тэрбиш агсан нам, төрийн нэг удирдах хүнийг магтан ерөөж байсан нь санаанд орж билээ. Аргагүй л тухтай эр хожим нь сонсвол дөнгөж дөчин хоёр насан дээрээ гялалзаж яваа, орчин цагийн боловсрол мэргэжилтэй, ажлын их туршлагатай, өнөөгийн социалист том аж ахуйг удирдан хөтлөгчийн нэг юм санж. Алдар нэр нь Аллаш Кожинбаев гэнэ.

	Аллаш угаасаа хамтралын адуучин айлын хүү учраас бага наснаас сургуульд суралцахын зэрэгцээ адуу маллан даага унаж тал уулын бэлчээрт нутгийн дууг аяланхан хөндлөн гулд давхиж явдаг байжээ. Түүнийг 7 дугаар анги төгсгөөд Москва хотноо сургуульд явах хуваарь авч баяртай байсан тэр зун фашистууд Зөвлөлт оронд дайран довтолсноор Зөвлөлтийн ард түмэнд их гай зовлон тохиолдож эх орны их дайн эхэлжээ.

	Дайны фронт алс хол байгаа ч гэсэн ялгаагүй эрэгтэйчүүд эх орноо хамгаалахаар явцгаалаа. Хамтралд хамгийн хүч чадалтай нь цэргийн наvанд арай хүрээгүй залуучууд боллоо. Аллаш хүү адуугаа өдөр, шөнөгүй маллаж үрээ даага аль нэг хангал адууг сургаж унаж явлаа. Эр чадалтай эелдэг зантайг нь настайчуул их магтана. Тэр нь ууланд адуугаа хариулан явахдаа баруун тийш ямагт харж зэрлэг дайсныг занан хорсож «төрөлх эх орны маань шороон дээр гишгэж нэгэн санаат эцэг, эх, ах дүүсийг алж, зовоож байгаа тэдэнтэй тулалдаж үхэх сэхэхээ үзэх сэн гэж бодохоос зарим өдөр тэсэлгүй хамтралын дарга дээр орж

	— Намайг фронтод явуулж өгнө үү гэхэд нь хамтралын дарга өөдөөс нь харж

	— Хүү минь, нас арай болоогүй байна. Манай хэрэг үнэн учраас ялалт бидэнд ирнэ. Харин та нар ажлаа сайн хий! Адуу малаа сайн маллаж бай! Энэ чинь ялгаагүй, адилхан ялалтыг түргэтгэнэ шүү гэж учирлан ярихад нь Аллаш гартаа барьж байсан малгайгаа өмсөн гарч адуундаа явдаг байлаа. Удсан ч үгүй хоёр гурван жилийн дараа ажилч хичээнгүй Аллаш хамтралын бригадын даргаар томилогдон удирдах ажил хийж эхэлсэн байна. Дайн ч манай ялалтаар төгслөө. Дайны учруулсан хор хохирлыг арилгах их хөдөлгөөн орон даяар өрнөж эхэлсэн 1946 онд нягтлан бодогчийн курс хийж мэргэжилтэй болоод хамтралын нягтлан бодогч болж, дараа нь ерөнхий нягтлан бодогчоор ажиллав. «Тоо бүртгэл бол социализм мөн» гэсэн Лениний мэргэн заалтыг зах хязгаар нутгийн нэгэн хамтралын онцлог нөхцөлд хэрэгжүүлэх талаар Аллаш их юм хийсэн санжээ. Аж ахуйн бүртгэл дансны анхан шатнаас эхлээд, нягтлан бодохын тайлан бүртгэлийг дуустал сайжруулж амьдралд хэвшил болгохын төлөө авьяас чадлаа дайчилсан байна. Бүртгэлийн маягт зааврыг өөрийн нөхцөлд тохируулан нарийн тодорхой болгож зохиох, түүнийг хийж чаддаг хүмүүсийг сургах гээд алийг тэр гэхэв. Тэгээд мянга есөн зуун тавин хэдэн онд хамтралын даргаар дэвшин ажиллажээ. Бэрхшээл саад тулгарахыг алийг тоочиж барах вэ. Аллаш Кожинбаевын даргалж байсан сүүлийн арван жилд Зөвлөлт Холбоот Улсын Алтай хязгаарын Кош-Агаш районы «Коммунизмын зам» хэмээх хамтрал үнэхээр ихээхэн хөгжлөө. Энэ хугацаанд хамтралын үйлдвэрлэлийн гол болох малын тоо толгой гурав дахин, хөдөлмөр өдрийн хөлс бараг дөрөв дахин өссөнийг хэлэхэд болох байна.

	Сайн зохион байгуулагч нь аль ч талаар өсөн хөгжиж яваа орчин үеийн коммунист хөдөлмөрийн сайчуулын нэг юм.

	— Миний ажлын аргад онцгой юм алга. Нам, засгийнхаа халамжаар, хамтралчин олныхоо хүчинд итгэж түшиж явдаг. Жолоочтой бол жолооч болж, малчинтай бол малчин болж хольж хутгаж явдаг хүн дээ би. Харин тоо бүртгэл нарийн чанд байхыг социалист аж ахуй өөрөө шаарддаг болохоор энэ талаар үргэлж анхаарч байлгүй болохгүй юм.

	Орчин цагт шинжлэх ухаан, техникийн мэдлэг удирдах хүнд онцгой чухал болсон учраас сүүлийн хэдэн жилд хоёр дээд сургуулийг гэрээрээ суралцан төгслөө гэж тэр даруу төлөв байдлаар өгүүлж билээ. Төрөлх нутгийн жирийн нэг ядуу малчны хүү Зөвлөлт засгийн үед төрж өсөөд нам засгийнхаа ивээл халамжаар эв хамтын үеийн эрдэм мэдлэг, аз жаргалтай иргэн төдийгүй эх орон ард түмэндээ хүндлэгдсэн коммунист хөдөлмөрийн алдарт сайчуулын нэг болсон юм.

	Хамтралыг аж ахуй, зохион байгуулалтын хувьд бэхжүүлэн хөгжүүлэх үйл хэрэгт олон жил үр бүтээлтэй ажилласан учир ЗСБНХУ-ын Дээд Зөвлөлийн Тэргүүлэгчдийн зарлигаар 1966 онд Аллаш Кожинбаевыг Зөвлөлт Холбоот Улсын социалист хөдөлмөрийн баатар гэдэг хүндэт цолоор шагнасан нь тэр хамтралын их баяр болсон тэнэ.

	Миний сайн танил Аллаш Кожинбаевын ажлын амжилт бүтээл, оргилдоо гараад зогссон биш, харин улам улам ундран хөгжих үедээ ороод явж байна гэж бодогдном.

	 

	1969 он. 

	Кош-Агаш

	 


ГАВШГАЙЧ ХҮҮ

	 

	«Таван жилийн гавшгайч» тэмдэг энгэр дээр нь гялалзсан тавжгар намхан нуруутай бор залуу бүжиглэж байх нь харагдлаа. Бүр шөнө орой болсон цаг. «Оргил» хэмээх амралт сувиллын газар энэ өдөр нээгджээ. Энд тэндхийн олон хүн амрахаар ирсэн аж. Амралтын газрын тохилог сайхныг ам булаалдан ярилцаад өвөр хоорондоо танилцахыг хүссэн хүмүүс өөд өөдөөсөө харцгаана.

	Гавшгайч залуугийн нэрийг Нугасын Кызыр гэдэг ажээ. Алс баруун хязгаар Алтай уулын өвөр нутаг Баян-Өлгий аймаг Булган суманд төрж өссөн хүн юм санж. Бага насандаа сургуульд сурахын завсраар аавыгаа дагаж артельд модны ажил хийсээр эцгийнхээ мэргэжлийг уламжлан авч улмаар мужаан болон хоёр жил ажиллажээ. Тэгээд 1968 онд цэргийн албанаа нас тэнцэн татагдаж ирээд бас л мэргэжлийнхээ ажлыг хийж удалгүй бага дарга болж дэвшжээ.

	Цэрэгт явахынхаа өмнө нутгийн нэгэн бүсгүй Латифатай хайр сэтгэлээ холбож ханилан суухаар ярилцаж шийдсэнээ санан бодож

	— Латифа минь, сайн байна уу! Ажил чинь амжилттай биз дээ? Миний бие сайн, нутагтаа ойрхон Ховдын цэргийн ангид суулаа шүү! гэж бичсэнээ дараачийн нэгэн захидалдаа

	— Эрхэм нөхөр чинь эх орныхоо энх цагийн манаанд зогсохын зэрэгцээгээр эрдэм номыг багагүй сурсаар явна. Саяхан намайг бага дарга болгон дэвшүүлэв. Би энэ хүндтэй үүрэг даалгавраа нэр төртэй биелүүлээд удахгүй та нартаа очих болно гэж бичсэн байлаа. 

	Кызыр цэргийн хугацаат албыг хаахдаа их зүйлийг сурчээ. Дарга багш нар нь энх цагийн хөдөлмөрийн фронтод эргэж очоод их зүйлийг бүтээхийг ерөөж үнэт сайхан зөвлөгөөг өгчээ. Кызыр анх цэрэгт ирснээ бодвол хэзээний удирдах ажил хийсэн хүн шиг догь эр болжээ. 1971 оны зун цаг цэргийн албанаас халагдав. Энгийн хувцсаа өмсөөд нэг өдөр нийслэл Улаанбаатар хотынхоо гоёмсог сайхан гудамж талбайгаар алхалж явахдаа энд тэндгүй л шинэ байшин барилга, үйлдвэр, соёл сургуулийн газар, гудамж талбай нэмэгдээд «би чинь гуравхан жил болсон, юутай түргэн өөрчлөгдөөд хөгжинө вэ?» гэж бодно. Алдарт намынхаа XVI их хурлын түүхэн шийдвэрт зоригжсон манай орны хөдөлмөрчид ардын хувьсгалынхаа тавин жилийн ойг угтаж гайхамшигт амжилт бүтээл гаргасаар байгааг хэвлэл радиогоор мэдсээр байсан авч нүдээр үзээд сэтгэл нь аргагүй хөдөлжээ.

	«За ажиллаад байдаг хэрэг, мэргэжлийнхээ ажлыг хийнэ дээ. Барилгад очно» гэдэг бодол Кызырын сэтгэлд өөрийн эрхгүй оржээ. Тэгээд л маргааш нь Гачууртайн сангийн аж ахуйн барилгын ангид элсэн орж мэргэжлийнхээ ажлыг хийж эхэлжээ. Удсан ч үгүй санаа нийлсэн нөхөдтэйгөө социалист хөдөлмөрийн төлөө бригад байгуулан хамтран ажиллана, сурна, амьдарна гэдгийг үзүүлж эхлэв.

	Төлөвлөгөөний биелэлт өчигдөр зуун арван хувь, өнөөдөр зуун тавин хувь гээд л самбарт бичигдсэнийг харсан ажилчид маргааш зуун арван таван хувь болгохын төлөө бэлтгэлээ хийе гэх зэргээр ярилцана. Базаахгүй ажиллаж байгаа нэгийнхээ байдлыг нарийвчлан судалж тусална. Алийг тэр гэхэв ажил гэдэг ундарсаар л байна. Ажлын дүн харагдаад ахуй амьдрал дээшлэх тутам урам зориг орсон ажилчдын санаанд бүтээлээ яаж дээшлүүлэх вэ гэдгээс өөр юм бодогдохоо больдог байна. Тэдний бригадынхан хаягдал зүйлийг цуглуулан цахилгаанаар ажилладаг хүчтэй хөрөөг угсарч авсан нь ажлын бүтээлийг хэд дахин нэмэгдүүлжээ. Өдөр, шөнө, өвөл зун ээлжилсээр ажил хөдөлмөр хийж яваа хүнд цаг хугацаа өнгөрч ядах биш, нэг мэдсэн 1974 оны өвөл болов. Ажлынхаа дүнг гаргаад үзтэл Кызыр таван жилийн төлөвлөгөөт ажлыг гурван жил есөн сарын хугацаанд давуулан биелүүлээд дараагийн таван жилийн ажилд орсон байв.

	Энэ бол миний хамт олон, нам, захиргааны удирдах нөхдийн туслалцааны ач үр мөн гэж Кызыр зүй ёсоор үнэлж явна.

	Мужаан гэдэг бол нарийн ажил юм. Багажаа зөв барихаас эхлээд ажиллах бүрдээ нягт нямбай бэлтгэлтэй ажиллах нь чухал байдаг.

	Эдлэл бүрийг хийхэд өвөрмөц арга, багаж хэрэгтэй байдаг болохоор багажийг зөвхөн эзэмшээд зогсохгүй, түүнийг хийж чаддаг байвал ёстой мужаан болно гэж би санадаг гэж Кызыр ярьсан нь анхаарлыг татсан юм. Тэгээд нэг орой улаан буланд ажилчдын цуглаан болж Кызыр нарын дөрвөн хүнд «таван жилийн гавшгайч» тэмдэг гардуулан уралдааны болзолд заасан ёсоор амралтайд үнэ төлбөргүй амрах эрхийн бичгийг тэдэнд олгосон ажээ.

	Кызыр, 1975 оныхоо ажлыг тооцоолон бодоод жилийн төлөвлөгөөг зуун жаран хувиас доошгүй биелүүлэх үүрэг амлалт авсан гэнэ.

	Гавшгайч хүүгийн ам ажил хоёр зөрж явсан удаагүй болохоор бас л заавал биелэх тавилантай юм.

	 

	1975 он


ВОЛОЖОО БАГШ

	 

	Нийслэл Улаанбаатар хотын шинэ шинэ район юутай сүр жавхаалаг харагдана вэ? Зэрэгцэн ярайж буй энэ сайхан байшингуудыг, Монгол-Зөвлөлтийн ах дүү барилгачид богино хугацаанд барьж босгосоор байна.

	1967 оны өвөл таван есийн тасхийм хүйтэн тачигнаж цас хялмаалан таримал модод цагаан саадгаа агссан тэр нэгэн өдөр барилгачдын баатарлаг хөдөлмөр өрнөж бүхий арван хоёрдугаар микро районы барилгын их талбар дээр очлоо. Аварга том байшингийн ханыг төмөр, бетон хоёроор цутган хийж, ачааны том машин дээр данхайтал ачиж ирээд, асар их хүчтэй өргөгч цамхгаар өөд нь малгай мэт далбагануулан өргөж тавиад төдхөн угсарч суулган гагнаж бэхлэхэд өнөө байшин хэдхэн мөч өнгөрөхөд мэдэгдэм өндөр болж байх нь гайхалтай. Өнөө үеийн барилгачдын баатарлаг хөдөлмөр ингэж өвөл зун ялгаагүй өрнөж, хэдэн зуун өрөө тасалгаатай байшинг хэдхэн хоногт барьж дуусгаж байгааг харсан хүний сэтгэл хөдлөн баярлах аж. Хотын айлууд өдөр, сар ирэх тутам шинэ тохилог байранд олон тоогоор шилжин орж баяр хөөр болсоор байна.

	Тэдний дотор хөдөлмөрийн шилдэг сайчуул ч олон бий. Шинээр гэр бүл болсон залуучууд ч олон байна.

	Манай их барилгын талбай гэдэг нь Монгол-Зөвлөлтийн ард түмний хамтын хөдөлмөрийн талбай мөн гэж баттай хэлж болно.

	Энд Зөвлөлт улсаас уригдан ирсэн мэргэжилтэй ажилчид, инженер техникийн ажилтан нар монгол нөхдөө дагуулан ажиллаж ихийн ихийг сургаж, бүтээж байна. Тэдний дундаас өргөгч механизмын мэргэжилтэн Владимир Игнатовтой уулзаж богино цагт боловч тавтай ярилцаж сайхан танилцсан юм.

	 

	 

	ГАВЬЯАТНЫ НЭГ ДЭЭ

	Тэр нь угтаа Зөвлөлт Украины Кузниц хэмээх төмрийн уурхайн ажилчин хүний хүү юм. Арван хүүхдийн ах, эцгийн их хүү Владимир бага наснаас сэргэлэн цовоо, ажилч хичээнгүй, эрдэм номд дуртай байж, эцэг нь иргэний дайнд оролцож явсан учраас улаан армийн домогт баатруудын үйл амьдралаас ярьж өгөхөд ихээхэн сонирхдог байлаа. Тэгээд Зөвлөлтийн армийг хүндэтгэн хайрлах үзлээр хүмүүжсэн хүү эрийн цээнд хүрмэгцээ цэргийн хуягт танкны сургуульд (1940 онд) сайн дураараа элсэн орж суралцжээ. Дараа жил нь эх орны их дайн эхлэв.

	Владимир Игнатов сургуулиа түргэвчлэн 1943 оны эхээр төгсгөж офицер болоод фронтод байлдаж байсан танкны нэгэн ангид хуваарилагдан явлаа. Хүрч очсон өдрөөсөө эхлээд л хүчит танкийг жолоодон дайчин нөхдийнхөө хамт дайсантай ширүүн тулалджээ. Өсөж төрсөн өлгий нутгаа авран хамгаалахын төлөө эрэлхгээр байлдан ялалтыг түргэтгэхээс эрхэм хариуцлагатай үйлс байхгүй гэдгээс өөр юм санаанд үл орно.

	Их удалгүй Игнатов Сталинградын их тулалдаанд оролцов. Тэр үеэр олон удаа аттакт оржээ. Дайрах бүрдээ дайсныг хиар цохисоор Сталинградын дэргэд дайсныг бут цохижээ. Дайн ямар янзтай болж байсныг цөөн үгээр ярихын арга алга. Тэсэрдэг бөмбөг, их бууны сум, зай чөлөөгүй исгэрэн энд тэндгүй тэсэрч дэлбэрэн утаа шороо дээшээ хөөрч огторгуйн үүлтэй нийлээд пад харанхуй болно. Байшин барилга нурж шатна. Хүмүүсийн эмгэнэлт дуун зүрх шимшрүүлнэ. Заримдаа танктуудын гинж хоорондоо хавираад явж болохгүй, хүний өөрийн алин болохыг танихад ч бэрх болдог удаа цөөнгүй тохиолдоно. Тэр бүхнийг үзэж туулж өнгөрүүлсэн хөнгөн шингэн хөдөлгөөнтэй хүдэр сайхан эрийг энх хөдөлмөрийн талбай дээр харж уулзахад хайрлан хүндэтгэх сэтгэл аргагүй төрөх юм. Тэгээд Владимир Игнатовын танкны нэгдэл анги цааш Берлин хүртэл байлдааны хэцүү бэрх аяны замыг туулж 1945 оны 6 дугаар сард эх орны нийслэл Москвагийн улаан талбайд болсон ялалтын парад, жагсаалд сүр жавхаатай жагсаж явсан түүхтэй гэнэ. Эх орон, ард түмнийхээ өмнө байгуулсан гавьяаг нь асууж суухын хэрэг алга. Энгэр дээр нь байгаа одон медалийн олон туузаар тодорхой харагдана.

	Манай багшийн одон медалийн олныг яана, ёстой л гавьяатны нэг дээ, гэж Владимир Игнатовын монгол шавь нар өвөр хоорондоо магтан ярилцдаг юм байна. Тэр 1953 онд цэргийн албанаас халагдаад энх хөдөлмөрийн бүтээн босгох ажилд орлоо. Машин механизмын гарамгай мэргэжилтэн, сайн зохион байгуулагч, хашир догь арвин туршлагатай Владимир их барилгын талбайд ажиллажээ. Бас л өдрөөс өдөрт амжилт бүтээл гаргаж удирдлагын болон нөхдийнхөө хайр хүндэтгэлийг хүлээж сайшаал шагналыг хүлээсээр явлаа. Гэтэл нэг өдөр Владимир Игнатовыг дарга нь монгол улсад урилгаар очиж ажиллах болсон тухай түүнд сонсгоход их баярлаж, түргэн явахыг бодож, хэзээ явахыг лавлаж асуух зуураа арав гаруй жилийн тэртээ аюулт дайны хүнд бэрх өдөр фронтод Монголын төлөөлөгчид очиж бэлэг гардуулан өгч байсан түүхт үйл явдал санаанд нь оржээ.

	«Монгол улс бол манай хамгийн дотно ахмад социалист орон, бид мөнхийн найрамдалт ахан дүүс мөн» гэж бодогдоно. Зөвлөлтийн яруу алдарт армийн ахмад дайчин гавьяатны нэг Владимир Игнатов тэгээд удалгүй Улаанбаатарт хүрэлцэн ирж монгол нөхдийнхөө хамт ажиллаж эхэлжээ.

	 

	 

	ВОЛОЖОО БАГШ

	Наймдугаар сарын нарлаг сайхан өдөр барилга конторын даргын давчуу жижигхэн конторт өргөгч механизм хариуцан ажилладаг ажилчид түр цугларан шинээр ирсэн мэргэжилтэн багштай танилцаж тус тусынхаа машин дээр ирцгээв. Дөч эргэм насны намхан шиг нуруутай гялалзсан эр, хүн бүрийн дэргэд ирж машиныг үзэж шалгаад цөөнгүй юм ярьж байх боловч хэл дутмаг тул ажилчдын олонх нь олигтой ойлгож чадсангүй. Владимир Игнатов өглөө ирээд л ажилчин нэг бүрд зөвлөгөө өгч түүнийгээ дараа нь шалгаад үзэхэд эрэгтэй, эмэгтэй сайхан залуучууд ихэнх нь хийж чадаагүй л зогсож байх нь олонтоо тохиолдоно. Тэднийг харвал сурч ажиллах хүсэл их боловч үнэхээр туршлага дутагдаж байгаа нь тодорхой. Арга ч үгүй юм. Монгол орон угсрах аргаар барилга барьж эхэлж байгаа цаг, техник мэргэжлийн буюу хэдэн сар курсээр номын анхны мэдэгдэхүүнийг нь заалгаад л өргөгч машин хүлээж авсан хүүхдүүд байлаа. Гэсэн ч зарим нь овоо л ажиллаж байгаа юм шиг багшийн сэтгэлд бодогдоно. Эхний хоёр гурван сар Игнатов хэдэн машины дунд зай чөлөөгүй л гүйдэг байв. Нэгийг нь тохируулан ажиллуулж хөдөлгөж өгөөд, эргэтэл нь нөгөө нь ямар нэгэн шалтгаанаар зогссон байдаг байлаа. Эвдрэл зогсолт их гарна, хэлээд байх хэлээ бараг ойлголцохгүй, заримдаа яана даа гэмээр санагдаж байлаа.

	Владимир Игнатов бодож байгаад аргаа өөрчлөв. Ажилчдынхаа байдлыг сайн таньж судалж байгаад нийт дунд нь гүйхээ больж нэг хоёр боломжийн хүнтэй зориуд ажиллаж биеэ дааж ажиллахтай нь хамт дэс дараалан цөмийг нь сургаж болно гэж бодон маргаашаас нь эхлээд хамгийн сайн гэж бодсон ажилчинтай хамт машиныг нь ажиллуулж мэдэхгүй чадахгүй зүйлийг нь өөрөө хийж үзүүлэн зааж өгсөөр тэр сардаа юуны өмнө гурав дөрвөн хүнийг биеэ дааж ажиллаж чаддаг болгов. Тэр сард төлөвлөгөө бараг биелжээ. Биеэ дааж ажилласан хүмүүс ч урьдаас илүү цалин мөнгө авч урам зориг орлоо. Тэгээд л дэс дараалан өөрийн хариуцаж авсан ажилчдаа богино хугацаанд цөмийг нь бие дааж ажиллаж чаддаг болгосон гэнэ. Техник гэдэг дэвшиж хөгжиж байдаг болохоор бүрэн мэдээд дуусна гэж байдаггүй тул зааж сургах ажлаа улам нарийн болгож цааш нь үргэлжлүүлсээр байлаа. Гэтэл нэг өдөр Владимир Игнатов хамгийн сайн найдвартай сурсан гэж бодож явсан өргөгчийн машины нэг ажилчин үзтэл өөрийн буруу ажиллагаа болгоомжгүйгээс болж осолдон өндөрлөгөөс унасан нь түүний сэтгэлийг айхтар зовоожээ. Зохих байгууллагуудаас ирсэн комиссоос тогтоосон актын дагуу судалж үзвэл тэр ажилчин машины ажиллагааг овоо мэдэж байсан боловч өөрөө анхааралгүй ажилласнаас болсон нь тодорхой боллоо. Аз болоход машинд гэмтэл учирсангүй. Өндрөөс унасан тул ухаангүй эмнэлэгт явсан байлаа. Тэрхэн үед нь ядаж Игнатов өөрөө байсангүй. Тэгээд сэтгэл зовохын эрхэнд орой нь хэсгийн ахлагчийн хамт эмнэлэгт очиж нөгөө хүнээ эргэж уулзвал тэр ухаан орж бие нь гайгүй байгааг мэдэж сэтгэл амарчээ. Ер нь ихээхэн туршлагатай болохоос нь өмнө зөвхөн цөөн хоног амжилттай ажилласнаар тайвширч болохгүй нь ээ гэдгийг Игнатов ойлгож хянаж шалгах, шаардах, дутагдлыг дор нь хэлж өгөх талаар багагүй ажил хийв.

	Ингэж тэгсээр байтал бараг жил өнгөрөв. Монгол ажилчид машин техникээ эзэмшиж чаддаг болсон шиг санагдана. Сар, улирлын төлөвлөгөө саадгүй биелж, өргөгч машин дээр ажилладаг хүмүүсийн нэр сайны жишээнд явах нь олонтоо болж сайшаал шагналыг их, бага хэмжээгээр авч байхыг хараад багш нь баярлаж явдаг боллоо. Урьд нь өргөгч машинууд саатал их байснаас угсралтын ажил бас саатаж үйлдвэрээс өдөр тутам ирж байгаа эдлэлийг өдөрт нь угсарч чадахгүй барилгын дэргэд хураах зэргээр давхар чирэгдэл түвэг учруулж байснаа больж харин ирсэн эдлэлийг дор нь өргөж угсралтад оруулж дуусаад эдлэл бага ирж ажил саатуулж байна, энэ тухай ярьж өгөхийг Воложоо багшдаа хүсдэг болсон байна.

	Ажилчдын мэргэжил ахисаар бүтээл нэмэгдэж нэг томоохон байшинг барьж дуусгахад наад зах нь хэдэн сарын хугацаа хэрэгтэй байсан бол одоо орон сууцны таван давхар байшинг гучаас дөчхөн хоногийн дотор босгодог боллоо. Тэр хавьд нь оршин суудаг хөдөлмөрчид хүртэл орон сууцны лут том байшингууд баригдаж сүндэрлэж байгааг харж баясаад, өндөр сүрлэг байшингууд, өвөл, зун ялгаагүй өд төдхөн босоод ирэх мэт түргэн баригдаж байна гэж магтан ярилцдаг байна.

	Владимир Игнатов ажилдаа дасаж, хүмүүстэйгээ танилцан хэн нь ямар ааш зантайг нь ч андахгүй мэддэг болж аль хэрэгтэй гол мэргэжлийг улам нэмэгдүүлэн ойлголтыг нь батжуулан бүтээлийг нэмэгдүүлэхийн төлөө хүчээ дайчилсаар байна. Тэр нь монгол хэлийг удсангүй сурч, монгол шавь нар нь ч гэсэн орос хэлийг сураад өвөр хоорондоо чөлөөтэй ярилцдаг болсон нь тэдний хөдөлмөр сургалтын амжилтыг зогсолтгүй дээшлүүлэхэд чухал шижим болсон юм.

	Тэгээд Владимир Игнатовыг монгол шавь нар нь Воложоо багш гэж нэрлэсэн юм байж. Тэр нь их нэр хүндтэй хүн болохоор барилгын талбайд очоод Воложоо багш хаа явж байна гэж сурахад мэдэхгүй хүн байхгүй. Ажлын цагийн нэг минут, секундийг үр ашиггүй өнгөрүүлэхгүйн төлөө зай чөлөөгүй ажиллаж сурсан хүн юм.

	Багш тийм болохоор сурагчид нь мөн адилхан болох юм. Түүнийг анх ирж байхад ажилд дурамжхан ханддаг байсан тийм хүн ч бол одоо сайн болоод явж байна гэж монгол ажилчид ярьж байх юм.

	Ингэж өргөгч механизмын ажилчид өөдрөг сайхан ажиллаж байгаа нь их барилгын ажлын явцыг түргэтгэх, чанарыг сайжруулахад чухал түлхэц болсоор байгааг санахад бахдалтайяа.

	 

	1968 он


УРАЛДААНД ШАЛГАРСАН БҮСГҮЙ

	 

	Мөнх хөх тэнгэрт мөнгөн цагаан онгоц гялалзан хотын дээгүүр нэг эргэснээ, тэртээ уулын бэлд газардан бууж тоос хадуулан дэгдсээр буудалд ирж зогсох нь сүртэйхэн харагдана.

	Нийслэл хотоос ирж байгаа хүмүүсийг угтахаар хүлээж байсан улс онгоцны тийш хошууран алгуурхан алхаж явахдаа

	— Том цагаан байна, сайхан хөлөг дөө, сая л Улаанбаатараас гар аа даа гэхэд нөгөө нь тосон авч

	— Тэгэлгүй яах вэ, сайндаа л хоёр цаг нисдэг юм чинь. Тэргүүний сайчуул маань энэ онгоцоор ирж байгаа шүү, тэгээд угтаж байгаа хүн олон байна, бас дарга нар цөмөөрөө байгааг хараач гэлээ.

	Онгоцноос хүмүүс бууцгааж байна. Эд нар бол манай хамгийн хүндтэй, тэргүүний сайчуул мөн. Нам засгийнхаа уриалгаар 1973 онд орон даяар өрнөсөн бүх нийтийн социалист уралдаанд хөдөлмөр бүтээлээрээ шалгаран улсынхаа нийслэлд уригдан очиж улсын тэргүүний сайчуудын чуулга уулзалтад оролцоод баяр хөөр болон ирцгээж байна. Тэдний дунд намхан шиг нуруутай цовоолог янзын бүсгүй угтаж байгаа нөхөдтэйгөө урамтай сэргэлэнгээр мэндлээд дун цагаан шүдээ яралзуулан инээд алдан ярилцахыг харсан нэг хүн

	— Манай Насанбат явсан бил үү? гэхэд нь

	— Ийм хүн явалгүй яах вэ. Тавдугаар таван жилийн төлөвлөгөөг гуравхан жилд гуч гаруй хувиар давуулан биелүүлж орхиод таван жилд долоон жил хагасын ажил хийх амлалт аваад ажиллаж байгаа хүн дээ гэх зэргээр хоёр хүн хоорондоо ярилцах нь тодхон сонсогдов. Чухам тэрхэн үед ч гэсэн ажилчин бүсгүйн сэтгэлд хэчнээн их баяр баясгалан цаашид ихийг бүтээх хүсэл эрмэлзэл оргилж байгааг тоочиж барахын аргагүй. 

	Өнөөгийн баярт явдлын хажуугаар өнгөрсөн үеийн юм санаанд тодхон буудаг болохоор идэр есийн хүйтэн ид гялалзаж байсан 1963 оны нэгдүгээр сар Насанбатын санаанд өөрийн эрхгүй орж билээ.

	Их Алтайн цаст уулс сүртэйеэ сүглийж, эртний түүхтэй Жаргалант хотын дээгүүр униар будан татаад гудамжинд тарьсан модны мөчир саадаглан мөнгө мэт цагааран харагдана. Өглөө эртлэн боссон хүмүүс ажил албандаа яаран явахын сацуу, хүүхэд багачууд хүртэл цэцэрлэг сургуулийн зүг гүйлдэнэ.

	Улаанбаатар хот явах шийд гарсан болов уу? гэж яаран хүлээж хоносон жаал бүсгүй түг түмэн хүний дундуур алхаж аймгийн барилга конторын даргын албан тасалгаанд шууд явж ортол дарга, сая л ажилдаа орж байгаа бололтой бичгийнхээ ширээг уудлан бичиг цаас гаргаж дээр нь дэлгэж байснаа урдаас нь хараад гайхсан янзтай, — Чи хэн бил ээ, юү гэж явна? гэж асуулаа.

	— Би Насанбат, хот явах шийд гар аа болов уу? гэж явна гэхэд дарга курст явах хүний нэг мөн гэдгийг ойлгоод урдаас нь ажиглан дуугүйхэн «Эмэгтэй хүн арван долоотой, насанд хүрээгүй гэсэн үг, биеэр яасан ч давжаа хүүхэд вэ дээ. Сурч ирээд ажилчин болж чадах л байгаа даа» гэж бодсоноо батлагдсанаас хойш явах л болно байх гэж сулхан шиг хэлэнгүүт царай өөд нь дахин ширтээд,

	— Чиний нас бага, бие чинь жижиг... гэж хэлэхэд нь «явуулахгүй, хасагдсан гэх нь үү дээ» гэж бодохоос дотор нь харанхуйлах шиг болон тэрхэн зуур хоёр нүдээ бүлтгэнүүлэн даргын урдаас харж дараагийн нь үгийг хүлээтэл дарга маань суудлаа засаж суунгуут,

	— Орчин үеийн барилгад ганцхан бяртай хүн ч хэрэгтэй биш гагцхүү машин техник сайн мэддэг хүн л хамгийн их шаардлагатай байна. Чи машин техник сайн сураад ирж чадна биз? гэсэнд түүнд дараагийн үгээ хэлэх зав өгөлгүй.

	— Чадна, чадалгүй яах вэ гэж Насанбат хариулсанд

	— За тэгвэл маргааш явна, бэлтгэлээ сайн хий! гэж хэлэхэд Насанбатын сэтгэл тэнийж ирээдүйн тэргүүний ажилчны зам шулуухан нээгдэх шиг болж билээ. Тэгээд Улаанбаатар хотноо ирж барилгачдын гурван сарын хугацаатай курст арматурын (төмөрчин) мэргэжлээр суралцлаа.

	Их хотын сүрлэг дуу чимээ, өндөр гоё байшин барилгууд үй түмэн хүн, машин техник алийг хэлж барах вэ? Энэ хотын зах хязгаар гэж байдаг болов уу, зах нь гэтэл цааш нь үргэлжлээд л харагдах юм гэж бодогдон уудам орныхоо өнцөг булан бүрээс ирсэн үе тэнгийн олон нөхөдтэй сайхан танилцаж, өглөө эхлээд л онолын хичээл орно, өдөр тийшээ үйлдвэрт дадлага хийнэ. Үйлдвэрийн аварга том машин сүртэй нүргэлэн, цахилгаан гагнуурын гэрэл энд тэндгүй сүүмэлзэн ханцуйтай гар шиг бүдүүн төмрийг ч олс дээс мэт огтолж байх шиг, гулууз том төмрийг гурил гоймон мэт дор нь матаж байх шиг, халаад өмссөн ажилчид хаашаа бол шаламгайлан ажиллаж байхыг харахад бахдам санагдана.

	— Энэ ажилчдад хийж чадахгүй юм гэж байдаг болов уу? гэж нэг завсарлагаар дадлагын багшаас гэнэ сэрэггүй асууж орхижээ. 

	Хижээлдүү насны догь эр буурал үсээ хойш нь нэг илэнгүүт их сонирхож байгаа янзтай инээд алдан

	— Ажилчин хүнд чадахгүй, мэдэхгүй гэж байдаггүй юм. Өнөө мэдэхгүй зүйлээ маргааш нь сурч мэдээд л үргэлж урагшаа хөгжиж явдаг юм гээд зогсож байсан газраас хэд алхаж өндөр байшингуудыг гараараа зааж, — Чи хотод анх удаа ирсэн хүн, тэр их байшин орд харш үйлдвэр, театр зэргийг хэн яаж барьсан гэж санана. Тэр ид шидээр бүтсэн юм биш, хүчит машин техникийг эзэмшсэн манай ажилчин анги л хэдхэн арван жилийн дотор барьсан, цаашид хэчнээн баригдана гэж санана. Та нар орон нутагт тийм барилга сүндэрлүүлэх улс, тэгэхээр юуны өмнө машин механизмыг сайн сурах хэрэгтэй.

	Зөвхөн өөрийн чинь мэргэжлийн хувьд ч гэсэн сунгагч, матагч, тээгч, огтлогч, гагнагч гээд л наад зах нь таван машин байна. Түүнийг таван хуруу шигээ мэддэг болох хэрэгтэй. Сургууль курст цагийг сайн ашиглавал багадахгүй. Ажилчин хүн ажил дээрээ гол нь сурдаг юм гэж багшийн хэлсэн үг Насанбатын санаанаас үл гарна. Тэгээд машинаа таван хуруу шигээ мэдэхийн тулд янз бүрийн аргаар оролдоно. Тэр нь талаар өнгөрсөнгүй таван машинаа овоо мэддэг болж засвар үйлчилгээг хийж чаддаг болов.

	— Би тэгээд таван дамжлага дээр ажилладаг болсон, одоо ч ажиллаж байна гэж тэргүүний ажилчин Насанбат ярьж байна. 

	Гурван сарын сургууль гурав хоног шиг өнгөрчээ. Насанбат мэргэжилтэй ажилчин болж үйлдвэрийн хаалгаар хөдөлмөрийн талбарт гарав.

	Шинэ юманд саад бэрхшээл байлгүй яах вэ. Харин аз болоход зөвлөлтийн мэргэжилтэн багш Корпусовтай хамт нэг жил ажилласан нь тохиолдох бэрхшээлийг хөнгөвчилж машин техникийг сурахад асар их тус түшиг болсныг хэзээ ч мартахгүй юм. Корпусов гэдэг дөч гаруй насны хүдэр эр ажил бүхэн дээр зааж зурж, болохгүй бол өөрийн биеэр хийж үзүүлнэ. Тэр нь уурлаж уцаарлахыг мэддэггүй, хүнд юм зааж сургахад хүч, цагийг хайрладаггүй хүн учраас Насанбат багшаасаа их юм сурчээ. Орчин цагийн их барилгын яс болон бетон эдлэл, бас түүний яс нь арматур (төмөр) ийм бодохоор хамгийн нарийн нямбай ажиллах хэрэгтэй гэж олон дахин ярина. Нэг өдөр залуу ажилчин Насанбат машинаа дүрмийн дагуу шалгаагүйгээс болж төмөрт гуядуулан бэртэх шахсанд багш нь сандран гүйж ирэнгүүт

	— Бие чинь зүгээр байна уу? гэж асуунгуут гараас нь татан босгож ард нь наалдсан шороог унагаж орхиод, "Мөн ч гэнэн байна даа" гэж байгаа бололтой толгойгоо сэгсрээд Насанбатыг зөөлнөөр харж

	— Машин техникийн аюулгүй ажиллагааны дүрэм зааврыг юуны өмнө их сайн судлах хэрэгтэй. Зөвхөн мэдээд зогсохгүй ажил дээр заавал хатуу баримтлахгүй бол болдоггүй юм. Машин техник гэдэг адгуус мал шиг хүнд дасдаггүй юм. Тийм болохоор хэчнээн сайн сурлаа ч гэсэн нэг ч секунд анхаарлаа сулруулж болохгүй гэх зэргээр ярьж сургаад өөрөө хэд хэдэн удаа биеэрээ хийж үзүүлж өгчээ. Энэ мэтээр ажил дээр сурч, зав чөлөө л гарвал машин, багажаа арчиж цэвэрлэхээс эхлээд оролдсоор байтал эцэст нь өөрийн юм шиг мэддэг болов. Насанбат эзэмшсэн таван машинаараа таван дамжлага дээр гялалзтал ажиллаж хэсгийн ахлагчийн хувьд бусад ажилчдадаа зааж сургаж явна.

	Их ойнуудыг угтсан социалист уралдаан өрнөлөө. Насанбат нөхдийн хамт уралдаанд үүрэг авч ажиллан амжилт бүтээл өдрөөс өдөрт ахисаар байна.

	Уралдаан гэдэг сайхан юм, хүнд шинэ санаа төрүүлж бололцоогоо мэдэж ашиглах, ер нь бүх нийтээрээ урагш ахиж байх юм даа гэж бодно. Үйлдвэрчний эвлэлийн хорооны дарга өглөөний нэг яриан дээр уралдаант ажлын амжилтын тухай ярьж дараа нь

	— Нөхөд минь, та бүхний уралдаанд авч байгаа амлалт үүрэг тооцоо муутайхан байна. Ажлын цагийн ашиглалт тааруухан байна гэлээ.

	Насанбат уралдааны үүргийг тооцож төлөвлөхийг оролдов. Заримдаа мэргэжлийн нөхдөөс зөвлөгөө авна. Өвөр хоорондоо ярина. Бас оролдох тусам шинэ шинэ юм санаанд ороод байх шиг.

	Хийх ажлаа жил, улирал, сар, өдөр цаг минутаар хуваарилж үзээд л түүнийг биелүүлэх бололцоо цагаа бодоод гаргахад ажил нь чигтэй тодорхой болов.

	Нам захиргааны удирдах нөхдөөс уралдаанд авсан үүргээ биелүүлэхэд чамд ямар туслалцаа хэрэгтэй байна гэж асуухад нь хэлэх үг бэлэн байдаг боллоо. Тэгээд сүүлийн жилүүдэд алдарт нэхмэлчин Гүнжиламын хувийн тооцооны аргыг ажилдаа нэвтрүүлснээр үүрэг амлалтыг авахдаа урьдын адил ерөнхий таавраар биш бололцоогоо судалж тооцсон бодитой зүйлийг амлах болов.

	Тооцоо гэдэг чухал юм. Урьд тооцоо муутайхан ажиллаж байхад маргааш хийх ажлаа ч мэддэггүй. Сарын эцэс болоход хэдэн төгрөгийн цалин авахаа төсөөлж чаддаггүй байсан шиг санагдах юм. Би таван жилд хийх ажлаа тооцоолон үзээд долоон жил хагасын ажил хийхээр үүрэг авсан юм гэж даруу төлөв бүсгүйг хэлэхэд нь:

	— Насанбат сайн тооцно шүү, энэ бүсгүй ажилч хичээнгүйн дээр бас эрдэм боловсролтой хүн, үргэлж сурахыг оролдоно. Арван жилийн сургуулийг гэрээр суралцаж өнгөрсөн жил төгссөн юм. Олонх хичээлийг нь онц дүнтэй өгсөн гэнэ билээ гээд дэргэд байсан нэг өвгөн хэлээд ширвэгэр сахлаа имэрч байх нь их л бахдалтай санагдсан бололтой. Ажлын цаг ашиглалт хангалтгүй байна гэж цуглах бүрд яригдана. Ажил тасалсан хүн алга байтал яагаад хангалтгүй байдаг билээ гэж ажилчид хоорондоо ярилцана.

	— Тасалсан хүн дээр л арга хэмжээ авмаар юм гэсэнд

	— Ганцхан тасалсан хүнийг хэлж байгаа биш ээ. Ажил дээрээ байлаа ч гэсэн зарим нь бүтээсэн юмгүй цаг өнгөрөөж байна шүү дээ гэхэд нь нөгөөдөх нь гайхаж сууснаа тэгвэл судалж үзмээр юм ч гэж байх шиг тэгээд л хэвээрээ мөн л яригдсаар байна.

	«Ажлын цаг бол алт мөн». «Өнгөрсөн минут эргэж олдохгүй» гэсэн ухуулах хуудаснуудыг уншиж самбарын өмнө зогсож байсан Насанбат «Өөрийнхөө болон хэсгийнхээ нөхдийн ажлын цагийн гарздалыг судлаад үзмээр санагдав. Маргааш нь эхлээд ажиглалт хийлээ. Хэдэн өдрийн байдлыг үзтэл гаднын шалтгаан алга. Ажилчин хүнд өөрт нь л байна.

	Жишээ нь барилгын үйлдвэрлэл дээр бол урьд орой нь ажлынхаа талбайг цэвэрлэж зэхээгүй, машин багажаа ажилдаа бэлтгэж орхиогүй хүнийг өглөө хараад байхад ирээд талбайтайгаа ноцолдоно. Дараа нь машин багажаа эрж олно, Тэгээд тохируулах гэж оролдоно. Тэгсээр байтал нөгөө эргэж ирдэггүй минут хэдэн арваараа торойж харагдахгүй алга болдог байна. Тэр бүрийг ажилдаа анхааран засаж цагийн ашиглалт алхам алхмаар дээшилсэн нь амжилт олохын нэг гол шижим болжээ. Ажлынхаа бэлтгэлийг хийж чадвал цагийг сайн ашиглаж болно. Бид цаашдаа ажлын цагийг 93 хувиар ашиглана гэж тооцоондоо оруулсан гэж Насанбатын ярьж байгаа нь бүрэн үндэстэй юм.

	Барилгын ажил яг эхлээд байсан. 1973 оны хавар нэг өдөр Насанбатыг үйлдвэрийн дарга өрөөндөө дуудаж ирүүлээд

	— За чи Булган суманд очиж хэдэн сар ажиллахгүй бол болохгүй нь ээ. Тэнд том барилга баригдана. Бетон их хэрэгтэй болж байна. Хээрийн аргаар цутгаж болохгүй томыг нь яадаг билээ. Эндээс тээнэ гэхэд яггүй дээ гэж хэлэхэд нь дуугүйхэн чагнаж суусан Насанбатын сэтгэлд том хавтанг эндээс тэр хүртэл машинаар тээж болохгүй дээ гэж бодогдлоо.

	Тэгээд ажилчин бүсгүй алс хязгаар нутаг Алтайн уулсын өвөрт орших Булган суманд томилолтоор очиж ажиллахдаа тэр хавтанг хээрийн аргаар хийвэл яадаг бол гэдэг бодол төрж сорилт судалгаа хийв. Нөхөдтэйгөө зөвлөж дараа нь инженер мэргэжилтэн нарт өөрийн саналаа хэлсэн нь үр бүтээлтэй болжээ. Түүнийг хээрийн аргаар хийлгэж амжилттай болсон нь барилгын ажлыг түргэтгэхээр барахгүй түм буман төгрөгийн хэмнэлт гаргах боломжийг өглөө. Машин техникийг цуцалтгүй сурч ажлын цаг ашиглалтыг дээшлүүлэн ажилдаа тооцоог нэвтрүүлэн ажилласан нь амжилт олохын уг сурвалж болов. 

	Насанбат тавдугаар таван жилийн төлөвлөгөөг эхний гурван жилд 152 хувиар биелүүлээд таван жилд долоон жил хагасын ажил хийх үүрэг авсан юм. 1973 оны төлөвлөгөөг 131 хувь 1974 оны 1 дүгээр сарын төлөвлөгөөг 158 хувь, 2 дугаар сарынхыг 193 хувь биелүүлж бусад нөхдөдөө үлгэр дуурайл болж явна. Уралдаанд ажлын амжилт нь нэгэн хүнээр зогсохгүй нийт олондоо нөлөөлж нийтээрээ амжилтад хүрдэг жамтай билээ. Тэдний бетоны үйлдвэр болон нийт конторын хэмжээгээр төлөвлөгөөт зорилтыг олон арван хувиар давуулан биелүүлж 1973 оны ажлаараа уралдааны шагналт байранд орсон юм.

	 

	 

	Онгоцноос буусан хүмүүс ер бишийн баяр хөөртэй байна. Угтагсадтай мэндлээд ярих юм их байгаа учир алинаас нь эхлэхээ зарим нь бодно. Одоо энэ нөхөд нийт ажилчидтай уулзаж үзсэн дуулсан сонин сайхнаа бишгүй ярина. Уралдаанд авсан үүргээ дахин судалж угтвар төлөвлөгөө хийнэ. Тэгээд манай орон даяар социалист уралдааны нэг шинэ үе эхэлж байна.

	Тэдний дунд уралдаанд шалгарсан бүсгүй Ховд аймгийн барилга конторын харьяа бетон заводын тэргүүний ажилчин эмэгтэй Бямбын Насанбат сэтгэл ихэд хөдөлсөн байдалтай алхалж явна. Энэ бүсгүй одоо 28 нас хүрч яваа бөгөөд үйлдвэрт ажилласан 10 жил нь амжилт бүтээлээр дүүрэн юм. Угтаж байгаа улсыг нь ч гэсэн хар л даа. Нөхөр нь бас барилгад ажилладаг, авто машины жолооч хүн. Эднийх ажилчин гэр бүл, гурван сайхан хүүхэдтэй, Насанбат өөрөө нормчин бас арматурын хэсгийн ахлагчийг хамт хийж олныг сургаж, олноосоо сурч явдаг. Тэр олон нийтийн ажилд идэвхтэй оролцоно. Эмэгтэйчүүдийн зөвлөлд сонгуультай, энэ онд намын үүрийн товчооны гишүүнээр сонгогдсон юм. Ажил үйлсээрээ ч ахуй амьдралаараа ч тэргүүний хүний нэг дээ. Цаашдаа их юм бүтээнэ дээ гэж хүмүүс хоорондоо ярилцаж байлаа.

ТҮЛХҮҮР

	 

	АНХНЫ НЭГЭН ӨДӨР

	Өгөөмөр сайхан зуны цаг өд төдхөн өнгөрлөө.

	Өвлийн бэлтгэл ажил газар сайгүй оволзон, шөнөдөө цагаан хяруу унаж яггүй хүйтэн хонох боллоо. Намрын хонгор салхи сэвэлзэн сэрүү татаж байснаа үдээс хойш тогтнон хэсэгхэн хугацаанд баруун талаас нарны илч хүчтэй шарж эхлэв.

	Залуу инженер Болд, ажил тармагц байрандаа ирж цай, хийж аваад тухтайхан сууж хооллосны дараа номоо бариад орон дээрээ хэвтэх гэтэл, бүгчим халуун юм шиг санагдсанд босож байшингийнхаа тагтны хаалгыг нээгээд жижиг сандал тавьж тагт дээр гарч суулаа.

	Намрын шар наран аятайхан ээгээд тал нутгийн тунгалаг агаар иссэн айраг мэт хамар амаар нь сэнгэнэхэд Болдын сэтгэлд элдэв юм бодогдон орчин тойрныг ажиглан харж сонирхов.

	«Тал нутаг бас сонин юм даа? Зах хязгаар нь үзэгдэхгүй цэлийгээд л! Манай нутагт бол уул нуруу хүглийгээд л байдаг сан» гэж бодоод холын тээврийн авто машинууд хойно хойноосоо тоос татуулан цувж байгааг ажиглан «Манай орны газар нутаг ч мөн арвин юм даа» гээд барьж суусан номоо сөхөж хартал мөрөн дээр нь нэг хүн гараараа дарах шиг болсонд цочсон байдалтай эргэж хартал

	— Цочоож орхив уу даа? Зүгээр зүгээр! Инженер минь. Алсын юм харж сууна уу? Дурангаар харахад сайхан шүү гэж өвгөн засварч Бадрах хэлээд дэргэд нь зэрэгцэн суухад Болд царайг нь сая үзэж байгаа юм шиг ажиглан харснаа

	— Тал нутаг мөн арвин юм даа, Бадрах гуай.

	— Яриа юу байх вэ. Энэ бол дөнгөж тал нутгийн зах нь шүү дээ! Инженер өөрөө аль аймаг гэдэг сэн бил ээ?

	— Архангай, Хайрхан сум

	— Ёстой хангайн хүн. Манайхныг бодвол бараг нүүдэггүй улс даа гэж өвгөн хэлээд хэсэгхэн зуур дуугүй алсыг ширтэж байснаа

	— Би энэ нутагт төрж, өсөөд, өтөлж өвгөн боллоо. Энэ бол хангай, говийн яг зааг газар, эрт цагт манайхан говьд өвөлжөөд, хавар болохын хамт үүгээр дайран өөд нүүж хангайд очиж зусдаг сан. Нүүнэ гэдгийг ч үзүүлдэг байж дээ гээд ярихад нь

	«Нүүдлийн амьдрал гэдэг мөн дөө» гэж Болд бодоод үгийг нь анхааралтай чагнаж сууснаа, сонирхсон байдалтай.

	— Жилдээ хэдэн удаа нүүж байгаа бол? гэтэл өвгөн ширвэгэр сахлаа имэрч жаахан бодосхийгээд

	— Лав гуч, дөчин удаа л буудал солино, хол ойр нь харилцан адилгүй, заримдаа өөд уруу нүүж явахад гэрээ ч барилгүй овоохой босгож хоноод л нүүдэг сэн. Одоо бодоход яаж болж явсан юм бол доо гэж бодох юм гэсэнд

	— Тэмээгээр л нүүнэ биз дээ? гэж Болд асуулаа.

	— Тэгэлгүй яах вэ. Машин байтугай үхэр тэрэг ч хэрэглэдэггүй байсан нутаг гэснээ, өвгөн алсхан зурайж байгаа их замыг харж, гараараа заагаад

	— Тэр харин миний мэдэхийн л их зам нэртэй байсан юм. Хувьсгалын өмнө улс, гүрний албан ажлыг залгуулж байсан морин өртөөний гол зам юм. Тэгээд яван явсаар авто машины гол зам боллоо гэж өвгөн хууч яримаар эхэлснээ... — Манай үйлдвэрийг мөн газрыг нь олж барилаа даа. Энд ийм хот босгоно гэдгийг хэн ч тааж чадахгүй байсан биз. 1964 онд мал аж ахуйн Машинт станц байхад хотоос улс ирээд авто машины засварын том үйлдвэр барих юм гэнэ. Зөвлөлтийн барилгачид ирэх гэнэ гэж ярилцаж байхад мөн ч сайхан болох нь ээ. Нас ахисан бид үзэж чадах болов уу даа гэж өвгөчүүл өвөр хоорондоо ярьдаг сан. Гэтэл хоёрхон жил болоод бүхэл бүтэн хот босгож орхилоо. Хөгжил гэдгийг хүний санаа сэтгэл ч гүйцэхээ больж байх шив дээ гэхэд нь Болд ихэд сонирхон анхааралтай чагнатал, өвгөн цааш их юм ярьсангүй суудлаа нэг засаад

	— Хотоос зочид хэдийд ирэх юм бол? гэж асуув.

	— Машинаар гарах байх, маргааш оройхон ирнэ. Нөгөөдөр үйлдвэрийг хүлээн авах ажлаа дуусгаж актад гарын үсгээ зуралцана гэж Болд ярьж суухдаа «Хугацаа бага үлдлээ, ажил их байна. Бид 3 сар үйлдвэрийг туршлагаар ажиллуулсан дүнгээ дээд газрын төлөөлөгчдөд үзүүлэх юм шүү дээ» гэж бодон дараагийн үгээ хэлэх гэтэл, Бадрах өвгөн түүнд зав өгөлгүй

	— Бэлтгэл ажил хэр бүтэж байна даа, хүү минь? Өвгөн чинь өөрийн хариуцсан багаж хэрэгслийн өрөөгөө овоо л болгож байгаа. Манай хоёр жаал маань ч үгэнд чамгүй орох юм гэсэнд

	— Зүйтэй! Техник мэргэжлийн сургуулиас ирсэн хүүхдүүд овоо юм.

	Гэхдээ дэргэд нь байж шаардаж хэлэхгүй бол биеэ дааж санаачилж чадахгүй байна. Та түүнийг анхаарна шүү гэж Болд хэлэв. Манай инженер залуу хүн мөртөө тохитой хүн шүү! Биеэ тоочихгүй бол цаашдаа хөгжинө дөө гэж Бадрах өвгөн бодож сууснаа

	— Манайхан цэвэрлэгээг мөн хийж байх шив дээ. Төв цехийн машинууд гоё болсон харагдана гэсэнд Болд хэсэгхэн дуугүй байснаа

	— Нэг үеийг бодвол овоо л болж байна, санаанд хүрэхэд хол байна.

	Зөвлөлтөд сурч байхад багш нар бидний хариуцаж байсан машиныг шинэ цагаан алчуураар зүлгэж шалгаад, бал гарвал дахин арчуулдаг сан. Би хүүхдүүдээ цуглуулаарай гэсэн ингээд очиж жаал юм хийнэ гэж Болдыг ярихад «Шинэ цагаан даавуугаар төмөр арчихад бал гарахгүй байна гэнэ ээ, тэгж эзэмшдэг байна. Мөн сайн зүлгэсэн хэрэг ээ.

	Инженер маань бас ажил дээрээ очих нь байна. Би болсон очно байгаа» гэж өвгөн Бадрах бодоод гэнэтхэн босож давхар байшингийн тагт дээрээс газар луу харахад толгой нь эргэх шиг болсонд дороо хөдөлгөөнгүй

	— Яггүй өндөр байна шүү! Манайх нэг давхарт болохоор мэдэгдэхгүй юм. 2 давхраас доош харахад толгой эргэх шиг болох юм гэхэд Болд түүний царайг ажиглан хараад

	— Сураагүй болоод тэр! Би Москвад гучин зургаан давхар байшингийн орой дээр гарч, шөнийн цагт хотын байдлыг харахад бас настайчуул явж байна билээ гэхэд өвгөн толгой сэгсрэн

	— Аягүй бол надаас ах насны улс байгаа даа. Айхтар юм, сурсан сурснаараа л юм гэж хэлэнгүүт, Болдын суудаг өрөөн дундуур явж гарахдаа эвгүйхэн зассан эвхмэл ор, энд тэнд нь ном тавьсан хайрцаг шинэ байшингийн шил мэт гялтайж байгаа шалны дээр ийш тийшээ явсан мөр нь харагдаад ганцаараа суудаг эр, хүний амьдрал өвгөний сэтгэлд бууж билээ.

	Өдөр богинохон болсон цаг болохоор удалгүй үдшийн бүрэнхий болов.

	Тал нутгийн сууринд цахилгаан гэрэл асаж, алс холын долгионоор ирж байгаа радиогийн дуу чихэнд чимэгтэй сонсогдоно.

	Үйлдвэрийн доторх суурь машинуудын дуу сүртэйеэ нүргэлэн ажилчин залуус өөр өөрийн машин дээр шамдан ажиллацгааж байлаа.

	Залуу инженер Болд зай завсаргүй гүйж тэр энэ машины дэргэд очиж зааж зурж явна. «Хөдөлмөр гэдэг л хөгжлийг авчирдаг юм. Хөдөлмөрлөж яваа хүн нэг л өнгөтэй дөө! Сайхан ажиллацгааж байна шүү хөөрхий» гэж Бадрах өвгөний сэтгэлд бодогдож явна.

	Болд нэг машины дэргэд очиж үзэж байтал араас нь нэг хүн,

	— Нөхөр инженер, үг хэлж болох уу? гэж ёжтой маягаар хэлэхэд нь гайхан эргэж хартал эвлэлийн үүрийн дарга их л ууртай зогсож байснаа,

	— Та ажлынхаа бололцоо гаргаад уран сайханд явдаг хэдэн хүнийг явуулаад өгөх арга байна уу? Концертод бэлтгэ гэж намын үүрээс үүрэг аваад хэдэн хүнийг оройн цагаар авч байх зөвшөөрлийг дарга нараас авсан юм гэтэл нэг нь ч хүнээ явуулахгүй юм гэж тэр нэмж хэлэв.

	— Та юу хэлээд байна даа. Би ойлгохгүй байна, надад хүн явуулах талаар хэн ч зарлаж хэлсэн юм алга гэвэл

	— Та нар яагаад мэдээгүй байх вэ? Олон нийтийн ажил болохоор л ингэж байдаг шүү дээ. Ажлын биш цагт эвлэлийн байгууллага гишүүнээ мэдэх эрхтэй юм гэх зэргээр эвлэлийн үүрийн даргын загнахад нь, үнэхээр мэдээгүй байсан Болдын сэтгэлд эвгүй юм санагдаж хатуухан үг хэлмээр бодогдсон боловч,

	— Эг, маг гээд хэрэггүй хүүхэд минь, залуу улс үгээ ойлгож учраа олж ажиллаж сур. Аль нь ч улсын ажил гэж Бадрах гуайг хэлэхэд нь зөрж чадсангүй уран сайханд хүмүүсээ явуулаад цөөхүүлээ үлдэж ажиллав. Нэг мэдсэн чинь шөнө 4 цаг болсон хойно таржээ.

	«Эвлэлийн үүрийн дарга ч яггүй омогтой хүн юм. Концертын бэлтгэлээ хийж чадахгүй бухимдаж яваа нь тэр байж. Харин хамаг бурууг надад тохох санаатай байх шиг байна. Намын үүрийн даргад юу гэж хэл ээ бол, учир нь олдоно биз дээ» гэж бодон орой унтаж байгаа мөртөө ядраад тэр үү, нойр нь хулжмаар байснаа нам унтсан байлаа.

	Нэг мэдсэн хаалгыг нь хүн хүчтэй цохисноор цочиж сэрээд босож хаалгаа тайлтал нь

	— Таныг дарга дуудаж байна гэж нэг ажилчин хэлэнгүүт хаалгыг нь түргэхэн хаагаад эргэж явлаа.

	Цонхоороо харвал хүмүүс аль хэдийн ажилдаа орсон бололтой ганц нэг авгай, хүүхэд айлын байшин, гэрүүдийн үүдэнд харагдав. Яаран сандран хувцсаа өмсөх зуур цагаа харвал есөн цаг дөхөж байв. «За өнгөрч ээ, дарга маань өглөө найман цагт цугларна, ажлаа хуваарилж аваад хөөцөлдөнө. Улсын комисс оройдоо ирнэ гээд өчигдөр бачимдаж байсан, одоо ч сүйд болж байгаа, яана даа. Энэ муу нойрыг дээ, хүн сэрээгээгүй бол хэдий хүртэл унтах байсан бол» гэж бодон гараад явснаа замдаа гуанзаар орж аяга цай уух гэтэл хоолны газрын хаалга түгжээтэй болохоор ар талаар нь ортол үйлчлэгч хүүхэн урдаас тосон авч

	— Та хаачих нь вэ? Хаалттай, хоол ч хийгээгүй шүү гэв. 

	Болдын урам хугаран

	— Яагаад хаадаг бил ээ? Өчигдөр амарч байсан биз дээ?

	— Яах юу байх вэ. Орой зочид ирнэ гэж бэлтгэж байна гэхэд нь «Зочид орой ирэхийн төлөө, одоо хаадаг нь ч юү билээ» гэж бодон шууд явж гал тогооны өрөөнд орж ахлах тогоочид учраа хэлж аяга бүлээн хар цай, агшаасан хүйтэн будаа олж идсэн боллоо.

	Даргын тасалгааны үүдэнд ирээд орохоос жаахан халшран зогссонд даргын дуу байн байн чангараад ёстой нэг уур нь ид шатаж байгаа бололтой байв.

	Үйлдвэрийн дарга Дондов бол ажлынхаа төлөө амиа өгөхөөс буцдаггүй ахмад дайчны нэг юм. Тэр нь дайны үед цэрэгт улс төрийн ажилтан байж дараа нь намын дээд сургууль төгсөж, аймгийн намын хороонд ажиллаж байгаад намын илгээлтээр мал аж ахуйн машинт станцын даргыг олон жил хийсний эцэст шинэ үйлдвэрийн дарга болсон ажээ. 

	Тэр оноосон мэргэжилгүй ч гэсэн олон түмэндээ хүндтэй далайц нь их боловч тавилт нь зөөлөн гэгчээр аман дээрээ юу ч гэж хэлж магадгүй боловч ажил төрлийг буруу дүгнэхгүй гэдэгт итгэж болохоор хүн гэж хуучин ажилчид ярилцдаг байжээ.

	Тэр нь үнэнээ хэлж зассан хүнд тун хайртай, худал хуурмаг юмыг үзэж чаддаггүй гэдгийг богино хугацаанд хамт ажилласан боловч Болд ойлгож байсан болохоор «ороод үнэнээ хэлье» гэж шийдээд орсон ажээ.

	— Нөхөд өө! Маргааш манай энэхэн Тэрэгтийн хөндийгөөр зогсохгүй улсын хэмжээнд чухал үйл явдал болох гэж байна. Нам, төрийн хариуцлагатан, Зөвлөлт Холбоот Улсын онц бүрэн эрхт элчин сайдын зөвлөх зэрэг хүндэт зочдыг бид хүлээн авах гэж байна. Иймд хариуцлагатан хүн бүр анхаарах ёстой гэж үгээ төгсгөөд, цаг бол алт байна. Түргэхэн ажилдаа орцгооё гэхэд нь хүмүүс нэгэн зэрэг суудлаас босоод гарч эхлэв. Болд гайхалзан бостол дарга түүнийг харангуут сууж бай гэж дохилоо.

	Тэгээд хоёулхан үлдмэгц дарга босож хаалгаа хааж Болдын дэргэд ирж суухад нь Болд юу гэж хэлэхийг хүлээж суутал дарга нүүрийг нь эгцлэн харж

	— Нөхөр инженер, та хариуцлагатай цагт өглөө босож ирэхээ ч больдог чинь ямар учиртай байна. Та бид хоёрт нам, засаг итгэл хүлээлгэж энэ байгууллагыг хариуцуулж өгсөн шүү? Ийм байх юм бол энэ нутагт чинь хэн эзэн болж байх вэ? гэдгийг гүнзгий ойлговол зохино. Мэргэжил чадлаар бол та надад заахаар хүн, гэсэн ч мэргэжил мэдлэг бол тэр аяндаа бүтээл болдоггүй. Түүнийг тодорхой нөхцөлд зөв ашиглаж чармайлт гаргаж тохиолдсон бэрхшээлийг даван туулах замаар эх орон, ард түмнийхээ ачийг хариулахаар юмыг хийж бүтээж чадна аа гээд хэсэгхэн дуугүй болохтой нь хамт Болд болсон явдлынхаа тухай даргад тодорхой яриад сэтгэл амрах шиг боллоо. Эцэст нь

	— Энэ бол миний буруу. Цаашид ийм дутагдал гаргахгүй гэдгийг өөртөө үүрэг болгож байна гэхэд дарга учрыг ойлгов бололтой түүнийг зөөлнөөр хараад дуугүйхэн сууснаа босоод хананд хадаастай газрын зургийн урд очиж монгол орны зүүн хилийн шугаман дээр гараараа зааснаа.

	— Үүнийг харж байна уу? Халхын гол, Баянцагааны нуруу харагдаж байн... гэхэд нь юу ярих гээд байгааг нь ойлгож ядсан Болд чимээгүй чагнаж суутал,

	— Болд минь, та нар жаргалтай өссөн болохоор дэндүү танхил балчир байна. Нойрондоо захирагдаж байвал хүн яаж амьдарч амьд явах вэ? Тэр чинь юу ч биш. Хүний л санааны хэрэг. Дайны үед фронтод байлдаж явахад хүн нойр нь хулжаад унтахаа больдог юм. Бид биеэрээ үзсэн улс, хүн үнэхээр сэтгэл нь зовоод тийм цагт сэрнэ гэж хатуу бодоод л унтвал тэр цагтаа л юм уу, арай өмнө ч магадгүй заавал сэрдэг юм гэхэд нь: «Энэ үнэн байж таарна. Өөртөө нэг туршлага хийе» гэж Болд бодов. 

	Дарга яриагаа үргэлжлүүлэн

	— Залуу та нар юманд жаахан тэмцэлтэй авхаалжтай байж сур! Дээд мэргэжлийг олоод удирдах ажилтан болоод байна. Гэр бүлийн талаар тохижиж чадаагүй байгаа чинь амьдрал ажилд бол их нөлөө үзүүлдэг юм. Чи ганцаараа л байх юм, хүлээж байгаа хүн байдаг уу? гэхэд хөдөө аж ахуйн дээд сургуулийг хоёрхон жилийн дараа төгсөх гэж байгаа амраг хайртай хүүхэн нь санаанд нь орж нүдэнд нь үзэгдэх шиг болж нүүр нь улсхийж дуугүй инээмсэглэхэд

	— Гэр бүлтэй болъё гэсэн хүнд боломжийн охид манай энд бишгүй байна. Юу бил ээ, чамайг өнгөрсөн өвөл Энхээтэй юм шиг ярилцаад байгаагүй сэн бил үү? гэж даргын инээмсэглэн хэлэхэд «Шинэ жилээр Энхээ гэж нэг салбаганасан аманцар золиг цонхон дээр байсан миний малгайг авч өмсөөд хэний малгай вэ? гэж хүн асуусанд манай хар хүний малгай гэж хэлснээс болж тийм яриа гарсан юм. Бас дарга нар мэдсэн байдаг байна шүү» гэж бодохоос сэтгэл нь зовох шиг боллоо. Тэгээд дарга өнөө маргаашийн ажлын талаар хэдэн зүйлийн тодорхой үүрэг даалгавар өгөв.

	Гарч явтал үүдэнд намын үүрийн даргатай дайралдсанд уран сайхны хүмүүсийг удааж гаргасан ч гэх шиг дураараа илүү цаг ажиллуулсан, ер нь олон нийт, хүмүүжлийн ажилд хойрго байна ч гэх шиг хэд хэдэн зэмлэл аваад хүлээн авах ажлыг дууссаны дараа намын үүрийн товчооны хуралд сонсгол тавих үүрэг авав.

	Өвгөн засварч Бадрах урдаас нь тосон уулзаж

	— За инженер минь, өчигдөр овоо л байх шиг байсан өнөөдөр зарим машин ажиллахгүй байна. Сайн оролдохгүй бол ч маргааш нүүр улайлгаж магадгүй байна шүү. Өөрийг чинь хүлээж байгаа юм олон л байх шиг байна гэхэд Болд

	— За оролдъё, би ч яах вэ дайралдсан хүн бүрээс зэмлэл авсаар явтал цаг алдаж гүйцлээ. Урагштай юм алга гэсэнд Бадрах өвгөн түүний царай өөд харснаа

	— Зүгээр Болд минь, юм дан сайнаар байдаггүй, сайн муу солилцсоноор урагшаа ахина. Залуу багадаа магтуулаад байх онцгүй байдаг юм. Харин дутагдлаа дор нь дуулж цаашдаа засаж ахих хэрэгтэй гэхэд нээрээ ч тийм юм уу даа, миний ажиллаж эхэлсэн анхны өдрийн нэг ингэж өнгөрч байна даа гэж Болдод бодогдсон билээ.

	 

	 

	 

	АЛДРАА СОЛЬСОН НУТАГ

	— Манай зочид буудал маягтай гоё болжээ.

	— Шинэ юм хойно аргагүй дээ.

	— Хотын зочдод аль хэр таалагдаж байгаа бол?

	— Хэчнээн базаагаад ч тэр гоё юман дунд байдаг улсад юу болох вэ дээ!

	— Гэхдээ хөдөө нутагт гологдох байр биш ээ, гэсэн яриа гадна байсан хэсэг нөхдийн дунд өрнөж байлаа. 

	Буудлын саруул тохилог тасалгаанд хотын зочдоос гадна орон нутгийн удирдах нөхөд хөдөлмөрийн тэргүүний сайчуул цугларав. Үйлдвэрийн дарга аятайхан яриа хөгжөөж хурал хүлээж суугаа сайд, даргыг саатуулах бодолтой тэргүүнийхээ хүнийг тэдэнд танилцуулна. Бас хэн нэг нь дуугарахад түүнийг угтан авч хэр чинээгээрээ хангамжтай хариу өгөх гэж үгээ олж ядан байх шиг санагдана.

	Элчин зөвлөх, өвгөн засварч Бадрах гуайг харж байснаа

	— Энэ суурин байгаа газар маань ямар нэртэй бил ээ? гэж асуусанд

	— Тэрэгт гэдэг газар даа гэж зөөлнөөр хэлээд ийш тийшээ харсанд хажууд нь байсан нэг залуу орчуулан хэлж өглөө. 

	Зөвлөх утгыг нь сайн ойлгосон янзтай малиганатал инээд алдан

	— Сайхан нэр, бэлгэтэй нэр байна гэж хэлсэнд Бадрах инээмсэглэж,

	— Тийм ээ, тэрэг байх учиртай газар юм байх, одоо ч ёстой нэрдээ тохирлоо гэснээ, «Хувьсгалын дараа тогтсон нэр дээ, уг нь Уртын хөндий шүү дээ. Өөрчлөгдсөн түүх нь сонирхолтой юм сан» гэж бодон цааш нь их юм ярьсангүй хүмүүсийн яриаг чагнаж суухдаа сэтгэл нь хөдлөн эрт эдүгээгийн юм санаанд тодхон бууж билээ.

	Би тэгэхэд арван гурван настай байсан юм сан, мянга есөн зуун хорин зургаан оны үе болох нь ээ дээ. Манайхан уруудаж нүүгээд Уртын хөндийд цөөхөн хонож байж билээ. Уудам хөндий адуу малаар дүүрээд малчин айлын цагаан гэр мөөг мэт бөмбийн харагдана.

	Хүүхэд, залуус даага шүдлэн сурган унацгааж, хөндлөн гулд давхилдана.

	— Их замаар чийчаан гэдэг амьтан явдаг болсон шүү? Өдөр шөнө ялгаагүй давхиж мэднэ. Мал үргээд алга болно гэж мэдээрэй гэж настайчуул анхааруулж байхад «Юу байдаг бол үзэх сэн, хүрээд ирээсэй» гэж боддог сон. Гэтэл нэг өдөр тэр хавьд холгүй эвдэрхий (машин) тэрэгний сэг байгааг үзээд ирсэн залуу тун сүртэй ярьж олны анхаарлыг татжээ. Өглөө адуугаа хурааж унагаа уяад, унах морьдоо барьж эмээллэж аваад өвгөн Дамдиныд орж айраг ууж суусан хүмүүсийн дунд энэ яриа өрнөжээ.

	— Хаана байна?

	— Энүүхэн баруунтай, яг зам дээр байна.

	— Том юм уу!

	— Сарлагийн бухаас ямар байна!

	— Том том, хэдэн бухын дайтай юм. Арзайж сарзайсан сүртэй амьтан, морь үргээд ойртож өгөхгүй юм. Яльгүй ойртсон чинь их муухай үнэртэх шиг болохоор нь айгаад буцаад ирлээ гэх зэргээр өөр хоорондоо ярилцаж эхэлтэл гал дээр байсан сүүгээ самраад зогсож байсан гэрийн авгай хажуугаас оролцож сүрхий анхаарсан янзтай

	— Та нар юугаа яриад байна даа? Хаана, юу байна гэнэ ээ?

	— Энэ баруун зам дээр машин гэдэг тэрэг байна.

	— Мөн эзэн нь хаана байгаа юм?

	— Эвдрэхээр нь эзэн нь хаяад явсан юм гэнэ.

	— Хөөрхий тийм том амьтан тэгээд хээр хэвтэж байх гэж дээ гэж авгайг гайхсан бололтой хэлэхэд тэр дундаа арай ахмад болох Цэрэн гэдэг залуу цээжээ хөдөлгөн ташаа тэмтрэн тамхиа нэрж авангуут надаас өөр үзсэн хүн энд лав алга гэж бодсон янзтай.

	— Түүнийг чинь машин гэдэг юм. Том бол «ачааны хар» байж таарлаа. Суудлын жижиг шилэн форт2 гэж бас бий гэж хэлсэнд тэр жил цэргээс халагдаж ирсэн Цэрэнгийн яриаг цөм их сонирхон анхаарлаа түүн тийш хандуулжээ.

	— Та сайн үзсэн юм уу? гэж нэг нь асуусанд,

	— Үзэхээр барах уу даа, та нарыг бодвол ах чинь «ачааны хар» машин дээр суугаад Улаанбаатар хотоос зүүн хязгаар Тамсагбулаг хүртэл явж байлаа гэхэд залуучууд ойртож суугаад яриулахыг өдөж элдвийг асууцгаана.

	— Та нар үзэж мэдээгүй болохоор ойлгохгүй аягүй бол намайг худал ярилаа гэж магадгүй, машин гэдэг мөн ч гайхамшигтай амьтан шүү гэж Цэрэнг хэлэхэд тэд нар дуугүйхэн дараагийн нь үгийг хүлээж нүүр өөд нь харцгаана.

	— Гуч, дөчин хүнийг хучлага дэвсгэр, орон майхантай нь нэг машин аваад л давхина гээч. Тэгээд хурдан гэдгийг нь ямар гэж санана. Өдөрт арав, хорин өртөө газрыг ардаа орхино доо гээд Цэрэнг инээмсэглэн урдаа байсан хултай айраг авч гүд гүд гэтэл залгилж суухад залуучууд хөгжилдөн инээв. 

	— Мөн сайхан аа, ганц тийм тэрэгтэй болох сон, хүүхэд минь. Манайх шиг хөл ихтэй айл нэг л ачих нь байна шүү дээ гэж авгайг хэлсэнд Цэрэн жаахан дуугүй байснаа

	— Танай манай хоёр хамт нэгд ачсан ч дүүргэхгүй гэж хэлсэнд тэд гайхан шагширч билээ. 

	Гэтэл гэрийн эзэн өвгөн Дамдин гуай тэднийд хөдөөлсөн Да-лам Лхасүрэнгийн хамт орж ирж тэдний ярианд саад болов.

	Гэрийн гаднаас сонсож байсан өвгөн Дамдин гэрийнхээ хоймор суугаад модон домботой цайг барьж том хар аяганд пал пал гэж дуугарган дүүртэл хийгээд гартаа донхойтол барьж

	— Та нар эвдэрхий тэрэгний тухай л яриа болоод байна уу? Тэр чинь аль ноднин өвлийн юм. Манайхан хавар зүүн талаар өөд нүүгээд дайралдаагүй юу гэхэд авгай нь яриаг таслан

	— Хэзээ яаж эвдэрснийг нь чи мэдэж байгаа юм уу? гэсэнд өвгөн урагшаа ахиж суунгуут

	— Мэдэлгүй яах вэ, өнгөрсөн өвлийн адаг сар замд ойрхон өвөлжиж байсан Загд Панзынд шөнө хоёр явган хүн нохойд боорлуулсаар иржээ.

	Нэг нь монгол, нөгөө нь орос хүн гэнэ. Даарч ядарсан гэдэг жигтэйхэн, унаа тэрэг маань эвдрээд урагш явахаа болив гэж тэр хоёр ярьжээ. Тэднийд хэд хонохдоо өдөрт нь тэргэн дээрээ очоод, орой болохоор ирдэг болж. Гэтэл нэг орой өөр нэг тэрэг ашгүй дайралдаад өнөөх нөхрийг маань аваад явлаа. Миний явдаг ч өдий, тэрэгний гэмтэл их, тэнхэрч засрах янзгүй гэж тэр залуу ярьсаар ганцаараа иржээ.

	Тэгээд яах вэ. Загд эхнэр хоёр зальтай улс болохоороо унаагүй болсон залуугаар хоёр сар хонио хариулуулж байтал хавар цас ханзармагц бас нэг тэрэг муудаж эвдэрсэн тэрэгнээс мулталж заримыг нь аваад, нөгөө залуугаа суулгаад нэгмөсөн явсан юм гэнэ гэсэнд хүмүүс цөмөөрөө өвгөний нүүр өөд хараад үгийг чагнацгаана.

	— Засаж сэлбээд авч болдоггүй юм уу, өвгөөн? гэж авгайгаа дахин асуусанд өвгөн сүрхий хараад

	— Яаж засах вэ дээ. Ямар сайн даа эзэн нь хаяад явсан гэж санана. Тэрийг засаж босгоно гэж ярихын оронд харганын ноос түүгээд эсгий хийнэ гэвэл арай дээр биш үү, хөгшин минь! гээд паг паг инээсэнд авгай нь урам хугарсан байдалтай доошоо хараад дуугүй боллоо. 

	Угийн алиа хошин зантай өвгөн, авгайгаа цаашлуулан

	— Чамайг тэр тэргийг засаж авах гээд байвал Гамбааг залж хонуулах уу даа гэж инээд алдан хэлсэнд авгай нь дурамжхан

	— Ямар Гамбаа бил ээ? гэхэд

	— Яагаа вэ, марзан Гамбаа машин ханаж босгосон гэж ярьдаг юм гэсэнд Цэрэн гайхалзан сууснаа

	— Ханаж хатгаад нэмэргүй байх аа. Харин засдаг газартаа засдаг л юм гэнэ билээ. Хотод хуучин машин явж л байгаа харагддаг юм гэсэнд дэргэд байгаа хүүхдүүд Гамбаагийн тухай яриулах гэж өвгөнийг өдөж зарим нь асуулаа. 

	Өвгөн жаахан жуумалзан инээгээд яриагаа үргэлжлүүлэхдээ

	— Гамбаа чийчаан самнаж эдгээсэн гэж ярьдаг гэхэд тэд нар улам сонирхож

	— Үнэн юм уу, ах аа? гэж нэг нь асуув.

	Яаж үнэн байх вэ дээ мод төмрөөр бүтсэн юмыг дэмий л дамшиглаж байхгүй юу? Ор худал хэлдэггүй мөртөө нэг зүйлийг тойруулан гоёж чимээд л чагнууштай сайхан ярина гээч. Гайгүй золиг ой тойнд нь яаж ч ордог юм бол. Гамбаа их замын хавьд эрэл эрж явтал нэг машин харж салхи мэт хурдалж явснаа голд ойртож очихын тэнд гонгинотол орилоод зогсчихлоо гэнэ. Дээр нь явсан улс буугаад л дэргэдүүр нь тойроод л гэмтэл учраагүй байгаа гэмээр нэг л биш нэлээд удахаар нь хүрээд очсон чинь хэдэн хүн урдаас нь угтаж уулзаад амар мэдэлцсэний дараа

	— Хүрээ, хотоос ирлээ. Хүрэх газар өдий байна. Унаа машин гэмтлээ. Туслах арга байна уу? гэж тухтайхан нэг эр Гамбаад хэлж гэнэ. Газар холын улсад тусалбал сайн сан гэж Гамбаа бодоод гайхаж жаал зогсож байснаа

	— Хатгаж ханаж болдог юм бол ах нь нэг үзье дээ, гээд унаж явсан морио тушиж орхиод тэргэн дээр очиж гэнэ. 

	Элдэв янзаар үзээд эцэст нь хойд хоёр дугуйны холбоо бүдүүн судасны яг сайхан уулзварыг нь ядан байж олоод хатгаж орхисон чинь хүрэн хар цус олгойдоод, хүмүүс хойшоо зайлж гэнэ. Гай нь таарч үхэх юм биш байгаа гэж Гамбаа яггүй айгаад хүний ард орж хартал тэрэгний бие тэнхэрч байгаа янзтай хүзүүгээ дээш нь өргөөд хүнгэнэтэл орилоход хүмүүс баярлаад дээр нь гарч сууцгааж гэнэ гэж Гамбаа ярьдаг юм гэхэд залуучууд хөгжилдөн инээцгээж хөгшин нэг нь 

	— Хөөрхий болж л байна даа гэцгээнэ.

	— Тэгээд яагаа вэ? гэж нэг нь асуусанд

	— Нөгөө улс Гамбаагийн гарыг чанга гэгчээр атгаад л таны тусыг мартахгүй гээд л цаасан тамхи, цагаан цаастай чихэр өгсөн юм гэнэ ээ. Тэрэг намуухан хөдлөөд намаг тойрон аяархан явснаа цагаан замд орохтойгоо зэрэг Цахирын бэлийг дагаад, захын бутнаас шүүрч үмхээд, Түшиг толгойн араар дүнгэнэтэл алга болж гэнэ гэж өвгөнийг ярихад гэрт суугаа хүмүүс цөм хөгжилдөн инээж байжээ.

	Харин Да-ламын барзгар улаан хамар дээгүүр хөлс бурзайгаад дуугүйхэн дотроо их л бухимдаж суугааг хэн ч сайн анзаарсангүй байж. Тэр урдаа байсан тогоо шиг том хул хоёр гардан хоймрын түрүүг авч завилан суугаад өтгөн цагаан айргийн дээгүүр хөвсөн тосыг үлээж агшин зуур аяганы ёроолыг гартал залгилж орхиод ширээн дээр аягаа тавихдаа хөмхийгөө зууж байхыг нэг залуу ажиглан хараад гайхаж сууж «энэ муу ёрын тэрэг унаад хөдөө, хотгүй явдаг болов оо доо, алс нутагт хүртэл ирж ясаа тавьж байдаг чинь олширч байгаагийн шинж дээ. Энэ чинь ардын засгийнхны хүч зузаарч байгааг харуулж байна. Тэдэнд өөр улс өгч байгаа бол ч бас яах вэ. Улаан орос өгөөд байгаа хэрэг шүү дээ. Буруу номтон ардын засгийнхан ихэс дээдсийн маань эрх ямбыг устгаад, эд хөрөнгийг нь хүртэл хурааж байдаг ямар вэ дээ, нөхөд өө» гэж бодсоноо нөхдөө ч гэж дээ бидэнд ч нөхөр цөөхөн болж байх шиг байна. Цэрэгт яваад ирсэн энэ муу хүү Цэрэн ч болсон санаа нь буруудсан золиг дэргэд нь үг хэлэх аргагүй шүү. Муу сайн чөтгөр шиг жаалуудыг тэр сонирхож байгааг нь хараач. Эдгээрийг яая даа. Болдог сон бол энэ тэрэгний сэгийг шатааж орхиод, зам хөндлөн хэд хэдэн газар ухаад дээрээс нь дэрсээр хучиж орхивол нэг ч болсон мухар тэрэг гэнэгүй давхиж ирээд онхолдож унаж үхэхийг нь харах сан. Даанч хань тус болох хүн ховордож байна даа гэж бодон тэр бухимдаж суусан аж. Гэтэл Цэрэнг гарч явахтай зэрэг лам барьж байсан хөөргөө ширээн дээр тавиад хүүхэд, залуучууд тийш аягүй харж сууснаа

	— Тэр сэгийг очиж үзэж болохгүй. Тэр чинь буруу номын бузар гайгаар бүтсэн буг чөтгөр шингэсэн зүйл. Одоо очихоор бариад авчих ч магадгүй гэж ламыг хэлэхэд өвгөн тосон авч хүүхдүүд тийш хараад

	— Ламтны айлдаж байгааг ойлго оо биз? Та нар очиж болохгүй нь байна шүү гэхэд хүүхдүүд урамгүйхэн дуугүй сууцгаана. 

	Тэр дундаа хамгийн бага нь байсан Бадрах тийш өвгөн хараад инээмсэглэн

	— Энэ муу дэлдэн Бадрах хүртэл онгироод очиж үзнэ гээд байгаа юм гэснээ, — Болохгүй болохгүй! гэж өвгөн давтан хэлж байсан нь Бадрахын сэтгэлд саяхны юм шиг буулаа. Дарга сайд зочдын хамт Бадрах сууж байснаа босож тэднийг дагаж гараад хурлын индрийн зүг аажимхан алхаж яваа тэр хүндэт хүмүүсийн хойноос дагаж зөөлөн алхаж явахдаа

	«Тэгээд харгис ламын санаагаар болсонгүй хөгжил харин улам түргэн явсан даа. Он жил өнгөрөх тутам, энэ замаар машин тэрэг явах нь олширч өдөрт хэдэн машин баруун зүүн тийшээ өнгөрдөг болсон. Тэгэхэд эвдэрч хаягдсан машины их бие хэдэн жил байснаас шалтгаалан жолооч нар өвөр хоорондоо ярихдаа Уртын хөндийг гол төлөв Тэрэгтийн хөндий гэж ярилцдаг болжээ. Түүнээс уламжлан хол ойрын хүмүүст Тэрэгтийн хөндий гэж алдаршсан хэрэг. Газрын нэр хөгжлийн дагуу ингэж өөрчлөгдөх юм даа» гэж Бадрах бодож явтал нэг мэдсэн нөхдөөс яльгүйхэн сүүлдсэнээ мэдэж тэр түргэн түргэн алхаад гүйцэж зэрэгцсэнд нэг хүн Бадрахыг нэлээд настай хүн юм уу даа? гэж бодсоноо алхаж гишгэж явааг нь харвал тийм ч настай хүн биш шиг харагдаад зэрэгцэн явж байхдаа түүний нүүр өөд харангуут

	— Та бие сайтай, хөнгөн шингэн хүн юм. Одоо нас сүүдэр хэд хүрч явна даа? гэхэд Бадрах дуугүйхэн урагшаа нэг хоёр алхангуут

	— Бие гайгүй дээ. Өвчин хуучин байхгүй, нас тавин найм хүрч явна. Чадал ойрын жилээс мэдэгдэм сулрах шиг, ажилдаа бас л ядрах гээд байдаг болж байна шүү гэсэнд нөгөө хүн анхааралтай чагнаж явснаа

	— Болоогүй байна, жаран нас хүрээгүй өндөр настны тоонд орох болоогүй байгаа хүн байна гэж хэлсэнд «нээрээ ч тийм юм уу даа, настныг бодвол юу байх вэ. Харин залуучуудыг бодвол настай л болж дээ гэтэл, миний багын юмыг одоогийн юмтай харьцуулаад бодоход заримыг нь одоогийн залуус ойлгохгүй үлгэр домог шиг болсон санагдах юм. Энэ бол улс нийгмийн хөгжлийн хурд их байгаатай холбоотой байх шиг байна» гэж бодож явснаа

	— Одоо нэг арван найман настай сан бол... гэж хэлтэл нь нөгөө хүн үгийг тосон авч Бадрахын царай өөд сайн ажиглан харснаа

	— Өнөөгийн хөгжлийн үед хөгшин залуу ялгаагүй хүн бүр чадлаа дайчилж байна. Танд сурсан мэдсэн туршлага их байна. Түүнийгээ залууст өгөх хэрэгтэй юм гэж хэлэхэд «хөөрхий дөө, энэ сургууль төгссөн хүүхдэд надаар заалгах юу байгаа аж дээ» гэж бодоод дуугүйхэн урагшаа явтал нь нөгөө хүн Бадрахын санаж явааг мэдсэн юм шиг

	— Сургуулийг нь төгсөөд ирсэн улсад сургууль хийгээгүй би юм хэлээд яах вэ? гэж бодохын хэрэггүй. Та нар бол амьдрал дээр юм сурсан туршлагатай хүмүүс, та нарын туршлагыг одоо үед сургууль хийсэн залуусын мэдлэгтэй хосолж хэрэглэж чадсанаар бид бүхэн авто машиныг жинхэнэ ёсоор эзэмшиж чадна, зөв биз дээ гэж хэлэхэд нь;

	«Нээрээ ч тийм байж болох юм» гэж Бадрахад бодогдлоо.

	 

	 

	АМЖИЛТЫН ДОХИО

	Тал нутагт саяхан баригдсан цагаан байшингууд намрын нарны цайвар гэрэлд гялалзаад, оройд нь хатгасан улаан туг далбаа урьхан салхинд дэрвэх нь юутай сонин харагдана вэ.

	Тэр тохилог сууриныг улам сүртэй болгож байгаа урд захад нь баригдсан авто засварын үйлдвэрийн хүглэгэр том байшингийн дээрээс цухуйж бий том том яндангаас өтгөн хар утаа эгц дээшээ олгойдон их хол явалгүй талын салхины аясаар тархан замхарна.

	Бага үдийн хэрд байшингийн оройгоос дээш гарсан хүдэр яндангийн алийг гэж мэдэх вэ. Асар хүчтэй дуу нүргэлэн алсад орших уул хаданд хүртэл цуурайтлаа, ийм хүчтэй дуун Тэрэгтийн цэлгэр хөндийд анх удаа сонстож байгаа болохоор нутгийн хүмүүс ихэд сонирхсоноор барахгүй адгуус мал, ан амьтан хүртэл зогтусан зогсоод чихээ соотойлгон чагнасан байж таарна. Эгнэж зэрэгцсэн шинэ байшин, энд тэнд нь байдаг эсгий гэр, станцын байр байсан хуучин жижиг байшингууд цөмөөс нь хүмүүс хөгшин залуугүй гарч ирээд хүүхэд багачуул үйлдвэрийн зүг уралдан гүйцгээж харагдана. Урьд өдрөөс нь эхлээд үйлдвэрийн радиогоор «маргааш арван хоёр цагт үйлдвэрийн нээлтийн ёслолын цуглаан болно, нийт хүмүүс үйлдвэрийн гол хаалган дээрээ цугларна, цаг болмогц яндан дуугаргаж дохио өгнө» гэж хэд дахин зарласан ёсоор цуглаж байгаа нь тэр байж. Алсхан байгаа айлын гаднаас морьтой хүн шогшиж, мотоциклтой залуу давхиж байгаа харагдана. Үйлдвэрийн зүг түргэн түргэн алхаж яваа мөртөө зарим нь зав гаргаж тамхиа асаах гээд хэрдээ тэвдэж явах нь инээдэмтэй. 

	Тэд өвөр хоорондоо

	— Сонин байна, мөн чанга дуу шүү!

	— Хотод аж үйлдвэрийн комбинатын яндан ингэж дуугардаг сан.

	— Тийм ээ, одоо тэгж дуугараад байхаа больсон байдаг шүү.

	— Яагаа юм бол, эвдрээ юу?

	— Хаанаас даа хот томорч чимээ шуугиан их болсон учраас ажил цугларах, тарах дохио болгон дуугаргадгийг больсон юм байлгүй.

	— Манай энд яах бол, өдөр болгон дуугаргах уу?

	— Үгүй байх өнөөдөр үйлдвэрийн албан ёсны нээлт, хүлээн авах баяр ёслол болж байгаа учраас дуугаргаж байна гэх зэргээр ярилцсаар тэд үйлдвэрийн гол хаалганы өмнө тусгайлан зассан индрийг тойрон жагсаж зогслоо. Хотоос ирсэн зочид, орон нутгийн удирдах хүмүүсийн хамт аажимхнаар алхаж индэр дээр гарч ирэхийн хамт

	— Хотоос ямар албаны улс ирээд байна даа гэж нэг нь сонирхсон янзтай асуусанд нөгөө нь жаахан бодосхийж байснаа индэр дээр байгаа хүмүүсийг ажиглан хараад

	— Манай тээврийн яамны орлогч сайд, үйлдвэрийг хүлээн авах улсын комиссын дарга тэр голд зогсож байна. Түүний баруун гарт зогсож байгаа нь Зөвлөлт Холбоот Улсаас манай улсад суугаа онц бөгөөд бүрэн эрхт элчин сайдын зөвлөх гэх мэтээр хүн бүрийг тайлбарлаж өгөөд индрийн зүг ширтэн дуугүй болов.

	Хүмүүс гоёмсог дээлээ өмсөөд энгэртээ одон медалиа зүүцгээж чухамдаа ийм том олон хүн оролцсон хурал цуглаан энэ нутагт анх удаа болж байгаа юм шиг хүмүүсийн сэтгэл ихэд хөдөлсөн байлаа. Авто засварын үйлдвэрийн дарга, цуглааныг нээгээд орчин цагийн нарийн машин тоногоор төхөөрөмжлөгдсөн өвч бүрэн авто засварын үйлдвэр орон сууц, соёл ахуйн өдий төдий барилгыг барьж өгсөн Зөвлөлт Монголын барилгачдад, баяр талархлаа дэвшүүлэн хурлын ажиллагааг нээснийг мэдэгдсэнд хүмүүс алга нижигнүүлж хөгжимд Монгол, Зөвлөлтийн сүлд дуулал сүртэйеэ эгшиглэхэд цөм номхон зогсоод цэрэгт байсан зарим нь гараа өргөн ёсолсон харагдана. Дараа нь үйлдвэрийг хүлээн авах улсын комиссын даргаас үг хэлнэ гэж зарласанд хүмүүс нам чимээгүй болон зарим нь урдаа байгаа хүний хажуугаар урагш зүтгэнэ. Орлогч сайд дээгүүр харангуут,

	— Нөхөд өө! гэж намуухан дуугаар эхэлснээ хоолойгоо засаад дуу нь улам чангаран, — Тээвэр бол материаллаг үйлдвэрийн үргэлжлэл мөн. Ялангуяа өргөн уудам нутагтай манай оронд тээврийн ач холбогдол хэмжээлшгүй их юм. Хувьсгалын жилд нам засгаас авсан шийдвэртэй арга хэмжээ, агуу их Зөвлөлт Холбоот Улсын тусламжаар орчин цагийн авто машин, төмөр зам, усан зам, агаарын тээвэртэй боллоо.

	Үүний дотроос автомашины тээвэр гол суурийг эзэлж байна гээд Зөвлөлт улсын хүч хөрөнгөөр барьж байгуулаад одоо ашиглалтад өгч байгаа танай энэ үйлдвэр нь ойр орчмын аймаг, сум үйлдвэр аж ахуйн газрын машин техникийг засаж сэлбэн ашиглалтыг уртасгаснаараа улс орны социалист тээврийн хөгжилд хүндтэй хувь нэмрээ оруулах юм аа гэснээ үгээ тасалж орчин тойрныг хараад цааш нь илтгэхдээ

	— Энэ үйлдвэр бол хамгийн сүүлийн нарийн тоног төхөөрөмжтэй, жилдээ хэдэн зуун машинд их засвар хийх чадалтай, хэдэн арван янзын сэлбэг хэрэгслийг хийж чадна гэхэд нь хүмүүс шагшран гайхацгаана.

	Дараагаар нь элчин зөвлөх үг хэлнэ гэхэд алга нижигнүүлэн ташаад: «манай агуу их хань Зөвлөлт Холбоот Улс мандтугай!» «Монгол-Зөвлөлтийн ард түмний мөнхийн найрамдал мандтугай» гэсэн уриа цугларсан олон хүний дунд энд тэндээс цуурайтлаа. Бадрах, Болд хоёр зэрэгцэн зогсож элчин зөвлөхийн үгийг амтархан сонсож зарим нэгэн үг өгүүлбэрийг Болд орчуулан Бадрах өвөөдөө тайлбарлан өгч байлаа. Түүний дундаас «хүнийг эрүүл энх байлгаж их хөдөлмөрийн бүтээл гаргуулах урт удаан наслуулахын тулд хүн эмнэлгийн байгууллагад байдагтай адил машин техникийг урт удаан эдэлж, үр ашигтай ажиллуулахын тулд засвар үйлчилгээний газар чухал роль гүйцэтгэнэ» гэж хэлэх нь тэдний чихэнд тун содон сонсогдов.

	Болдын сэтгэл ихэд хөдлөн зогсож байтал хөл дор нь нэг юм тээглэхээр нь хартал өөрийн нь үйлдвэрт шинээр хийж эхэлж байгаа нэг цоо шинэ боолт хэвтэнэ. Болд түүнийг үзэхтэйгээ зэрэг айх гайхах зэрэгцэн, шинэ боолт яагаад хаягдсан байдаг бил ээ? Хачин юм даа, мөнгө шиг тоолоод далд хийгээд байгаа биш бил үү! Үүнийг энэ зочид мэдвэл муухай юм болно. Манайхан даанч хариуцлагагүй байна гэж бодон газарт байсан боолтыг сэмхэн шүүрч аваад гартаа атгав.

	Бадрах газраас юм авахыг ажиглан хараад гайхан байснаа

	— Юу байна даа, хүү минь? гэхэд

	— Манай бүтээгдэхүүн л газарт хэвтэж байх юм гэж Болд хэлээд гартаа байгаа боолтыг харуулбал Бадрах толгой сэгсрэн

	— Яагаад энд хаясан байдаг бил ээ? Ийм л замбараагүй улс даа. Гологдол юм байж уу гэсэнд

	— Үгүй, гологдол ч гэсэн хаях ёсгүй гэж Болд хэлээд боолтоо эргүүлж тойруулан үзэж байгаад далд хийлээ.

	— Аргал хоргол шиг болох нь ээ дээ. Дөнгөж хийж эхэлж байж, цаашдаа яана. Хяналт, шалгалт шаардлага хэрэгтэй. Энэ чинь бол нэг сургамж болно гэж Бадрах өвгөн хэлээд «ингэж хаяж байх гэж дээ. Дээр цагт бол эрэг боолт гэдэг чинь олдохгүй эрдэнэ мэт байсан даа» гэж бодогдон урт гэгчээр санаа алдаад, — Би дайны дараахан Улаанбаатар хотод засварын ажил хийж байхад Борис гэж монгол хэлтэй сургагч байдаг сан, хөөрхий тэр заримдаа «яана даа сэлбэг олдохгүй, мод чулуугаар хийж болохгүй юм даа» гээд толгойгоо бариад гайхаж суудаг сан. Тэр үед өөртөө хийж чадахгүй болохоор тэр бүрийг яаж гадаадаас авчрах вэ, харин ч Зөвлөлт улс ямар ч үед залгуулсаар л байсан юм гээд индэр дээрээс үг хэлж байгаа тэргүүний ажилчныг харж үгийг нь чагнан зогсож байснаа дахин Болд тийш хандаж

	— Энэ яагаад хаягдсаныг дахин нягтлан шалгаж эзнийг нь олж арга хэмжээ авбал цаашдаа зүгээр юм даа гэсэнд,

	— Тэгье гэж Болд хариулав.

	— Зочид, дарга нар үүдэн дээр татсан улаан туузыг хайчилж байх зуур зүүн хаалгаар ажилчид орж тус тусынхаа машиныг ажиллуулна, би ч явна байгаа Бадрах гуай гээд Болдыг явахад

	— Би яах вэ, хамт орох уу? гэж Бадрах явах гэхэд

	— Та энэ улстайгаа оролгүй яах вэ, бид нар орж байя гээд Болд явжээ.

	Сайд, дарга нар индрээс бууж үйлдвэрийн зүг алгуурхан очиж гол хаалганд хөндлөн татсан улаан туузыг хайчлаад нээлттэй байгаа хаалгаар орж ирлээ. Түүнийг хаалтаар орж ирмэгц угтан хүлээн аваад үйлдвэрийнхээ байдлыг танилцуулж яваа залуу инженерийн сэтгэлд элдвийн юм санаанд орж «зарим машинууд дэргэд нь очихтой зэрэг ямар нэгэн гэмтэл болж зогсох вий дээ» гэж бодохоос зовж энэ тэрийг харж зарим нэгд нь гараараа дохио өгч явна. Үйлдвэрийн дарга зочдын өмнө хойно нь орж бас л тайлбарлахыг оролдож явахдаа инженер Болд шинэхэн хувцсаа өмсөөд сэргэлэн цовоо байдлаар монгол орос хэлээр ярьж тайлбарлаж байх нь даргын сэтгэлд их л бахтай санагдана. Өнөөдөр үйлдвэрийн байдал өчигдрийг бодвол сайхан үзэмжтэй болсон шиг «хөөрхий залуу инженер маань өчигдөр өглөө ирэхдээ хүртэл хожигдоод урагш муутайхан л байсан. Юм мэддэг залуу хүн сайхан юм. Урьд шөнө эд нар багагүй юм хийжээ» гэж бодон энэ тухай дараа инженертэйгээ нэг сайн ярихаар төлөвлөж явлаа. Үйлдвэрийн үүдэнд жагсаж байсан хүмүүсийн хөл дор үйлдвэрийн шинэ бүтэгдэхүүний зарим нь хөсөр хаягдсан байсныг хэрэв дарга мэдсэн бол энэ удаа тийм сайхан зантай явж чадахгүй. Түүнийг хаясан хүнийг олж улаан нүүрээрээ тулж ярих сан гэхээс сэтгэл нь яарч уур нь хүрээд хавь ойрынхоо хүнийг хүртэл загнаж орхих байсан юм. Үйлдвэр, маань туршлагын гурван сарын хугацаанд өнөөдрийнх шиг аятайхан байсныг анх удаагаа харж яваа болохоор ихэд урамтай «цаг үргэлж ийм л байлгаж болно. Хүний ажиллагаа мэдэх хэрэг» гэж санагдан явтал орлогч сайд, элчин, зөвлөх болон дагалдан яваа зарим нөхөд машин тоногийг үзэхтэйгээ зэрэг л зүгээр сайн байна, гэснээ тийм байх ёстой, ийм байна гээд өөг нь олж хэлээд байхад тэр өөрөө сайн ойлгохгүй «за анхаарч зас» гэх мэтээр ажиллуулж байгаа ажилчдыг шаардаад «мэргэжил гэдэг сайхан юм, би ч нарийн юм хэлж чадахгүйгээр зогсохгүй хүний хэлж байгааг ойлгохгүй байна даа» гэж санагдан сүүлдээ чимээгүйхэн тэднийг дагасаар үйлдвэрийг үзүүлж бараг дууслаа.

	Тарахын өмнө үйлдвэрийн үүдэнд зочид түр зогсож, танилцуулж өгсөн нөхдөд талархлаа илэрхийлээд, орлогч сайд онцолж хэд хэдэн зүйлийг анхааруулж «ийм байдлаар ажиллуулаад байвал болмоор байна» гэж хэлэхэд нь элчин зөвлөх толгойгоо дохиод цаашдын ажилд амжилт хүсэхэд нь «Энэ бол амжилтын дохио» болж байна гэж Болд бодон тэдэнтэй гар барьж хариу талархал хүргэж билээ.

	 

	 

	АРВААС ДУТАХГҮЙ ЕС

	Ажилчдын гуанзны саруул сайхан танхимд гэгээ гэрэл нь нүд гялбуулаад байх шиг. Тэр дэлгэр их зайд тавь хүрэхгүй хүний суух ширээ сандал зассан нь тэг дунд нь харагдана. Засварч өвгөн Бадрах дайллагын ширээний ард сайд даргатай хамт суугаад сэтгэл ихэд хөдлөн нэг санахад Улаанбаатар хотод байгаа юм шиг бодогдоно.

	«Тэр жил тэргүүний ажилчдын зөвлөгөөнд Улаанбаатарт очиход ингэж байж билээ. Хөгжил гэдэг хөдөө нутагт ялгаагүй болж байна» гэж санаад танхимын дотор талыг ажиглаж тойруулан хэсэг харж сууснаа,

	— Мөн сайхан танхим юм даа гэж нутгийн хүн мөртөө сая үзэж байгаа юм шиг гайхан хэлсэнд дэргэд нь байсан нэг залуу түүний үгийг анхааран

	— Та энэ танхимыг одоо үзэж байгаа юм биш биз? гэж инээмсэглэв.

	— Үнэнийг хэлэхэд чухам энд өнөөдөр л орж үзэж байна. Баруун жижиг өрөөнд хооллож байсан юм. Гуанз хүртэл энэ гол танхимд өнөөдөр л ёслолын байдалтай нээж байгаа бололтой гээд хананд хадсан зургийг ажиглан харсанд хотоос ирсэн тэр залуу учрыг ойлгосон янзтай

	— Зөв зөв, сайхан танхим сайн л ашиглах хэрэгтэй юм даа гэж хэлэхэд Бадрах тосон авч

	— Чухамдаа хөдөө нутагт юу ч болсон хүн хүлээлгэхгүй дээ гээд урдаа байсан тавагтай идээнээс амандаа хийж хүлхэнгүүт, — Гэр орондоо байгаа бид нар ч яамай. Энэ зам газарт ийм гуанз барьдаг нь холын тээвэр хийж яваа жолооч нар хөөрхий гялайж дээ. Идвэл хоол, унтвал буудал бэлэн, машин тэрэг муудвал засвар бэлэн, юугаар дутуу гэх вэ дээ, гээд өвгөний үрчлээ болсон нүүрэнд баярын мишээл тодрон, сийж орхисон шар шүдээ цухуйлган инээж суухад нь нөгөө залуу шилтэй архийг авч өвгөний хундагыг дүүргээд өөрийн хундаганд хийнгүүт

	— Өвгөн ах аа, хоёулаа орон нутгийн хундага өргөе гэсэнд өвгөн Бадрах хундагыг уриалгахан авч тулгаж орхиод гүд гэтэл балгаад хундагаа ширээн дээр тавихад нь

	— Та автомашиныг хэдэн жил засаж байна? гэж тэр залуу асуув. 

	Бадрах жаахан бодосхийж байгаад

	— Гучин жил болох ойртож явна, тэтгэвэрт гарах нас болсон боловч ажиллаж явна даа гэхэд

	— Зөв, чадал тэнхээ муудаагүй бол ажиллах хэрэгтэй. Авто тээврийнхээ тавин жилийн ойг хүртэл ажиллахыг бодно оо, өвгөн, гэж залуу эрийг хэлэхэд «тэгвэл сайхан л хэрэг, гэвч нэлээд хэдэн жил байна даа» гэж бодогдон

	— Нас жар хүрээгүй л байна. Гэтлээ чадал муудсан байх шиг байна. Эрийг нас дарна, уулыг цас дарна гэгч болж байх шиг байна даа. Санаа ч их л байна гэж инээмсэглэн ярьж суутал хүмүүсийн хоорондоо ярих нь тэрхэн зуур намдаж тэр талаас хөшиг нээгдэн концерт эхэлж бүхний анхаарлыг татав. Бадрах хажуудаа байсан хүнтэй ярихаа зогсоод залуучуудын концертыг харж суухдаа дуу хөгжмийн аянд сэтгэл нь уяран, цогтой сэргэлэн хөдөлгөөнтэй бүжгийг харж, эрт эдүгээгийн юмыг эргэцүүлж элдвийг бодож байлаа «Залуу насны эрч хүч, цог золбоо гэдэг мөн сайхан юм даа» гэж бахдах сэтгэл төрж хорин хэдэн жилийн тэртээ өөрт нь тохиолдсон нэг явдал санаанд орлоо. Бадрах тэр шөнө явахдаа ер зориг шантарсангүй, нөхөртөө туслахын тул сэтгэл их яарч явсан юм.

	Бадрах тэгэхэд цэргээс ирээд их удаагүй, засварын ажил хийгээд олон жил болоогүй ёстой ид залуу хүч чадал орж гүйцээд, туршлагатай ажилчин болж явсан цаг. Арван хоёр сарын гучин нэгний шөнө юм сан, шинэ жилийг хөдөө нутагт тэмдэглэж эхэлж л байсан үе, зөвхөн сумын төв, манай мал аж ахуйн машинт станц зэрэг газарт л сүлд модны наадам болж үдэшлэг концерт тоглодог байж билээ.

	Станцын төв дээр тэр орой нэг мотор асааж улаан булангаа гэрэлтүүлсэн юм. Төвийн хүмүүс цөм улаанбуланд цугларчээ. Хүүхдийн концерт тоглоод дараа нь бүжиг хийцгээсэн. Бадрах Должинтойгоо хоёулаа бүжиг хийлээ. Хос мандолин хөгжмийн ая хөлийн хөдөлгөөнд таарч байгаа гэдэг нь жигтэйхэн, бие хөнгөрөөд шөнөжин ч болсон бүжиглэмээр санагдаад байлаа гээд л

	 

	Задгай цагаан үүл нь болбол 

	Заавал борооны үүл шүү дээ 

	Зангираад гардаг нулимс нь болбол 

	Заавал янагийн нулимс даа, хө

	 

	Яльгүй халамцсан нэг нь хөгжмийг дагаад дуулсан шиг аль болгоныг хэлж барах вэ? Хэчнээн хөгжилтэй байсан гэж санана. Нэг мэдсэн цаг нэлээд орой болж анх цугласнаа бодвол хүн цөөрсөн янзтай, шинэ жилийн баярыг бэлтгэж өнгөрүүлэх комиссын дарга бөгөөд станцын орон тооны биш үйлдвэрчний эвлэлийн хорооны дарга гурван өдөр зогсож байж улаанбуланг галлуулсан учир сүүлдээ тун халуун болж тэнд байгаа хүмүүсийн царай нь улайгаад зарим нэг нь энгэрийнхээ товчийг тайлсан харагдана.

	Бүжгийн завсарлагаагаар амарч суутал манаач өвгөн «намайг хэн хэлэх вэ» гэсэн янзтай буугаа мөрөвчлөн дах дэгтийтэйгээ улаанбуланд орж ирэнгүүт гэрэлд нүд нь гялбаж байгаа бололтой гараараа саравчлан тойруулж нэг харснаа шууд явж Бадрахын дэргэд ирмэгц

	— Дарга чамайг бушуу яваад ир гэж байна гээд огцом эргээд явтал нь

	— Хаана гэртээ байна уу? гэтэл

	— Албаны ажлаар гэртээ дуудах ёсгүй, контортоо байна, олон үг хэрэггүй, онц ажил гараа биз, бушуу оч гэж омогтой бололтой манаач хэлээд явсанд Бадрах гайхалзан хариу үг хэлж чадсангүй Должингийн нүүр өөд хартал эхнэр нь бас гайхан нөхрийнхөө урдаас хараад

	— Яв яв, ажил гарсан юм байлгүй гэснээ нөхрийгөө босоод явахад

	— Дээлийнхээ захыг товчил! гэж сануулжээ. 

	Бадрах гэрэлтэй газраас гэнэт гарахад нутгийн салхи хоромхон зуур нүд өөд нь хүйтэн ус цацах шиг санагдав.

	Даргын конторын жижиг байшинг чиглэн явтал жийтгэр цонхоор нь лааны бүдэг гэрэл сүүмэлзээд дотор нь хүн байгаа бололтой болохоор нь яваад ортол амралттай гээд өдөр нь галлаагүй юм уу, өрөөний хүйтэн гэдэг жигтэйхэн, станцын дарга орой үдэшлэг нээгдэж байхад овоо сэргэлэн гялалзаж байснаа хүйтэн контортоо даараад ч тэр үү, хүн амьтан унтаж амрах болсон шөнө дундын хэрд, хөөрхий шаварт унасан шарын эзэн гэгчээр гав ганцаар суугаад лааны гэрэлд халзан толгой нь гялалзан хоёр шанаанаас нь өрвийсөн халимаг маягтай хэдэн үс нь уулын араас цухуйж буй модны орой шиг харагдана. Бадрахыг харахтайгаа зэрэг урдаа байсан лааг хажуу тийш болгож нүүр өөд нь эгцлэн хараад нэг л их чухал зүйлийг ярих байдалтай урагшаа тонгойн

	— За Бадрах минь, чи одоо чухал ажилд явна. Гэртээ харьж хувцсаа сольж өмс гэхэд нь Бадрах учрыг нь сайн ойлголгүй дараагийн үгийг хүлээтэл

	— Давхрын ар орно. Хоёр зуугаад километр газар миний тэргээр явна. Давхиад байна даа, хүү минь. Жамсран тэргээ асаагаад ирнэ гэхэд нь юунд явах гээд байгаа юм бол өөрөө явах юм бол уу? Намайг авч явдаг юу бил ээ? гэж бодон дургүйхэн байтал

	— Нөгөө Дамбий жолооч хээр суугаад сүйд болж гэнэ. Хандын бууцны тэнд хоёр хоносон, өөрөө өвдөөд нэг айлд байна гэнэ. Та хоёр шөнөдөө давхиж хүрээд, бие нь их муу байвал Дамбий, Жамсран хоёрыг түргэн нааш нь явуул, чи тэргээ засаж аваад ирж чадахгүй юм биш дээ, хүү минь. Ойрын хэрэгцээт зүйлээ мартав. Өвлийн хүйтэн яггүй шүү гэж даргыг бачуухан замбараа муутай ярихад нь Бадрах сая учрыг сайн ойлгож аян замд бие нь муудсан нөхөртөө түргэн тусламж үзүүлэх, эвдэрч гэмтсэн машиныг засаж ирэх үүргийг биелүүлэхийн төлөө санаа зовж сэтгэл нь яарлаа.

	Удаж түдэлгүй бэлтгэлээ хийгээд гэрээсээ гарч машин дээрээ сууж байхад идэр есийн хүйтэн эрүү амыг нь хайраад шөнө орой болох тутам хүйтний эрч чангарч байгаа шинжтэй.

	— Ээ дээ, яггүй хүйтэн байна болгоомжтой яваарай гэж хүний хэлэх тун тодхон сонсогдох шиг боллоо. Эр хүн гэдэг идэр залуу насандаа аян замд гарахтайгаа зэрэг сэтгэл нь сэргэдэг болохоор засварч Бадрах жолооч Жамсран хоёр машиндаа орж суухын хамт хөр цасны дундуур зурайж байгаа замаар цагаан далайн дунд сэлэх мэт давхиж явахдаа

	— Хөөрхий муу Дамбий бие нь яагаад муудаа юм бол 

	— Даарч, хөрөөд л хатгалга туссан байж мэднэ.

	— Машин нь гэнэт унтраад асдаггүй яасан юм бол доо.

	— Ямар ч байж болно, шинэвтэр жолоочдоо машин техник гэдэг үргэлж ажиж шалгаж, засаж тохируулж, тордож явахгүй бол болдоггүй юм даа гэж өвөр хоорондоо ярилцана. 

	Жолооч нь:

	— Та хөдөө засварын ажлаар их явж байна уу? гэж асуулаа.

	— Явалгүй яах вэ, би хотод авто тээврийн хоёрдугаар баазад засварчин байхдаа хөдөө засварын бригадаар Хөвсгөл зэрэг аймагт хэдэн сараар хүртэл явж байсан гэхэд нь хөдөө мал аж ахуйн машинт станцад ирээд удаагүй байсан Бадрахыг их туршлагатай сайн засварчин юм гэж ойлголоо.

	Машины гэрэлд урдах зам нь зурайгаад дотроо дулаахан тавтай яваа тэр хоёрт газар төдхөн дөхөөд нэг харсан зуу гаруй километр газар явсан байхад нь урамтайгаар урагшаа давхихдаа унааныхаа түргэн сайханд сэтгэл нь хөдөлж,

	 

	Хүрэн толгойн сүүдэр

	Хөндий дүүрээд хүүшилнэ 

	Хүний багахан чамтайгаа 

	Сэтгэл юундаа дасна вэ

	 

	гэж нэг нь дуулаад эхэлтэл нөгөө нь дэмжиж хоёулаа дуулсаар явжээ. Удалгүй өвлийн урт шөнө өнгөрөх дөхөж байгаа бололтой үүрийн харанхуй болж машины гэрэл улам тодрон зам яльгүй бартаатай боллоо.

	Үүр цайх шахаж байх шиг байна.

	— Тийм байна.

	— Газар ойртлоо.

	— Айл энэ хавьд л бий дээ.

	— Газрын байдлыг зогсож харна байгаа.

	— Тэгье гэж тэр хоёр ярилцаад зогсож мотороо унтраагаад чагнатал нохойн дуу ойрхон сонсогдлоо.

	— Мөн дөө, ойрхон байна.

	— Энэ хавьд өөр айл байх ёсгүй.

	Очих айл олдсонд баярлан малын зөрөг замыг дагаж хэсэгхэн бүдчүүлж хянуур зөөлөн явсаар өвөлжөөндөө байгаа айлын гадна иртэл 6 гэрийн тооноор галын гэрэл гялалзаад урдаас нь хүн гарч ирэхэд «яагаад унтаагүй байдаг билээ. Өглөө ийм эрт босдог хэрэг үү дээ?» гэж гайхан алхсаар угтсан хүнтэй мэндээ мэдэлцэн гэрт нь ортол зорьсон айл нь мөн байж, Дамбий жолооч хэвтэж байснаа өндийгөөд нөхдөө харангуут баярлан нүдэндээ доголон нулимстай харахад түүнд үг хэлэх зав өгөлгүй өөдөөс нь хараад

	— Бие чинь ямар байна? гэж асуув. 

	Хэл ам нь түгдчин байж

	— Муу байна гэсэнд айлын авгай тэдэнд цай аягалж барингуут

	— Өчигдрөөс хойш халуураад их муу байна. Хөөрхий зүүрмэглэхтэйгээ зэрэг зүүдэлж орилоод унтаж чадахгүй болохоор нь босож аяга цай чанаж өгөөд байж байна гээд ярьж гарлаа.

	— Эм уугаад хэвтэж байна уу даа. Бид тэргийг чинь оролдъё. Эсвэл та хоёрыг явуулдаг юм бил үү? гэтэл

	— бол ч явмаар л байна. Эмнэлгийн бараа түргэхэн харахгүй бол горьгүй нь ээ гэж Дамбийг хэлэхэд «түргэхэн явуулсан дээр шиг байна. Би ганцаараа тэргийг нь үзэж засаад явж болно биз» гэж бодогдон жаахан гайхаж сууснаа

	— Та хоёрыг эртхэн явуулъя даа. Намайг хүлээгээд алга байвал хоёр өдрийн дараа эргэнэ биз гээд Бадрахыг нөхөд тийшээ харсанд нөгөө хоёр нь зөвшөөрөв.

	— Та ганцаараа хэцүүеэ дээ. Чухам яасныг нь би олохгүй юм. Зүгээр явж байснаа гэнэт унтраад л зогссон юм. Асдаггүй шүү, хоёр өдөр ноцолдлоо. Энэ тэнгэрийн хүйтнийг дээ. Эцэст нь бие халуураад хэвтэж байна. Мэдэхгүй, чадахгүйн зовлон гэдэг... гэж хэлээд амьсгаа нь оволзон царайны нь өнгө тэрхэн зуур хэд хувиран нүдний нь нулимс бөмбөрч байгаа Дамбий жолоочийг хараад Бадрах ихэд өрөвдөн «түргэхэн явуулъя» гэж шийдэж билээ.

	Бадрах хоёр нөхрийгөө явуулсны дараа гадна гэгээ сайн орохыг хүлээж ар тийшээ айлын авдар налан хэвтээ, суугаа хоёрын хооронд байсан боловч хэсэгхэн зуур бөх гэгчээр унтаад хамрынхаа хурхирсан дуугаар цочин сэрж ийш тийшээ хартал өвгөн, эмгэн хоёр, хүү, охин хоёртойгоо өдрийн ажлыг төлөвлөн ярилцаж, өглөөний цайгаа ууж сууна. Өвлийн нарны цайвар туяа гэрийн тоононд цонхийтол туссаныг хараад «гэгээ орох нь байтугай, нар тусаж байгаа хэрэг байна шүү» гэж бодон өндийж суудлаа засаж суухад нь өвгөн урдаа байсан аягыг авч урт нударгаараа арчиж орхиод

	— Цай уу, хүү минь гээд аяга өглөө.

	Цайнаас нь аягандаа хийж автал

	— Нөгөө хоёр маань одоо бараг хүрэх ойртож яваа биз, гэхэд нь,

	— Газар дундаас юу ч болсон өнгөрч яваа гэж Бадрахыг хэлэхэд өвгөн тосон авч,

	— Тэр хүү ч машины хүчинд эмнэлэгтэй залгаж амь аврагдана. Хатгалга гэдэг чинь урьдын цагт бол аюултай өвчний нэг дээ, гэснээ урт гаансандаа тамхиа нэрж, тулга руугаа мөлхөн очиж асаангуут шуналтай гэгчээр хэд сороод,

	— Хүү минь станцын төвөөс хэдийд гарав? гэхэд Бадрах жаахан бодосхийж сууснаа,

	— Арван хоёр цаг өнгөрч байхад гэтэл,

	— Хотын нэг машинтай замдаа хаана зөрөв гэж өвгөн асуусанд

	— Тэр машин чинь очиж хэл залгуулж, бид ирж байгаа нь энэ гэсэнд өвгөн толгойгоо сэгсрэн эмгэн тийшээ хараад

	— Хээ, шувуу шиг л явцгаах юм. Тэр машин чинь эндээс орой л явсан биз дээ? гэтэл эмгэн нь өвгөнийхөө царайг эгцлэн харж

	— Машин сая үзэж байгаа юм шиг гайхах юу байх вэ. Дөрөв таван цаг л явдаг газар гэж хэлэхэд өвгөн зэвүү нь хүрсэн янзтай эмгэнийгээ аягүй хараад гаансныхаа үнсийг тог тог цохиж унагангуут

	— Чи юу мэдэх вэ дээ, одоо машинаар явдаг болоод тэгж байна. Морин өртөөгөөр чилийсэн зургаан өртөө газар, тэмээгээр явахад сайн явбал гурав дахь шөнөдөө арай чамай ирдэг байсан газар даа гэхэд нь Бадрах үгийг чагнаж сууснаа өвгөний яриаг дэмжиж

	— Тийм байж таарна бас л яггүй явуулдаг газар, хоёр зуу шахам километр байна гэв.

	«Машинаа очиж үзэх сэн» гэхээс сэтгэл нь яарч байсан Бадрах өвгөний ярианд оролцохын зуур хоёр гурван аяга цай өндөлзөн байж уугаад гарч машин тийшээ явлаа. Өглөөний хүйтэн жавар нүүр нүдгүй алгадаад ийш тийшээ харж ч болохгүй хоёр гурван удаа эргэж зогсож явсаар машиныхаа дэргэд очлоо. 

	Хавь ойрд хүн амьтан ойртсон шинжгүй хааяа нэг үнэгний мөр жирийж гараад ачаатай машин донхойтол зогсож байна. «Салхины цохилт дээр, яасан ч эвгүй газар зогсоов дээ. Хөдөлгөх арга олдсонгүй юм байх даа. бол тэгш газар аваачаад оролдох юм сан» гэж бодоод гадна талаас нь харж урд дугуйнд ивсэн чулууг авч бүхээгт орж яльгүй оролдсонд яггүй хөлдсөн шинжтэй байв. Машиныхаа дор ороод дээшээ харж хэвтэн эрэг шураг элдвийг оролдож эхлэв. Чухам энэхэн үед Бадрах ганцаараа машинаа янз бүрээр үзэж ёстой эзгүй газар бузгай загнана гэгчээр янз бүрээр үзэж байтал «яг» гэсэн дуу гарч машин нэг доргих шиг болсноо хөдлөөд газрын хэвгий рүү өнхөрч эхэлсэнд Бадрах айх гайхах зэрэгцэн хажуу тийшээ гарах гэтэл явах тусмаа хурд нь нэмэгдээд яах аргагүй болж гартаа тааралдсан хөндлөн төмрөөс зууран машин дороо чирэгдэж явахдаа «ингээд өнгөрдөг байж, хөлдүү машин өөрөө яваад өгдөг чинь, урьдынхаар бол ёстой үйл нь ирсэн хэрэг дээ, би ивсэн чулууг авч байсан, арааг нь салгасан байх нь ээ.

	Ийм амархан явдаг байж, даанч их хажуу газар байсан, ингэж яваад эрэгт унадаг бол уу, эсвэл элгэн дор нь чулуу таарч намайг нялж орхих байх» гэх зэргээр элдэв бусын юм бодон үхлээс зайлах газаргүй болсон хэдхэн секундийн хугацаа хэчнээн удах шиг болсон гэж санана. 

	Нэг мэдсэн нөгөө айлдаа хэвтэж байна «юу билээ зүүдэлж байна даа» гэж бодоод хартал нарны туяа гэрийн ханын толгойд харагдсанд «би хаашаа харж байна даа өглөөний нар уу даа» гэж бодтол яах аргагүй орой болж байхад нь өглөө хөглөж явсан минь санаанд орж ирээд «би юу ч болсон амьд байна, ухаан алдаж дээ» гэж бодогдон биеэ хөл гараа аяархан хөдөлгөвөл гайгүй бололтой өвгөн, эмгэн хоёр дуугүй ширтэж байснаа бие биеэ харснаа

	— Чимээгүй, хөөрхий амьтан сэргэж байна гэж өвгөн шивгэнэн хэлснээ, — Цай, шөл аягалаад ир. Ам нь хатаж байгаа байх гэж эмгэндээ хэлэхэд нь Бадрах айх шиг болж би хүнд гэмтсэн юм болов уу гэж бодон өндийх санаатай хөдөлтөл нэг л биш, баруун гар нь хувинтай усанд шуугаа хүртэл дүрээстэй байхаар татаад орхитол өвгөн ухасхийж,

	— Гараа авч болохгүй гээд гарыг усанд нь дахин хийхэд хуруунуудаа хөдөлгөх гэтэл мэдээ алга харин хувин дотор хуруунуудын дуу үхрийн эвэр харшуулах мэт торжигнон дуулдахад дотор нь аягүй болж гаргүй болов оо гэхээс нүдний нулимс өөрийн эрхгүй гарлаа.

	— Эр хүний явдал эрээнтэй бараантай юм, дүү минь. Амьд мэнд гарснаас хойш учир бий. Өрөөсөн гар чинь бээлийгүй байснаас хуруунууд чинь бага зэрэг хөлдсөн байна. Эмч докторын дэргэд байдаг хүн санаа зоволтгүй. Өөр юм зүгээр гэж өвгөн тайвшруулж хэлэхэд нь

	— «Машин юу бол оо бол?» гэж яаран асуув.

	— «Машин яах вэ зүгээр жалганд ороод харин засахад нөмөртэй тэгш газар ирж зогссон байна. Толгой чинь юманд цохигдож хэсэгхэн ухаан алдсан байна. Хагараагүй нь аз гэж өвгөн Бадрахын дэргэд сууж цай шөл өгч суухдаа болсон явдлыг тодорхой ярьсан юм.

	—Энэ явдал удаагүй байна, өдөр богино болохоор үд өнгөрөөд байна. Өнөө өглөө их хүйтэн байхаар нь хүүхдүүд малаа оройхон бэлчээсэн юм. Манай охин хониныхоо хойноос явахдаа

	— Нөгөө машин чинь хөдлөөд явлаа гэсэн юм. Эмгэн бид хоёр дуулаад эрдэмтэй хүн сайхан юм даа. Удсангүй хөдөлгөж орхилоо. Одоо хүрээд ирнэ гэж ярилцаж байсан, юм. Тэгсхийгээд би хотоо цэвэрлэхээр гарч нэлээд ажил хийж байгаад амарч тамхи татах зуураа харж байтал машин жалганд орсон харагдав. Хүн үзэгдэх янзгүй болохоор нь жаахан харж байгаад очсон чинь ер юм харагдахгүй болохоор гайхаж сэтгэл зовоод бүр ойртож очоод тойрч нэг үзээд доогуур нь шагайтал чи дор нь хэвтэж байлаа. За энэ биш боллоо. Залуу сайхан эр осолд орлоо шүү гэж дотор зарсхийгээд л муу эмгэнээ дуудаж чамайг машин дороос авах гэж тэнхээ мэдэн оролдлоо. Хамгийн хэцүү нь төмөр зуураад хөлдсөн хуруунуудыг салгаж авах гэж яггүй сандарсан даа гэж өвгөн цааш нь ярьжээ.

	 

	 

	Бадрах өвгөн хориод жилийн өмнө болсон явдлаа дэргэдэх хүндээ ярьж,

	— Би ингэж есөн хуруутай болсон хүн дээ, хүн амьд яваа насандаа их юм үзэх юм даа. Алиныг тэр гэхэв дээ. Машин техникийг эзэмших, засаж сурахын төлөө бэрхшээлээс шантрахгүй түүнийг давах замаар ахисны үр дүн юм даа. Намайг тэгээд айлд хэвтэж байхад хүртэл өвгөн, эмгэн хоёр хөөрхий, миний төлөө санаа нь зовохдоо

	— Хүү минь, машин гэдэг хурд, хүч чадал нь гайхамшигтай юм. Ингээд эвдрээд, осол эндэл гараад ирэхээрээ мөн ч хэцүү юм. Дассан сурснаараа малаа маллаад л явж байвал түүнээс сайхан юм алга гэж ярьж байхад хүртэл өөрийн хүсэл урам зориг хугараагүй дээ. Эвдрэл гэмтэл, осол эндэл гэдэг маань машин техник өөрөө хийж байгаа хэрэг биш, түүнийг хүн эзэмшиж ажиллуулж байгаа болохоор хүнд өөрт л хамаг учир байна шүү гэж өвгөн засварч хуучлав.

	Цаг хэмнэхийг бодож цайллага концерт хоёр нэг дор болжээ. Цайллага яг л хөгжилтэй үедээ орж байгаа шинжтэй зарим хүний царай яльгүй улайж яриа нь элбэгшээд их бага ялгаагүй энд тэнд хэсэг хэсгээрээ бөөгнөрөн элдэв зүйлийг ярилцана. Гэтэл Бадрахын дэргэд намын үүрийн дарга ирээд чихэнд нь нэг юм хэлсэнд Бадрах хажуудах хүндээ,

	— Одоо миний үг хэлэх цаг болж байна гэж манай дарга хэлж байна. Зүгээр нэг хэлэхгүй хундага өргүүлнэ гэж байгаа юм. Хэлэхийг нь хэлж орхино. Есөн хуруутай хүнд хундага өргөх нь яггүй, ядахдаа заавал долоовор хуруу минь мухар шүү гэж түүнийг инээмсэглэн хэлтэл нь хажууд байсан нэг хариуцлагатан,

	— Тэр яах вэ, таны есөн хуруу чинь бүтэн арван хуруунаас бүтээлээрээ дутуугүй шүү дээ! гэж хэлсэнд Бадрах зоригтойгоор босож агуу их Зөвлөлт улсын хүчин туслалцаатай өвч бүрэн үйлдвэр байгуулж өгсөнд ажилчин хүний халуун талархлыг илэрхийлсэн ажээ.

	 

	 

	АМЛАЛТ

	Тэр өглөө тэнгэр сайхан цэлмэг байж, засварч Бадрах, инженер Болд хоёр ажлын цагаас арай өмнө байрнаасаа гарч үүдэндээ уулзаад хамт ажилдаа явлаа. Бадрах цагаа хартал ажилд орох бараг болсон болохоор нь түргэхэн алхтал Болд бас зэрэгцэн алхаж ирээд,

	— Өнөөдөр ажилчдын хурлаар уралдааны амлалт үүрэг хэлэлцэж батлуулаад дээд газар явуулна даа гэж Болдыг хэлэхэд,

	— Би өчигдөр түүнийг үйлдвэрчний эвлэлийн хорооны гишүүдийн хурлаар ярилцахад оролцсон гэж Бадрах сулхан шиг янзтай хэлсэнд Болд гайхан харснаа

	— Та саналаа өгсөн үү гэж асуув. 

	Бадрах хэсэг дуугүй явснаа өгсөн л болсон, над шиг хүний саналыг авмааргүй байх шиг байна билээ гэхэд нь «мань өвгөн үйлдвэрчний эвлэлийн хорооны даргатай зөржээ дээ. Өөрийнхөө саналаар зүтгэж мэдэх хүн шүү» гэж санаад Болд хэлэх үгээ олж ядан байлаа. Ажлын цаг болоод байхад ажилчид энд тэндээс гарч ирэн аажуухан алхаж зарим нь өвөр хоорондоо уулзаж зогсон ярьж байхыг хараад «энэ сайхан үйлдвэрийг хүлээж авсны дараа зочин гийчнийг яваад өгөхийн хамт бас л наазгайхан болох нь. Тэр үүрэг амлалт гэдэг нь ийм том үйлдвэр, сайхан нөхцөл бололцоотой харьцуулан үзвэл тун ч юмгүй санагдсан. Энэ инженер голыг нь төлөвлөсөн юм гэнэ бил ээ» гэж Бадрах дуугүй явсаар үйлдвэрийн хаалгаар орж ирлээ.

	Суурь машинуудын дуу чих дүлийрэм нүргэлж ажил эхлэх нь сүртэй аж.

	Бадрахын сэтгэлд нэг бодоход баярлаад залуучуудаас хавьгүй давуу амжилт гаргахаар ажиллаж болмоор гэвч хамт байгаа нөхөд нь арай аажуу байх шиг бодогдон ийш тийшээ хэд түргэн алхаад энэ тэр юмыг хийж эхэлтэл дорхноо толгой нь эргэх мэт болж бие нь сулраад суучихмаар болоход, ээ чааваас энэ муу биеийг дээ, ингээд л хийж базаасан юмгүй мөртөө ядраад явчих юм гэж бодож өөрийнхөө хүч чадлын доройтож явааг анх удаагаа мэдэж авлаа. Нэг зүйлийг барьж аваад хийх гэтэл болж өгөхгүй болохоор нь хэсэгхэн зуур суугаад тамхиа татаж сууснаа амлалт үүргийн тухай үйлдвэрийн даргаас асууж лавлахаар шийдээд гадагш гартал үүдэнд нь ачааны нэг машин зогсож байхыг үзээд засварт ирж байгаа машин шиг байна гээд түүний дэргэд очвол жолооч нь хаалгаа онгойлговол 

	— Засварт оруулах машин ирж байна уу? гэтэл жолооч гайхан

	— Үгүй, энэ машин орохгүй, манай тэжээл тээврийн баазаас 5 машин ирнэ гэж тэр хариулав.

	— Хаанаас ирэв.

	— Ховд ороод ирлээ.

	— Хаанахын машин бэ?

	— Улаанбаатарын машин гэж товчхон хариулаад жолооч хаалга хааж орхив. 

	Түүнийг харвал өглөөний наранд ээгээд шөнө нойр хагастай явсан хүн нозоорон залхуу нь хүр ээ бол уу гэмээр санагдлаа. 

	Гэтэл дэргэдээ байсан өөрийн нэг залуугаас;

	— Энэ Ховдоос ирлээ гэнэ, хэзээ ирээв? гэтэл

	— Тийм. Ховд орно гээд уржигдар баруун тийшээ явсан юм. Өдөр шөнөгүй явж гэнэ. Өнөө өглөө ирсэн юм гэж залууг хэлэхэд Бадрах ийм түргэн үү? гэж бодон,

	— Ховд аймаг ороод ирсэн хэрэг үү? гэж лавлан асуусанд тэр залуу өвгөнийг харан юунд нь гайхаад байгаа юм бол гэсэн янзтай нөгөө машиныг ширтэн,

	— Тэгэлгүй яах вэ, дүүрэн ачаатай өнгөрсөн машин мөн дөө мөн гэв.

	«Мөн хэтэрхий давхиж байна даа. Ингэж давхисан газар машин яаж тэсэх вэ? Тэгээд хүний бие яваандаа бас л муудна шүү дээ» гэж Бадрах бодон машиныг тойрон явж нэг хараад,

	— Энэ чинь Зөвлөлт Улсын Зил-130 байна шүү дээ. Ийм хурдан машин вий! гэхэд нь түүний үгийг чагнаж байсан залуу инээж

	— Та өөр машин гэж бод оо юу? Зөвлөлт Холбоот Улсын машинаас давуу тийм сайн эдэлгээтэй машин хаана байх вэ дээ, хоёр гурав хоногт Ховд ороод ирлээ гэж гайхаад байх шиг байна. Эндээс Ховд аймаг ороход хоёр гурав хоногоос илүү хугацаа зарцуулдаг жолооч, машин хоёр орчин үед яаж байх вэ дээ гэвэл «энэ муу жаал бас надад юм заах гээд байна уу даа, гайгүй биз дээ» гэж бодогдоод,

	— Өнгө үзэмж нь овоо байгаа юм байна. Энэ шинэ машин байж таарна. Очиж, явсан километрийг сонирхъё гэхэд нь нөгөө залуу дурамжхан янзтай Бадрах өвгөнийг дагаж очоод жолоочтой ярилцаж үзэж сонирхсонд зуу гаруй мянган километр явсан хуучин машин байхыг нь үзээд Бадрах өвгөн баярлаж бахдаж машинаа их сайхан эдэлж яваа сайн жолооч байна гэж түүнд баяр хүргэж гар барихад нь жолооч гайхсан байдалтай хариу талархал илэрхийлэв.

	«Манай жолооч нар машин эзэмшиж чаддаг болж байна аа даа. Энэ бол сайн жолооч юм. Олонх нь ийм болсон дог шүү! Зарим нэг нь мөн базаахгүй хэвээр л байна» гэж бодоод дарга дээр орж нөгөө асуудлаа ярья гэж шийдээд даргын хаалгыг татсанд ашгүй өөр хүнгүй байхад нь таарлаа. 

	Бадрах малгайгаа даргын дээлийн өлгүүрт өлгөөд өмнөх дугуй ширээн дээр тохойгоор тулж суунгуут

	— Танд нэг, хоёр танилцуулмаар зүйл байна гэсэнд дарга урдаас нь харж дуугүйхэн дараагийн үгийг чагналаа. 

	Бадрах үрчлээ болсон нүүрээ гарынхаа алгаар илснээ

	— Амлалт үүргийн төсөлтэй танилцлаа. Арай чамлалтай санагдаад ажилчдын зөвлөгөөнөөр орохоос нь өмнө хэлье гэж шийдээд орж ирлээ гэсэнд дарга нэг хавтас авч сөхөн хараад,

	— Зөв зөв гэж аман дотроо хэлснээ, — Энэ тухай би дуулсан, та нөхөдтэй сайн ярьж ойлгуулж чадаагүй байх шиг байна гээд хэсэгхэн бодол болсноо инженерийг дуудуулав бололтой тэр зуур хэн хэн нь дуугүй суув.

	Удалгүй инженер Болд орж ирлээ. Тэр даргын урд талын жижиг дугуй ширээг түшин сууж чухам юу ярих гэж байгааг анхааран хүлээв.

	— Гурвуул нэг зүйлийг ярья гэж дарга намуухан дуугаар эхэлснээ, — Нөхөр Бадрах нэг асуудал тавьж байгаа юм. Энэ талаар инженер тайлбарлан ярих нь зүйтэй. Дараа нь бол хамтарч ярина гэсэнд инженер учрыг сайн ойлгосонгүй Бадрахыг харсанд дарга яриагаа үргэлжлүүлж, — Үүрэг амлалт гэдэг хариуцлагатай хэрэг, сайн ярьж ойлголцох хэрэгтэй юм. Бид жилийн хугацаатай уралдааны үүрэг амлалт авахаар төлөвлөсөн юм. Түүндээ үйлдвэрлэлийн төлөвлөгөөг зуун таван хувиар биелүүлэхээр оруулсан юм. Түүнийг Бадрах даанч бага байна, станц байхад зуун тавин хувиар биелүүлэх үүрэг аваад биелүүлж байсан удаа ч бий. Ядаж зуун гучин хувь биелүүлэх үүрэг авбал яасан юм бэ? гэж байгаа юм. Бид боловсруулсан үүргийг болох юм гэж үзэж байгаа юм гэж дарга хэллээ.

	Инженер үүрэг амлалтын төслийг хэрхэн тооцоолон бодож гаргасан тухайгаа тэр хоёрт нарийн тайлбарлан ярихад нь Бадрах «инженер хүний ухаан гэдэг бас л өөр юм даа. Мөн ч нарийн хийсэн байна шүү! Хаашаа ч зайлахгүй юм» гэж бодон чагнаж суухдаа зарим нэгэн зүйлийг тодруулан асууж авлаа. «Юм гэдэг учиртай юм. Энэ тухайг ингээд тайлбарлаад өгсөн бол хүн байна ойлгохгүй яах вэ дээ, үйлдвэрчний эвлэлийн хорооны дарга «үг яриа битгий өдөөд бай» гэж хэлэхээр нь эгдүү хүрээд дуулъя гэж шийдсэн юм» гэж бодож сууснаа,

	— Сайн ойлгож байна. Бурууг хэлж зөвийг ойлгоно гэгчээр гэж хэлээд Бадрахын инээмсэглэхэд дарга цочсон юм шиг нүдээ бүлтгэнүүлэн

	— Бадрах минь, чамайг буруу юм хэллээ гэж хэн ч үзээгүй байна шүү. Харин ихийг хийж бүтээх гэсэн санаагаа хэлж зөвлөж байгаа чинь сайшаалтай хэрэг гэхэд Бадрах эвгүй юм хэлчихлээ гэж гэмшин дарга өөд харав. Дарга нь яриагаа үргэлжлүүлэн

	— Орчин үеийн нарийн машин багажаар бүх юмаа хийдэг энэ үйлдвэрийн нэг хувь гэдэг нь мал аж ахуйн машинт станцын бүх хийж байсан зүйлийн дүнтэй ойролцоо тийм их юм гээд нэг хуудас эргүүлснээ, — Тэр ч бас гол нь биш, төлөвлөгөө бол шинжлэх ухааны үндэстэй хийгдсэн болохоор түүнийг зуун хувь чанартай биелүүлж чадвал бид бүхэн улсынхаа өмнө хүлээсэн үүргээ биелүүлж байгаа нь тэр. Төлөвлөгөөнөөс хамаа намаагүй илүү их зүйлийг, тэгээд чанар муутайхан хийж тооны хойноос хөөцөлдвөл тун тусгүй юм болно оо. Таван хувь гэдэг чинь яггүй өндөр үүрэг байгаа юм. Үүнийг ажилчдад сайн ойлгуулж, нарийн сайн зохион байгуулна гэснээ чанар, чанар, түүнд хамаг учир бий гэж хэлээд номоо харж хэсэг дуугүй сууснаа халзан толгойгоо илэн мушийтал инээгээд,

	— За ойлгож байна уу? гэсэнд Бадрах хэсэг дуугүй бодож сууснаа даргын урдаас эгцлэн хараад урт гэгчээр санаа алдан өрөөн доторх зүйлийг сая үзэж байгаа юм шиг эргүүлэн харж

	— Ойлгож байна, цаг үе өөр байна. Бид урагшаа их алхаад байгаа хэрэг байна. Тэр алхааг би сайн ойлгохгүй хий л баярлаж хөөрөөд байж. Ингэхэд бүх юмыг гараараа хийж байсан шиг бодоод байсан байна. Улсын төлөвлөгөөг зуун таван хувь байтугай зуун хувь чанартай сайн биелүүлбэл амжилт гаргаж байна гэж үзэх үндэс байгаа юм байна гэж ойлголоо. Зөв биз? гэж сэтгэл нь амарсан байдалтай инээж хэлэхэд дарга урагшаа ахиж суугаад

	— Зөв Бадрах минь, сайн ойлгож байх шиг байна. Чи тэргүүний туршлагатай ажилчин хүн, та бүхний хуримтлуулсан ажлын баялаг туршлага хэрэггүй биш, харин шинэ хүнийг хүмүүжүүлэхэд алтнаас илүү үнэтэй зүйл мөн. Чамайг энэ авах гэж байгаа амлалт үүргийг шүүмжилж хэлж өгсөн явдалд бид харин баярлаж байна. Өөрийн чинь саналаар болоогүй ч гэсэн бас утга санааг өргөн болгох, улам нарийн сайн болгоход тус боллоо. Ингэж та бидний олсон туршлагыг шинэ залуу мэргэжилтнүүдийн мэдлэг мэргэжилтэй хосолж чадвал сая үр бүтээл гаргахын үндэс болж байна гэж хэлэхэд нь «ёстой үнэн үг, манай дарга бас л багагүй юм гадарладаг хүн шүү! Шамшийж байгаад айхтар эр ээ» гэж Бадрахын сэтгэлд санагдан түүнийг хартал нь:

	— За ойлгосноос хойш явж ажилдаа орцгооё гэж даргыг хэлэхэд Бадрах, инженер хоёр гарч үйлдвэр тийшээ явлаа. Хөдөө талын урьхан салхи тэр хоёрын нүүрийг илбэн тэртээ алсын замаар автомашинуудын цуваа явж байгаа нь тодоос тодхон харагдана.

	Үнэхээр энэ нутагт үйлдвэр баригдсаар хөгжил урагшаа бас том алхах шиг боллоо. Тэр алхамд тохируулан ажлаа шинэчилж зохиоё гэж хөгшин залуу хоёр мэргэжилтэн хөдөө нутагт хамгийн том үйлдвэр болсон авто засварын том хаалгаараа орох гэж явахдаа хоорондоо ярилцана.

	Бадрах өвгөн ганцаараа үлдэж гадна жаахан зогсохдоо замаар яваа олон машины тоос үргэлжлэн хойно хойноосоо залгаж байгааг харж «Машин тэрэг урьдынх шиг ганц нэгээрээ биш олон олноороо цуваа болон явдаг болжээ. Ингээд жигдрээд явах нь мөн ч сайхан шүү! Цувааг саадгүй явуулах түлхүүр чухал үүрэг гүйцэтгэнэ. Энэ шинэ түлхүүр, энэ нь бидний урьдынх шиг гараар эргэдэг түлхүүр биш цахилгааны хүчээр хөдөлж автоматаар ажилладаг түлхүүр. Тэгээд сургуулийг нь хийсэн мэргэжлийн залуу л бариад хийнэ бүтээнэ гэдгийг ч үзүүлж өгнө дөө, хөөрхий» гэж бодогдон үйлдвэртээ яаран орж билээ.

	 

	1973 он


ӨРНӨЛТИЙН ЗАМД

	 

	Хонгорын өргөн тал цагаан цасаар хучигдаж, сахлаг өвсний өнгөтэй нийлээд шаргал цагаан харагдана. Их талын дунд цацсан тариа шиг эрээнтэж цоохортон жирийж байгаа үй түмэн адуу нь дэлхийн чимэг мал гэдэг монгол хүний хуучин үгийг санагдуулнам. «Нийлсэн олон мал байвал нэгдлийнх» гэгчээр энэ бол Оргил нэгдлийн отрын адуу аж. Адууны гаргасан зөрөг замууд хөндлөн гудасгүй зурайгаад, түүний сүлжээний уулзварт оторчдын суудаг жижигхэн цагаан гэр, адууны зогсоолын, тодхон хар бууцны дундаас, мөөг мэт бумбайн харагдана. Цагаан сар гарах дөхөөд заримдаа аятай дулаан юм шиг байвч тасхийм жавар малчин хүний хацрыг хайрах нь хүйтний эрч, буураагүйн шинж аж. Энэ өдөр овоо дулаан байснаа орой болж, толгодын сүүдэр бууж эхлэхэд дахин жавар орлоо. Нэгдлийн адуучин залуу Чулуун, Тээгийн бэл өөд огшоод байсан адууныхаа урд захыг эргүүлж тал руу нь аажимхан туулаа. Хангай говийн завсарт орших уудам тэр талын урдуур нь хөндлөн байгаа өндөр биш хар уулыг Хүрмэн тээг гэнэ. Наранд ээмэл, цас тогтдоггүй тэр уулын суга бэлээр малчин айлууд өвөл хаврын хатуу цагийг тавтай сайхан өнгөрүүлнэ. Өвлийн ташуу туссан нарны хурц гэрэлд Хүрмэн тээгийн өвөрт өвөлжөөндөө байгаа айлуудын хот нь тодхон барайж бэлээр нь яваа мал, морьтой хүн араг үүрсэн аргалчин хүртэл Чулуунд тодхон харагдаж сэтгэлийг нь хөдөлгөнө. Холхон байгаа айлуудын гэр бараг үзэгдэхгүй харин хамгийн наад захын хотын гэрүүд тодхон харагдаад тоононоос нь цэнхэр утаа оргилж байх нь сонин. Хамгийн наад захын хот нь сайн малчин Сандагийнх. Энэ өдөр дулаан байсан болохоор тэдний хонь тал руу бэлчиж адууны захад ойртжээ. Сайн малчин Сандагийнх зөвхөн ойрхон тод харагдаж байгаагаараа ч биш ондоо бас нэг шалтгаанаар Чулууны сэтгэлд аятайхан санагдана. Түүнийг энэ удаа өөрөөс нь бусад хэн ч мэдэхгүй. Оторчид адуугаа бэл өөд огшоож бог малын бэлчээрийн өвсийг идүүлэхгүйг зорино. Гэтэл нэг өдөр Сандагийн малын бэлчээрт адуу ойртож очсоноос болж сайн малчин Сандаг нэгдлийн отрын ахлагч өвгөн Дэндэв гуай хоёр яггүй ширүүхэн зөрөлдөж байсан нь Чулууны санаанд орж адуугаа шуурхай туулаа. Эргүүлж туусан адуу нь тал руугаа аяндаа цувж эхлэхэд адуучин залуу энэ тэрийг харж элдвийг бодон мориныхоо амыг татан уургаа чирсээр гэлдэрч явахдаа ойрхон бэлчээрлэгч хонинд хэн явааг ажиж сонирхлоо. Ялимгүй зайтай мөртөө жаргах нарны гялгар туяа нүдэнд эгц тусаад хонины хүнийг танигдуулахгүй, очоод уулзъя гэтэл Сандаг гуай байвал яагаад бас адуу ойртуулав гэж загнаж магадгүй гэж болгоомжилсон Чулуун нүүрэн дээрээ туссан нарны гэрлийг гараараа саравчлан байж хартал Сандаг гуай лав биш, тэр бол өндөр бөгөөд мод хөндлөн аравчилж жаахан бөхийсхийгээд тохиго тохиго гэж хол хол алхдаг юм.

	Хотынхоо зүг тэмүүлсээр байгаа хониныхоо урдуур ээрэгч тэр хүн бол нарийхан годгор биетэй залуухан хүн юм уу, эсвэл хүүхэд шиг харагдахад Чулуун очиж уулзахаар шийдэж бэлд яваа хонь тийш хатируулсаар ойртон очтол түүний санаа сэтгэлийг татаж байсан хүн, Сандагийн охин Чимэд мөн байв. Адуучин залуугийн сэтгэлд аятайхан санагдаж баярлах боловч чинээлэг айлын цэмцгэр охинтой анх амраг янагийн холбоо тогтоох санаагаа яаж илчлэхээ бодож мориныхоо амыг татан гэлдэрсээр дэргэд нь хүрч амар мэндийг асуулаа.

	— Сайн явж байна уу?

	— Сайн л явна.

	— Даарч явна уу?

	— Үгүй гэж товчхон ярилцах зуур Чулуун мориноосоо бууж Чимэдийн гарыг мэндэлсэн далимаар атгаж аваад бүлээцүүлсэн хүн болж түүний баруун гарыг хоёр гарынхаа алгаар энхрийлэн илбэхэд Чимэд гараа татаж авсангүй. Чулуун уулзах сан гэж бодож байсан мөртөө эзгүй хээр хоёулхнаа уулзаад байхад хэнээс айж сүрдэж байгаагаа мэдэхгүй, хэлэх үг нь орж ирэхгүй хий сэтгэл нь догдолж зүрх цохилоод, агшин зуур дуугүй зогсож Чимэдийн нүүрийг ширтсэнээ сая л сэхээ орсон юм.

	Сайн малчин Сандагийн ганц охин Чимэдийг энэ жил 20 нас хүрч яваа, царайлаг, ажилсаг, төлөв охин гэж нутгийн залуус их шохоорхдог. Түүний дугариг бор царай, давхраатай хар нүд нь зогсолтгүй цавчилдаг юм. Улаан хацар нь жаварт улам улайгаад шулуун хамрын дор нимгэн ягаан уруул нь жимбийгээд жавхаа баясгалантайгаар жигд цагаан шүдээ яралзуулан үе үе инээх нь дэргэдэх хүний сэтгэлийг догдлуулна. Өндөр биш, нарийн зэгзгэр биедээ цэнхэр жигүүн өнгөтэй сэгсүүргэн дээлийг өмсөж ногоон дурдан бүсийг чавхайтал ороогоод, улаан торгон өнгөтэй үнэгэн малгай хулгавчлан өмссөн нь яггүй дэгжин харагдана. Тэр хоёр хэн хэнийгээ таньдаг боловч ингэж ойр дотноор ярилцаж яваагүй нь Чимэдийн сэтгэлд тэрхэн зуур элдвийг бодогдуулахуйд Чулууны махлаг бор царай, өргөн хөмсөг, том хар нүдийг нь хайрын сэтгэлээр харж зогсоно. Чулуун хорин дөрвөн настай. Дух нь урагшаа хөнхөрдүү, уртавтар эрүү нь хүчтэй хүдэр эрийн шинжтэй, бие том ханхар боловч зан ааш зөөлөн, заримдаа хүүхэд шиг зан гаргаж Дэндэв гуайд зэмлүүлнэ. Чимэд, Чулуун хоёрын уулзалт урамтай байсан боловч удах нөхцөлгүй болов.

	Төдхөн Хүрмэн тээгийн сүүдэр хүүшилж хөндий тал дахь адуу цаашаа холдлоо. Дулаан хотоо мөрөөдсөн хонин сүрэг Чимэдэд зав өгөхгүй юм сан гэсэн шиг эгнэж урагшаа тэмүүлнэ. Хонь холоос цувж хотолбол турна гэж малчин хүн цээрлэдэг болохоор Чимэд хонио цувуулахгүйг хичээж тогтоон ядан явахад нь Чулуун түүнийг даган хэдэн үгийг сольсоор явлаа. За даа, явъя хонь нь гэртээ ойртож хүмүүс харж байхад, хонины хүнийг дагаж ээрээд байх нь эвгүй юм. Харин хайрлаж дурласан сэтгэлээ яаж товч тодорхой хэлье дээ. Хариуг нь сонсоод авбал бас зүгээр ээ гэж бодсоор Чулуун нэг хэсэг дуугүйхэн, хониноос нь тогтоолцсон хүн болж явснаа зориг гаргаж

	— За хө, Чимэд ээ, би адуу тийшээ явъя гэсэн боловч явалгүй ярих зүйлээ олж ядан, би бас л хэлж чадахгүй өнгөрөх нь гэж эргэцүүлэн бодолхийлнэ. 

	Тэд салъя гэж салсангүй салаа замын эрхээр хоёр тийш явахдаа, Чулуун

	— Баяртай гээд Чимэдийн гарыг атгалаа.

	— За баяртай гээд Чимэдийг инээмсэглэхэд Чулуун баярлан хүүхэд шиг хөөрсөн боловч авхаалж самбаа гарган,

	— Би чамаас салаад явахад хэцүү байна. Чинийхээ дэргэд үргэлж байх цаг удахгүй ирээсэй гэж хэлчхээд царай нь улайснаа, — За за, тоглосон юм. Зөвлөлтийн нэг кинонд шинэхэн танилцсан залуу ингэж салаад явдаг нь санаанд орлоо гэхэд

	— Тэр хоёр хүн чинь дахиад уулздаг бил үү? гэж Чимэд асуулаа.

	— Уулзалгүй яах вэ, уулзах нь байтугай суучихдаг шүү дээ. Тэрүүн шиг л...

	— Тэрүүн шиг л гэнэ шүү... гэж Чимэд хэлээд нэлээд ичсэн бололтой доошоо харсан боловч Чулуунтай уулзах хүсэл түүний дотор оргилж байсныг Чулуун тааварлан мэдсэн аж. Амрагийн хоёр сэтгэл салж явах нь хэцүү байвч ахиад уулзах зам нь шулуун байлаа. Адууныхаа хойноос нэгдлийн адуучин залуу Чулуун нутгийн дууг аялан, эргэж харан харсаар талын замаар хатируулна.

	Хүрмэн тээгийн бэлд Хөх хонд нэртэй бууцанд байгаа сайн малчин Сандагийнх улам бүдгэрэн харагдсаар үзэгдэхгүй болсон боловч түүний сэтгэл санаанд уяатай үлдсэн билээ.

	 

	* * *

	 

	Талын хүйтэн жавар чөтгөр тогтомгүй гялбалзана. Толь шиг тунгалаг огторгуйд тоогүй одод яралзана. Марал мичид удахгүй тонгойх нь шөнө богиносож байгааг гэрчилнэ. Адуу зогсоолд тогтохоо болиод захаасаа бэлчиж эхлэв. Оторчдын жижиг гэр тохилог дулаахан гэдэг нь аргагүй. Нэгдлийн адуучин Дэндэв Чулуун хоёулхнаа, нэг нөхөр нь нэгдлийн төвд явснаас манаанд тулж гарч байлаа. Тэр хоёр энэ шөнө адуугаа зогсоогоод гэртээ дээлээ тайлж нөмгөлөөд тулганыхаа захад тухтайхан сууж радиогоо чагнаж элдвийг хүүрнэн ярилцана. Тогоонд чанаж байгаа махны шөл нь багадсан янзтай шарчигнаад, тооноороо гадагш харахад шөнө орой болж байгаа бололтой гүн харанхуй үргэлжилнэ. Радио хүлээн авагч цаг уурын байдлыг зарлахдаа: 1958 оны 1 дүгээр сарын 30-ны өдөр гэхэд "цаг өнгөрөх амархан аа даа. Цагаан сар гарлаа шүү" гэж Дэндэвийн сэтгэлд бодогдонгуут

	— За даа, хүү минь, хавар ч боллоо шүү! гэхэд

	— Тэглээ, нэгдлийн хаврын ажил эхлэх цаг болж байна гэж Чулуун хариулав.

	— Манай нэгдэл ч энэ жил улам их ажилтай боллоо. Олон ч хүн элсэх нь байна. Амьтны байдал... гээд намхан нуруутай өргөн тагдгар биетэй үл мэдэгдэм халзарч яваа толгойтой Дэндэв өвгөний өргөн шар царай нь нар салхинд гандаж баргар хүрэн болоод ганга судаг мэт энд тэндгүй үрчлээ суусан нүүрэнд нь урамтай байдал илэрч, палигар хавтгай хамрынхаа доорх шулмайтал хусчихсан шамшгар уруулаа илэнгүүт

	— Нэгдэл маань хөгжиж байвал бид хөгжиж дэгжинэ гэсэн үг. Бод л доо, хө гэж яг үеийнхээ хүнтэй ярьж байгаа юм шиг дотночлон, — Хамгийн наад захаас нь аваад л ярихад адуучин бид нар хэзээ радио хүлээн авагчтай, агаар хэмждэг хэрэгсэлтэй ийм тохилог гэрт сууж байлаа даа, сайн л бол гахай (овоохой) тэгээд л уранхай майхан шүү дээ гэхэд

	— Тийм ээ, тавхан жилийн өмнө тантай хамт намайг анх нэгдлийн адуунд гарахад хүртэл сайнгүй байсан юм чинь гэж Чулууныг хэлэхэд

	— Тэр ч тийм, тэглээ ч гэсэн залуу та нар жаргалын дунд өссөн болохоор юу мэдэх вэ? Тэр чинь юу ч биш гэж өвгөн, Чулуунд аргагүй ахархаж хэлээд босож тогооноос хоолоо гаргалаа. 15 наснаасаа 55 хүртлээ ноёд баядын адуу маллаж дарлагдаж зовохоос аваад нийгэм журамт үеийн нэгдлийн нэртэй адуучин болж жаргах хүртлээ түүний өнгөрүүлсэн амьдралын зам ажлын туршлага нь сонин бөгөөд дөрөвхөн жил адуу маллаж яваа залууд гайхуулж болмоор авч Дэндэв уулаас даруу зантай, төлөв шударга хүн тул төдийлөн гайхуулахгүй. Харин өвгөн болсон хүн болохоор өнгөрүүлсэн амьдралаасаа ярих дуртай, ярихдаа ч сонин аж. Санасан бодсоноо хадгалж чаддаггүй, дор нь хэлдэг шударга шулуун зантай, харин заримдаа ажлын төлөө сүрхий бачимдан уурлахдаа юу ч гэж хэлж байхаа тоохгүй боловч санаа нь цагаан, уураа гармагц хүнийг аргадна. Оторчин тэд заримдаа ялимгүй зүйл дээр зөрж маргах боловч дорхноо ойлголцоно. 

	Тэр хоёр хоолоо идэж дуусаад Чулуун манаандаа гарах боллоо.

	— За хүү минь, болгоомжтой яваарай. Энэ гайхал чинь яагаад шуурга заагаад байдаг болчих оо вэ гэж Дэндэв гуай барометрээ заагаад, — Хавар болох ойртож байна. Гэнэт хүйтэн шуурга болох вий гэж анхааруулан хэлэхэд нь

	— За, за... та морь уяж хонох уу?

	— Унаатай байлгүй горьгүй. Өндөр борыг бариад өгөөрэй, хүү минь гэж ярьсаар хамт гарлаа. 

	— Тэнгэрийн байдал нэг л биш, муухай загнавал адуугаа Тээлийн бэл өөд шахахыг бодно шүү гэж Дэндэв дахин хэлээд морио уяж гэртээ орлоо.

	Зах түрүү нь хаа байгаа нь харагдахгүй адуу нүүгэлтэн бараантахад дах дэгтийгээ өмссөн Чулуун хойноос нь хаа нэг хашхирч дуугаа мэдэгдсээр явж адууныхаа түрүүнд гарч авлаа. Шөнийн харанхуйн дунд тэнгэрийн оройгоор одод гялалзаж байвч хаяагаараа будантай үүлтэй ч юм шиг. Хүрмэн тээг хүглийн харагдахаас өөр юу ч үл үзэгдэнэ.

	Тэр уулыг харахад аятайхан ч юм шиг түүний наад энгэрийн бууцанд Сандаг гуайнх. Миний хайрт Чимэд маань ямар тавтайхан амарч байгаа бол. Би түүнийг цаг үргэлж бодох юм. Тэр намайг яадаг бол? гэх зэргээр элдвийг бодож, «Чимэд маань над муугүй байсан. Одоо л дахин түргэхэн уулзах юм сан» гэж сэтгэл нь яарна. 

	Тэнгэрийн байдал муудсаар салхи хөдлөх янз орж, хүйтний эрч нэмэгдээд харахад Хүрмэн тээг ч үзэгдэхээ болилоо. Уургын үзүүр салхинд дүүгэн дуугарч хуучин шинэ цас холилдон манараад заримдаа унаж яваа морины толгой хүртэл үзэгдэхгүй болж адууны нь дуу хангинаж дуулдсаар өөрийн эрхгүй шуурга уруудан эхлэхэд зузаан нэхий дээл дээр дах өмсөөд явж байхад хүнд байсан нь мэдэгдэхээ больж, харин дээлийн оёдлоор хүйтэн салхи бие рүү нь үлээж, ус цацах мэт хүйтэн жавар хайрч байгаа нь Чулууны сэтгэлд түгшүүр төрүүлнэ. Адуугаа тогтоон Тээгийн сугад оруулбал амь гарч адуугаа хамгаалж чадна. Хэрэв Тээгийн зүүн талаар их талд орчихвол адуу тогтох газаргүй шууд уруудаж аюултай байдалд орно гэдэг бодол түүний дотор төрж, за би зүгээ алдаагүй байна. Салхи эгц баруунаас байгаа. Энэ чигээрээ явбал Тээгийн баруун талаар гарна.

	Адуугаа ташуухан салхи сөргөх нь мөн гэж төлөвлөн бодсон Чулуун адууныхаа урдуур ээрэн тогтоож шахаад салхи сөргөсөөр нэлээд удлаа.

	Шуурга намдах янзгүй, унаж яваа морь нь сульдаж байгаа бололтой. Олон адууг шуурганд тогтоох гэдэг амаргүй ажлын нэг. Гэвч уралдаанд өндөр амлалт авсан нэгдлийн гишүүн адуучин залуугийн зориг итгэлийг ганцхан шөнийн шуурга яаж мохоох вэ. Ийм юмтай нэг биш удаа тохиолдож байсан Чулуун шуурганы нэг амьсгаагаар морио сольж амжваас даарч байсан бие нь морьтой ноцолдоод дулаацаж, эцэж цуцаагүй морь унасан нь итгэлтэй сайхан санагдлаа. Намрын цас бороотой холимог шуургыг бодвол хувцас нэвт цохихгүй байвч хүйтэн нь айхтар аж.

	Хамрын үзүүр, хоёр хацрын ил явсан хэсэг хөлдсөн нь мэдэгдэж халуу оргиод өвдөж эхлэв. Үүр цайж гүйцэхэд шуурга овоо намдмаар болж ирснээ удалгүй дахин улам ширүүсэж харанхуй боллоо. Хаа, хаашаа явж байгаагаа мэдэхгүй боллоо. Салхи эргэсэн үгүйг ч мэдэхгүй, юу ч болсон ташуу сөргөсөн хэвээр явлаа. Морио сольж унасан маань аз боллоо. Аюул тулгарахад бачимдаж болохгүй.

	Дэндэв гуай маань, яаж сандарч байгаа бол. Уяж хоносон мориороо одоо ч лав мордсон. Уулгардаж давхиж байж настай хүн осолдож орхих вий дээ гэж сэтгэл нь бас зовно. Хүйтэн шуурганд уруудаж байгаа адууны дуу нь хангинаж бөөгнөрч байгааг шуурганы амьсгаагаар харахад адуу лав тасраагүй бүрэн бололтой. Газрын байдлыг харахад, ер үзээгүй газар шиг ойр хавьд уул, толгод ганга жалга байх янзгүй. Үүр цайгаад удлаа. Би адуугаа Тээгийн суганаас өнгөрүүлээд талд оруулчихсан юм байжээ дээ гэж бачимдаж элдвийг бодохдоо нөгөө л Чимэдтэйгээ уулзсан, түүний цовоолог царайг харж байсан, дахин уулзах гэж ярилцаад адуун тийшээ буцсан зэрэг нь нэгд нэгэнгүй санаанд орж, би нэгдэл нийгмийнхээ малыг хамгаалж чадвал тэр хэрэг бүтэж лав болно доо гэж бодогдоно.

	Шөнө дундаас өмнө эхэлсэн хүйтэн шуурга үд өнгөртөл үргэлжилсээр байлаа. Өдөр шөнийн турш адуутай хөөцөлдсөн Чулууны бие нь аргагүй суларч хүйтэнд бээрэх шинжтэй болж байсан үеэр шуурга жаахан намдаж ойр хавийн юм харагдаад адуу жаахан тогтож идээшилж байтал адууны цаад талаас бараан хээр морьтой нэг том хүн лэглийтэл шогшсоор гарч ирэхэд нь адуу захаасаа жаахан үргэсхийгээд зогслоо. Эзгүй хээр даарч явсан Чулуунд хүн гараад ирэх нь тун аятайхан санагдаж баярлан хүлээж ажиглан харвал сайн малчин Сандаг аж. Чулуун түүнийг хараад би адуугаа хол явуулсангүй. Тээгийн бэл өөд сөргөж тогтоож, одоо Сандаг гуайнд ойролцоо байгаа юм байна гэдгээ мэдэж Сандаг гуай бас л бэлчээрийн өвс идүүлчихлээ гэх вий дээ гэж бодож байтал Сандаг гуай яах ийхийн завгүй дэргэд нь ирж

	— За хүү минь, мэнд хонов уу?

	— Мэнд ээ.

	— Яасан золбоотой хүү вэ! Адуугаа мөн ч сайн тогтоож дээ гэж Сандаг бахархсан байдлаар хэлээд шөнийн шуургыг гайхан ярихад нь хариу хэлэхдээ Чулууны амны бээрсэн нь мэдэгдэж байв. Сандаг төө шахам үстэй нэхий дотортой улаан даалимбан дээл өмсөөд том үнэгэн малгай эрүүвчилжээ. Түүний гонзгойвтор хөх, нүүр малийж гал нь буурсан ёлтгор нүд нь зогсолтгүй эргэлдэнэ. Шамшгар уруулын дээрх жиргэр хар сахлаа байн байн имэрч ярина.

	— За хүү минь, адуугаа сайн тогтоосон байна. Тээгийн сугад ойрхон ирээд байна. Манайх холгүй байна. Нөгөө Дэндэв чамайг эрээд олохоо болилоо гээд үхлүүд юм ирсэн. Морь нь муудаж бид явахыг нь хориод байж байтал харин танай нэгдлийн дарга хоёр хүний хамт машинтай ирээд бид жаахан байж байгаад тэнгэр онгоймоор болохоор тал тал тийшээ мордсон юм.

	Би ч хэдэн адуугаа харах санаатай. Манай хэд ч яах вэ шуурга болоход баруун ганганд л ордог юм гэхэд нь, юу ч л болсон Дэндэв гуай маань мэнд, нэгдлийн дарга шуурга болохоор эргэх гэж ирсэн юм байна гэж ойлгоод Чулууны сэтгэл амсхийв. 

	Тэгэвч Сандагтай уулзаж тэр бүхнийг дуулаад баярлаж байгаа мөртөө бие нь улам суларч ядраад өлсөж цангаж байгаагаа сая мэдэж нүүрний нь энд тэнд хөлдсөн нь өвдсөнөөс гадна хэд хэдэн хурууны өндөг хайрагдсанаа мэдлээ.

	— За явъя, хүү минь, тэнгэр ч онгойлоо. Адууг чинь ах нь тууж ойртуулъя. Хүү минь, манайд очиж дулаацаж, аяга юм ууж үз! Танайхан машинтай улс адуугаа хараад л ирнэ биз гэж хэлээд адуунаас туулцав.

	— Нүүр чинь жаахан хайрагдсан байна, хөл гар чинь зүгээр үү?

	— Зүгээрээ. Та адуугаа яана даа.

	— Зүгээр хүү минь, манай хэд чинь цөөн болохоор шуургатай үед гангад нэг орвол гардаггүй юм. Чамайг дулаацуулахыг бодъё гэхэд нь Чулуун их баярлаж Сандаг гуай ааш зангаар сайнгүй, харилцаа муутай эв хавгүй муйхар байдалтай хүн мөртөө энэрэнгүй сайхан сэтгэлтэй хүн юм гэж бодоод адуугаа туухдаа өдөр шөнө хоёрын хүйтэн шуурганд нойр хоолгүй явж нүүр амаа хөлдөөн царай алдсан амьтан Чимэдтэй уулзах нь дээ. Надтай дахиад уулзъя гэсэн санаа нь үнэн бол өрөвдөх байх. Худлаа байсан бол зугтаад л гарах байх гэж элдвийг бодон явлаа. 

	Энэ үед Сандагийн хувьд Чимэд Чулуун хоёрын тухай юу ч санаагүй дуулаагүй, ганцхан өөрийн үрээс ялгаагүй л бодож Чулуунд тус болж түүнийг дулаацуулах гэсэн сайхан санаанаас өөр юм байгаагүй билээ.

	 

	* * *

	 

	— Залуу хүн ийм л байх ёстой. 

	— Зөв. Зоригтой золбоотой. Тэгээд бас мэдлэгтэй мэргэжилтэй байвал сайн гэх зэргээр Чулууныг магтахаас уламжилсан залуучуудын тухай нэг хэсэг яриа үргэлжилснээ удалгүй явцгаах боллоо. 

	Сайн малчин Сандагийн 5 ханатай тохилог цагаан гэр дулаан гэдэг нь аргагүй. Тэднийд нэгдлийн дарга хамт ирсэн хүмүүстэйгээ адуучин Дэндэв, Чулуун хоёр Сандаг түүний авгайтай нийлээд арав шахам хүмүүс сууцгаана. Сандагийн авгай сүү болсон шар цай чанаж хоёр том данханд уудалж, том жижиг хоёр тавагт түүхий тос, ааруул ээзгий овоолж дайлсан нь даарсан хүмүүсийг дор нь дулаацуулж зарим нь духныхаа хөлсийг сэмхэн арчиж байлаа.

	— За явъя, адуугаа бэл рүү нь болгоё. Эдний жаал бэлчээрийг хамчихна. Аягүй бол Сандаг бид хоёр бас л хурлаа хурах бололтой гэж Дэндэв гуайг хошигнон хэлэхэд

	— Чи бид хоёр ч яах вэ. Хар багаасаа хэрэлдэж өссөн хоёр, цай өөдтэйхөн уу даа. Дэндэв чи битгий тогжгоноод улсыг яаруулаад байгаач гэж Сандаг гуай хариу хэлэхэд нэгдлийн дарга

	— Боллоо, их баярлалаа, бид цаашаа шөнөдөө зарим нь буцаж явцгаая гээд босох гэтэл Дэндэв гуай ар шилэндээ байсан үнэгэн лоовуузаа урагш нь болгон өмсөнгүүт

	— Дарга аа, Чулууныгаа яах вэ? Машинд суулгаад явах уу? Их даараад дулаацсан хүнийг дахиад оройн жаварт дааруулах нь яггүйеэ. Очоод бас манай гэр яггүй хүйтэн байгаа даа гэж гайхалзан асуусан, зөвлөсөн хоёрын хооронд хэлэхэд

	— Харин л дээ. Та л мэд. Одоо дахиад дааруулах нь тусгүй дээ, машин ч бас хүйтэн дээ.

	— Тэгвэл Чулууныгаа морьтой орхиод явбал яана? Эндээ дулаацаж хоноод маргааш очиг! Нэг нөхөр минь ирээд хүн бүлтэй болсон, бид дажгүй шүү дээ гэж Дэндэв гуайг ярихад нь

	— Зөв зөв, тэгье тэгье гэхэд Сандаг, авгай хоёр ч ам булаалцалдан 

	— Хөөрхий, хоноод явсан дээр байлгүй яах вэ гэлээ. 

	Тэд Чулууныг за сайн амарч дулаацаж хоноод маргааш очоорой гээд гарч явцгаалаа. 

	Энд юу ч болсон үлдэх боллоо. Чимэд одоохондоо байхгүй байгаа нь дээр, орой малаа хотлуулаад орж ирэхийн нь өмнө нүүр царай маань дулаацаж овоо болно байх гэдэг бодол Чулууны дотор бодогдож баяртайхан үлдлээ. 

	Тэднийг явсны дараа Сандаг авгайтайгаа Чулууныг дахин цай хоолоор дайлж нүүрний нь хөлдсөнд тос түрхэж өгөөд нэлээд тухтай сууж байснаа Сандаг гуай ч гарч хот хороогоо засаж орж ирэхэд авгай нь

	— Би арагаа үүрээд хүүхдийнхээ урдаас явъя гээд гарахад хүүхэд гэдэг нь Чимэд лав мөн болох нь Чулуунд ойлгогдлоо. 

	Гэрийн дотор Сандаг, Чулуун хоёр үлдэж элдвийг ярилцан суулаа. Энэ хоёр нэг нутаг бие биеийнхээ үүх түүхээс нь мэддэг боловч айл аймаг явдаггүй нь хэн хэнийхээ ааш зан, аж амьдралаа тодорхой сайн мэдэх бололцоогоор муу байсан аж. 

	Сандаг хүнтэй яривал их ярьдаг, нэг дуугүй суух нь тааралдвал хэдэн цаг ч дуугүй суухаас буцдаггүй хүн юм. Энэ удаа Чулуунтай нэлээд сүрхий ярьж билээ..

	— Хүү минь, эгч хүргэн хоёртойгоо хамт суудаг бил үү?

	— Тийм ээ.

	— Ам данс тусдаа юу?

	— Нэг явдаг гэх зэргээр Чулууны байдалтай танилцаж ярихын хамт Сандаг өөрийн байдлыг ярих нь Чулуунд сонирхолтой ч юм шиг. Түүний нь өө тийм үү гэх мэтчилэн товчхон үгээр хариу болгож яриаг нь чагнаж элдвийг бодож суулаа. 

	— Хүү минь, манайх гэж нэг ийм айл байдаг юм даа. Эхнэр бид хоёр ч нас 60 шахлаа. Хүч тамир ч доройтож байна. Ганц муу охиноо сургууль соёлд ч их явуулж чадсангүй, хүн бүлгүй ядаад л үхтэл үр харам, үгүйртэл мал харам гэгчээр энэ хэдэн малыг бас нам засгийнхаа зааснаар хариулж маллаж өсгөж үржүүлбэл зүгээр сэн гээд л дөнгөж 4 дүгээр анги төгсгөөд л гаргаж авсан юм. Одоо нас нь ч 20 хүрлээ. Болох бүтэх хүнтэй гэр бүл болговол сайн сан. Гэтэл нэгдэлд орох маань ч юу болдог юм бол доо гээд өвгөн хэнгэнэтэл урт гэгчээр сүүрс алдсанаа тамхи асааж араандаа гаансаа зуугаад шуналтай гэгчээр сорж татахад нь Чулуун түүнийг ширтэн харж охиноо хүнтэй суулгах дуртай л байна даа. Хүн орж гарахад их дургүй гэж ярилцдаг сан гэж дотроо бодоод

	— Танайх нэгдэлд орвол зүгээр юм. Нэгдэл сайхан шүү гэхэд өвгөн тамхиа татан, за даа бас л нэгдлийн тухай ярих нь гэж түүний үгийг чимээгүйхэн чагнаж энэ хүү золбоотой даруу аятайхан зантай удам угсаа нь ч гэмгүй улс даа. Охины минь түшиг болбол зүгээр гэдэг бодол анх удаа санаанд нь орж түрүүчийн хэлсэн үгээ юу хэлчхэв дээ гэж бодсон янзтай нэлээд дуугүй сууснаа

	— Нэгдэл ч сайхан юм аа, хүү минь, нам засгийн маань заасан зам сайн сайхан байлгүй ч яах вэ. Наад зах нь л өнөө өглөө хүчтэй шуурга болсныг мэдэхтэйгээ зэрэг л хүн хүч нэмж аваад дарга нь тэр хол газраас машинаар дороо давхиад ирдэг чинь сайхан хэрэг шүү гэхэд 

	Хөөрхий, нэгдэлд орох хүсэлтэй хүн юм байна. Түргэхэн орвол Чимэд бид хоёрын амьдралын зам ч шуударна гэж бодсон Чулуун

	— Сандаг гуай, энэ ч захын хэрэг! Цааш нь олон төрлийн сайхан юм байна шүү гээд ярих гэтэл өвгөн Чулууны үгийг тасалж сүрхий тойруулан учир гаргасан байдлаар 

	— Хүү минь, тийм нь ч тийм. Би ийм үгийг ойрдоо их л дуулдаг болж байгаа хүн. Үнэндээ гэхэд одоохондоо нэгдэл маань бэхжиж хөгжиж чадаагүй байхад нь бидэн шиг тус нэмэр болж чадахгүй улс орчихвол нэгдэлд төвөг болно биз дээ. Жишээ нь, манайх энэ гэрт байдаг бид гурав, энэ зүүн гэрт байдаг улс чинь миний авга эгч болох 70 гаруй настай нэг чавганц, түүний гаргасан охин нь болох 50 гарч яваа нэг хөгшин хүүхэн, нөхөр нь гэж чих нь дүлий бас нэг өвгөн байдаг юм. Мал хөрөнгө ч гэж угаасаа байхгүй. Яах вэ дээ хөөрхий, надад нэг хотны хаалт болж хэдэн малын минь ашиг шимээс амьдарч явдаг юм даа. Ийм улс чинь яах вэ дээ гээд өвгөн аягандаа байсан хөрсөн цайг балгаж орхиод аягаа тавьж гансаа аваад тамхиа нэрлээ.

	— Хаанаас даа та нар. Тэр ч байтугай зүүн айлын гурван хөгшин ч гэсэн хөдөлмөрөө хийсээр яваа улс, нэгдэлд ороход цөмд нь тохирсон хөлс олгоод байна гэж Чулуун хэлэх гээд хоолой дээр нь гарч ирснээ дотроо нэгдэлд орох дургүй ч юм уу гэдэг бодол төрж

	— Та энэ гарч байгаа жил нэгдэлд орно биз дээ? гэж зориглон асуутал

	— За даа мэдэхгүй дээ. Бэхжиж хөгжихийг нь жаахан харъя. Албадаж байгаа биш гэж зарим хашир улсын хэлдэг нь ортой ч юм уу даа. Үүсээд хорь гаруйхан жил болж байгаа юм чинь, одоо нэг 5 жил болоход ардууд цөмөөрөө арай орчихгүй байх аа. Орсон ч би энэ нутгийнхаа нэгдэлд жаахан дургүй. Арай дээр хөгжсөн баруун сумын нэгдэлд орно байгаа гэж боддог. Элдвийн л юм бодож суух юм даа. Чадал доройтно оо гэдэг айхтар юм гээд дал мөрөө хөдөлгөж шилээ шөргөөлнө. 

	Нэгдэлд ойрын таван жил орохгүй. Орсон ч нутгийнхаа нэгдэлд орохгүй гэсэн Сандагийн үг Чулууны чихэнд зэвүүн аягүй сонсогдож ялгаагүй л нэгдэл, нутгийн нэгдэл нь энэ хүнийг яадаг юм бол? гэж бодон дараагийн үгийг хүлээтэл,

	— Танай энэ нэгдлийн шинэ даргыг сайн танихгүй юм. Уул нь ч энэ нутгийн л хүүхэд дээ. Урьд нь байсан хүмүүс мөн тусгүй улс байсан даа. «Хөнөг» Лүдэв хүртэл ямар дарга нь юм бэ? гэж Чулуунаас асуухад

	— Лүдэв ямар ч дарга биш, дээр үед нэгдлийн аж ахуйн нярав байсан, одоо ажил хийхгүй гээд зүгээр байгаа.

	— Тэгж л таарна даа. Танай нэгдэлд сайн хүн ч олон бий. Саар хүн ч бий дээ, хүү минь. «Хөнөг» Лүдэв бол ёстой хөгшин чоно. Залийн хөрөнгө, нугалааны үед ангийн шүүхийн дарга гэж гайхуулж явахдаа хүртэл надаас нэг морийг минь зээл аваад одоо хүртэл өгөөгүй хүн дээ. Тийм хүн даргын орон тоо эзэлж байгаа нэгдэл яаж сайн байх вэ? Харин муу хазгар Дэндэв чинь аман дээрээ галзуу мөртөө, хүн шүү. За тэгээд зарим малын суурийг маллаж байгааг нь харахад даанч тусгүй. Тэгж мал маллаж мах иддэггүй юмаа гээд ууртай байдлаар Чулуун тийш харахад бид хоёр ч нэгдлийн талаар ярихад одоохондоо хэл нийлэхгүй нь байна.

	Манай нэгдэлд дутагдал байгаа нь ч үнэн, гэхдээ хөгжиж дэгжиж байгааг нь зарим хүн олж харахгүй дан мууг нь хардаг юм уу даа гэж бодсон Чулуун хариу маргахыг хүссэнгүй авдар дээрх цагийг хараад

	— Энэ цаг зөв явж байгаа бол уу? гэж асуулаа.

	— Жаахан хождож байж магадгүй, таван цаг болсон байх, гэхдээ бага ч биш нэлээд хожимдож байгааг мэдлээ. Нар жаргаж оройн ажил эхлэх болсон нь Сандаг Чулуун хоёрын яриаг удаан үргэлжлүүлсэнгүй ид хурц маргаантай болох үед нь аргагүй зогсоолоо. Хонь хотолж шуугьсан чимээ хүчтэй боллоо. Сандаг гарч, гэрийн дотор Чулуун ганцаараа үлдэж хүмүүсийн дуу яриаг чагнаж суутал гаднаас үүд, сэмхэн сөхөж нэг хүн орж ирэхийг хартал Чимэд байв. Гэрэл муутай гэрийн дотор орж ирүүт нүд нь бүрэлзэж байгаа бололтой нүдээ нэг арчиж тойруулан нэг сүрхий харснаа Чулууныг үзэж

	— Сайн байна уу? гэж инээмсэглэн хэлээд доошоо харахад нь

	— Сайн. Хонио... гэтэл эх нь гаднаас орж ирээд охиндоо цай хоолыг нь авч өгөөд бас яаран гарч явлаа.

	Тэр хоёр гэрийн дотор хоёулхнаа үлдээд байхдаа хэн хэнээ мөрөөдөн байсан мөртөө бас тулж уулзахтайгаа зэрэг тулгамдаж зүрх нь цохилоод тийм ч их ярьж чадсангүй.

	— Тэнгэр цэлмэг байна уу?

	— Цэлмэг байна. Хүйтэн гэдэг нь айхтар болж байгаа.

	— Чи намайг ирэхийг харсан уу?

	— Харалгүй яах вэ гэх зэргээр хэдэн үг шивэр авир ярилцана. 

	Эх нь угтан очиж Чулууныг нүүр нь их хөлдсөн гээд нэлээд сүртэй ярьсныг бодвол харин гайгүй, ядарч даарснаас царай нь жаахан улайсан боловч өвчинтэй зовуурь янзгүй хэдэн өдрийн өмнө хээр уулзсан шигээ гялалзаж байгаад Чимэдийн сэтгэл их баяртай байсан билээ.

	 

	* * *

	 

	Тэр шөнө Сандагийнд хоносон жаргалтай шөнөөс хойш Чулууны амьдрал үйл ажиллагаанд олон юм тааралдаж сэтгэл санаанд олон юм зэрэгцэн бодогдох боллоо. Сайн малчин Сандаг анхандаа ядуувтар хүн байснаа ажиллагааныхаа сайнаар мал сүргээ өсгөж 300-гаад хонь, 100-гаад бод, 400 шахам малтай болж нам засагтаа үнэлэгдэж сайн малчны анхдугаар зөвлөгөөнд оролцож Алтан гадас одонгоор шагнуулснаас хойш алдар нэр нь мандаж «Хөх» гэдэг хочны нь оронд сайн малчин гэдэг цол олж «Хөх» Сандаг сайн малчин Сандаг болсон аж. Тэднийх тун их ажилсаг, хөгшин залуу ялгаагүй. Шөнө, өдөр, өглөө, орой ямар ч хуваарь амралтгүй ажиллаж зүтгэж байгааг харахад тэд нэгдэлд ороход тээр түвэг болох нь байтугай тэргүүний хүмүүсийн тоонд орно доо гэж Чулуун боддог байлаа. Тэгж ажилладаг айлд өчүүхэн хугацаанд ч зүгээр байхын аргагүй болохоор охинтой нь янаг хайрын сэтгэлтэй болсон Чулууны сэтгэлд тэдний ажилд тусалж хайрт хүүхэн болон эцэг эхийг нь баярлуулахаас эрхэм чухал юм байхгүй мэт бодогдож зав чөлөө л гарвал ирж хороо хотноос нь засалцаж, аргал түлш түүж өгөх, малаас нь эргүүлэлцэх зэргээр элдвээр туслахад нь Сандаг, авгай хоёр ч Чулуунд их сайн болж

	— За хө, амьд дээрээ ганц охиноо сайн нөхөртэй суулгах гэсэн бид хоёрын хүсэл, сайхан санааны үрээр биелэх нь шиг байна. Охин минь энэ Чулуунтай суучихвал боллоо. Харин түргэхэн хүргэн оруулж аваад нэгдэлд орохынхоо өмнө ам өрхөө салгаад авбал гүйцлээ. Чи амаа татаж байгаарай. Энэ хүүд юм сануулаадах вий гэж Сандаг авгайдаа байн байн ярьж захина. 

	Чулуун олон очиж их туслахыг бодовч тэр болгон чөлөө зав олдохгүй явах бүрийдээ Дэндэв гуайгаас чөлөө авна. Нинжин сэтгэлтэй өвгөн бололцоотой цагт чөлөө өгөхдөө дургүйцэхгүй. Ирэх цагийг нарийн тогтоож явуулна. Заримдаа нэгдлийнхээ малыг нэр төртэй маллахаас эрхэм юм бидэнд байхгүй. Чи айлд битгий хөлсгүй зарц болоод байгаарай. Сэтгэл ч гэсэн хэмжээтэй нь дээр. Залуу хүмүүсийн зам урт, их яарахын хэрэггүй гэж амьдралын сайхан зөвлөгөө сургамжийг өгнө. Чулуун ч нэгдлийн тэргүүний ажиллагаатай гишүүний нэрийг ч алдаагүй. Амраг хонгорынхоо сэтгэлийг ч гомтгохгүй ажиллахыг хичээж ажилласаар байхад цаг хоног ч од харвах мэт түргэн өнгөрөх аж. Тэгэвч ажил сэтгэл нь хоёрдоод бие нь ганцаардаад ч байх болсон шиг нэг л их зав чөлөөгүй санагдаад заримдаа болзсон хугацаандаа Сандагийнд очиж чадахгүй явдал ч тохиолдож элдвийн юм боддог боллоо. 

	Сэтгэлийн зовлон яггүй юм байна даа. Би Чимэдтэй суугаад гэр бүл болон амьдарвал хэчнээн сайхан, тийм бололцоо ч байна. Гэсэн ч нэгдэлд тэднийх ороогүй болохоор ажил маань хоёрдоод байх, яана даа гэж заримдаа удтал бодож шөнө нойр нь хулжиж нэг мэдэхэд аргагүй ядарсандаа унтсан байдаг боллоо. Хаврын сар гарсан боловч хүйтэн хүчтэй хэвээрээ, одоо малд хамгийн нарийн маллагаа хэрэгтэй гэж Дэндэв гуай үглээд заримдаа уцаарлаж уурлах нь ч олонтоо. Нэг нөхөр нь дахин бие нь муудаж яваад орны хүн ирэхгүй бас л хоёулхан, чөлөө гуйж айлд очихын аргагүй аж. 

	Нартай боловч хаврын хүйтэн салхи зэвүүхэн үлээж байсан тэр нэг өдрийн үдээс хойш оторчид үдийнхээ цайг уусны дараа

	— Чулуун чи шөнө манаатай хүн, амарч бай. Би адуундаа явъя гээд Дэндэв гуай гарч явлаа. 

	Чулуун ганцаараа үлдэж жаахан сууснаа гадна байгаа мориороо давхивал Сандагийнд очоод ирэх зай байна гэж бодож яаран гартал Хүрмэн тээгийн бэл ч гайгүй ойрхон харагдах шиг, хүүхэн хонгор чамтайгаа уулзан ярилцаад ирье дээ гэж аман дотроо гунганан дуулсаар мориндоо мордож явлаа. 

	Удалгүй Хүрмэн тээгийн бэлд ойртож иртэл тэр талд хомтой хомгүй хоёр тэмээ, түүний цаана нэг хүн аргал түүж явааг ажиглан сайн харвал Чимэд мөн болохоор нь очиж уулзахаар давхилаа. Хоёр биеэ мөрөөдсөн амраг хос уулзаад удаан ч ярих завгүй, мэндээ мэдэлцсэний дараа Чимэд Чулуун тийш харснаа

	— Ашгүй чи ирэв үү? Аргал холдож орхиод ойр юм олдохгүй болохоор нь хэдэн шуудай аваад тэмээгээр гарсан чинь түүж гүйцэхгүй нь шиг байна.

	— Ямар орой гар аа вэ? Алив нэг шуудай өгөөд орхи! Шуудай олонтой юу?

	— Зургаан шуудай байна. Одоо дөнгөж хоёрыг нь дүүргэж байна гээд Чулуунд инээмсэглэн хэлэхэд

	— За юу ч болсон аргал түргэхэн түүе! гээд Чулуун аргалаас нь түргэхэн түүлцэж эхлэв. 

	Тэр хоёр хэн хэн нь яарч их л түргэн түүсэн боловч нар жаргаж байхад бүх шуудайгаа дүүргэж аваад тэмээндээ ачлаа.

	— За би аргалыг чинь ачиж өгөөд явъя! Яарч явна.

	— Манайд очихгүй юм уу?

	— Өнөө шөнө манаатай. Маргааш очихыг бодъё. За өргө! Чи ганцаараа ачаад явж чаддаг юм уу?

	— Чадна, чадалгүй яах вэ.

	— Тэгвэл миний хэрэггүй шив дээ гэж Чулууны хошигнон хэлэхэд нь

	— Таны хэрэг байлгүй яах вэ. Их тус болсонд чинь баярлалаа гээд тэмээгээ босгож хөтлөөд өөр нэг тэмээгээ унаж гэрийн зүг хөдлөхөд нь гэгээтэй харьж чадахгүй дээ бас л арвин шүү гэж Чулуун санаад

	— Би чамайг жаахан дөхүүлж өгөөд буцъя даа гээд хамт ярилцсаар явтал харанхуй болохын хамт Чулуун хэдэн удаа эргэж явах гэж мориныхоо амыг татсан боловч явж чадсангүй ярилцаж явсаар Сандагийн гадна ирлээ. 

	Гэрт нь оролгүй буцахын аргагүй болов. Авгай нь гарч ирээд

	— Ашгүй хүү минь, та хоёр яаж дайралдав? гэж дуу алдан хэлж аргал буулгаж дуусмагц, Ор! Ор! гэнэ. Юу ч болсон ороод гаръя даа гэж бодоод Чулуун гэрт нь ортол аргалын утаа үнэртэж нүүр дулаацуулаад гэрийн дотор хоёр лаа асаасан нь цахилгаан гэрлээс дутуугүй. Тогоон дээр хоол нь хоржигнон буцалж Сандаг хоймортоо дээлээ тайлж нөмгөлөөд тавтайхан сууж жижиг аяганаас нэг юм шимэн ууж сууснаа Чулууныг хараад цочсон юм шиг аягатай юмаа тавиад

	— Өө хүү минь ирлээ. Та хоёр, сая ирж яваад уулзав уу? гэж Чимэдээс асуухад нь

	— Орой над дээр ирж аргал түүлцэж өгөөд, тэгээгүй бол би одоо яаж ирэх вэ гэж Чимэдийн хэлэхэд Сандаг сайхан зантай малиганаж сууна. Жаахан согтуу ч юм уу гэмээр

	— Хөөрхий хөөрхий. Ийм сайхан ерөөлтэй үйлстэй хүүхдүүд шүү. Юм ууцгааж үзээч! Хоол чинь болж байна уу, хө? гээд эмгэн тийшээ харж паалантай жижиг гүцнээс халаасан дарс хийж нөгөө жижиг аягаа дүүргээд Чулуунд өгөхөд Чулуун амсаад эргүүлэн өгөхөд нь

	— Уу. Уу! Бүлээцнэ гээд авахгүй болохоор нэг балгаад өглөө.

	— Өвгөн маань өдөр хонио хариулаад орой даарч, ирэхээр нь би хадгалсан дарсныхаа шавхрууг халааж өгсөн юм. Амт нь муудаа биз дээ гэж авгай нь хажуугаас яриут тогоотой хоолоо гаргалаа. 

	Миний явдал бас л удах нь. Дэндэв гуай одоо л ирж байгаа, би заавал, явалгүй болохгүй. Эрт нэг өдөр дөнгөж хэдэн цаг хэлэлгүй яваад ирэхэд Дэндэв гуай аягүй уурласан, хоолноос нь амсаад л явъя гэж бодонгуут,

	— Би явъя, хоол бага шиг хийгээрэй гэтэл

	— Ээ хүү минь, одоо яваад яах вэ. Талд төөрнө. Дэндэв хашир юм болгоод л хононо биз. Өнөө шөнө манаагүй биз дээ? гэж Сандагийг хориглон хэлэхэд хоноод явах ч сайхан байна. Дэндэв гуайд хэлээгүй сүйд болох байх гэж бодож суутал

	— Аргал дээр өдөр л яриад байсан юм. Энэ чинь сахилга алдсанд тооцогдож арга хэмжээ авагдвал яана. Аав дэмий ярих юм гэж Чимэд хажуугаас хэллээ. Сандагийн дотрыг, хадгалсан чанартай дарс бага гэхгүй яваандаа сүрхий халааж байгаа бололтой царай нь улайж зоригтой байдлаар

	— За юун сахилга чинь, адууны отрын хүн ганц шөнө айлд хоноход нэгдлийн сахилгад ямар хортой юм бэ? Тэр ч гайгүй л байна. Адуу нь мэнд хоновол яадаг юм бэ? гэж Сандагийг хэлэхэд охин нь

	— Аав ингээд л юм ойлгодоггүй юм шүү гэсэнд «Одоогийн залуучууд ийм л сүрхий болсон юм» гэж Сандаг дотроо бодоод

	— Ээ мэдэхгүй, миний охин юмны учрыг олохгүй байна уу? Аав нь ойлгохоо боль оо юу? Энэ муу хөх толгой чинь нам засгийнхаа ачаар нэлээд юм үзэж дуулсан, арай ч нэг усан тэнэг биш л юм сан. Юм л бол сахилга, сахилга, яаж хүний хөдлөх гишгэх бүрд сахилга тогтоож болох вэ? гэхэд нь хариу хэлсэн хүн гарсангүй. 

	Түр дуугүй суусны дараа

	— Сахилгын тухай яригдаж болох юм аа гэж Чулуун намуухнаар хэллээ.

	— За за нэгдэлд ороход хамгийн төвөгтэй нь энэ л байгаа юм. Сахилга, сахилга гээд л дуртай морио бариад унаж мэдэхгүй, дуртай бууц дээрээ очоод буучхаж болохгүй гуталдаа хавчигдсан хөл шиг л болмоор санагдаад байгаа юм гэж Сандаг нэлээд удаан бодож суугаад, — За тэгвэл өөрөө мэд л дээ, хүү минь. Шөнө орой болж талд аль ч үгүй төөрчхөв. Бас л зайтай газар шүү, өртөөний талаас илүүгээс дутуугүй гээд гансаа тог тог цохиод тамхиа нэрж татлаа. 

	Өөрөө хоноход сайхан санагдсан Чулуунд Сандагийн үг толгойг нь эргүүлж, нээрэн ч Дэндэв гуай маань аргалъя гэвэл нэг шөнөдөө болох л байх гэдэг бодол төрж

	— За юу ч болсон гадаа гарч харанхуйг харж байж болъё доо гээд гарахад нь Чимэд дагаж гарлаа. 

	Тэнгэрийн байдал үүлгүй тунгалаг, од гялалзаад харанхуй байгаа боловч явж болмоор ч юм шиг нэг санагдаж мориныхоо дэргэд нь очиж хондлойг нь илж дөрөөнийхөө сураас татаж оролдоод элдвийг бодож гайхан Чимэдтэйгээ шивгэнэн ярилцаад морио түшиж зогсохдоо

	— За хө, би явах уу, яах вэ? гэж асуухад нь Чимэд өөрөө л мэд дээ гэж түүнээс холдох хүсэлгүй нь илт мэдэгдэм хариулахад дүүрсэн хэрэг хононо байгаа гэж шийдээд орж иртэл

	— За юу болов? гэж Сандаг асуулаа.

	— Унтаад явах юм бил үү дээ.

	— Тэгсэн нь дээр байлгүй гээд Сандаг дахин сайхан загнаж, — Хоол цай ид, уу! гээд мөн л элдвийн яриагаа эхлэв. 

	Тохилог сайхан гэрийн дотор цай хоолоор дайлуулж амраг хүүхнээ харж суух нь ертөнцөд хамгийн жаргалтай юм шиг санагдавч маргааш Дэндэв гуайтай яаж уулздаг бил ээ, явдаг ч юм бил үү. Эртхэн босоод явъя гэж Чулуун их л зовсоор сууж Сандагийн яриаг чагнаж байлаа. 

	Тэр нь бас л аж байдлын талаар яриад авгайгаа гараад явахын хооронд

	— Чи манай хүн болбол энэ гэр мал хөрөнгө Чимэд та хоёрынх, эмгэн бид хоёр аяганы чинээ гэр бариад суурин газар бараадаад сууна. Өтөлсөн хойно нэгдэл зэгдлээр ч яамай гэхэд Чулууны царай улайж сэтгэл нь зовоод юу ч хэлж чадсангүй дуугүйхэн өнгөрлөө. 

	Өглөө босоод явахаа бодож шөнө унтахдаа Дэндэв гуай уурлаж загнаж байна, нэгдлийн гишүүдийн хурал дээр шүүмжлэгдэж байна гэж аягүй муухай зүүдэлж сэрээд олигтой унтсангүй өглөө боллоо. 

	Аргамжиж хоносон морио авчирч эмээллээд явахыг завдаж байтал Сандаг гэрээсээ гарч ирээд,

	— Хүү минь явах гээд л байна уу? гэхэд

	— Явъя даа.

	— Хороо хотоо хоёул жаахан засаж оролдвол яана, хүү минь. Дэндэв ч хашир юм дажгүй хоно оо л доо гээд нялганан хэлэхэд нь бас л үгүй гэж чадсангүй. 

	Жаахан хийлцэж өгөөд түргэхэн явъя гэж бодоод дурамжхан байдалтай

	— За тэгье. Би яарч байна гэлээ.

	— Тэгэлгүй яах вэ. Аргагүй гээд Сандаг хонь бэлчиж байгаа хотонд ороход Чулуун хамт очиж ажлаас нь хийлцэж байтал бэл өөд том бараан морьтой хүн яаралтай давхиад ирж явахыг нь ажиглаж сайн харвал Дэндэв гуай мөн шиг байн байн харж унасан ганц нэг чулууг хороон дээр нь авч тавиад ажиллаж байтал удалгүй хотын захад ойртоход нь ноход хуцаж зарим нь урдаас нь давхиж боорлов. Дэндэв гуай агсан хээрийг унаад ноходтой уралдан хар хурдаар нь давхиулсаар хорооны баруун талд мориныхоо амыг сүртэй гэгчээр татаж хөндөлдөн зогсоод

	— Хай хө, Чулуун яваад ир! Ингэж айлын ажил хийж явдаг хүн гэнэ ээ, хө! Бушуу морд! гэж хашхирах нь Чулууны чихэнд баавгайн дуу ойрхон сонстох адил түүний угийн баргар хүрэн царай нь жигтэйхэн хар хүрэн болоод чамтай ярьдаг газраа очиж ярина гэхэд нь хэлэх ч үг олдсонгүй. 

	Айх ичих хоёр зэрэгцэн Чулуун дэмий л мориндоо мордож отрын зүг үг дуугүй давхилаа.

	— Дэндэв сайн байна уу? Чи галзуур аа юу? Бууж аяга цай уухгүй юу гэж хотон дотор байсан Сандагийг хэлэхэд Дэндэвийн уур нь улам буцалж

	— Гялайлаа. Сандаг минь, больё. Нэгдэл гишүүдээ авъя! ч гэх шиг яггүй ширүүн хэдэн үг хэлснийг заримыг нь яаран бачимдсан Чулуун сайн дуулсангүй лав л залуу хүнийг элдвээр ятгаж ажилд саад тотгор боллоо гэдгийг Сандагт ойлгуулж буй бололтой. 

	За энэ ч хэрэг биш боллоо. Нээрэн ч би муухай юм боллоо. Дэндэв ууртаа нэгдлийн дарга тийш явбал бүр ч айхтар хэрэг болно. Яана даа гэж бодоод Чулууны зүрх нь түг түг цохилж ар тийшээ Дэндэв гуайг эргэн эргэн харсаар давхиж байтал Дэндэв хорооны нь захад морьтой хөндөлдөн морь нь агсчин цовхчоод удаан байлгасангүй. Сандагтай хэрэлдэж аваад Чулууны араас хуй салхи шиг давхисаар арай дайрчихсангүй хажуугаар нь сүнгэнэтэл гараад урдуур нь ирж мориныхоо хурдыг багасгаж хатируулсаар зэрэгцэв.

	— Чи хэлээд явахад яадаг хүн бэ? Урьд шөнийн турш сэтгэл зовлоо. Чамд баян айлын хүргэн болбол нэгдэл нийгмийн хөрөнгө хамаагүй юу? Тийм ч биш дээ, хө. Чи сайн бодоорой, гэнэдэж байна. Нэгдлээс өөр ирээдүйтэй ашигтай юм хаанаас ч эрээд олохгүй гэж мэдээрэй гээд л өвгөнийг ярихад нь «Гэмт хүн гилбэлзэнэ, даарьт морь дайвалзана» гэгчээр Чулуун юу ч хэлж чадахгүй дуугүйхэн явна. 

	Хаа нэг үг хэлбэл дүрэлзэж байгаа гал дээр тос хийж байгаа юм шиг Дэндэв гуайн уур улам нэмэгдэж дуу нь чангарна. Тэр хоёр тэгж явсаар удалгүй адуун дээрээ ирж морио солиод,

	— За би явлаа. Амжвал маргааш оройхон ирнэ байх. Нэгдлийн төв орохоос болохгүй, адуугаа сайн маллаж бай! гээд Дэндэв гуайг явахад, та битгий яваач одоо үүнээс хойш түүнээс цааш ийм хэрэг гаргахаа больё гэж хэлэх гэсэн боловч Чулуун чадалгүй түүнийг явуулсан билээ. 

	Хотноосоо холгүй хонио бэлчээж явсан Чимэд тэднийг хараад ааваас л болж байгаа юм, хөөрхий Чулуун минь хэмжээ шийтгэл хүлээх боллоо. Дэндэв гуай нь айхтар хүн юм гэнэ бил ээ гэж элдвийг бодон сэтгэлийн бас нэг зовлонд учирсан аж.

	 

	* * *

	 

	Нэгдлийн төв дээр шөнө орой болж нам гүм байдалтай. Айлууд галаа түлэхийг зогсоож өрхөө тэгшилжээ. Нэгдлийн удирдах хүмүүс тайлан сонгуулийнхаа хуралд бэлдэж шөнө орой болтол сууж байлаа. Нэгдлийн даргын хаалгыг нэг хүн ширүүхэн тогшиход нь дарга

	— За гэж хэлээд шөнө орой болсон байхад ямар хүн байдаг бил ээ? гэж гайхан цагаа хартал арван цаг өнгөрч байв. 

	Хаалгыг нь татаж хүн орж ирэхийг харвал зузаан нэхий дээл дээр хөвөнтэй хүрэм өмссөн хүний том үнэгэн малгай, хүзүүний урт ороолтын дороос нүүрийг нь олж ядаж байтал орохтойгоо зэрэг Сайн байна уу, дарга? гээд малгайгаа хойш болгох нь адуучин Дэндэв гуай мөн аж. 

	Амар мэндээ мэдэлцээд ажлын тухай цааш нь ярихдаа ам нь бээрсэн янзтай гансаа гаргаж галд ээгээд аажуухан дуугаар

	— За дарга минь, та нартай биеэр уулзахгүй бол болохгүй нэг хэрэг гараад өвгөн чинь зүтгэж ирлээ гэхэд нь за бас юу бол оо юм бол гэж санаа нь зовсон дарга

	— За тэгээд гээд дараагийнх нь үгийг хүлээж ширтлээ.

	— Эртний шуурганаас хойш овоо л байсан юм сан. Одоо өвгөн чинь бараг ганцаар боллоо.

	— Нөгөө нөхөр чинь бас л бие нь муудаад ирсэн байна билээ. Орны нь хүнийг томилоод байгаа. Чулуун бий биз дээ?

	— Бий нь бий л дээ. Бийгээс л цаашгүй болж байна. Овоо хүү юм сан. Ойрдоо ч болиод байна. Дарга минь, ер нь энэ залуучуудыг чинь жаахан барьж хүмүүжүүлэхгүй бол ч горьгүй нь ээ.

	— Яагаад байдаг болов?

	— Яах юу байх вэ дээ. Өөрийнхөө болчимгүйг л харуулж байна. Сандагийн жаахан охинтой санал сэтгэлтэй болсноос хойш тэдний ажлыг хийж адууныхаа манаатай шөнө хүртэл хэлэлгүй явдаг боллоо.

	— Та тэгээд хэлж ярив уу?

	— Ярьсан. Чулуун маань ч яах вэ дуугарах юм биш хөөрхий, хүүхэд занг нь Сандаг ашиглаж байгаа юм. Сандагт хэдэн үг хэлсэн биш харин гайгүй загнууллаа.

	— Юу гэж загнадаг юм бэ? Та нар чинь овоо эвтэй байгаагүй бил үү?

	— Сайн малчнаа алдсан золиг, нэгдлийн дутагдлыг харахаас сайныг нь хардаггүй хүн. Бэлчээрт адуу ойртууллаа гэж үргэлж ярина шүү гээд Дэндэв гуай Сандагт муудсан янзтай ярихад нэгдлийн дарга бүгдээрээ нэгдэлд орчихсон бол ийм зөрчил яаж гарах вэ дээ. Ороогүй айлуудыг түргэхэн оруулах сан. Намын 13 дугаар их хурал ч энэ талаар нэг анхаарах биз дээ гэж бодож сууснаа Дэндэвийг жаахан цаашлуулж

	— Дэндэв гуай, манай Чулуун, Сандагийн хүргэн болох нь ашигтай юм биш үү. Нэгдэлд маань нэг шинэ өрх Чулууных гэдэг айл гарна. Сандагийг дор нь элсүүлээд авна гэхэд,

	"Тийм ч амархан биш дээ. Залуу дарга нар амаар ярихдаа ийм л цэцэн, амьдрал ч арай л өөр дөө" гэж Дэндэв гуай бодонгуут

	— Сандаг нэгдэлд орох болов уу даа гэж сулхнаар хэлээд гаансаа тоншино.

	— Орохгүй яах вэ. Манай орон нийтээрээ нийгэм журамд орж байхад гэхэд Дэндэв тамхи татаж гараараа нүүрээ нэг илээд "би бачимдаж ирж байх, дарга маань ийм амгалан байх, хоёр ч хаашаа байна даа?" гэж бодоод

	— За дарга минь, тэр хэтийн юм ч яах вэ. Манай отрын талаар авах арга хэмжээг түргэлж аль. Залуучуудын завсарт хөгшин толгой хүч хүрэхгүй нэгдэл нийгмийн хөрөнгө сүйтгэгдэж магадгүй байна гэж нэлээд шаардангуй хэлэхэд

	— Авах арга хэмжээг хожимдуулахгүй, Дэндэв гуай, маргааш намын үүрийн дарга бид хоёрын нэг нь хүн аваад явъя. Чулуунтай ч ярина, болохгүй бол авч ирнэ. Та одоо амар. Өөр хэрэггүй бол өглөө эртхэн явж байгаарай. Бид үд хүргээд машинтай гарна гэхэд нь Дэндэвийн сэтгэл амарч залуу хүн мөртөө сайхан шийдвэртэй хүн шүү гэж бодон даргадаа баярласаар гарсан билээ.

	Шөнө өдрийн турш олон юм бодож явсан Чулуун адуугаа эргүүлсээр явж байхад үдээс нэлээд хойш Дэндэв ирж байгаа харагдав. Дараа нь удсангүй нэгдлийн суудлын машин отрын гэрийн гадна ирж зогсоход дотроос нь 4—5 хүн гарч гэрт орох нь Чулуунд тодхон харагдаж байв. За сүртэй л юм болох нь байна. Эртний шуурганаас дутуугүй хөл болж байх шив. Шуургыг би нэр төртэй давсан юм сан. Одоо ч муугаа үзнэ байх аа. Дутагдлаа хүлээж үнэнээ хэлээд үзье. Тэгвэл нэгдлийн төвд татаад авахгүй үлдэх байх. Уралдаанд авсан үүргээ биелүүлэх юм сан. Уршигтай л юм болов оо доо гэж нэг бодсоноо, аашилж загнаад аваад явахад хүрвэл чадлаараа хэрэлдээд нэгдлээс гарсан ч яадаг юм бэ? Сандагийнд хүргэн сууж сайхан хонгор морьдоос унаад Чимэдтэйгээ хоёул нэг хэсэг явахад бас л зүгээр байна. Тэдний адуу цөөн, хориос гучаадхан боловч хонгор голдуу зүстэй хэдэн цэврүү шиг морьд бий дээ гэж нэг бодсоноо дахин больж, ай тэр арай тусгүй. Алхам хойш гэдэг болно. Нэр хүндээ алдаад нэгдэлд бас хэзээ яаж орох вэ? Больё! гэж бас бодно. Алийг ч тас шийдэж чадалгүй явсаар отрынхоо гэрт ирж нөхөдтэйгөө уулзсан билээ. 

	Отрын жижигхэн гэрт ирсэн хүмүүс багтан ядаж сууцгаана. Хоол цай болж гал их түлсэн нь дулаан гэдэг нь аргагүй, зарим нь бүсээ тайлж нөмгөлөөд сууцгааж байв. 

	Чулуун орж ирээд тойруулан хартал намын үүрийн дарга өөр хоёр хүн жолоочтойгоо дөрвүүл иржээ. Энэ хоёр хүн Дэндэвтэй хамт үлдэж би явах хэрэг болов гэж тэрхэн зуур бодоод

	— Сайн байцгаана уу? гэхэд;

	— Өө, Чулуун маань ч ирлээ. Сайн байна уу? гэцгээгээд бие биеэ харж инээмсэглэхэд нь ичиж зовоод нүүр хийх ч газар олдсонгүй. Дэмий л доошоо хараад дорхноо суутал нэг нөхөр радио дуугаргах гэж оролдоод шивгэнээд болохгүй болохоор нь 

	— Дэндэв гуай, та нар чинь радиогийнхоо зайг муутгачихсан юм уу даа? гэхэд нь

	— Магадгүй, хүү минь. Чулуун бид хоёр өлгийтэй хүүхэд шиг л тордож байдаг юм гэж Дэндэв гуай хариулахад

	— Манай Чулуун ч удахгүй хүүхэдтэй болох гэж байгаа хүн дээ гэж бас нэг нь тохуурхан ярьж Чулууныг ичээхэд нь

	— Хүүхэдтэй болох ч муу биш, ажлаа л сулруулбал тусгүй гэж намын үүрийн дарга хажуугаас нь хэллээ.

	Отрын жижиг гэрийн дотор нэлээд удаан хөгжил хөдөлгөөнтэй байсны дараа шөнө болж адуугаа зогсооход Чулуунтай ярих яриа эхэлсэн юм. 

	Дээр үед цэрэгт улс төрийн ажлыг олон жил хийж залуучуудыг хүмүүжүүлэх талаар их туршлага олсон намын үүрийн дарга тавь орчим насны, өндөр нуруутай махлаг бор царайтай хүн буурал орсон халимгаа байн байн илж Чулууны дутагдал гаргасны шалтгаан, одоогийн бодож яваа санааг нь хүртэл мэдсэн юм шиг тойруулан асууж аж байдалтай нь танилцаж үг бүрийн хариуг дор нь өгч сургасаар түүний байдлыг төвөггүй мэдэж аваад дутагдлаа гэмшиж засрах төлөв байгааг ойлгож авангуут

	— За чи дутагдлаа ойлго оо биз?

	— Ойлголоо

	— Өөрт чинь буруу байна уу?

	— Цөм миний буруу.

	— Засах эсэхийг бид амаар одоохондоо батлахгүй. Ажил дээр чинь харна даа. Ажил хийж амьдарч яваа хүн алдаа дутагдал гаргахгүй гэж батлах нь нэг хэрэг, гаргасан дутагдлаа ажил дээрээ засаж чаддаг хүн ёстой хувьсгалч гэж Ленин хэлсэн байдаг шүү дээ гээд цүнхээ уудалж дуугүй жаахан сууснаа, — За тэгээд Чулуун юу бодож байна? Харин чамайг гэр бүлтэй боллоо гэж зэмлэсэн хэрэг биш шүү дээ. Чи гэр бүлтэй болох нь зүйтэй. Харин ажлаа сулруулж нэг талаа барьж нэгдлийн ажлаас хөндийрвөл чиний ирээдүйд болоод одоогийн амьдралд чинь харамсалтай юм болно шүү дээ. Чамайг адуугаа хуучин хэвээрээ сайн маллаад уралдаанд авсан өндөр үүргээ биелүүлнэ гэж итгээд би үлдээгээд явах уу, эсвэл бас л тэвчиж чадахгүй дутагдлаа үргэлжлүүлнэ гэж бодоод нэгдлийн төв дээр аваачиж туслах бригадад ажил хийлгэж хамт олны хурлаар хэлэлцүүлж засах уу? гэхэд нь Чулуун одоо аягүй бол аваад явах нь гэж дотор нь палхийж зүрх нь түргэн түргэн цохилж үг хэлэхэд нь хоолой нь чичрээд хоёр нүдийг нь түр зуур нулимс бүрхэж дахин дутагдал гаргахгүй гэдгээ яаж хэлбэл дарга үнэмших бол оо гэж бодож суутал Дэндэв гуай даргын хажуугаар Чулууныг нэг муу хэлж, нэг сайн хэлээд тийм, зөв, ёстой! гэж түрүүнээс хойш ярьсаар байснаа сая

	— Итгэхэд хэцүү байна даа. Таныг явахаар бас л яваад өгвөл хэцүү л байна гэхэд, хаанаас даа Дэндэв гуай, даанч намайг бодохгүй гэж гомдож дотор нь бухимдсан Чулуун

	— Үгүй, үгүй дахиад ийм дутагдал яасан ч гаргахгүй, адуугаа маллаж авсан үүргээ давуулан биелүүлэхийг дахин батална гэж чичирхийлсэн дуугаар нүднээсээ нулимс гаргаж хэлэхэд нь

	— За за, ажил дээр чинь харъя л даа гэхэд Чулууны сэтгэл бага зэрэг тайвширч үнэхээр ч ажил дээрээ харуулж чадна даа гэж дотроо шүдээ зууж билээ.

	* * *

	 

	Тэр явдал өнгөрснөөс хойш төдий л удалгүй хэдхэн хоногийн дараа тэнгэр цэлмэг аятай дулаан нэг өдөр Чулуун адууныхаа цаад төвгөр дээр сууж

	 

	Дөрвөн настай халиун 

	Дөрөө жийхэд ергөөтэй 

	Дөрвөлжлөөд харагдах бараа нь 

	Дөтөлсөн амрагийн бараа юу

	 

	гэж дуулан ийш тийшээ харж суутал сонин хэвлэл цаанаас нь авчирч тавьдаг багийн ухуулагчийнд очно гээд явсан өвгөн Дэндэв гуай ирлээ. Түүний царайд баяртай байдал мэдэгдээд явж ирсэн тухайгаа ярьж хэлэхдээ

	— Шуудан ирж үү?

	— Ирж ээ. За сониноо унш даа

	— Сонин уншихаас урьд бас ажил байна, Чулуун минь!гээд Дэндэв гуай нэгдлийн тайлан сонгуулийн хурал маргааш өдөр хоёр цагт эхлэх гэнэ. Чи өндөр зээрдийг барьж унаад нэгдлийн хуралд очиж суугаад, ир! гэхэд хуралд очих нь сайхан санагдаж баярласандаа, Сандагийн хүргэн болох гэж ажилдаа дутагдал гаргаж хүлээснээ бодож гэмшээд

	— Би адуугаа хариулж байя, та явах юм биш үү? гэж Чулуун хариуллаа.

	— За, би мэдэж байна. Чамайг хуралд суулгана гэдгийг даргатай ярьж шийдсэн юм. Чи юунд дургүйцэж байна? Манай нэгдлийн хурал урьд жилүүдээс улам сайхан болно. Аймгаас кино, уран сайханчид ирээд байна гэнэ. Хөдөлмөр өдрийн хөлсний дутууг мөнгөөр өгнө гээд Дэндэвийг шаардангуй янзаар хэлэхэд нь "Явахгүй бол горьгүй. Сонин юм болох нь ээ гэж бодоод"

	— Үүр шөнөөр гарахгүй бол хурал нээхээс өмнө хүрч чадахгүй юм байна даа гэсэнд Дэндэв гуай угтан авч

	— Тийм тийм, шөнөөр гарах хэрэгтэй, байз хө. Бас нэг ажил бий гээд өврөөсөө нэг урилгын бичиг гаргаж ирээд

	— За чи үүнийг Сандагт өгөөд түүнийг дагуулаад яв!

	— Сандаг гуай нэгдэлд ор оо юу?

	— Үгүй манай нэгдлийн тайлан сонгуулийн хуралд гишүүн бус зарим хүнийг урьж суулгаж байгаа юм.

	— Сандаг гуай очих болов уу даа?

	— Очилгүй яах вэ. Хуралд очиж юм үзэж дуулаад ир, чамайг барьж аваад нэгдэлд албаар оруулчихгүй гэж намайг хэлж байна гээрэй гэж Дэндэв гуай инээмсэглэн хэлээд, — За морио сольж унаад яв! Сандагийнд очиж хоноод өглөө эрт цаашаа яв! Жаахан боловч дөхүү гэж шаардахад нь Чулуун босож унаж явах морио барихаар уургаа барьж мордлоо.

	Маргааш өглөө эртхэн хуралд очихоор өндөр зээрд мориороо хөвөлзүүлэн хатируулж явахдаа "Сандаг гуай хуралд яасан ч очихгүй. Тэгэхлээр би ганцаар л явдаг хэрэг болно доо" гэж бодож явсан бөгөөд тэднийд очиж хоноод үүр цайхаас өмнө гарч нэгдлийн зүг яаран явсан билээ. 

	Үүрийн хүйтэн жавар яггүй гялалзана. Нэгдлийн төв ордог нарийн замаар дүнгэр дүнгэр ярилцан мориныхоо сүүл хөдөлгөн нэгэн жигд ергүүлнэ. Сандагийг хуралд яагаад ч явахгүй гэж итгэж очсон Чулууны таавар нь оносонгүй. Сандаг урилгыг хүлээн авахтайгаа зэрэг намайг ингэж урьж байхад очилгүй яах вэ. Юм үзэж дуулъя. Хоршоо худалдаанд сонин юм гарах нь магад гэж эхнэр охин хоёртойгоо зөвлөн яриад авдраасаа одон тэмдгээ хадсан шинэ дээлээ гаргаж өмсөөд баяртай гэгчээр явсан аж. Ингэж Сандаг, Чулуун хоёр алсын замд явахдаа элдвийг ярилцан нэг хэсэг дуугүй болж тэгээд байн байн үргэлжлүүлнэ. 

	Сандаг дотроо их л юм бодож яваа бололтой. Чулуунаас нэгдлийн ажил байдал, гишүүдийн амьдралын талаар эвтэйхэн тойруулж асууна.

	— За хүү минь, танай нэгдэл чинь хөлс хүч гэж юу өгдөг юм бэ?

	— Нэг хөдөлмөр өдрийн хөлс гурван төгрөг тавин мөнгө. Жил тутам ахиж байгаа юм. Энэ жил нэмэгдэнэ.

	— Мөн ч бага байна даа. Тэр чинь нэг өдөрт гэсэн үг биз дээ. Олон ам бүлтэй хүн бол амьдралд нь яаж хүрэлцэх вэ?

	— Тэгж болохгүй сайн хийвэл нэг өдөрт хэдэн хөдөлмөр өдөр ч хийчхэж болно.

	— Тэр ч дэмий үг ээ, хүү минь! Нэг өдөрт хүн яаж олон өдрийн ажил хийж чадах вэ гээд Сандаг ойлгох янзгүй байхаар нь маргаж түүнд ойлгуулахыг оролдсонгүй дуугүйхэн хэсэг явлаа. 

	Тэр хоёр зогсоо зайгүй сүүл хөдөлгөн хааяа эвтэй газар жаахан хатируулсаар үд хэвийтэл явж нэгдлийн төвийн баруун төвгөр дээр гарч ирэхэд сум нэгдлийн төвийн хэдэн цагаан байшин гэрүүд ярайгаад түүний дунд өнгөрсөн жил ашиглалтад орсон дунд сургуулийн хоёр давхар цагаан байшин хургатай хамт яваа ганц том хонь шиг тоглойгоод урд талд нь хүүхдүүд бужигналдах нь хичээлийн завсарлагаа болсон бололтой. Манай сум нэгдлийн маань төв овоо л болж байна даа. Энэ сумын захиргаа олон жил байсан боловч базаагаагүй мөртөө сүүлийн хэдэн жил нэгдэл хамт төвлөөд л ийм болж байна даа гэдэг сэтгэгдэл Сандагт аргагүй төрж билээ. Улаанбулангийн байшингийн оройд туг далбаа хийсээд хүмүүс тал бүрээс цугларч хөл хөгжөөн ихтэй нэгдлийн төвд байдаггүй суудлын болон ачааны машинууд харагдаж байгаа нь аймгаас хүмүүс ирсэн бололтой. Нэгдлийн удирдлагуудаас эхлээд төвд байдаг нийт хүмүүс их л зав чөлөөгүй гадна дотнын зочныг үйлчлэх гэж тус бүрдээ тохирсон ажилтай байгаа аж. Хуралд ирсэн хүмүүс гоёмсог дээлээ өмсөөд баяр цэнгэлтэйгээр уулзаж цагаан сар гараад байсан болохоор настай хүмүүстэйгээ очин золгож

	— Амар байна уу?

	— Амар сайн уу?

	— Цагт мэнд сайхан оров уу?

	— Сайн гэж амар мэндээ мэдэлцэн хэсэг хэсгээр бөөгнөрөн ярилцаж, залуучууд, эмэгтэйчүүд бие биетэйгээ тоглоом хийлцэж инээлдэн хөхрөлдөнө. 

	Өвөгчүүл ч бас л

	— Чи ч улам залуу болж гялалзаж байх шив дээ.

	— Та ч бас надаас дутуугүй шив дээ гэх зэргээр хөгжилдөн ярилцана. Хурал эхлэх ойртож улаанбулангийн үүдээр хүмүүс цугларч шуугиан, хөгжилдөөн улам нэмэгдэнэ. Түүний дунд Чулуун, Сандаг хоёр жаахан юм бодсон шиг зожиг цэмцгэр байдалтай дуугүйхэн дөлж алхана. Чулуун Сандагийн охинтой санаа сэтгэлтэй болсноос айлын ажил хийж адууны манаа тасалж зэмлэл авсандаа үеийнхээ нөхдөөс ичиж зовно. Сандаг нь нэгдэлд ороогүй болохоор нутгийн танил нөхөдтэйгөө уулзаад ярих юм олдохгүй ч юм шиг хурал дээр нэгдэлд ордоггүй гэж шүүмжлэгдэх байх даа гэж сэтгэл зовно. Бас нэгдлийн адуучин Дэндэвтэй бэлчээр булаацалдаж зөрөлдөж байсан нь санаанд нь орж зовуурь шиг байдалтай явна. Тэр хоёрын зовуурь байдал удаан үргэлжилсэнгүй хуралд орох болчхов. Хурлын байрыг тохилог сайхан засаж үүдний нэг өрөөнд нэгдлийн хөгжил, тэргүүний хүмүүсийн тухай самбар, хөдөлмөрийн гүйцэтгэл зэргийг харуулсан булан байгуулжээ. Улаан булангийн үзвэрийн их танхимд түшлэггүй жигд хэмжээний урт нарийн сандлуудыг тавьсан нь олон хүн багтмаар. Харин өндөр нуруутай хүний ард суувал юм үзэгдмээргүй санагдана. Чулуун за миний нэр ч лав сайнаар гарахгүй гэж бодоод хүнд аль болохоор үзэгдэхгүй газар олж суухыг хичээж ороод үүдэнд жаахан зогсож байгаад өндөр Даваагийн ард зориуд очиж суулаа. Нэгдлийн дарга хурлыг нээж тэргүүлэгчдийг сонгоод нарийн бичгийн дарга нарыг батлуулахдаа Чулууныг орууллаа.

	Чулуун зөвхөн сайн адуучин төдий биш сайн бичээчийн нэгэнд ордог аж. Нэгдлийн дарга тайлан илтгэлдээ нэгдлийн өнгөрсөн нэг жилийн хөгжил ажлын дүнг гаргаад хойшид ажиллах төлөвийг тодорхой ярихад гишүүд маш анхааралтай сонслоо. Хамтын хөдөлмөрийн давууг ойлгож нам засгийнхаа бодлогод зоригжсон малчин ардуудын дотор нэгдэлд элсэх хөдөлгөөн өрнөж олон хүн шинээр элссэн учраас өнгөрсөн тайлангийн жилд тус нэгдлийн малын тоо 2,5 дахин, хүн амын тоо хоёр дахин нэмэгдлээ гэж нэгдлийн дарга тайлан илтгэлдээ тэмдэглээд, манай нэгдэл нь өнгөрсөн жилийн төлөвлөгөөт ажлуудаа давуулан биелүүлж олонх гишүүд хөдөлмөр дээрээ амжилт бүтээл гаргасны үндсэн дээр нэгдлийн нийгмийн хөрөнгө арвижиж хөдөлмөр өдрийн хөлсийг нэмэгдүүлэх бололцоо оллоо. Гэвч ажлын салаа мөчир бүхэнд үлэмж дутагдал оршиж байна. Гишүүд нэг бүрийн ажиллагаа жигд сайжирч чадаагүйг зарим баримтаар нотлоод хойшид нэгдлийн гишүүд нэг бүр нэг хүн шиг нэгдмэл үйл ажиллагаатай нийгэм журамт сахилга бат, тоо бүртгэлийг ам ярианаас ажил хэрэгт шилжүүлж ажиллахыг уриалан илтгэлээ төгсгөлөө. Тайлан илтгэлээс гадна шинэ оны үйлдвэр - санхүүгийн төлөвлөгөө, уралдааны болзол, гишүүдэд тэтгэвэр олгох журам зэрэг нэлээд асуудлыг хэлэлцэхэд гүшүүдээс санал шүүмжлэл тодорхой гаргалаа. Шүүмжилж байгаа хүн өөд ширтэн харж, миний тухай юу гэж хэлдэг бол гэж бодон Чулуун санал шүүмжлэл бичиж суутал нөгөө Хөнөг Лүдэв босож шалхгар шар царайныхаа хөлсийг арчиж халзан болсон толгойгоо маажисхийгээд нэгдлийн аль муу болгоныг тоочиж эрдэм боловсролтой дарга ирээд багагүй хугацаа өнгөрлөө. Барьж босгосон юм ч алга, байсан дутагдал ч хэвээрээ л байна. Мөн зарим нэгэн залуучууд авгай хүүхэд эргүүлж адуу малаа орхиж айлд ажил хийдэг болсон ч гэх шиг дуулдаагүй юм л дуулдах юм гэхэд нь Чулууны нүүр нь халж орох газар олдохгүй мэт санагдлаа. Тэр дэргэд нь байгаа болохоор Чулуун гэж нэрийг нь хэлэхээс хулчийж цааш нь өөр зүйлд оруулж бувтнаад үйлдвэр - санхүүгийн төлөвлөгөөнд нэгдлийн төвийг тохижуулах, тариа ногоо тарих, хонинд зохиомол хээлтүүлэг хийх зэрэг шинэ зүйл бүхнийг хоосон санаа, цоохор цаас гэж нэрлээд өөрийн нь бодлоор бол нэгдэл тийм том ажлуудыг хийх нь байтугай тарж устахаас өөр аргагүй мэтээр хэлэхэд нь олонх гишүүд Лүдэвт дургүйцэж

	— Чи амаа тат! Ажлаа хичээ! Хошуугаа татаж хуруугаа нэмэрлэ! гэх дуун олны дундаас сонсогдоход 

	— Чимээгүй, нөхөд өө! гэж тэргүүлэгчдийн нэг нь дуугарлаа. 

	Дараачийн шүүмжилсэн хүмүүс Лүдэвийн нэгдэлд ажил хийдэггүй нэгдлийн нэрийг барьж албан ажлаас чөлөөлөгдөж, арилжаа наймаа хийж явдаг тухай бузар булай бүхнийг илрүүлэн шүүмжилж түүний гаж буруу үгэнд нь цохилт хариу өглөө. 

	Аймгийн намын хорооны төлөөлөгч хурлыг дүгнэж хэлсэн үгэндээ саяхан болж өнгөрсөн аймгийн намын бага хурал нэгдлийг аж ахуй, зохион байгуулалтын хувьд бэхжүүлэхэд бүх анхаарлаа тавьсныг дурдаад одоо болох гэж байгаа намын арван гуравдугаар их хурлын түүхт шийдвэрийг биелүүлж нийт ажилдаа амжилт гаргахыг хүсэхэд алга нижигнүүлэн ташицгаалаа. Хурлын дараа сайн ажилтай гишүүдийг шагнаж нийт гишүүдийн хөдөлмөр өдрийн үлдэгдлийг бэлэн мөнгөөр тавьж олгосон нь нэгдэлдээ цөхрөлтгүй ажиллаж олон хөдөлмөр өдөр бүтээсэн хүмүүсийн ялалт амжилт харагдаж баяр бахдалыг төрүүлэв.

	Чулуун, олон хөдөлмөр өдөр хийсэн хүмүүсийн тоонд орж найман зуун тавин төгрөг авахад нь Сандаг, хөдөлмөр хийсэн хүн ийм л сайхан даа, энэ хүүгээс чинь хэдэн төгрөг зээлж юм авч харих юм байна даа гэж бодож суув. Мөн дараа нь кино гарч, уран сайханчид тоглож дэлгүүр гуанзны газрууд цагаа сунгаж ажиллаад шөнийн турш бараг унталгүй хөгжөөн үймээн болсоор ойр гэртэй нь шөнөдөө, холынх нь өглөө гэгээ орохоор явлаа. Чулуун сэтгэлдээ бодоод явсан зовуурь сэв нь үгүй болж баярлаж улам зориг орж нэгдлийнхээ адууг маллаж өндөр амжилт гаргахаас өөр сайхан юмгүй гэдэг бодолд эзлэгдэж Чимэддээ өгөх бэлгийн жижиг зүйлийг аваад Сандагтайгаа хамт өглөө эртхэн явлаа. Сандаг ч сайхан сонин юм үзэж дуулсандаа нэгдэл ч малчин бидний ганц зөв зам болох нь аргагүй үнэн. Харин би гэдэг хүн хэзээ яаж орно доо гэж бодсоор тэр хоёр ирсэн замаараа сурсан дуугаа дуулсаар буцсан билээ.

	 

	* * *

	 

	— Татаарай! Татаарай! За очоод бариад аваарай! гэсэн хөдөлмөрч хүмүүсийн хөгжилтэй дуу шуугиан болж, майн нэгний баяр ойртсон тэр нэгэн өдөр нэгдлийн төв дээр олон хүн цугларч адуу хөөвөрлөж байлаа. Хүчтэй тарган орсон даага шүдлэнгээс эхлэн эрч чадалтай эмнэг догшин адуунуудыг уран чадамгай уургалж аваад, унагаж дарж байгаад ч хөөвөрлөж байх шиг, ардаг тарган адуутай ач тач ноцолдож аргагүй эрхэндээ оруулж байх нь малчин залуусын баяр хөөр болж хөгжим эгшиглэж бүжиг бүжиглэж байгаагаас дутуугүй хөгжил цэнгэлтэй байв. Энэ хөгжилтэй байдлын дунд адуучин Чулууны сайхан уургалж сайн татдагийг нь нөхөд нь магтаж, амраг хүүхэн Чимэд нь дэргэд нь харж байсан аж. Энэ үед нэгдлийн бог малын төл бойжуулах, ямаа самнах, адуу хөөвөрлөх зэрэг ажлууд төгсгөлдөө ойртож, тариа ногоо тарих, барилгын ажил эхэлж, тоосго цохих, шохой шатаах мэт янз бүрийн ажил өрнөлөө. Нэгдлийн удирдлагууд төв дээр ирэхдээ ажил багатай юм шиг санагддаг байсан хуучин цаг өнгөрч энэ хавар нэгдлийн конторын гадна өдөрт олон морь уяатай, даргатай уулзаж нэгдэлд орох санал хүсэлтээ өгч уулзаж тавтай ярилцах гэсэн нутгийн ардууд өдий төдийгөөрөө ирэх боллоо.

	Тэдгээр хүмүүс хаврын урьхан хонгор салхинд гадай энд тэнд бөөгнөрөн сууж, дарга дээр орох дэс дугаараа хүлээж байхдаа ороод гарсан нэгийгээ угтан уулзаж

	— За оров уу?

	— Орлоо

	— Өргөдлийг чинь авч байна уу?

	— Авлаа. Удахгүй хурлаар хэлэлцээд оруулна. Манай гишүүн боллоо гэж бод! гэж байна.

	— За, өвгөн чинь жирийн нэг хүн биш нэгдлийн гишүүн боллоо доо.

	— Зүйтэй, би ч одоо болно доо. Чи ямар малаа голлож нийгэмчлэх вэ?

	— Ямаа, адуу хоёроо л гэж бодож байна.

	— Нийгэмчлэхээс чинь өмнө хүрэн морийг чинь авъя хө! Ам яриа таарвал азарга адуу ч өгч болно.

	— Ав! Ав. Мөнгө л хэрэгтэй гэх зэрэг зүсэн бүрийн юмыг ярьж байгаа боловч тэднийг нэгдэлд заавал ор! гэж хэн ч албадаж хавчаагүй. Өөрснөө л хамтын хөдөлмөрийн давууг ямар нэг хэмжээгээр ойлгоод ойрын гурван жилд ардын аж ахуйтны олонхыг нэгдэлд хамааруулах, нэгдлийг аж ахуй, зохион байгуулалтын хувьд бэхжүүлэх тухай намын 13 дугаар их хурлын түүхт шийдвэрт зоригжсон нэгэн зорилго санаат хүмүүс билээ.

	Шинээр нэгдэлд орж нэгдлийн амьдралтай танилцаж эхэлж байгаа тэр хүмүүсийн дэргэд нэгдлийн хуучин гишүүд хашир догь суусан цэргийн хуучин байлдагч шиг дадлага туршлагатай, зориг шийдвэртэй ажиллацгаана. Чулууныг адуутай хөөцөлдөн зав чөлөөгүй ажиллаж байхад нь отор бууснаас хойш уулзаж чадаагүй Чимэд, нярав Дэмбэрэлийн эхнэртэй хамт адууны захад зогсож байхад санаж явсан хүнээ гэнэт хараад зүүдэлсэн ч юм шиг гайхаж баярласан боловч очоод уулзаж чадсангүй. Ойрхон гарахдаа бие биеэ харж нэг инээмсэглээд л ажлаа үргэлжлүүллээ. Нэгдлийн төвд хүмүүс улам ирсээр адуу хөөвөрлөх ажил дуусах тийшээ ойртоход нарны илч нэмэгдэж адуутай ноцолдсон хүмүүсийн ам нь цангаж нэг хоёроороо ойр байгаа гэрүүдэд орж юм уугаад ирцгээнэ. Нэг харахад Чимэд Дэмбэрэлийн гэрийн гадна зогсож байгааг харсан Чулуун

	— Би нэг юм уугаад ирье гээд гэрийн гадна морьтойгоо давхиж очоод хүйтэн цай байна уу? гэтэл

	— Байлгүй яах вэ. Ор! гэхэд хүүхэн Чимэдийн хамт гэрт оров.

	— Сайн байна уу? Хэзээ ирээв гэж асуухад нь

	— Сайн. Түрүүхэн аавтай хамт ирлээ гэж Чимэд хариуллаа. Чулууныг цайгаа босоо зогсож байж уучхаад гарахад нь Чимэд хойноос нь гарч ирлээ.

	— Нэгдэлд орох санаатай аав маань өргөдлөө бичээд ирсэн. Одоо сумын даргатай уулзах гээд явсан. Аав чамтай уулзъя! гэж хэлээрэй гэсэн гээд Чимэд хөөрхөн хар нүдээ гялалзуулан хүн гараад ирэхээс өмнө өрсөж байгаа бололтой хүүхэд шиг дужигнан хэлэхэд нь Чулуун түүнийг хайрын нүдээр харж баруун гараараа хацрыг нь түргэхэн илэнгүүт

	— За мэдлээ. Би ажлаа дуусгаад очиж уулзана гээд мориндоо мордож явахдаа "Сандаг гуай нэгдэлд орохоор зүрх гаргасан нь сайн байна. Таван жилдээ орохгүй гэж байсан хүн 5 сар ч бололгүй өргөдлөө аваад ирж байхыг бодоход нэгдлийн хөдөлгөөн ч үнэхээр өргөжиж байна даа... Би олны хойно хоцрохгүй, одон тэмдгийг нь зүүсэн сайн малчин хүн, нэгдэлд ч орох нь л орно доо. Арай л бэхжээгүй санагдаад болохгүй гээд л эргэлзээд байдгаа одоо ч боль оо биз дээ" гэж бодоод, за одоо адуугаа хөөвөрлөх ажлаа түргэхэн дуусгаад очиж уулзъя гэж шийдэн ажилдаа орсон аж. Удаж түдсэнгүй хөөвөрлөх ажил бараг дуусахад адуу бэлчээр өөдөө тэмүүлэхэд нь Чулуун адууныхаа сүүлчийг хойноос нь тууж орхиод сумын хоршооны дэлгүүрийн урд нэлээд зайтай байгаа морины уяаны дэргэд охинтойгоо хоёулаа морио уяад зогсож байгаа Сандагтай ирж уулзлаа.

	Ажсан хүн Сандаг, Чулуун хоёр ёстой л нэг ойрд уулзаагүй эцэг хүү хоёр шиг эелдэг сайхнаар ярилцаад эцэст нь эг маг хийж эв түнжингүй юм шиг тарсан билээ. Амар мэндийнхээ солио хийсний дараа

	— За хүү минь, өвгөн чинь нам засгийнхаа ачаар л сайхан амьдралтай болж сайн нэрийг дуулсан юм. Намынхаа урианд санаа сэтгэл нь хөдөлсөн олон түмэн нэгдэлд олноороо орж байхад би ард нь хоцорч болохгүй гэж хэд хоног бодоод нэгдэлд орохоо ярилцъя гэж ирлээ хэмээн Сандаг ярихад нь Чулуун инээмсэглэн баяртайгаар үгийг чагнатал

	— За тэгээд хүү минь... гээд нэг л их юм ярих гэж байгаа төлөвтэй яриагаа цааш нь үргэлжлүүлэхдээ, — Газар дээр ганц охинтой минь санаа сэтгэлээ холбосон чамтай дотно үгээ ярихаас өөр хэнтэй ярих вэ. Нэгдэлд орохын өмнө авах өгөх юмаа бодоцгооё. Одоо нэгдэлд ороод хэдийгээ өгчхөөд миний ганц охин та хоёр даанч юмгүй үлдэх гээд байна. Өрхийн амны дансаа салгаж хоёр гэр болгоё гэж их бодсон боловч энэ маань хүнтэй суугаагүй байсан болохоор шамдаж болохгүй байсан юм гээд өвгөн хоолойгоо нэг засаж тамхи нэрж татангуут

	— Та хоёр батлуулчих юм бол өрх амаа салгаад нэгдэлд орвол одоо хэдэн мал үлдээж авч болмоор... гээд өвгөн үгээ түр зогслоо. 

	Тэр гурав хэн хэн нь дуугарсангүй бие биеэ харж суухдаа бид хоёр гэр бүл болж сууна гэж сайн ярьж чадаагүй л яваа юм. Чимэдийг татгалзахгүй бол би ч суух л бодлоготой, бид хоёр нийлээд суухад нэгдлийн гишүүн улс олон малаар ч яах вэ дээ гэж Чулуун дотроо элдвийг бодож сууна.

	— Та одоо хэдэн малтай үлдэхээр өргөдлөө хийв? гэхэд нь

	— 150-иас илүүг зөвшөөрмөөргүй шиг байна. Тэгэхлээр бог 100, бод 50 бүгд 150 малтай үлдье гэж бодож байна.

	Хэрэв хоёр өрх болбол хоёр зуун малтай үлдэж болмоор байна гэж өвгөнийг аяархан дуугаар ярьж эхлэхэд Чулуун үгийг нь тасалж,

	— Зуун тавин мал ч цөөдөхгүй дээ. Нэгдэлд ороод хэн нь ч гэсэн тохирсон хөдөлмөрөө хийгээд юм авна шүү дээ. Бид хоёрыг суугаагүй байхад батлуулж өрх ам салгана гэдэг ч дэмий үг. Олон мал үлдээж хэрэггүй гэж Чулууны хэлдэг ч зөв дөө гэж бодож суусан Чимэд хажуугаас нь

	— Тийм шиг л надад санагдаж байгаа юм гэж Чулууныг дэмжихэд нь Сандаг юу юугүй уурлаж

	— Хүүхэд та нар даанч амьдрал мэдэхгүй байна. Зуун тавин мал гэдэг чинь сайн л бол гурван жилийн хоол, эмгэн бид хоёр ажил хийж юу базаах вэ. Би гурван зуун тавин малтай хэр нь өгдгийг нь өгөөд л хүрэлцэхгүй байна шүү дээ гэхэд Чулуун, Чимэд хоёр Сандагийн уурласанд сэтгэл зовж бие биеийнхээ нүүр өөд ширтэн хэсэг дуугүй суухдаа бид хоёрын баталгаа ч өөр хэрэг. Нэгдлийн гишүүн хүн нэгдэлдээ чадлынхаа хэрээр хийгээд хийснийхээ хэрээр авдаг юм. Хувьдаа олон мал үлдээвэл харин ажил хоёрдож төвөгтэй болно гэдгийг Сайдаг гуайд яаж ойлгуулъя даа. Үүний учрыг ч өөрөө олон хүнээс дуулсан байх. Гэсэн ч ойлгодоггүй, малаа л нийгэмчилчихвэл амьдарч чадахгүй юм шиг санаад байдаг яасан зовлонтой юм бэ? гэж гайхан сэтгэл нь зовж байгаад ийш тийшээ нэг харснаа 

	— Хоёр өрх боллоо ч гэсэн зуун тавин мал ердөө багадахгүй. Би ч бас хувьдаа арав гаруй малтай шүү! гэж Чулуун аажуухан дуугаар учирласан янзтай хэлэхэд нь Сандагийн уур нь улам бадарч "Нэг л амархан юм ярих юм. Тийм ч биш дээ. Энэ бас л биеэ тоож байгаа хүү юм. Одоогийн залуучууд малд дургүйдээ л тэр. За байцгаа. Миний сайхан санаж байгаа, та нарын байж байгаа таарч ээ, ёстой л «ор гэхэд шагайв, уу гэхэд оочлов» гэгч болж байх шив дээ" гэж дотор нь бухимдан гар нь чичирч гайхан гөлөрч сууснаа,

	— За за хүү минь боль, боль! Би итгэсэндээ хэлчхэж, миний буруу. Та нарын явдал надад хамаагүй нь үнэн, баярлалаа гэж гаансаа гутлынхаа хошуун дээр тогшиж цохингуут босоод, — За явж үзье дээ гээд морин тийшээ гэлдрэхэд нь Чимэд Чулуун хоёр түүний хойноос гайхаш нь тасарсан янзтай дагаж зөөлөн алхална.

	Тэр гурвыг тэрхэн зуур морины уяаны цаана тэгж зөрөлдсөнийг дэлгүүрийн хавьд бужигнаж байсан олон хүн нэг нь ч ажиглаж мэдсэнгүй. Сандаг чигээрээ явж очоод морины уяаны нэг шонг түшиж зогсоод морио тайлж авалгүй дотор нь аягүй болсон бололтой толгойгоо барьж зогслоо. Наад хоёр нь арай л дэргэд нь зүрхлэн очилгүй ойртон зогсоод харна.

	За энэ хоёр ч миний үгэнд орохгүй улс юм. Ингэхээр би өвгөн настай болсон хойноо өөрийнхөө насан турш наранд нь халж, жаварт нь даарч өдөр шөнө өглөө үдэшгүй амь тэмцэж маллан өсгөсөн хэдэн малаа хэрэг хийгээгүй байж, нэг ёсондоо хураалгаж байгаа хэрэг дээ гэж цухалдсанаа, би арай нэг талаар бодоод байна. Нам засаг маань зовох зам заахгүй. Орсон улс ч үгүйрч хоосорсон юм алга. Харин ядуухан амьдралтай байсан улс л сүрхий амьдрал нь сэргэж байгаа юм. Хэзээ ч орохоос, оръё л доо гэж зориглосноо. Ээ дээ, малаасаа салах горьгүйеэ гэж дахин эргэж бодно. 

	Жаахан зогсож байтал нэг хүн уяанаас морио тайлах зуураа амрыг нь асууж мэндлээд

	— Та юу хийж зогсоов? гэж асуухад нь Сандаг

	— Юм хийгээгүй, толгой өвдөөд гэж хэлээд тэр хүнийг хуруугаараа нааш ир гэж дохиход тэр хүн дэргэд нь ирлээ. 

	Сандаг түүний чихэнд ойртон шивгэнэн ярьж байхыг харвал тэр хүн нь урьд суманд ажилтай байсан одоо нэгдлийн бригадын дарга Соном гэдэг аж.

	Тэр хоёр нэлээд ярьсны эцэст

	— Орох нь зөв, үлдэх нь багадахгүй гэж Сономын хэлэх нь Чулуун Чимэд хоёрт тодхон сонсогдоод тэр хүн мориндоо мордоод явлаа.

	Сандаг гайхсан байдалтай морин тийшээ хандтал «Хөнөг» Лүдэв морьтой шогшуулж ирээд уяанд морио уянгуут Сандагийг харж

	— За миний хөх найз сайн байна уу? Хэзээ ирэв? гээд долигонон ярьж саатууллаа. 

	Тэр хоёр бас л шивгэнэж жаахан ярьж байснаа

	— За ийм байна, өвгөн чинь дараа чамтай очиж уулзана. Шийтгэлтэй юм шиг яараад яах вэ. Жаахан харах нь зөв гээд Сандагийн мөрөн дээр нь алгадахад Сандаг инээж уур нь гарсан бололтой байв. 

	Сандаг гуай Лүдэвт их муу юм шиг байсан. Харин өнөөдөр харвал их найз юм шиг байх чинь гэж бодоод харж байтал, Сандаг морио түргэхэн тайлж аваад хөтөлсөөр Чулуун, Чимэд хоёр дээр ирэхэд тэр хоёр урдаас нь тосон очив. 

	Сандагийн уур нь гарч тайвширч байгаа бололтой.

	— За даа хүүхэд минь, өргөдлөө өгөхөө энэ удаа больё, явъя даа гэхэд нь «Ордог байсан юм даа» гэж Чулуун их харамсан бодсон боловч бас уурлах байх гэж бодоод

	— За баяртай гэснээс өөр үг хэлж чадалгүй хоцорлоо. 

	Хөөрхий Чулуун Чимэд хоёрын амьдралаа холбон суух бололцоо бүрдэх нь гэж горьдсон нь бүтэлгүйгээр барахгүй урьдаас ч нэлээд бартаатай болж Сандаг Чулуун хоёр муудалцаж салсан нь тэр хоёрын аль алины сэтгэлийн угт яггүй сэв болж үлдсэн билээ.

	 

	* * * 

	 

	Шөнө адуу манаад өглөө ирсэн Чулуун хоёр цаг хэртэй унтаад босоход нойр нь ханаж бие хөнгөн юм шиг болжээ. Хувцсаа өмсөж гадаа гарч нүүр гараа угааж арчин эргэн тойрныг ажиглан харахад бага үд шахаж нарны илч хүчтэй цоргиод, тугал бяруунууд сүүлээ годойлгон сүүдэр эрж давхиад, унага даага зэлэн дээрээ дэвхцэн ялаархаж, хүүхэд багачууд морьтой явган хүмүүс хөндлөн гулдгүй давхин явцгаана.

	Айлуудын үүд нь цөм нээлттэй, тооноор цэнхэр утаа эгц дээшээ оргилон саадгүй хөөрч замхарна. Гэр дээрээ шинэхэн тавьсан ааруул тод цагаан харагдаж түүнийг чимэглэх аж. Их борооны дараа гарсан халуун наранд газрын өнгө эвэрч хөх униар татаад хөндий тал ногоон торгон хөнжлөө нөмөрсөн шиг, тэнгэрт үүлгүй тунгалаг, алсад хөхөө шувууны уянгат дуу сонсогдох нь юутай сайхан билээ. Чулуун өглөө ирээд амрахдаа шөнийн бороонд норсон бүх хувцсаа тайлж гадаа хатаах гэж тавьснаа үзэхэд их удаагүй мөртөө ус чийг нь юу ч үгүй борц мэт хатсаныг гараараа барьж мэдээд өнгөрсөн шөнийн борооны устай ширүүн, тэгээд харанхуй байсан тэнгэрийн дуу чанх орой дээр тачигнаж аймшигт цахилгааны хурц гэрэл үе үе зурсхийж өдөр шиг гэрэл гарч ногооны ширхэг бүр үзэгдэхэд унаж явсан морь нь цочиж булт бусган хамраа дуугаргаж цовхорч байсан 7 дугаар сарын догшин ширүүн бороо, байгалийн сүртэй явдал зүүд мэт санаанд орлоо.

	Гүүний зэлэн дээр унагаа уяж гүйцээд дараа нь морь барьж авч хангал сургах гэж ноцолдож байсан улс ажлаа түр зогсож гэр гэрийнхээ зүг явахад Дэндэв гуай хамгийн сүүлд үлдээд намхан хээрийг энэ өдөр унах бололтой түүнийг нэг хүүхдээр уургалуулж өөрөө хазаарлаж аваад явган хөтөлсөөр морины уяаны тэнд байгаа эмээл дээрээ ирж, эмээллэхийн зуур Чулуунтай ярьж эхэлснээ нэг чухал юм хэлэх гэж байгаа янзтай

	— Чи наашаа яваад ирээч гээд морио эмээллэж уяад цаашаа явж ногоон дээр очиж суухад нь Чулуун дэргэд нь очив. Дэндэв гуай суудлаа засаж суугаад жаахан дуугүй байснаа Чулуун тийш харж

	— Чи ойрдоо Сандагийнд очсон уу? гэж асуухад юу бол оо юм бол гэж Чулуун гайхан сэтгэл зовонгуй

	— Зав олдохгүй, чадахгүй л байна гэж гайхан хэлэхэд Дэндэв гуай үрчлээ болсон улбар шар нүүрээ нэг илээд, яриагаа тухтайхан цааш үргэлжлүүлэхдээ

	— Би өчигдөр орой Өврийн худаг орох замдаа тэднийд буулаа. Чамайг сураглаж байна. Нар оройхон болчхоод тавтайхан ярьж чадсангүй. «Хөнөг» Лүдэв тэднийд их л суурьтай сууж байна. Тэр золиг муу Сандагийг үймүүлж, нэгдэлд орохоос өмнө хэдэн малаас нь гоочилж байж мэдэх хүн шүү. Морь мал зээл өглөө ч гэх шиг яриа байгаа юм гэхэд Чулууны дотор элдэв юм бодогдож Сандаг гуай хувийнхаа малд хэтэрхий хайртай, харамч нэртэй боловч тийм ч хэрэггүй хүн биш дээ. Лүдэвийг олиггүй хүн гэж өөрөө ярьж байсан мөртөө яагаа юм бол. Тэр урагшгүй нөхөр уруу татаж болно шүү гэж санаад

	— Түүнийг чинь яах вэ? гэсэнд

	— Яах юу байх вэ, хүү минь, нөхрийг зөв замдаа ороход нь бид туслах хэрэгтэй. Чи одоо ингээд яв! Сандагийнд очиж хоноод байдлыг нь сайн мэдээд ир! Чамайг ирсний дараа бид дарга нарт байдлыг нь танилцуулж, Лүдэвт арга хэмжээ авхуулж Сандагтай би намын ухуулагчийн хувьд өөрөө очиж аминчлан ярьж ухуулна гэж Дэндэвийг хэлэхэд Сандаг гуай ч ухуулга яриа их л дуулж байгаа хүн дээ. Ойлгоод л байгаа юм шиг байдаг юм, гэхдээ л малаа нийгэмчлэх гэхлээрээ л буцчихдаг хүн гэж гайхан бодож дуугүй хэсэг сууснаа

	— За би явъя гэлээ.

	— Тэг хүү минь, эртхэн яв! Тэгээд Лүдэв нэгдлийн гишүүн шүү юм байж гишүүн болоогүй хүнийг яаж уруу татаж, юуг нь хуурч авсныг сайн тодорхой мэдээрэй гэхэд нь Чулуун үг хэлсэнгүй босож, явах ажлаа бодлоо. Тэр өдрийн халууныг яана. Чимэдтэйгээ уулзах гэж яарч явсныг яах вэ. Агь таанын үнэр ханхалсан уудам ногоон талын дундуур адуучин Чулуун дуулж, заримдаа исгэрэн, хээр алаг мориныхоо арилжаа хатираар давхисаар үдээс хойш Сандагийнд очсон аж. Тэднийх бас л айлуудаас нэлээд зайдуу хоёрхон гэрээрээ, ойрдоо нутаг солиогүй янзтай, хот нь багагүй шавхай болсон харагдана. Чулууныг ортол Сандагийн авгай ганцаараа байв. Бусад нь малдаа яваа биз дээ гэж бодоод амар мэндээ мэдэлцэн нэлээд суусны дараа Чулуун

	— Сандаг гуай хаачаа вэ? гэвэл

	— Зүүн айлуудаар гашуун ус хайж яваа шиг байна. Гайгүй л байдаг сан, Лүдэв гэж нэг таарсан амьтан өнөө өглөө ирээд бас л дагуулаад явлаа. Чимэд маань хониндоо яваа гээд авгайг цааш үргэлжлүүлэн ярихад нь Чулуун дуугүйхэн үгийг нь чагнан суутал айлын хөгшин орж ирээд ярианд нь саад болов. Нар оройхон болохын үед хонь хариулж яваа Чимэдийн урдаас угтаж уулзъя гэж бодон Чулууныг гарах гэтэл

	— Хүү минь хаачих нь вэ? Явах нь уу? гэж авгай асуув.

	— Үгүй, би Чимэдийн урдаас очоод хамт ирье

	— Тэг хүү минь!

	Чулуун гарч явлаа. 

	Сандагийн охин Чимэд бол гэртээ эмэгтэй хүн шиг сууж, гал тогооны ажил хийж үнэндээ үзээгүй аль ч улиралд малаа хариулж хээрийн сэрүүн сайхан агаарт сэргэлэн цовоо явж уран эвлэг хоолойгоор урт богино дуунуудыг уянгалуулдаг.

	Энэ өдөр амраг нөхрөө хүрээд ирнэ гэж санасангүй. Ойрдоо ирээгүй болохоор сэтгэл зовоод, ажил нь их байгаа юм болов уу? Аавыг уурласан гээд боль оо юм уу? гэж элдвийг бодно. Тэгснээ манайх удахгүй нэгдэлд орно. Бид хоёр ч удахгүй сууна гэж сэтгэл нь баясна. Хониныхоо дээд талыг эргүүлэв. Унаж яваа номхон хонгор морь нь сахлаг ногоо ханаруулан хамж ширжигнэтэл хяргаж идэх нь урамтай ч юм шиг. Морио эргүүлэн алсыг харан зогсож

	 

	Алиа ялдамхан амраг минь 

	Ариун сэтгэлийг булаана 

	Ардын үйлдвэрийн нэгдэлдээ 

	Арвинаар орох л ёстой 

	Шинэхэн үйлдвэрийн нэгдэлдээ 

	Шилжиж л оръё доо, хоёулаа 

	Энэхэн насныхаа туршид 

	Элбэрч л сууя даа, хоёулаа

	 

	гэж суртлын бригадаас сурч авсан дуугаа аялан ийш тийшээ харж байтал хонины нь баруун талаар алаг морьтой хүн өөрийг нь чиглэн арилжаа хатираар жирийлгэн давхисаар ойртон ирэхийг нь харвал түүний хүссэн Чулуун мөн байв.

	Сэтгэл нэг жигтэйхэн болж дуу дуулахаа зогсоход зүрх нь түг түг цохилж өөрт нь дуулдах шиг болж билээ. Хэн хэнийгээ мөрөөдөн санасан тэр хоёр ямар их хайрын сэтгэлээр уулзаж ярилцсаныг хэлэхэд амаргүй бөгөөд холгүй ойр нутагтай боловч хоёрхон сар гаруй хугацаанд уулзаж амжаагүй нь их л удах шиг болжээ. Тэр хоёр гангар гунгар ярилцан хонио гэрийнхээ зүг хандуулан Лүдэв Сандаг хоёрын тухай ярьж эхлэхдээ

	— Манай нэгдлийн Лүдэв гуай танайхаар ирж байна уу?

	— Ирж байна. Тэр чинь янзын муухай хүн байна шүү. Манай аавыг их уруу татаж архи ууж байна. Аав энэ зун шиг архи ууж байгаагүй. Лүдэв гэдэг чинь өөрөө цадахаа мэдэхгүй хүн юм. "Зуны сар зургаа биш Зуун хорин настай биш, нэгдэлд орохоор чинь ийм бололцоо олдохгүй, яваад байя, Сандаг минь" л гэх юм. Аав энг нь гүйцэхгүй согтоод л бие нь муудах юм гэж Чимэдийг ярихад

	— Ямар сайндаа «Хөнөг» хоч авсан гэж бодно. Архи айраг уух талаар Сандаг гуай яаж энг нь гүйцэх вэ? гэж Чулууныг хэлэхэд, Чимэд яриагаа үргэлжлүүлэн

	— Настай хүн мөртөө муухай юм ярихыг нь яана. Эрт нэг өдөр бас согтуу манайд ирээд намайг харж харж "Сандаг чи алдаа хийсэн юм. Энэ охиноо над шиг хөгшин юмтай ч гэсэн гэр бүл болгоод ам дансаа салгасан бол овоо мал үлдээж авч болох юм, хэ хэ" гээд шүдгүй харанхуй амлаад инээхээр нь би уур хүрээд гараад явчихсан.

	
— Лүдэвт том хонгорыгоо зээл өгсөн гэл үү? гэхэд

	— Зээл ч гэж дээ. Нэгдэлд ороход тоо л хэрэгтэй. Чи хонгор морио над өг гэж байгаад л хөгшин морь нэг байдас хоёроор авсан байна билээ.

	— Таван унагатай гүүнээс өгөхгүй гэж ярьж байсан биш бил үү?

	— Тэр ч өнгөрсөн. Лүдэвт бас хонь ч өгсөн. Үнээ ч өгсөн гээд Чимэд гайхаш нь тасарсан байдалтай ярихад нь Лүдэв Сандагт яаж муугаар нөлөөлж байгааг Чулуун мэдэж цааш нь тодруулан асуусаар гэрийнхээ зүг хонио тууж билээ.

	 

	* * *

	 

	Нарны илч нэмэгдсэн наймдугаар сарын халуун нартай өдөр үдийн хэрд унага татаж өгч гүү саалгасан :хүмүүс хувинтай сүүнээс дамжлалцан явцгааж байтал нэгдлийн зарлага өвгөн Чулууныг харан харан шогшиж ирээд,

	— Чулуун, чамайг дарга одоохон яваад ир! гэж байна гээд эргэж бөг бөг шогшиход нь Чулуун гайхаж

	— Ямар дарга, хаа дууд аа вэ? Та тодорхойхон хэлээч ээ гэвэл нь:

	— Нэгдлийн дарга албан тасалгаандаа дуудсан юм. Бушуу бушуу, дахиад явуулахын хэрэггүй! гэж өвгөн уцаарлан хэлээд дахин хэлсэн үгийг нь дуулсангүй явж өглөө. Юу бол оо бол, мал нийгэмчлэх ажлаар л явуулах гэж байгаа биз гэж бодсоор Чулуун түргэхэн гэртээ орж сүүгээ тавиад гарлаа. Зуны адаг сарын бүгчим халуун, хаа ч орсон адил халууцуулаад нэгдлийн намрын хадлан, өвлийн бэлтгэл, сааль саах, мал таргалуулах, малын нийлүүлэг, барилга барих зэрэг янз бүрийн ажилд нэгдлийн гишүүд хүч чадлаа гаргаж ажиллахын хамт ардын аж ахуйтнууд хэдхэн сарын дотор нэгдэлд орж бараг гүйцэж ороогүй байгаа айл багт хорь, гучаар биш хоёр гурваар тоологдох боллоо. Нэгдлийн үйлдвэр, санхүүгийн төлөвлөгөөг засаж хийх, мал нийгэмчлэх ажлыг дуусгах, суурь бригадуудаа шинэчлэн байгуулах зэрэг ажлаар нэгдлийн удирдлагууд зав чөлөөгүй ажиллаж байлаа. Чулууныг орохтой нь зэрэг нэгдлийн дарга, орлогч дарга бөгөөд намын үүрийн дарга хоёр угтан түүнийг ажил дээр амжилт гаргасан, үүргээ биелүүлж унага бүрэн бойжуулсан, хялгас хөөврийн төлөвлөгөөг биелүүлж ажлаа сайжруулсан, адуугаа таргалуулсан гэх мэт амжилттай талаас нь жаахан дурдаад бичиг үсэг сайтай үнэнч шударга, төлөв зантай залуу хүүг цаашид сурах байдлыг харгалзъя үзэж нэгдүгээр бригадын даргаар томилсныг мэдэгдээд сумын намын хорооны товчооны хурал дээр оруулж батлуулаад маргааш өглөө ажлаа хүлээж ав гэж үүрэг өгөхөд Чулуун үгүй ч гэж зөрж чадсангүй, урьд өмнө хийж үзээгүй хүндхэн ажилтай гэнэт тулгарч байна даа гэж бодож дуугүйвтэр явсаар өглөө эрт явахаар болоод эргэн ирж Дэндэв гуайтай уулзан шинэ ажилд дэвшин томилогдсоноо ярилаа.

	Өөрийг нь нэгдүгээр бригадын даргаар томилогдсон тухай Чулууныг хэлэнгүүт Дэндэв инээж

	— Зөв, тэгэх ёстой юм, гишүүний хувьд намын үүрийн дарга надтай зөвлөсөн юм гэхэд Чулуун,

	— Та өөрөө аль хэдийн мэдсэн юм байна шүү дээ. Над яагаад хэлээгүй юм бэ? гэхэд,

	— Хэ хэ, яаж болох вэ. Шийдвэр гартлаа нууц байдаг юм гэж хэлээд Дэндэв гуай яриагаа үргэлжлүүлэхдээ: — Би өөрийгөө бодох юм бол ч Чулууныгаа өгмөөргүй л байлаа. Гэвч залуу хүн дэвшин ажиллаж юм сурах нь сайхан. Нэгдэлд ч хэрэгтэй. Олон зуун хүнийг удирдах том хариуцлагатай ажил даа, хүү минь, зоригтой золбоотой ажиллаарай. Дарга нар ч хэлж байгаа биз гэхэд нь

	— Дарга нар ч их л сайхан зүйлийг ярьж өглөө, Тэр болгоныг нь ойлгож тогтоож чадсангүй. Лав л олноос сур, олныг сурга! гэж нэг даргын хэлсэн нь тодхон үлдлээ гэж Чулууныг хэлэхэд

	— Удирдах ажилд дэвшиж байгаа хүнд тэр чинь гол зүйл дээ, хүү минь! гэж Дэндэв хэлээд, — За байз, нэгдүгээр бригад чинь гол нь нэгдүгээр баг, 2 дугаар багаас ч цөөн айл орж байгаа юм. Том ч бригад, сайн ч хүн олонтой, саар ч хүн нэг хоёр бий. Хөгшнөөс «Хөнөг» Лүдэв, залуугаас Жамбын хүү Загд гэж нэг архины эзэд байдаг юм. Сайнтай муутай байлгүй яах вэ, чанартаа муу хүн гэж байдаггүй юм. Сайныг нь улам сайн мууг нь сайн болговол дарга хүний ажил нь харагдах ёстой гэхэд Чулуун "нээрэн тийм дээ" гэж бодож байлаа. Өглөө эртхэн явахын тулд ажлаа бэлтгэж шөнийн турш нойр нь сайн хүрч өгөхгүй бригадын олон хүнийг ямар аргаар удирдахаа элдэв янзаар бодож бас Сандагийнх тэр багт байгаа учир Чимэдтэйгээ уулзахаар барахгүй нэг дор байх болно. Санаагаар таарсан завшаантай явдал тохиолдож байгаа мэт санагдана. Шөнө орой болсон хойно гэнэт жаахан унтаад өглөө эртхэн босож орлогч даргатай хамт бороотой, намрын сэрүүн байдлыг санагдуулсан тэр өдөр бригадын ажлыг хүлээн авахаар гарч явлаа. Нарийн ширхэгтэй, орсон үгүй хоёрын хооронд шивэрч байгаа бороонд орлогч дарга, Чулуун хоёр, цуваа өмсөөд дөрөө хавируулан зэрэгцэн шогшиж

	— Чулуун минь, хүнийг удирдана гэдэг яггүй нарийн ажил, хүн болгон адилгүй, хүлэг болгон жороогүй гэж үнэн үг шүү. Жишээ нь: Хүний ааш зан тэнгэрийн бүрхэгт нэг янз, сайхан цэлмэг байхад бас нэг өөр байдаг юм. Тийм хүнтэй тэгж ажиллах ёстой гэж зааг тогтоож болохгүй.

	Намынхаа заалтыг биелүүлэхийн тул гол шугамаа баримтлах хэрэгтэй. Хүн болгонд сайн дарга гэвэл манай одоогийн нөхцөлд даанч амжихгүй. Гэвч заримдаа ч уян хатан байж хүн бүрийн онцлог байдлыг сайн мэдэж түүнийг харгалзах нь чухал байдаг юм. Тэргүүний олонхыг түшиж өндөр шаардлагатай авхаалж самбаатай, ажиллах хэрэгтэй. Манай орон нийгэм журам байгуулах ажилд хар хурдаараа явж байгаа үед түүний дагуу нам улсын аж ахуйн бүх байгууллагыг удирдах зохион байгуулах арга барилыг сайжруулахыг манай намын арван гуравдугаар их хурал заасан шүү дээ. Нам засгийн тогтоол заалт, одоо үед болж байгаа байдлыг сайн мэдэж сонин хэвлэлтэй сайн нөхөрлөж бай! гэж нэгдлийн орлогч дарга бөгөөд намын үүрийн даргын ярьж яваа зүйлийг анхааралтай сонсож, Чулуун урьд өдөр хурал дээр олон дарга нарын ам уралдан хэлж байснаас хавьгүй илүү ойлгож явсаар бригадын төвд ирлээ. Бригадын төв гэж даргын гэр байсан газрыг л хэлж байсан болохоор хуучин дарга Чоймболын гэрт ортол гэртээ байсангүй, авгай нь Чоймбол хадланд явна гэж өглөө л гарсан юм сан, дээд хотод л байх шиг, морь нь уяатай байна гээд зааж өглөө. Үд бараг өнгөрч байхад өглөө хадланд гарсан хүн яагаад яваагүй байна гэж гайхан гадна нь хэдэн морь уяатай байгаа айлын зүг хоёул очтол гэрийн дотор олон хүн чанга ярих нь хэрэлдэж байгаа бололтой.

	— Наад новшийгоо аваад гар!

	— Хуц, чамд хамаагүй.

	— Болохгүй бол боогоод хая!

	— Тийм эрх чамд хэн олгосон юм бэ? гэж байх нь нэлээд согтоод нэг нэгэндээ агсан тавьж хоёр тал болоод арай л зодолдоогүй хэт нь шахаж байгаа бололтой гадна хүн ирсэн гэдгийг нь мэдсэн янзгүй байхаар нь үүдэнд нь очиж орох гэснээ байж жаахан түдгэлзэж зогссоноо орлогч дарга орохоор нь Чулуун дагаж ортол гэрийн дотор уур манан татаад харанхуй ч юм шиг үүдээр орохтой зэрэг явах газаргүй цув юүдэн өмссөн янз бүрийн нооргор хувцастай хүмүүс нэвсийтэл суугаад тамхи баагиулан нүд нь талимаараад аягатай айраг, архи барин сууцгаана.

	Саяхан нэрээд гаргасан цагаа, халуун архины уур, таанын айргийн исгэлэн үнэртэй нийлээд хамраар ханхийтэл үнэртээд, гэрийн дотор бүгчим дулаан байх нь гадна бороонд явсан хүнд аятайхан ч юм шиг санагдлаа.

	Тэднийг тойруулан нэг сүрхий харснаа орлогч дарга үүдэнд зогсож байгаад

	— Сайн байцгаана уу? гэж чангахан хэлэхэд хоорондоо хэрэлдэж байсан дуу нам чимээгүй болоод нэг нь гөлөрсөн нүдээр өөдөөс нь муухай хараад,

	— Өө дарга маань ирлээ, сайн байна уу? гэж чулчиран хэлээд зай тавьж өгөх санаатай бололтой чөдөр галзуу туссан юм шиг мөлхөнө. Зарим нь ухаан бараг байхгүй, хэн орж ирснийг ч мэдсэн янзгүй сайн гэхийн тэнхэлгүй

	— Сайн муугаар нь яах гээ вэ, муу цус! гэж агсчин хэлэх нь сонсогдоно. Ажиглан харвал гэрийн дотор 10 шахам хүн зарим нь ч бас гайгүй бололтой, баруун талд нэлээд хойгуур Лүдэв, түүний урдаас хараад бригадын хуучин дарга Чоймбол сууна. Чоймбол их согтсон ч гэмшиж байгаа янзтай

	— За дарга ч ирлээ, нөхөд өө! Ажилдаа явцгаая гэж өнгөрсөн борооны хойноос эсгий хэвнэг нөмрөв гэгчээр хэлэхэд нь цөөхөн хүн түүний үгийг сонсож байгаа бололтой ажиггүй сууцгаана. 

	Орлогч дарга суусангүй.

	— Чоймбол нааш ирээч, гараад ир! гээд гарахад нь Чулуун даган гартал хойноос нь хэд хэдэн хүн дагаж гарлаа.

	"Намрын чухал ажлын цагаар мөн ч хэцүү байна даа. Ингэж сууж байдаг чинь" гэж Чулуун бодож байтал Чоймбол дэн дун алхсаар гарч ирээд даргын дэргэд хэлэх үггүй гөлрөн зогслоо.

	— Та нар чинь хадланд явж байгаа нь энэ үү? гэж дарга ууртайхан хэлэхэд

	— Түрүүчийг нь намын хэсгийн дарга аль өглөө аваад явсан. Би үлдсэнийг нь аваад явах гэсэн чинь бороо ороод гэж салганан ярихад

	— Ийм бороо хадланд ямар саад болох вэ дээ. 

	— Эд дандаа согтуу байдаг юм гэж нэг эрүүл залуу хажуугаас нь хэллээ.

	— Манайх хадлангийн төлөвлөгөөг биелүүлсэн байх аа, дарга аа! Овоо ургаж хадуурт элбэг орж байна гэж Чоймбол хэлэхэд

	— Чи өөрөө ингэж удирдан архидаж байж яаж биелүүлэх юм бэ? гээд дарга, — За явъя. Ажлаа Чулуунд хүлээлгэж өг гэхэд Чоймбол Чулуун тийш нэг хараад

	— Зарим нь архи уугаад хадланд гарч өгөхгүй юм. Согтуу улстай чинь эрүүл хэрэлдсэнээс адилхан согтоод хэрэлдвэл дээр юм байна шүү дээ. Чулуун ч бас удахаараа ийм л болно доо гэж Чоймбол хэлэхэд

	— Чи битгий дэмий яриа дэлгээд бай гэж дарга хэлэв. 

	«Архи ууна гэдэг чинь санааных даа» гэж Чулуун бодон

	— Явах уу даа гээд гэрээс гартал нөгөө Жамбал өвгөний хүү Загд гэгч архичин гарч ирээд

	— Та нар юу гээд байгаа юм бэ? Ард хүн амрах эрхээ эдэлж байна гээд шүдээ хахитнуулан хавирч,  —  Нэгдлийн дарга нар намайг үздэггүй. Одоо хэр нь оноож өгсөн ажилгүй, хөгшин эцэг минь өвчтэй, би яах вэ. Танай нэгдлээс гарна! гэж агсчин авирлахад нь

	— Хөөрхий бас хэлдэг нь зөв гэж Лүдэв түүнийг дэмжихэд тэр улам гаарч нэгдлийн орлогч дарга тийш дайрах гэтэл Чулуун хорьж

	— Ингэж болохгүй, хэлэх зүйлээ эрүүлдээ хэл! гээд хойш түлхвээс,

	— Хэлэх байхаа чамаар заалгахгүй. Чи яасан их ажил албатай тархи вэ гээд Чулууныг заамдан аваад дугтачсанд дээлийн нь урд энгэрийг нь цамцтай нь давхар цуу татан ураад бүсэнд нь тултал нүцгэн биеийг нь гаргаж орхилоо. 

	Чулууны зэвүү тун их хүрч яавал яаг гэсэн байдалтай хүдэр цээжээ гаргаж зогсоход архичин Загд хулчийж тавиад хойшоо ухрахад дэргэд байсан хүмүүс, яаж байгаа нь энэ вэ гэж түүнийг ар тийш татаад унагаалаа. Загд бол архичин болохоос биш тийм сүрхий чадалтай эр биш. Түүний жулдгар хөх царайн дунд үнэгний нүд шиг жартгар нүд нь улайгаад ишигний эвэр шиг эрүүгээ чанга зууж хоёр шанаа руу нь хөлс урсаад үс нь өрвийтөл ургасан нь тун золгүй харагдана. Хэрэв Чулуун уурлаж түүний нүүрэн дээр нь хүдэр гараа буулгасан бол үзэх юмгүй болж орхих байсан юм. 

	Харин Чулууны хүмүүжил тэвчээр хоёр нь хөдөлгөсөнгүй архичин хүний бузар булайг үнэн голоосоо зэвүүцэн жигшиж, чамайг эрүүл болсон цагт чинь нэг ойлготол ярьж болно байх гэж бодсоор дараагийн ажилд оров. 

	Хүлээлцэх ажил даруй 5 хоног үргэлжилж нэгдлийн орлогч дарга бараг ажил бүхэн дээр хэлсээр явахад баярламаар юм бага шиг, бачимдмаар юм олон дайралдана. Энэ даргыг явахаар яаж удирдана даа гэж бодогдох удаа ч олон байсан боловч ажилдаа сурсаар байлаа.

	 

	* * *

	 

	Намрын сэрүүн хонгор салхи сэвэлзэн үдээс хойш оготор шар нар бага зэрэг шараад, ногооны өнгө гандаж эхэллээ. Бригадын шинэ дарга ажлаа цэгцлэхийн төлөө өдөр шөнөгүй хөөцөлдөнө. Бэрхшээл саад их боловч ахиц дөхөц гарсаар аж. Анх ажил хүлээн авч нэгдлийн орлогч даргатай хамт хэд хоног ажиллахдаа хадлангийн төлөвлөгөөг биелүүлж өвлийн хадгалах бэлчээрийг хамгаалж хэмнэх, өвөлжөөг засаж чулуу шавар зэргийг ашиглан төлийн пүнз барих, бригадын төвийг бий болгох ажлыг эхэлж нутгийн аргаар тоосго цохих, шохой шатаах зэрэг нэлээд зүйлийг санаачлан багтааж хийсэн төлөвлөгөөг гишүүдийн хурлаар хэлэлцээд олонх нь сайшаан зөвшөөрсөн нь ажлын эхлэлт болсон юм. Төдий л удалгүй тэдний бригад намын гишүүн дөрөвтэй байснаа Чулуунтай тав болсон бөгөөд намын хэсгийн даргатай зөвлөж намын гишүүд ба идэвхтэн хүмүүсийн санаачилгыг оргилуулсан нь ажилд амжилт гаргахын үндэс боллоо. Гэвч санаанд хүртэл сайжраагүй ууж согтуурах явдал зарим хүмүүс дээр үргэлжилсээр аж. Олонх нь ажил хөдөлмөрөө өрнүүлж байхад цөөн залхуу танхай хүмүүс архи айрагтай хөөцөлдөн ажилд орж өгөхгүй тун айхтар санагдана. Ногооны сөл өтгөрсөн үеийн сэнгэнэсэн айраг түүнтэй бэсэргэж нэрvэн гашуун шаравтар өнгөтэй архи даанч элбэг бөгөөд ууж согтсон хүнийг хэрүүл зодоон эс гарвал муу юм гэж үздэггүй заншилтай нь бригадын шинэ даргыг үе үе бачимдуулна. Гэсэн ч архинаас зайлж ажилд ордог юм байна гэдгийг энэхэн хугацаанд заамыг нь урж байсан Загдын засрах төлөв харууллаа. Архичин Загд ажилчин Загд болж эхэллээ. Дахиад л уучихгүй бол залуу хүн засарвал аштай юу гэж хүмүүс ярилцах болов. Чулуун энгэр заамаа уруулсны маргаашаас эхлээд Загдтай хэдэн удаа уулзан ярилцаад ажилд хуваарилан оруулж тэргүүний залуу эвлэлийн гишүүдтэй уулзуулан яриа хийлгэж тэд дутагдлыг нь засна гэж дааж авснаас хойш сар гаруй болсны дараа дахин нэг уулзахад Загдын байдал тун өөр болсон байлаа. 

	Ажил амьдралаас нь асууж танилцахад

	— Үеийнхээ нөхөдтэй ажил хөдөлмөр хийнэ гэдэг ёстой жаргал цэнгэл юм байна. Ажилгүй байхад архи уухаас өөр зүйл сэтгэлд ордоггүй сэн, ажлаа хийхээр ч архийг мартах юм. Харин согтуу яваа хүн хэрэггүй харагддаг боллоо. Аавыг минь эмнэлэгт аваачиж хэвтүүлж өгсөнд чинь их баярлаж байна. Би ажлын төлөө хүчээ дайчилна, архи ууж амьтны нүдний булай болж байсан тэр үе одоо нэгэнт над өнгөрсөн гэдгийг та бүхэн итгэнэ биз гээд царай нь жаахан улайж нүдэндээ нулимс гүйлгэнүүлэхийг хараад, хөөрхий учраа ойлговол хүний сэтгэл санаа өөрчлөгдөнө гэдэг амархан юм даа гэж бодоод

	— За Загд минь, дутагдлаа ойлгож засаж байгаад чинь би их баярлаж байна. Ажлаа улам сайн хий гэхэд нь

	— Мэдлээ дарга минь. Амжилт гаргахыг дахин батална. Ажилласан хоёр сарын дүнгээ улам цааш бататгана гэж эелдэг байдлаар хариулж байх нь нэлээд учир мэдэх хүний байдалтай, урьд согтуу явж байхдаа өлийсөн хөх царайтай, үс нь өрвийж, хөлс нь урсаад байсан нь хүртэл шал өөр болж, залуу хүний жавхаатай боровтор царайтай, сэргэлэн цовоо хүү болжээ. Түүнийг гарсны дараа, зарим нь ингэж хүмүүжиж амархан засарч байхад манай бригадад нэгдлийн ажил хий гэхээр даанч хөдөлдөггүй, сайн хэлсэн ч адил, муу хэлсэн ч адил хүн бас л байна даа. Хүн бүрд тохирсон ажил хийлгэх нь хамгийн чухал юм байна гэж бодон, за өнөөдөр Лүдэв гуайтай бас нэг уулзаж ярья. Тэрний өвчин гээд байдаг нь юу бол оо бол? гэж гэнэт санаанд ороод гарч мориндоо мордов. Лүдэвийнд ойртон очтол намрын өдөр богинодсон цагийн үдээс хойш нарны ташуу гэрэл сүрхий ээгээд гэрүүдийн сүүдэр тодхон барайж харагдана. Лүдэв гэрийнхээ сүүдэрт дээлээ нөмрөн намайг хэн үзэх вэ гэсэн янзтай тухтайхан суугаад нэхий элдэж, өвчтэй хүний шинжгүй идэвхтэй ажиллаж байхыг нь хараад өөр талаас нь мэдэгдэхгүй очиж морио уяад гэрт нь ортол авгай нь ганцаараа галаа түлж суув. Түүний мэндийг мэдээд суутал Лүдэв хүн ирснийг мэдээд өмд цамцтайгаа яаран орж ирээд Чулууныг харангуут царай нь эвгүй болж толгойгоо бариад

	— За сайн байна уу, дарга минь? гэж өвчтэй байдлаар сулхан хэлэхэд

	— Сайн, та сайн уу? гээд "намайг үзээд өвчин нь хөдөлж байх шиг байна" гэж бодон та саяхан зүгээр байсан, дотор чинь эвгүй болов уу гэж асуух шахаж хоолой дээр нь гарч ирсэн боловч хэлсэнгүй түүнийг дагуулан харж суутал Лүдэв тун ядарсан байдлаар хэд алхан орон дээрээ очиж сандайлан суугаад ёх ёх гэж амьсгаадан толгойгоо барьснаа авгай тийшээ хялс гэтэл нэг муухай хараад,

	— Чи миний дээлийг авчраад өгөөч, сая бие зассан газартаа хаяад ирснийг хараач, ийм л болсон хүн дээ гээд Чулуун тийш харж амьсгаадахад хэлэх ч үг нь олдсонгүй гайхаж

	— Та яагаа вэ? Өвд өө юу? гэвээс

	— Ээ дээ дарга минь, нөгөөдөх минь хөдлөөд л тарчилж байна. Өвчингүй ч байх заяагүй болсон хүн дээ, би... гээд нэг хэсэг дуугүй сууснаа

	— Эг эг, ёх ёх, энэ тархи мэдрэлийн удсан өвчин нэг л амархан аваад явна даа гэхэд нь ийм хүнтэй чинь яаж ярина даа гэж бодсон Чулуун

	— Та эмнэлэгт одоохон очиж хэвтэж эмчлүүлбэл дээр байх аа гэсэнд Лүдэв толгойгоо сэгсэрч

	— Эмнэлэггүй гэсэн юм, очоод яах вэ дээ гэж дөнгөж амь хадгалж байгаа шиг дуугарахад үнэхээр бааш гаргаж байгаа нь тодорхой мэдэгдэж саяхан зүгээр байсан хэдхэн минутад хаанаас ийм болох вэ? гэж дотроо зэвүүцэж байснаа

	— Та нэгдэлдээ сайн ажил хийвэл эдгэрнэ. Мэдрэлийн өвчин чинь биеийн хөдөлмөр хийвэл сайн гэдэг шүү дээ. Сувай үхрийн нэг суурь авна байгаа, та гэтэл ёстой даарь дээр давс хийнэ гэгчээр болж

	— Ээ чааваас, өвчтэй үхэх гэж байхад намайг ажил хийдэггүй гэж энэ нэгдлийнхэн дандаа хавчиж байдаг юм. Саяын хурал дээр адуучин «хазгар» Дэндэв бас л шүүмжилж байна гэнэ билээ. Би эртэй сайндаа тэгдэггүй. Эмч докторын акттай байсан удаа ч бий. Өөр нэгдэлд шилжих юм сан. Үхээд амраагаад өгөх юм сан гээд учир зүггүй сүр бадруулан уухилж эхэр татан зогьсуулсаар орныхоо урдуур ухаан алдаж байгаа янзтай гулдайн ойчиход нь

	— Ээ лээ үхлээ яадаг билээ. Мэдрэл зүрхний өвчтэйг мэдсээр байж дэвэргэж алчихлаа гээд авгай нь уйлагнан үглэж толгойг нь өндийлгөх гэж оролдоход туслах санаатай дэргэд нь очвол Лүдэв шүдээ тас зууж нүдээ аниад үхсэн юм шиг хэвтэнэ. 

	Эмчийг түргэн авчраад шалгуулж үзье гэж бодоод

	— Та аргалж бай. Би эмчид явъя гээд гарах гэтэл

	— Эмч хэрэггүй, хэрэггүй хүү минь, ажилдаа яв! Энэ чинь чимээгүйхэн шиг л байгаад байхаар л нэг юм сэргэдэг юм гэж авгай нь хэлэхэд «авчирсандаа авчиръя» гэж шийдээд дуулаагүй юм шиг гарч явлаа. 

	Чулуун мориндоо мордож эмчийг машинаар түргэн авч ирэх бодолтой ойрхон байгаа нэгдлийн төв тийш намрын хайлган цагаар тарган мориныхоо хөлсийг цувуулан жолоо хумхилгүй давхисаар нэгдлийн төв дээр оройн нартай булаацалдан иртэл эмчийг дуудлагад аваад явсан, шөнөөс нааш ирэхгүй гээд сувилагч хүүхэн гэр тийшээ явж байхад нь уулзаж мэдлээ. Чулуун төлөвлөгөө эвдэрч төв дээр хоноод өглөө эртхэн эмчийг аваад явахаар шийдсэн аж.

	Өглөө яаруухан босоод эмчийнд ортол бас л ирээгүй, удахгүй биз дээ гэхэд нь эргэж нэгдлийн даргыг ажилдаа ирж байхыг хараад уулзахаар явлаа. 

	Тэгж явтал албан ажил ч цугларч захиргааны үүдэнд шөнө ирсэн шуудангийн машин явах гээд зогсож байгааг харлаа. Нэгдлийн даргын тасалгаанд ажил төрлөө танилцуулж нэлээд суугаад дарга хөдөө явах гэж яарснаас хамт гадагшаа гартал үүдний тасалгаанд Лүдэвийн авгай торгон дээл өмсөөд бачимдаж байснаа мартсан бололтой яггүй тухтай сууна. 

	Түүнийг хараад Чулуун гайхаж

	— Та хэзээ ирээв? Лүдэв гуай гайгүй юу? гэхэд

	— Тэгж байгаад арай гэж нэг сэхэхээр нь төв газар очиж эмчлүүлье гэж шийдээд шөнөдөө яваад ирсэн чинь ашгүй шуудангийн машин байж байна, сая өвгөнөө явуулчхаад та нарт мэдэгдэх гэж ирлээ гээд ажиггүй суухад нь Чулуун, Лүдэв авгай хоёрт багагүй чадагдсанаа сая бүрэн ойлгож, хар амиа бодогч новш худал өвдөж байгаад аймаг хотоор сэлгүүцэхээр явчихлаа. Бас нэг акт гаргуулж арга эвийг нь олж байгаад яваад ирж ч магадгүй боллоо, хэн нь явах бичиг хийгээд өгдөг бил ээ? гэж уур нь хүрээд,

	— Та нар чинь яасан дураараа улс вэ? Хэнээс зам явах бичиг ав аа вэ? гэтэл сумын нарийн бичгийн даргаас нэг сарын хугацаатай бичиг хийж өгсөн, дураараа ч гэж дээ, дарга минь, та нүдээрээ үзсэн шүү дээ, өөрөө эмнэлэгт явах хэрэгтэй гэж бригадын дарга өчигдөр хэлсэн. Өөрөө биеэрээ үзсэн гэдгийг хэлээд бичиг авсан гэхэд нь Чулуун худлаа ч гэхийн аргагүй мухардаж хий дотроо уурлаж бухимдаад сумын нарийн бичгийн дарга миний зөвшөөрөл гарын үсэггүй яагаад бичиг хийж өгөв гэж хэрэлдмээр санагдаад түүний тасалгаа тийш яаран алхаж очтол төмөрлөсөн хавтастай хаалганых нь дээгүүр урт нарийн төмрөөр гүвийтэл хөндлөн даруулсан хаалга нь намайг хэн онгойлгож чадах вэ дээ гэсэн шиг сүртэй харагдах нь урамгүй аж. 

	Зарлага өвгөнөөс хаачсаныг асуухад

	— Өглөөний шуудангаар аймаг яваад өгсөн. Дараагийн шуудангаар ирнэ дээ гээд шалаа цэвэрлэлээ. 

	За байз «Хөнөг» Лүдэвийг бол аймаг орохоос нь өмнө наад суман дээр нь буулгаад авчих юм сан, утсаар ярьдаг юм бил үү гэж холгүй холбооны жижиг байшинд гүйн ороод

	— Алив яаралтай хэрэг гарлаа, утсаар ярья гэтэл ярьж болохгүй, дуудлага авахаа байсаар тав хонож байна гээд холбооны эмэгтэй нүүр өөд нь ч харсангүй. Сонин шагайж суухаар нь

	— Хэзээ засагдах юм бэ? Яасан баларчихсан юм бэ гэхэд

	— Хэзээг засдаг улс нь мэдэх байх гэв. 

	Хөөрхий Чулууны бачимдаж явааг хэн ч мэдсэн янзгүй уулзсан бүр нь аажим урагшгүй юм шиг санагдаж дарга нар дээр орох гэтэл бараг байхгүй ганцхан сумын намын хорооны даргын тасалгааны хаалга нь цоожгүй байхаар нь энэ тухайгаа илтгэн Лүдэвт арга хэмжээ авхуулахаар ярьж сэтгэлээ жаахан уужруулъя гэж бодоод хаалгыг нь зориглон тогштол хэд цохисны дараа 

	— За за гэж уцаарласан дуу гарахад Чулуун хаалгыг нь зөөлхөн татсаар орлоо. 

	Хижээл насны махлаг биетэй намхан нуруутай дарга тасалгаа дотроо ганцаараа хуучин боровтор өнгөтэй бичгийнхээ том ширээг тэгнэж суугаад юм бичиж байх нь их л завгүй бололтой амар мэндийн солио хийх ч тухгүй нүднийхээ булангаар харангуут

	— Чи хэзээ ирэв, мэдээнүүдээ авчрав уу? гэхэд "юун мэдээнд дуртай юм бэ?" гэж бодоод

	— Мэдээнүүдийг уржигдар гаргаад явуулсан, өөр ажил танилцуулахаар явна гэтэл дарга шамшгар уруулаа илээд цаасан тамхи нэгийг сугалан авч амандаа зуугаад

	— За тэр ч яах вэ, би завгүй байна. Аль чүдэнзээ өгөөд орхи гээд гараа сарвайхад нь

	— Би тамхи татдаггүй гэтэл

	— Эр хүний намбаагүй байна даа, чи! гээд тамхиа тавьж, — За юу гээ вэ, товч ярь гэхэд ярьж эхэлтэл үгийг нь дуулж байгаа үгүйг мэдэхгүй доошоо хараад

	— Бригадын дарга нар хариуцлагагүй этгээдүүд мэдээ ирүүлэхгүй гэж аман дотроо бувтнан хэлэхэд учрыг нь ч сайн ойлгосонгүй Чулуун яриагаа үргэлжлүүлэн өөрийн ажлын байдлыг товч дурдаад Лүдэвийг худал ажлаас зугтаж явсныг хэлтэл дарга толгойгоо дээш болгон суудлаа засаж эгцэлж суугаад уурлах янзтайгаар

	— За мөн! Тэгээд тэр оргосон хүнийг чинь би яах вэ. Хэн оргуулсан, түүнтэй нь л бид намын сахилгын ёсоор ярина даа, хө. Харин би чамаас Лүдэвийг нэхмээр байна. Түүнийг шууд удирдаж байгаа дарга нь хэн бэ? Чи бодоод үз гэсэнд Чулуун гайхах айх хоёр зэрэгцэн дуугүй дорхноо зогсож байтал

	— Хянаж үзвэл чиний хөнгөмсгөөс болсон байна.

	Чамайг ер нь жаахан хөнгөн болчимгүй байна гэсэн мэдээлэл ч байсан юм. Харин уулзсаны завшаанд хэлье гээд амар байна уу гэсэн гай болов гэгчээр Лүдэвт арга хэмжээ авхуулах гэж бодож орсон Чулуун өөрөө зэмлэл хүлээн урам нь хугарч түргэхэн гарахыг бодсон боловч Лүдэвийн тухай ч ярьсангүй дан өөрийг нь ярьсаар цаг шахам болж байтал аймгаас ирсэн төлөөлөгч орж ирсний далимаар арай гэж гарлаа. Зорьсон хэрэг бүтээгүйд Чулууны сэтгэл жаахан хямарч сумын захиргааны морины уяаны дэргэд баахан зогсож, над шиг хүн ч дарга болно гэдэг хэцүү юм байна. Би адуугаа маллаж явсан бол хаанаас ингэж муугаа дуудуулах вэ. Шаардаж шамдаад ажиллах гэсээр хөнгөн хийсвэр хэрцгий догшин гэж шүүмжлэл мэдээлэл болоод байх, арга эвийг олох гэхээр Лүдэв шиг чадаад байх, яавал таарах юм бэ?

	Намын хорооны дарга миний үгийг даанч хайхарсангүй. Намайг арай дэндүү зэмлэж байна. Ажилд баталж байхдаа зүйл бүрээр тусална гээд байсан нь энэ байж дээ гэж элдвийг бодож эргэцүүлэн байснаа өөрийнхөө тухай бодож бас даргын хэлдэг ч зарим талаар үнэний хувьтай ч юм уу, над ч хөнгөн хийсвэр байдал байх л даа. Өчигдөр ч гэсэн Лүдэвийг дүвчигнэхээр наашаа юуны өмнө ганцаараа давхиж ирдэг маань юу болов доо. За ер нь тун буурь суурьтай хянуур ажиллах хэрэгтэй юм байна гэж бодсоор мориндоо мордож ажилдаа явсан билээ.

	 

	* * *

	 

	«Малчин хүний сэтгэлд өвлийн байдлыг үе үе санагдуулсан 10 дугаар сарын сүүлийн нэг өдөр арчсан толь шиг цэлмэг огторгуйд өглөөний наран дээш хөөрсөөр үд бараг шахахад илч нь улам нэмэгдэн, тал нутгийн хүн малыг тайтгаруулна. Ховорхон тохиолдох болж байгаа хонгор намрын салхигүй тэнүүн өдөр говирхог нутгийн уудам тал хязгааргүй шаргалтан тэртээ алсад Хүрмэн тээгийн жиргэр бор уулс хөшиглөн харагдана.

	«Дэрсний худаг» гэдэг газар дөнгөж өчигдөрхөн буусан малчин Сандагийн мал нь ойрхон гэрээ тойрон бэлчээд гашуун сор ханхалсан соргог өвсийг шунаглан идшилж байгааг харахад хонь үхэр нь ходоод шиг бөөрөнхий бөгс нь өндөр, цээж нь намхан ч юм шиг, тэмээний бөх нь туг ширээлж өвдөг зогдор сугсалзах нь тарган тавтай намар цагийг илтгэнэ. Сандагийнхан гэртээ тавтай сууж ярилцан, гадна байгаа малаа орон гаран харцгаана. Сандаг өчигдрийн нүүдэлд нэлээд ядарсан шинжтэй. Бие нь шархирч нүүр нь цэлхэртэн оройтож босжээ.

	— Худаг руу мал яваагүй л байна уу? Хүү минь ингэсхийгээд усалж эхэлнэ байгаа даа гэж охиндоо хэлэхэд

	— Яваагүй л байна. Ус шавхагдаж магадгүй, адуугаа урьдаар услах шив дээ, гэхэд нь

	— Тэгж үзье дээ! гэхдээ бие өвдөөд золиг чинь, яаж усалъя даа. Өчигдөр нүүхэд ачилцаж буулгалцаад өгөх хүн ч олдохгүй гэж бодсоноо Сандагийн сэтгэлд өнгөрсөн, ирээдүйн олон зүйл орж энэ зун, намар ч манайд хүн амьтан ч үзэгдэхгүй хөхүүртэй айраг ч дүүрнээрээ, нэрсэн архи ч савандаа, ажилд тус хийх хүн ч олдохгүй хүн болгон чөлөө завгүй болсон юм шиг яахаараа энэ билээ дээ. Лүдэвээс өөр хүн энэ жил манайхаар архи айраг уух гэж ирсэнгүй. Сүүлдээ тэр ч алга боллоо.

	Хүргэн болох санаатай Чулуун гэдэг хүү ч нэг ирээд нүүлгээд өгөх санаагүй, ажил алба нь ихэдсэн дарга даамал хүн юм даа. Ийм хүн ч мань шиг дорой хүн бүлгүй айлд таардаггүй дээ гэж бодож суутал Чимэд нэг гараад орж ирэхдээ

	— Нэг морьтой хүн ирж явна. Чулуун шиг байна гэхэд нь Сандаг

	— Манай Чулуун шинэ буудал дээр буулаа гэж мэдээд л ирж яваа биз дээ. Хүнд тус болчих вий гэсэн шиг явах юм даа. Залуу бага байхад ч ийм байдаггүй сэн дээ. За за тэр дарга чинь ирээд нэгдлийн газар нүү гэж тушаахгүй бол сайн байна гэж Сандагийг хэнгэнэтэл хөх инээдээр инээж хэлэхэд Чимэдийн нүүр нь барс, үс нь зарс гэх шиг болж, Чулууныг бригадын дарга боллоо гэхэд эцэг нь баярлаж байснаа дараа нь нэгдлийн хадсан өвснөөс үхэр идсэн, мөн Сандагийн өвөлжөө нь нэгдүгээр бригадын нутагт орсон зэргээс Чулуу эцэг хоёр нь үргэлж зөрж муудалцаж алины нь ч талд ороход хэцүү, дунд нь шаналж байгаа нь санагдаж "би яасан зовлонтой хүн бэ? Энэ хоёр дандаа ингэж зөрөлдөж байх, одоо ирэхээр нь аягүй бол хэрэлдэх нь! Би эцэгтээ хайртайг, Чулуундаа хайртайг бодоход аль алины нь буруу шиг байх юм. Аав нэгдэлд ороод л жирийн гишүүн болбол муу байсан нь, харин улам дордох бол уу? Чулуун ч бас намайг бодохгүй манай өвөлжөөг авна гэх юм" гэж элдвийг бодож доошоо хараад нүдэндээ доголон нулимстай галаа түлэх гэсэн хүн болж дөрвөлжтэй аргал руугаа бөхийн нүүрээ буруулан юм оролдоно. Чимэдийн зовлонтой байдал аль зунаас эхлэн хоёр гурван сар үргэлжилж заримдаа аавындаа талд, заримдаа амраг нөхрийнхөө талд орж байсан авч тэрийг нь хэн ч мэдэхгүй зөвхөн залуу эмэгтэйн сэтгэлд хямралдах аж. Гагцхүү эх нь түүний сэтгэлийн зовуурьтай, бие нь хүнд, царай нь базаахгүй юм шиг байгааг ажиж жирэмсэн болоогүй байгаа гэж бодсон боловч шууд асууж чадахгүй битүүхэн харна. Чимэд Чулууныг гадна мориноосоо буугаад орж ирэхийг нь чагнаж гараараа аргалаас нэг хоёрыг авч галд хийж суутал эх нь охиныхоо эвгүй болсныг гадарласан янзтай өвгөн тийшээ хараад

	— За за хүн ажилдаа яваа биз. Нүүлгэх албатай биш дээ. Дэмий ярих юм, чи! гэхэд Чимэдийн сэтгэл улам хямарч арай л уйлчихсангүй. Хоолой нь зангираад нүдийг нь нулимс бүрхлээ. 

	Гэтэл гаднаас Чулуун орж ирэхэд нь зөрж гараад нулимсаа арчиж байтал Чулуун Чимэдийг юу болоод гарсныг нь мэдсэнгүй өөрөө хэдхэн хоногийн дараа аймагт очиж хоёр сарын хугацаатай бригадын даргын түр сургууль хийх болсноо баяр болгож ярина. Дөрөвдүгээр ангийг арван хэдтэй төгсөөд дараа нь сургууль, курс хийгээгүй 10 шахам жил ажил хийсэн Чулуунд курс сургууль хийх нь сайхан санагдаж Чимэддээ дуулгахаар давхиж ирсэн аж. Бригадын дарга болсноос хойш тэр хоёр нэг дор болсон боловч Чулуун холын садан нэг айлдаа байгаа нэртэй өдөр шөнөгүй ажлаар хөөцөлдөн тэднийд ирвэл яаруухан гарах нь олонтоо байсаар нэг мэдэхэд олон сар өнгөрчээ. Чимэдийг гаднаас чагнаж байтал Сандаг Чулуун хоёрын яриа овоо зөөлөн нааштай эхэлж сургуульд явна гэдгийг дуулаад

	— Сайхан хэрэг байна. Чухам хэдийд явах нь вэ?

	— Удахгүй, арван нэгэн сарын хоринд хичээл нь эхлэх юм байна, хоёр сарын хугацаатай юм.

	— Бараг өвлийг өнгөрөөгөөд хавар ирнэ гэсэн үг байна гэж ярих нь тодхон сонсогдоно. 

	За тэгээд л нутаг ус, нэгдлийн тухай ярихаараа мань хоёр үг нь таарч тохирохгүй зөрж эхэлнэ дээ. Ингэж зовж байх ч яршиг. Хөдөө аж ахуйн дээд сургуульд суралцаж байгаа Баяр гэгч залуу хоёр ч жил зуныхаа амралтаар ирэхдээ Чимэдийг ханилж сууя, Улаанбаатар хотод очиж тохилог сайхан байшинд айл гэр болж амьдралаа зохиоё гэж хоргоож өвөл захидал, зураг хүртэл ирүүлж байсан нь санаанд нь орж түүнтэй суугаад хол явчихъя гэж нэг бодсоноо бас эргэлзэж, тэр ч угаасаа хөөргөн зальтай хүн дээ. Бас аав ээжээсээ хол явах, Чулууныгаа өөртөө ямар ч гэмгүй байхад гомдоочих бол уу гэж элдвийг бодож зогстол эх нь

	— Чимээд, чи хаашаа алга болчхов. Аргал оруулаад өгөөч гэхэд аргал авч гэртээ ортол түүнийг хүлээж байсан юм шиг тэр хоёр яриагаа өөр тийш нь хандуулж Сандаг

	— Хүү минь, өнөө явахгүй биз дээ. Хэдэн малаа нэг усалж үзье гэхэд нь Чулуун зориуд цаг гаргаж удахгүй холын албанд явахаа мэдэгдэж эртхэн ирж тухтай ярилцаж хонохоор ирсэн шинжтэй.

	— Өнөө явахгүй. Худгийн ус элбэг байна уу? гэсэнд

	— За даа сайн мэдэхгүй. Ус нь намарт хангаад л байдаг сан. Бод малаа орой хагасыг нь усалсан, цөмийг нь усалж чадаагүй гэж Сандаг хариулаад гарахыг яарч аягатай халуун цайгаа түргэн оочиллоо. 

	Чулуун ярих юмаа олж ядсан шиг

	— Та өргөдлөө нэгдлийн даргад өг өө юу? гэхэд нь, өгөөгүй байхад асууж яах нь вэ? гэж хажуугаас нь Чимэдийн сэтгэл нь зовлоо. 

	Сандаг жаахан түгдэрсхийж харснаа

	— Өгөөгүй, явах гэсэн зав болж өгөхгүй л байна гээд нөгөө өвөлжөөний тухай асуудал ямраар шийдсэн бол гэж урдаас нь асуулаа. Сандагийнх ойрын хэдэн жил өвөлжсөн Хүрмэн тээгийн өврийн зүүн үзүүрийн бууц нь нэгдүгээр бригадын эзэмших газарт орсныг сарын өмнө дуулахад Сандаг учиргүй уурлаж, би төрсөн нутгаасаа хөөгдөх ямар хэрэг хийсэн юм бэ? гэж Чулуунтай хэрэлдсэн нь санаанд нь орж тэд нар агшин зуур чимээгүй болж Чулууны нүүр өөд ширтэн хариу хэлэхийг хүлээнэ. Чулуунд бас шийдвэрлэхэд хэцүү асуудал болж Сандаг өвөлжөөгөө авлаа гэж муудах, өгчихвөл бригадын аль сайн нутгийг эхнэрийнхээ эцгээс айж нэгдэлд ороогүй хүнд өглөө гэж зарим гишүүд ярих төлөвтэй, нэгдэлд ороогүй хүнд өөр нутаг өгвөл таарна гэж зарим хүмүүс битүүхэн санал гаргаж байсныг ярилцаж удирдах хүмүүс өчигдөр өвөлжөө бэлчээрийг үзэж хийсэн төлөвлөгөөндөө Сандагийнд хуучин өвөлжөөг нь өгөх, харин баруун талын ойрхон бууцанд нэгдлийн суурь өвөлжүүлэхээр болсныг Чулуун нэлээд сайн тайлбарлан хэлэхэд

	— За яамай даа хүү минь, баруун талын бууц дээр ойрхон айл байна гэдэг чинь над шиг хажиг хүнд хэцүү л юм, гэсэн ч яах вэ гээд Сандаг баяртай янзаар хэлээд, — Би удахгүй өргөдлөө өгч гишүүн болно доо гэхэд «өгөх нь хэзээ болох юм бол, учрыг нь хэнээс ч дутуугүй мэдэж байгаа хүн дээ» гэж Чулуун бодоод малыг нь услалцахаар гэрээс гарахад

	— За хүүхдүүд минь, явж байгаарай, аав нь хөнгөн дээлээ сольж өмсөөд явъя гэж үлдэхэд Чимэд, Чулуун хоёр ярилцан курст явахынхаа өмнө ирэх өдрөө тогтоож бололцоо олдвол Чимэд очиж сумын төвөөс гаргаж өгөхөөр шивгэнэн ярилцсаар явж билээ.

	 

	* * *

	 

	Идэр есийн хүйтний ид үе, малчин айлууд өвөлжөөндөө хот хороо нь дүнхийж харахад нүдэнд дулаахан санагдана. Бэл талд мал төдий л үзэгдэхгүй, Хүрмэн тээгийн жиргэр бор толгойд жалга ганганы нөмрийг дагаж бэлчинэ. Нэгдлийн гишүүн Сандагийнх олон жил өвлийн хатуу цагийг өнтэй өнгөрүүлж өөрийнхөө малыг өсгөж ирсэн өвөлжөөндөө тавтай сайхан байгаа аж. Малчин, Сандаг саяхан нэгдэлд элсээд цаг орой болсон учраас адуу тэмээгээ нийгэмчилж оторт явуулаад хонь үхрээ онд тарган оруулж төл малаа бойжуулан, бэлтгэлийнхээ малыг тушаагаад мал ногоонд цадаж хөллөсний дараахан өнгөрсөн оны малын тоог баримтлан нийгэмчлэхээр тохирсон нь түүний амьдралд гарсан томоохон өөрчлөлт болжээ. Нэгдлийн гишүүн болсон Чимэд амраг нөхөр Чулуунтайгаа айл гэр болон суухад саадгүй болсонд баярлаж түүнийг сургуулиас ирэх өдрийг хоног тоолон хүлээн, явуулсан захиаг нь хонио хариулж явахдаа байн байн уншиж зургийг нь харж янаг амрагийн дууг хангинатал дуулах аж. 

	Хүйтэвтэр нэг орой Чимэдийг хонио хариулаад гэрийнхээ тийш явж байтал аав нь угтан ирж яваа харагдана. Хонь арай ч хотлох болоогүй байна. Аав юу гэж яваа юм бол гэж гайхан бодсоноо урьд жилүүдэд эцэг нь өвөл голдуу өөрөө хонио хариулдаг, Чимэдийг хонинд явсан өдөр алба шиг угтан ирээд, хүү минь хонио сайн цатгаж чадсангүй дээ! Бөөр нь хонхойгоод зарим нь цөвтгөнөж гүйгээд л хооллосон шинжгүй ч гэх шиг нэг муу хар хүзүүтэй төлөг өдөр зүгээр явсан уу? Өвчин тус аа юу даа. Идэхгүй мэхийж зогсоод байх чинь ч гэх шиг зүгээр зогсож байгаа малыг хүртэл элдвээр ажиглаж хэрэггүй юм ярьдаг нь энэ өвөл үгүй болж ер нь угтаж ирээгүй санагдаж өнөөдөр хуучин шигээ явж байна даа гэж бодоод хүргэлзнэтэл эцэг нь урдаас нь яаруухан ирээд

	— Сайн явав уу? Хүйтэн байна уу? гэж асуугаад өөр ч олон юм ярьсангүй яарч бачимдсан янзтай, — Эжий чинь бие нь муудаад элгэн дээр өвдөөд гэж ёолж өнхрөөд болдоггүй, хүү минь гэхэд өглөө хонь бэлчээж явахад эх нь элгээ тэвэрч яваад бие их муу хонолоо гэж байсан нь санаанд орж айж бачимдсаар ирж гэртээ ортол шөнө унтахаас өөрөөр хажуулж үзээгүй үргэлж ажиллаж байдаг эх нь орныхоо өмнө хэвтээд

	— Цай хоол тэнд бий аваад идэж, уу гээд зовуурилан хэлэхэд нь Чимэдийн сэтгэл их зовж аяга цай уугаад эмчид явъя гэж бодоод суутал эцэг нь орж ирлээ. 

	Эхийн нь бие тун муу ёолж дуу алдаад байхын ч аргагүй.

	— Би одоохон эмчид явъя. Та морио эмээллээд өгнө үү гэж Чимэдийг шаардангуй хэлэхэд Сандаг гадна байгаа морио Чимэдийн эмээлээр эмээллэж бэлтгэн зогсож байтал Чимэд гарч ирээд

	— За би баруун айлд очъё, бригадын сувилагч байж магадгүй, төвийн их эмчийг цаашаа явж дуудна шүү гээд мориндоо мордоход нь нар жаргалаа. 

	Удалгүй харанхуй болно. Охин минь ганцаараа яаж явна даа гэж бодоод Сандаг

	— Аав нь явбал дээр байгаа даа гэтэл

	— Би юу ч болсон баруун айлд очно гээд явчихлаа.

	Сандаг эргэн гэртээ ортол авгай нь тун их муудаж үгээ зөөж тавиад царай нь муухай болсон нь оройг бүрэнхий болж байгаа гэрийн дотор тун аягүй харагдахад Сандагийн сэтгэл улам их зовж охиноо гарч харлаа. Удсан ч үгүй сувилагч Дулмаа охинтой нь хамт ирэхэд Сандаг баярлаж гэртээ лаа асааж гэрэл гаргаад 

	— Доктор ирлээ, үзүүлж үзье гэхэд авгай нь босох санаатай өндийвөөс Дулмаа

	— Зүгээр зүгээр гэж гүйн очиж толгойг нь барьж дэрийг нь засаж хойш хэвтүүлээд үзэж эхлэхдээ, — Өдөр хэлэхгүй яагаа вэ. Их эмч авчрахгүй бол болохгүй, элэгний хүндхэн өвчин шиг байна. Ер нь өвчнийг ингэж удаахын хэрэггүй, дор нь шинжилгээ хийлгэж сайн эмчлүүлж байх хэрэгтэй. Хүндэрвэл эмчилгээгүй болно шүү дээ гэв.

	— Бид ч ингэж байгаад хүндрүүлчих магадгүй. За байз төв тийш эртхэн явъя. Энэ чинь бас л барагддаггүй газар шүү. Аав нь явж үзэх үү дээ гээд босоход нь

	— Та битгий сандар. Чимэд та хоёрын аль нь ч шөнө амжихгүй. Манай Гомбо явж өгнө гээд морио эмээллэж байгаа. Би нэг бичиг хийе, Гомбо аваад явна. Машин бэлэн байгаа бол эмч удахгүй гэж Дулмааг эелдэг тайвнаар хэлэхэд нь Сандаг яасан сайхан тусархаг нөхөд вэ? гэж баярласандаа нүднээс нь нулимс гарч

	— Ашгүй ямар сайхан юм бэ гэхэд

	— Бид нэгдлийн гишүүд нэг нь нийтийнхээ төлөө, нийт нь нэгийнхээ төлөө байдаг улс шүү дээ. Туслахгүй яах вэ гэж Дулмаа хэллээ. Дорхноо гадна хүн мориноосоо буугаад орж ирэх нь Дулмаагийн нөхөр гуч гаруй насны идэр залуу эр орж ирээд суусан ч үгүй

	— За нөгөө бичгээ хийсэн үү? Аль нааш өгөөд орхи! Одоохон нэгдлийн төвд бужигнуулаад орно. Удахгүй, Сандаг гуай! гээд гарлаа. 

	Нөхдийн тусад баярласан өвгөн эмгэнийхээ царайг байн байн харж, хааяа гарч машины гэрэл харсаар шөнийн харанхуйд гэртээ чухам яах учраа олохгүй айж бачимдаж дэмий л гадаа гарч нэгдлийн төвийн зүгт харан зогсож байтал талын дунд алсын гэрэл гарахыг од биш байгаа гэж ажиглан сайн хартал далд орж ил гарч байгаа нь машины гэрэл мөн болохоор нь гэртээ орж ирээд

	— Их эмч ирж явах шиг байна. Машины гэрэл гарлаа. Галаа сайн шиг түлье, даарсан улс ирнэ байх. Цайгаа халаая гэж тэвдэж байтал яах ийхийн завгүй үүдэнд машин хүнгэнэн зогсоход гарах гэтэл эмч цүнхээ бариад түрүүлж, хойноос нь хоёр хүн дагаж орж ирлээ. Нэг нь Дулмаагийн хар хүн Гомбо, нөгөө нь жолооч нь аж. Эмч гадуур хувцсаа тайлж тавиад шууд эмгэнийг очиж 

	— Хуучин өвчин бий юу, хэдийнээс эхэлж муудав? гэж товчхон нэг хоёр үг асуугаад,

	— Чи ямар эм өгөөв гэж Дулмаагаас асуунгуут цүнхээ уудалж бас хоёроос гурван төрлийн эм гаргаж өгөөд мэс засал заавал шаардлагатай, элэгний хүнд өвчин хуучин өвчнөөс уламжлан хүндэрснийг мэдээд тэдэнд тэр болгоныг тоочиж хэлсэнгүй.

	— За энэ эмийг өг! Бид удахын хэрэггүй одоохон явъя! Нисэх онгоц дуудъя. Очоод утсаар ярья. Дундын больницын онгоц өглөө л ирнэ байх гэхэд бусад нь гайхсан байдалтай эмчийн нүүр өөд харцгааж

	— Хүндхэн байна уу? гэж Гомбыг асуухад

	— Гайгүй болно. Битгий бачимд Сандаг гуай, аймгийн төв түргэхэн орох хэрэгтэй байна. Явъя гээд босоход бид ч сая түргэн ирлээ шүү, хорин хоёр минут явжээ гэж жолоочийг хэлэхэд

	— Хэдэн километр бил ээ? гэж эмч асуулаа.

	— Дөчин хоёр л гэдэг юм гэж ярилцсаар гарлаа.

	— За баяртай, бид явлаа онгоц ирсэн ирээгүй бид өглөө ирнэ гэхэд,

	— Онгоц хэдэн цагт хаа буудаг юм бол доо гэж Сандаг гуай гайхан асуухад

	— Өглөө гэгээ орохоор бууна байх гээд машиндаа суугаад хөдлөхөд эрт ирнэ гэсэн үг байна гэж Сандаг гуай ойлгоод гэртээ орлоо. 

	Шөнийн турш авгайгаа харж эмийг нь өгч суухдаа ямар айхтар өвчинтэй учрах нь энэ вэ? Онгоц нь ирдэг юм бол уу даа гэж бодоод Сандаг ядарч нойроо хүрэхийг ч мартаж мэдэхээ байгаад сууж байхад охин Чимэд нь хааяа үүрэглэж хамар нь хоржигнож дуугарахад эцэг нь өрөвдөж

	— Өдөр хонинд явсан хүү минь, унтаж амар! Аав нь ээжийг чинь харж сууя гэхэд 

	— Үгүй үгүй, би ч унтахгүй гээд босож гадаа нойроо сэргээгээд орж ирнэ. 

	Авгай нь эм уугаад жаахан намжиж байгаа бололтой чимээгүйхэн хэвтэхэд Сандаг гуай яагаад чимээгүй сулхан болоод байна. Одоо л биш болох нь уу? гэж айж толгойг нь барьж, судсыг нь дарж үзэвч охиндоо түүнийг хэлэхгүй нууж өвчин нь жаахан дарагдаад амарч байх шиг байна гэж сэтгэлийг нь тайвшруулна. Тэгж суусаар уртын нь хэмжээ туйлдаа хүрч байгаа өвлийн шөнийг давж өглөөний гэгээтэй уулзаад цайгаа чанаж авгайгаа явахад бэлтгэж хувцас хунарыг нь солих гэж оролдож байтал өглөөний нар тооноор тусах нь тэнгэр сайхан цэлмэг харагдана. 

	Гэтэл моторын дуу хүнгэнэн дуулдахад

	— За гараарай хүү минь, онгоц ирлээ шүү гэтэл Чимэд гүйж гарангуут

	— Аав аа хараач, онгоц ирлээ шүү гэснээ, — Өө биш юм байх яваад өглөө гээд урамгүй орж ирлээ.

	— Буух гэж эргэж байгаа биз. Манай энүүгээр онгоц явах биш гээд хоёул гартал хун шувуу шиг мөнгөн цагаан онгоц өглөөний нарны гэрэлд гялалзан буух бололтой эргэлдэнэ. Түүнийг харж байтал шөнө ирсэн сум нэгдлийн эмнэлгийн жижиг машин бас ирлээ. Гэрийн дэргэд ирж зогсонгуут эмч машиныхаа хаалгыг нээж

	— Яаж хонов? Бэлтгэж бай. Онгоц бэлд бууна. Бид буух газрыг заана гээд давхилаа.

	— За за хүү минь цай, тавагтай юмаа бэлтгэ! Гэртээ оръё гээд тэр хоёр бачимдаж байтал онгоц төлөө төвөггүй газарт буугаад түүнээс хоёр гурван хүн гарч машин дээр сууж гэрт ирлээ. Сум нэгдлийн таньдаг хүмүүсээс гадна гурван хүн ирлээ. Түүний нэг Чулуун царай нь өнгөлөг цагаавтар хот маягийн боловсон хувцастай гарч ирэх нь Чимэдэд зүүд мэт сонин санагдаж эхэндээ адилхан хүн ч юм уу гэж гайхаж байтал Сандаг харахтайгаа зэрэг

	— Хүүе Чулуун маань бас ирлээ гэхэд Чулуун урдаас нь мэндийг мэдлээ. 

	— Чулуун их тус болсон. Бид утсаар онгоц дуудахдаа Чулуунтай ярьж онгоц аваад ирэхийг даалгасан юм гэж сумын их эмчийг хэлэхэд нь Сандаг учрыг нь сая ойлгож Чулууныг өөриймсөг байдлаар тусалж байгааг мэдлээ. 

	Тэд нарт өөр олон юм ярих зав ч олдсонгүй. Ирсэн эмч нар өвчтэй хүнийг гар дамнуурган дээр тавьж цагаан даавуугаар толгойг нь хүртэл боож гэрийн хүмүүсийг оролцох зав ч өгөлгүй нялх хүүхдээ бөөцийлж байгаа эх шиг ажиллахад Сандаг ямар сайхан энэрэнгүй сэтгэлтэй нямбай ажиллагаатайг нь гайхан зогсов. Нэг мэдэхэд авгайг нь дамнуурга дээр тавиад гарахад дагаж гарлаа. Онгоц гэрээс нь нэлээд зайтай бэлд бууснаас дамнуургыг нь барьсан хүмүүс овоо хэдэн минут явж онгоцны дэргэд очоод жижиг шатаар гарч онгоцонд оруулахад охин Чимэд хүргэн Чулуун хоёр хамт явахаар ороод хаалгаа хааж онгоц асахад үлдсэн хүмүүс баяртай гээд онгоцноос зайлж холдлоо. Онгоцны мотор сүржин асаж сэнс нь нүдэнд харагдахгүй болон жирэлзтэл эргээд аажим хөдөлж эхэлснээ дуу нь улам хүчтэй болж их талын зах руу тоос татуулан дэгдэж газраас дээш хөөрөөд тэнгэр огторгуйн гүн алсад гарч агшин зуур нүдний хараа гүйцэхгүй холдсоор үзэгдэхээ болиход нь сая Сандагийн сэтгэлд элдэв юм бодогдож ухаан сэхээ орох шиг болсон ажээ.

	Хөөрхий минь амь гарч дахин надтайгаа уулздаг болов уу даа. Дөч шахам жил тоонотод толгой холбож тогоонд хошуу холбон хүнээс дутуугүй хөдөлмөрлөж, айлаас дутуугүй амьдрах гэж амь зууж явсан, эхээс дутуугүй ачтай хүнээсээ салах нь энэ үү дээ. Яарч бачимдсаар байгаад үг ч сольж чадсангүй гэж гуньхран бодож онгоц явсан зүг нүдэндээ нулимстай хартал тэр нь ор бараагүй алга болжээ. Одоо ч удахгүй аймгийн төвд бууна даа. Очихтой нь зэрэг л мэс засал эхэлнэ биз.

	Нас нь ахиж ядарсан хүн даадаг болов уу даа. Төрийн минь сүлд, түмэн олны минь ач мэдсэн хэрэг дээ гэж бодсоноо, нэгдлийн нөхөд маань мөн ч их тусаллаа. Нэгдэлд орсон хэрэг ч дороо л гарч байна даа. Би нэгдэлд ороогүй бол хажиг хар гэгчээр ядаж ойр хавь хүн амьтангүй байх байсан. Үхсэн ч гомдолгүй боллоо. Улс эх орон минь хөгжинө гэдэг сайхан юм даа. Төвөөс алс хол хөдөө нутгийн малчин эмгэнийг хүртэл машин, нисэх онгоцтой эмч үйлчилж байна гэдэг чинь урьдын түүхэнд байгаагүй хэрэг. Ачтай эмч нартайгаа уулзаж хүрдэг газартаа хүрснээс хойш амь гарна биз дээ гэж бодсоор явж билээ.

	 

	* * *

	 

	Сандаг гэрийнхээ хоймор тамхи татаж сууснаа хэнгэнэтэл сүүрс алдангуут Чимэд өөр харж

	— За хүү минь, хонио хурааж холбоно байгаа гэхэд нь

	— Тэгье, эртхэн холбохгүй бол горьгүй, насалж шүдэлнэ. Яггүй ажилтай шүү! гэж нэгдлийн орлогч дарга түүнийг дэмжлээ. 

	Зуны эхэн сар лавхан гарч ногоонд мал цадаад сүү тараг одоо л элбэгшиж айраг архи арайхан гараагүй, бэлтгэлийн мал тушааж дуусаад, хялгас хөөвөр ноолуурын төлөвлөгөөг биелүүлж, тариа ногоо тариалах ажил амжилттай хийгдэж, сүүний тасаг урьд долоо хоногт баяр ёслолын байдлаар нээгдэж ажилдаа орсон ажээ. Зун эрт, өвөл орой болдог говирхог тал нутгийн малчид нэгдэлд орж гүйцээд өнгөрсөн жилийг бодоход нэгдэл бригадуудын зохион байгуулалтын ажил эмхэрч тодорхой ажил үүрэггүй хүн бараг байхгүй цөм нэгдэл нийгмийнхээ төлөө чармайн ажиллана. Арав гаруй жил нэгдэлд гишүүн байхдаа нэг бүтэн жил ажил хийж үзээгүй аргацааж ажлаас сугарах талаараа мэргэжил олсон «Хөнөг» Лүдэв хүртэл энэ хавар мал төллөх үеэс эхлэн хонины суурь авч ажиллаад нэгдлийн хоёр дугаар их хурлыг угтаж уралдаанд үүрэг авсан нь нөхдөдөө сайшаагдаж «Хөнөг» Лүдэв маань хөдөлмөрч Лүдэв болж байна гэж сонирхон ярилцана. Он жил гэдэг од харвах шиг өнгөрөх юм даа. Би саяхан өвлийн адаг сарын хүйтэнд эмгэн маань өвдөж тэвдүүлээд яаж бачимдаж байлаа даа. Одоо түүнийг бодоход ам бүл бүрдээд амьд явсан хүн алтан аяганд ус ууна гэгчээр аз завшаан ирэхэд өнтэй сайхан хавар өнгөрч зунтай эрт уулзав аа даа гэж бодон нээлттэй байсан гэрийнхээ хаалгаар алсыг харахад нь уудам ногоон тал хязгааргүй цэлийн хөх утаа тавьсан мэт суунаглан, бэлчээрт мал жирийгээд морьтой хүмүүс торолзон малаас ялгаран харагдана. Гэрийн дотор хөгжилтэй яриа үргэлжлэн

	— Манай нэгдүгээр бригад хагас жилийнхээ ажлын дүнгээр лав түрүүлнэ шүү

	— Ай мэдэхгүй, бусад бригадууд ч бас л сайн явж байна шүү! гэлцэнэ. 

	Тэднийд Сандагийн хонийг нийгэмчлэхээр нэгдлийн орлогч дарга туслах ня-бо, зоотехникчийн хамт бригадын дарга Чулуун нар иржээ. Тэд нар бичиг данс дэлгэж зарим нь цаас шугамдан зарим нь ном сонин харж сууна. Чулуун цүнхээ уудалж хонин сууриудын дансыг эрэхдээ дарга л хүн гэхээрээ цүнхэнд нь тэмдэглэлийн дэвтэр, бичиг баримтаас эхлээд дүрэм заавар, ном сонин хүртэл багагүй юм хуримталсныг мэдэж билээ. Ялангуяа бригадын дарга нарын түр сургууль хийснээс хойш янз бүрийн ном сонин заавар дүрмийг цуглуулах дуртай болсон нь өөрт нь хүртэл ойлгогдоно. Ингэж байтал үдийн хонь хотлох арай болоогүй байтал Чимэд хонио хурааж ирэхэд хур хүчтэй онд орж ногоонд цадаж хөллөөд байгаа олон хонь захаасаа үргэж пижигнэн туурай нь тачигнаж хамар нь шуухитнан дуугарч байх нь гэрийн дотор сууж байгаа хүмүүст дуулдсаар хонь хотоллоо.

	— Сандаг минь, хонь ирлээ. Чи муу тэрлэгээ юм уу, ямаа самнахдаа өмсдөг халаадаа өмс гэж авгайгаа хэлэхэд

	— За энэ халуун байхад халаад яаж өмсөх вэ гэж Сандаг уцаарламаар болсноо, — Манай энэ эмгэн сохорсон биш завшив гэгчээр өвдөж нэгдлийн хүч, нам засгийнхаа ачаар машин, нисэх онгоцоор явж хот газар очиж боловсон эмнэлэг, амралтын газраар хүртэл явж ирээд одоо биднийг ариун цэвэр гэж шаардаад болдоггүй шүү гэж Сандагийг инээмсэглэн ярихад нь авгай нь тосон авч

	— Тэгэлгүй яах вэ, намайг өвчнөөс салгаж амь аварсан хайртай эмч Должин надад ариун цэвэр байх талаар захисан юм, мал маллаж байгаа хүн ариун цэвэр байж болохгүй юм шиг санагддаг буруу, бололцоогоо ашиглах хэрэгтэй гэсэн, нээрээ л бид анхаарч чаддаггүй болохоос биш бололгүй яах вэ гэхэд нь

	— Та хөөрхий өвөл хүндээр өвдөөд амархан эдгэрч сайжирчээ гэж туслах ня-бо хажуугаас нь хэлэхэд ярианд дуртай авгай

	— Амархан ч юу байх вэ дээ, хүү минь, авгай чинь ачтай эмчийн хүчээр олон нөхдийнхөө тусламж, нам засгийнхаа энэрлээр үхээд л боссон шүү. Намайг онгоцоор авчирлаа. Элгэнд хүнд мэс засал хийсэн гэдгийг би хэд хоносны дараа л мэдсэн. Хойно бодоход би гэртээ байхдаа ухаангүй болсон байжээ. Намайг юман дээр тавиад хүмүүс өргөөд гарах гэж байхыг би нэг муухан мэдээд л дараа нь юу ч мэдсэнгүй, нэг ухаан орсон чинь их сайхан шил толь шиг байшинд цэвэрхэн цагаан орон дээр байж байна. Юу бил ээ гэж гайхан ийш тийшээ хартал

	— Ухаан орж байна, чимээгүй гэж огт үзээгүй хоёр сайхан эмэгтэй цагаан халаадтай дэргэд зогсож байлаа. Тэр өдрөөс хойш бие маш сайн болсоор арван ес хоноод эмнэлгээс гарч рашаан амралтад сар боллоо шүү дээ гээд л үргэлжлүүлэн ярих гэхэд нь тэд жаахан чагнаж зогссоноо гэрээс гарч хотлоод байгаа хонины дунд орж холбож эхэлсэн аж. 

	Сандагийн малын гол нь 300 орчим хонь болохоор ганц Сандаг ч биш ам бүлээрээ хониндоо хайртай улс юм.

	За одоогоос миний мал биш боллоо хөөрхөс минь гэдэг бодол байн байн орж нүднээс нь нулимс гармаар болоход: за яах вэ. Ял хэрэг хийгээд хураалгаж байгаа биш, нэгдэлдээ нийгэмчилж байна. Нам засгийнхаа ачаар түүний дэмжлэгээр би хэдэн малтай болсон хүн дээ. Малаа өгчихлөө ч гэсэн нэгдэлд ороход би газардахгүй байх аа гэж зориг ороод 

	— За хүүхэд минь, түргэн аваад ирээрэй гээд Сандаг холбооны амыг барьж зогсоно. 

	Үлдээж авах хонио хэдэн удаа үзэж ярилцан тусгай тэмдэг хийж авсан болохоор гаднын хүмүүс тэмдэгтэй хонийг нь авчрахад

	— Энэ чинь амины өмчид үлдэх хонь гэж аяархан хэлж тавиулна. Тэмдгийг ганцхан удаа хийгээд зогсоогүй.

	— Тэр чинь сүүтэй удамтай шүү. Нөгөөдөх нь сүүл томтой шүү. Хар халзан ирэг нь биеэр жаахан том доо, халзан хонь ноосоор сайн даа гэж авгай хүүхэдтэйгээ гурвалжин дөрвөлжин ярилцаж заримдаа байж дахин дахин тэмдэглэсэн болохоор тэмдэгтэй хонь нь олон ч ирээд байх шиг олон дахин тавиулахаас сэтгэл нь жаахан зовсхийж зарим тэмдэгтэй боловч барагтайхан харагдсан хонио холбож л байлаа. Холбосон хонины нь дэргэдүүр авгай нь явж шалгаж харж байснаа,

	— Хүүе Сандааг, чи яасан муухай санаатай хүн бэ? Энэ тэмдэгтэй хонио яагаад холбо оо вэ? Тавь! гэхэд нь

	— За битгий дэмий ярь! Тэр муу шодон сүүлтээр яах вэ. Өөр хонь үлдээе гэж Сандагийг дургүйцэн хэлэхэд авгайн нь царай барсхийж уур нь хүрээд

	— Чи битгий галзуураад бай. Цаадах чинь чиний юм биш, ээж аав минь амьд байхдаа надад өгсөн малын удам шавхруу байгаа юм гээд авгай нь хонио холбооноос султгах гэж оролдоход дэргэд ойрхон байсан Чулууны сэтгэл зовж холбоог сулруулан, тэмдэгтэй хонийг мултлан тавихад авгай нулимсаа нууцхан арчаад сүүрс алдаж билээ. 

	Түүнийг харж байсан Сандаг авгайгаа зэмлэн,

	— Чи яасан золиг вэ? Ажилд саад болоод... Тийм байлаа ч нэгдэлд нийгэмчлэхэд яадаг юм бэ? Ёстой хувийн өмчийн шунал шингэсэн золиг! гээд сүрхий хувьсгалч байдлаар зандран хэлэхэд нь өчиг алдалгүй хэрэлдэж

	— Тэр муу шунал, үзэл чинь надаас өөрт чинь илүү байж харлах вий дээ гэхэд Сандаг үнэндээ хэлэх муу үг нь олдсонгүй уур нь хүрсэн янзтай зөрүү харж ажлаа хийлээ. 

	Хонь нийгэмчлэх ажил удаан цаг эзэлсэнгүй, халуун наранд хурж бөөгнөсөн хонийг захаас барьж хэдэн урт холбоонд жирийтэл зэрэгцүүлэн холбоод нийгэмчилж байгаа хонийг комиссууд нэгдлийн тамга тэмдэг тавиад дансаа бичиж дахин шалгаж тоолно.

	Үүгээр Сандагийнх нэгдлийн гишүүн гүйцэд болж дүрмийн шинэ төслийг баримтлан амины өмчийн малыг үлдээж байгаа аж. Сандаг авгай охин хоёртойгоо үлдээж авсан малынхаа тухай түр зуур ярилцан зогсоод

	— За хүү минь, хонио тавихаас өмнө хонь бүрийнхээ хишгийг нь авч хадгална шүү! гэж Сандагийг аяархан хэлэхэд нь Чимэд сайн ойлгохгүй 

	— Юу гэнэ ээ, яаж авдаг юм бэ? гэж хариулахад

	— Энэ яасан юм ойлгодоггүй хүүхэд вэ? Хонь бүрийн зөв талын хээлээс нэг туг ноос ав! гэхэд нь Чимэд сая ойлгож тийм ёстой юм уу? гэсэнд

	— Тийм тийм, миний муу охин яаж мэдэх вэ дээ гээд гаднын хүн харахад хорин нас хүрээд байгаа том хүүхнийг нялх хүүхэд шиг хөөрхийлөн эх нь хажуугаас нь хэлээд Чимэдийг дагуулан хониныхоо захаас нь хишгийг нь авч эхэлтэл

	— Одоо холбоогоо цувах уу ч гэсэнгүй «Хүүе хүү минь байзнаарай» гэж Сандагийн хэлэхийг дуулсангүй нэгдлийн туслах ня-бо хөөргөндүү зантай залуу холбоотой хонийг цаад талаас нь учир зүггүй цувахад усны боомт тавьж байгаа юм шиг ярсхийж хонь тарж хотоор дүүрлээ. "Ээ чааваас хишгийг нь авч чадсангүйеэ, малын буян надаас ингээд нэгмөсөн зайлж байгаа нь энэ үү?" гэж Сандагийн дотор нь харанхуйлж хоёр нүдийг нь нулимс бүрхээд гараа зангидан толгойгоо шаагаад авах гэснээ арай чадсангүй духаа чанга атгаад тонгойж зогстол ойролцоо байсан Чулуун Сандагийн бие нь эвгүй болохыг ажиж мэдээд халуун наранд ажиллаад толгой нь эргэж байна уу гэж бодоод дэргэд нь очиж түшиж зогсоод

	— Та яаж байна? гэтэл Сандаг урт гэгчээр сүүрс алдаж

	— Дотор нэг аягүй болоод явчихлаа, хүү минь, наранд халаад тэр юм уу гэхэд нь

	— Та гэртээ ор! Тамхиа тат! Хүйтэн юм уу, гэсээр түшиж гэрт нь оруулахад авгай охин хоёр нь айж бусад нөхдийн сэтгэл нь зовоод тэднийг түр зуур тавгүй байдалд орууллаа. Гэрийн дотор мал нийгэмчилсэн хүмүүс орж ирсэнд урьд бэлдсэн ёсоороо бяцхан найр хийхээр тавагтай идээ, хувинтай элгэн тараг тавиад тогооноос нуурсан шаргал цагаан цайг данханд яаруухан уудлангуут, аяга саваа угааж арчаад хүмүүст хамгийн түрүүнд цай хийж барилаа. Шимийн архи гараагүй болохоор хоршооны улаан, цагаан хоёр жижиг шил архи гаргаж цай идээгээ өрсөн ширээн дээр тавиад эргэж цагаан даавуугаар бүтээсэн том тавагтай юм дааж ядан авчирч бүтээлгийг нь авахад тарган хонины чанасан мах хөрж загссан зузаан том ууцны хөлрөөд шаргалтан харагдах нь өглөөнөөс, хойш үдэш болтол хоньтой ноцолдож ажил хийсэн хүмүүсийн хорхойг хөдөлгөсөн аж.

	Сандагийг толгойгоо бариад уйтгарлан суухад бусад нь сэтгэл нь зовсон шиг дуугүйхэн, найр хөгжилгүй идээнээс чимхэн амсах төдийгөөр эхэлж байтал авгай нь Сандагийн царай өөд нэг харснаа

	— Чи тэр шилтэй юмаа задалж наад ууцаа таллаач! гэхэд Сандаг аргагүйн эрхэнд өндийж байгаа янзтай «юу боллоо ч гэж найр хийх юм билээ дээ» гэж бодоод урамгүйхнээр архины бөглөөг ханзалж хундагануудад хийгээд хүмүүст дэс дараалан барилаа. 

	Нэгдлийн орлогч дарга хундагатай архийг бариад жаахан дуугүй сууснаа хоолойгоо засангуут

	— Нөхөд өө! гэхэд бусад нь түүн тийш ширтэн чимээгүй, гэрийн дотор нам гүм боллоо. Дарга үгээ үргэлжлүүлэн хэлэхдээ, — Бид аз жаргалтай сайхан үед амьдарч байгаа улс аа. Одоо цаашаа улам сайн сайхан болохын төлөө урагшаа эрч хурдаараа явж байна. Энэ бол манай энхрий хайрт нам засгийн ач, агуу их Зөвлөлт улс тэргүүтэй нийгэм журмын их лагерийн харилцан туслалцаа хамтын ажиллагааны үр дүн мөн. Хоёрхон сарын өмнө хуралдсан манай Намын Төв Хорооны гуравдугаар бүгд хурлаас манай орны эдийн засагт нийгэм журамт үйлдвэрлэлийн харьцаа ялсныг дүгнээд бүх фронтоор нийгэм журмын материал техникийн баазыг улам түргэн хөгжүүлэхээр түүхт шийдвэрийг гаргалаа. Манай орон нутаг дахь ардын аж ахуйтнууд нэгдэлд орж гүйцсэнээр тус нэгдэл хоёр мянга шахам хүнтэй 70 мянга орчим малтай нийгэм журамт хоршоолсон том аж ахуй болж цаашдаа малын тоо толгойг өсгөж, ашиг шимийг нь нэмэгдүүлэхийн зэрэгцээгээр газар тариалангийн ажлыг мал аж ахуйтай хослон хөгжүүлж барилгын ажлыг их өрнүүлж гишүүдийн аж байдал, соёлын хэмжээг маш богино хугацаанд дээшлүүлэх замаар нүүдлийн байдлаас суурьшилд шилжих зорилт тавигдаж байна.

	Намынхаа заалт хайр халамжид зоригжсон манай нэгдлийн хамт олон тавигдсан зорилтыг амжилттай биелүүлэхийн төлөө зориг бадрангуй ажиллаж байна гэж хэлээд нэгдлийн гишүүн Сандаг түүний гэр бүлийн хүмүүст баяр хүргэж сайн сайхныг ерөөгөөд хонь маллаж өсгөхдөө их дадлагатай сайн малчин Сандаг одоо нэгдлийн хоньчин болоод өөрийн сайн ажиллагаа шинэ нөхцөл шаардлагад зохицуулан улам сайн үлгэр жишээ, амжилт бүтээл гаргана гэж итгэж байгаагаа хэлээд энэ хундагаа нэгдлийнхээ түргэн хөгжил амжилтын төлөө, гишүүн нөхөр Сандаг, түүний гэр бүлийн хүмүүсийн эрүүл мэнд, цаашдын ажлын их амжилтын төлөө ууцгаая гэхэд цөм босож хундагаа тулгалаа. 

	Чимээгүйн дунд чангахан ярьсан орлогч даргын үгийг Сандагийн хүргэн ах болох дүлий өвгөн Базар гуай хүртэл дуулаад сэтгэл нь хөдөлсөн бололтой аягатай архиа барин босоод

	— Ерөөл бат сайхан өлзий хутаг орших болтугай! гэж бүдүүн дуугаар хэлэхэд хүмүүс хөгжилдөн инээж өвгөнийг хүндэтгэн очиж хундага тулгаад сууцгаалаа. 

	Сандагийн бүрхэг байсан сэтгэл цэлмэх мэт болж, би ч олондоо хүндтэй, хийж чадах ажилтай хүн. Одоо ч олон юм бодолгүй нэгдэлдээ л зүтгэнэ дээ гэж бодсоноо өөрөө хоньчин болж байгаа болохоор нийгэмчилсэн хонийг нь туугаад явахгүй гэж гэнэт санаанд нь орж

	— Ээ тийм, сая хишгийг нь авч чадсангүй гэж бас дэмий юманд цухалдаж үхэх шахав аа даа, хүн ялимгүй юманд ингэж цухалдах осолтой золиг байна шүү гэж сэтгэлээ тайтгаруулан сайхан зан гаргаж нөхөдтэйгөө ярих шалтгаан эрж суутал

	— Сандаг гуай, танай суурь яг л таван зуун хоньтой болно гэж анх ирэхтэйгээ зэрэг ярьж байсан зүйлээ орлогч дарга давтан хэлэхэд хонь нийгэмчлэхийн урьд ярианд гадна байснаа оролцоогүй хожигдсон авгай нь учрыг нь ойлгохгүй

	— Тэр чинь юун хонь бил ээ? Маргааш хонь явчихаар үлдсэн хэд нь хотонд тогтохгүй яана даа гэсэнд

	— Чи юу яриад байна. Нэгдэл хонио тууж явахгүй, би нэгдлийн хоньчин болоод байна. Хонь таван зуугаар суурилна. Манай дээр зуу гаруй хоньтой Содовынх ирж бууна гэж Сандагийг тайлбарлахад авгай нь сая ойлгож баярлаад,

	— Өө тийм үү, би ч мэдээгүй л байна шүү гэхээр нь нэгдлийн орлогч дарга

	— Тийм тийм, хонь цөөрөхгүй, олширно. Манай Сандаг гуай дан хоньчин биш бас суурийн дарга хүн шүү дээ гээд орлогч даргыг инээхэд түүний өргөн шар царайн дунд том алаг нүд нь Сандаг, авгай хоёрт ээлжлэн тусна.

	— Дуулж байна уу, чи! Би та нарын дарга болж байгаа хэрэг шүү дээ гээд Сандаг нүдээ ирмэнгүүт гөлгөр хөх нүүрэнд нь баярын тэмдэг илэрч хошигнон хэлэхэд авгай нь баярласан янзтай

	— Хэ хэ гэж инээмсэглэснээ, — За чи бид хоёрын дарга ч яамай, ажлаа сайн хийж чадвал боллоо гэхэд.

	— Чадна. Чадалгүй яах вэ гэж Сандаг бататган хэллээ. 

	Ингэж Сандагийн хонио нийгэмчлэхэд зориулан хийсэн бяцхан найр нь эхэндээ зовуурь тавгүй байсан нь дорхноо замхарч баясгалан хөгжил цэнгэлтэйгээр төгссөн билээ.

	Дэлгэр зуны долоодугаар сар дундаа ороод улсын их баяр наадам өнгөрлөө. Дэлхийн ногоо гоц сайхан дэлгэрч өнгө бүрийн цэцэг дэлбээгээ дэлгээд хүн бүрийн сэтгэл хөдөлмөрийн амжилт өөд тэмүүлнэ. Өгөөмөр баян энэ зуны байгаль нь өргөн түмэн нэгдэлчдийн сэтгэлийг дэмжих мэт.

	Хоёрхон өдрийн өмнө «Энх оргил» нэгдлийн 1959 оны эхний хагас жилийн ажлын дүнг гаргаж нэгдлийн төвд идэвхтний зөвлөгөөн боллоо. «Оргил» нэгдэл өнгөрсөн жил баруун талдаа байсан «Энх хөгжил» нэгдэлтэй нийлэхэд гишүүдийн саналаар хоёр нэгдлийнхээ нэрээс оруулан «Энх оргил» гэж нэрлэсэн аж. Зөвлөгөөнд нэгдэл бригадын хариуцлагатан, тэргүүний ажиллагаатай гишүүд оролцож хагас жилийн ажил олсон амжилтыг сонсоод оршиж байгаа дутагдлыг арилгаж хойшид сайжруулах талаар тодорхой ярилцаж хурцхан шүүмжлээд нэгдлийн үлгэрчилсэн дүрмийн шинэ төсөл дүрмээс илүү байгаа амины өмчийн малыг дахин нийгэмчлэх нь зүй ёсоор шаардагдаж байна гэж үзэж тус нэгдэлд хэнз баян цөөнгүй болсон нь нэгдэл нийгмийн ажилд саад болж байгааг илрүүлэн, хувьдаа олон малтай хуучин байдгаараа аргацаан амьдрахыг эрмэлзэгч Лүдэв мэтийн хүмүүсийн ажил нь хоёрдож хүч нь хүрэлцэхгүй амин хувийнхаа ажлаас хэтэрч чадахгүй арчаагүй байдалд орсныг баримтаар нотлон шүүмжилсэн билээ.

	Тэр нэгэн өдөр үд шахаж халуун улам хүчтэй болоод ногооны үнэр хурцаар ханхалж бэлчээрт яваа хонинууд тогтон идээшилнэ. Өргөн талын дунд хонио хариулж яваа нэгдлийн гишүүн хоньчин Сандаг мориноосоо бууж суугаад алсыг харж байтал гэнэт хонины нь цаад талаас нэг морьтой хүн гарч ирээд өөр өөд нь чиглэн давхисаар дэргэд нь ирэхийг харвал нөгөө «Хөнөг» Лүдэв аж.

	Энэ юу хийж яваа юм. Бас согтуу яваа биз гэж бодонгуут түүний нүүр өөд нь ажиглан харж

	— Сайн байна уу? гэтэл Лүдэв тулж ирж зогсоод мориноосоо буунгуут

	— Сайн. Сайн байна уу? гэж архи уусан янзгүй мөртөө тун баяр баясгалангүй царай нь бүрзийж нүдний нь зовхи хавдсан харагдана. Тэр тамхиа дахин дахин татаад ярих ч үгүй нэг л юм хэлэх гээд сэтгэл нь зовоод хэлж чадахгүй байгаа янзтай.

	— Чи хаа хүрнэ. Ямар ажилтай явна гэтэл гайхсан байдлаар нүүр өөд нь нэг муухай харснаа

	— Холдохгүй, чамтай л уулзах гэж ирлээ гэхэд Сандаг гайхваас Лүдэв өөдөөс нь хялс гэж харуут, — Сандаг минь, чи юу бодож байна?

	— Юу бодох вэ. Хонио л хариулж, их таргалуулж олон хөдөлмөр өдөр хийе л гэж бодож байна. Чи юу ярих гээд байна даа, Лүдэв минь?

	— Юм бодох цаг болоод байна шүү. Хөх толгойт золиг минь, үлдсэн хэдийг чинь дахиад хамах гэж байна

	— Чи юу яриад байна. Би ойлгохгүй байна.

	— Юу ойлгохгүй байна гэж, өдөр болгон сонин хэвлэлд гараад радиогоор яриад хурал зөвлөгөөн болоод байхад үлдсэн хэдийг чинь хамж үгүй хоосон болгоно. Залуу нь ч яах вэ, чи бид хоёр шиг хөгшин яаж амьдрах вэ? гэхэд нь мал дахин нийгэмчлэх тухай ярьж байгааг сая ойлгож Сандагийн санаа амраад

	— За за бачимдах юу байх вэ. Илүүг нь нийгэмчилж л байг. Би ч шинэ дүрмийн дагуу нийгэмчилсэн, дахин нийгэмчлэх биш гэсэнд

	— Ээ дээ, чи ч тайван хүн юм даа, ялгаагүй хамна. Өмнөговь аймагт өрхөд аравхан толгой мал үлдээсэн гэнэ билээ. Яг л тэр замаар орлоо. Чи хожигдож байна. Арга эвээ олооч гэхэд

	— Яаж олох вэ? Тоотой мал өгдгийг нь өгөөд л үлдэх нь үлдэнэ биз.

	— Яаж олох вэ? гэнэ шүү. Чи бас сайн бод! Ганц идэшний мал ч гэсэн авч үлдэхийн төлөө энд тэнд нийлүүлэх, ганга жалгад хүртэл нуухгүй юу? Ядаж ганц эр хонь ч гэсэн төхөөрч аваач гэхэд Сандаг

	— Би малаа дахин нийгэмчлэхгүй байх аа гэж бодсоноо гайхалзаж, халуун зун тарган иргэ алж идээд яах юм билээ дээ гэж санаад

	— Чи өөрөө яасан юм бэ? гэтэл

	— Би хонь байтугай үхэр унагаасан. Тэвш тэвшээр чанаад л идэж байна гэхэд нь, галзуурч байгаа золиг уу даа. Үнэн бол уу гэж санаад Сандаг түүнийг эгцлэн нэг сайн хараад

	— Нээрээ юу, үхэр гэнэ ээ? Ямар насных вэ?

	— Тэгэлгүй яах вэ, гүйцсэн сувай үнээ унагаасан, идээд барахгүй ялзарчихвал нохойгоо цатгана даа гэхэд Сандагийн дургүй нь хүрч яримааргүй санагдаад бостол Лүдэв даган босоод

	— Сандаг минь чамайг итгэж найдаж нэг юм гуйх гэж ирлээ. Чи зогсоод чагнаж байгаач гэсэнд Сандаг мориндоо мордож явах гэснээ тээнэгэлзэн зогстол

	— За муу нөхөр чинь энэ явдал өнгөртөл танай хонинд арван иргэ нийлүүлье, тавыг нь чи шанд аваарай, сайн хонь шүү. Манай мал өө нь барагдсан хэдэн юм байдгийг чи өөрөө мэдэхгүй биш дээ гээд гар нь чичирч албан хүчээр зэвхий царайгаа үрчийлгэн инээхэд Сандагийн дотор палхийгээд зүрх нь улам чанга цохилж таван иргэ үнэгүй олно гэдэг сайхан санагдавч илэрвэл хүүхдүүдийг минь хөөдөж орхино гэж бодонгуут

	— Тэр ч горьгүй дээ. Лүдэв минь өөрөөр сайн явъя. Илэрвэл би хэрэгт орно гэхэд Лүдэвийн царай эвгүй болоод уур нь багтаж ядан бүдүүн монцгор яргай ташуураа нэг гартаа атгаад хөлөөрөө газар дэвсэлж

	— Чи ийм хариугаа барсан хүн юм вий. Чамайг гуйхгүй, над туслах хүн олдоно. Заяагүй хүн амандаа орсон шар тосыг хэлээрээ түлхэнэ гэдэг чинь энэ дээ. Чи тийм их хувьсгалч хүн гээ. Чамайг хэзээд нэг чадна даа гэснээ өврөөсөө модон иштэй тонгорог гаргаж ирээд тэнийлгэж

	— Сандаг намайг алсан гэж бичиж орхиод чиний өмнө хоолойгоо огтолж үхнэ дээ гээд хутгаа гутлынхаа түрийнд нийлэхэд нь «энэ золиг чинь яаж ч мэднэ шүү. Хэл амаар лав намайг хэмлэчих хүн шүү» гэж бодоод Сандаг айж

	— Байз Лүдэв минь, чи яаж байна? Хоёулаа, цааш нь ярья гээд гараас нь барьж авч хутгыг нь автал Лүдэв нүдээ анин бие нь суларч дотор нь муухай болж муужирч байгаа дүр үзүүлж морио түшин тонгойн байснаа өндийж ирээд Сандаг өөд нөгөө уур нь ч байхгүй сайхан нялгануур зан гаргаж

	— Чиний над хэлэх үг ердөө л энэ үү! Чамайг итгэсэндээ хэлсэн юм гэхэд нь Сандаг нэлээд гайхаж зогссоноо, таван иргэ ч бас амар олдох олз биш дээ. Арга нь олдоно биз гэж бодоод

	— Нийлүүлэх эсэхийг чи өөрөө мэд. Эцсийн хариуцлагыг би хүлээхгүй шүү гэсэнд Лүдэв баярлан малилзаж,

	— Айх хэрэггүй, Сандаг минь. Энэ чамд ариун сайхан олз болохоос өөр юм болохгүй. Би одоохон авчирч хонио нийлүүлье. Энэ чинь ер нь түр зуурын алдаа нугалаа болж байна шүү.

	— Би өчигдрийн хурал дээр согтуу Гончигийг ятгаж байгаад "алдаа нугалаа болж байна. Малаа дахин нийгэмчлэхгүй" гэж, хашхируулж орхисон. Аймгаас ирсэн нэг хар юм нэр усыг нь бичиж аваад л дагуулаад орно билээ. Тэр ч яах вэ ч гэх шиг элдвийн юмыг чалчиж байгаад явахад Сандаг хариу юу ч хэлсэнгүй нэг л бүтэлгүй юм болсон санагдаж сэтгэл зовсоор үлдсэн билээ.

	Маргааш нөгөөдрөөс нь эхлээд л дүрэмд зааснаас нь илүү байгаа амины малыг дахин нийгэмчлэх ажил зохион байгуулалттай явагдлаа.

	Нэгдлийн олон гишүүд түүнийг сайшааж баяртай ажиллан дарга нар данс хараагаа барьж нямбай хянамгай, айл өрх бүрийн амьдралын байдал, ажлын чадвартай хүмүүс аль нэгийг нарийвчлан судлаад амины өмчид үлдэх болон нийгэмчлэх малын тоог гаргаж, нийгэмчилсэн малыг нэгдлийн сууриудад хүлээлгэж өгнө. Бригадын дарга Чулуун энэ ажлыг голлон хийж байгаа хүний нэг болохоор өдөр шөнө өглөө үдэшгүй ажиллаж гэр орондоо ч тоотойхон үзэгдэх боллоо. Ийм чухал ажилд нягт нямбай хандах нь туйлын зөв гэж Сандаг дотроо Чулууныг сайшаах боловч өөрийн нь хийсэн бүтэлгүй ажил сэтгэлд нь орж түүнийг өдөр шөнөгүй шаналгаах аж. 

	Нэг өглөө Чулууныг эртлэн босоод цайгаа ууж суухад нь Сандаг ярилцах гэж шийдээд босож нүүр гараа угаагаад цайгаа ууж эхлэхдээ

	— Манайх чинь дахин нийгэмчлэхэд яах байна даа, хүү минь гэхэд

	— Шинэ дүрмийн дагуу нийгэмчилсэн болохоор хамаарахгүй гэхэд Сандагийн сэтгэл тайвширч Лүдэвийг хонь нийлүүлж өгсөн тухай хэлэх гэж хоолой дээр нь гарч ирснээ хажуугийн нь хүнээс зовоод чадсангүй, үгээ дэмий л булзуулан

	— Лүдэвийнх хэзээ нийгэмчлэх гэж байна? гэтэл өнөөдөр гэхэд Сандаг өөр үг хэлж чадсангүй хоцорлоо. 

	Түүнээс хойш удаж түдэлгүй хоёр гурван өдөр хуй салхи шиг түргэн өнгөрлөө. Тэр нэг өдөр Сандаг бас л хонь хариулж явсаар үдийн хонь хотлох болоход хонио хотлуулаад гэртээ орж иртэл халуунд гэрийн нь эсгий халаад, гал түлж чанасан цайгаа авгай нь тогооноос уудалж байгаа халуун ууртай нийлээд гэрийн дотор бүгчим халуун, орохын аргагүй мэт санагдлаа.

	Энд тэндгүй данс бичиг барьсан хүмүүс тонгойн суугаад сампингийн эрих шажигнуулан, дуугарах заваар ч муухан байгаа бололтой, сайн танихаас Чулуун, нэгдлийн орлогч дарга, нягтлан бодогч зэрэг хүмүүс харагдана. Сандаг тойруулан нэг харснаа мал дахин нийгэмчлэх комисс гэдгийг ойлгож,

	— Сайн байцгаана уу? гээд намуухан дуугаар бүгдийн мэндийг эрсэнд

	— Сайн, сайн байна уу, Сандаг гуай? гэх дуун уван цуван сонсогдлоо. 

	Сандаг тулганыхаа хойд талд суугаад дуугүйхэн гэмгүй царайтай цай ууж эхэлтэл авгай нь тавагтай идээгээ нэмж сэргээж тавиад шаазан аягаа гялалзтал арчиж нийт хүмүүсийг цай уухыг урьсанд тэд нар хийж байсан зүйлээ түр зогсоод цай ууж, тавагтай идээнээс идэхийн хамт элдэв зүйлийг ярилцан шуугилдахдаа Лүдэвийг малаа дарахыг оролдож нуугаад баригдсан, халуун зун үхэр алж идсэн бузар булай байдлыг гаргаж ярихад Сандаг хажуугаас нь дуугүй чагнаж

	— За даа хэрэг биш боллоо гэж айснаа нөгөө зүйлийг мэдэлгүй өнгөр өө юу даа, таван эр хонь минийх болов оо гэж баярлах мэт санагдаад бас зовж царай нь минчийтэл улайгаад хөлс дааварлаж суутал бригадын тоо бүртгэгч залуу цүнхээ уудалж тэвхийтэл боосон төгрөг гаргаж ирээд

	— Сандаг гуай, танд хөдөлмөр өдрийн хөлсний урьдчилгааг олгоё. Энэ дээр гарынхаа үсгийг зураарай гэхэд нь амьдралдаа цалин мөнгө анх удаа авч байгаа Сандаг хоёр зуун тавин төгрөгийг нэгмөсөн өгөхөд нь учиргүй их мөнгийг зүгээр олж байгаа юм шиг санагдан баярлаад нөгөө «Лүдэвийн таван хонинд шунадаг муухай юм боллоо, яаж илчилж үзье дээ» гэж бодоод айх баярлах зэрэгцэн аргаа баран сууж байтал Лүдэвийн тухай яриа бас л үргэлжлэн

	— Лүдэв гэснээс Лүдэвийн имтэй хоёр хонь манай хотонд байдаг чинь юу бил ээ? гэж авгай нь хэлэхэд Сандагийн нүүрнээс гал гарах шиг болж дэмий л дуугүй гаансныхаа үнсийг тогшсон хүн болж доошоо хартал тэдний дундаас Чулуун онцгой анхаарч

	— Яана гэнэ ээ. Лүдэвийн хонь бас дутаад байгаа шүү. Хонь нийлээгүй байгаа гэсэнд бусдын анхаарал нэгэн адил авгайн хэлсэн үгэнд хандаж хонийг гарч үзье. Хэрэв байвал мөн бишийг нь асууж лавлахаар Лүдэвийг дуудъя гээд гадагш гарахад Сандагт орох газар олдохгүй мэт санагдаж тэдний хойноос дагаж хотоо тойрон хонь хураасан дүр үзүүлж явтал тэд нар хотон дундуур самнаж эрсээр Лүдэвийн 10 хонийг имээр нь хөөж, зүсээр нь олж аваад холболоо. Лүдэвийг олж ирэхээр мордсон залуу түүнийг саахалтын хотноос дагуулаад айсуй! 

	Лүдэвийн хонь хотноос гарч байгаа нь тун аягүй санагдаж Чулуун Сандагийн дэргэд очоод

	— Энэ хонь хэзээ яаж нийл ээ вэ? гэж асуухад тэр юу ч хэлж чадахгүй түгдэрч байхад Лүдэв ирж мориноосоо буухад нь нэгдлийн орлогч дарга

	— Танай хонь яагаад энд байгаа юм бэ? гэхэд тэр хэлэх үггүй

	— Тийм байна, хэзээ нийлснийг мэдэхгүй гээд бээцгэнэн зогсоно. 

	Нэгдлийн орлогч дарга уур нь хүрсэн янзтай

	— Чиний хар амиа бодогч муухай санаа манай хөгжилд саад хийж чадахгүй. Өөрийн чинь хар толгойг хорлоно. Бузар арга хэрэглэж өөр бас хаана мал нуусан бэ? Энэ хонь яагаад энд нийлсэн бэ? Шударгаар хэл! гэсэнд Лүдэв дуугүй жаахан зогссоноо дорхноо уйлж 

	— Одоо өөр газар мал байхгүй. Мал маань гүйцлээ. Энэ хонийг би Сандагтай ярьж нийлүүлсэн юм гэж Лүдэвийг хэлэхэд Чулууны дотор арзасхийж бүх биеийн нь хүйтэн хөлс бүрхэх шиг санагдаж «Даанч дээ» гэж гомдон Сандаг тийш хараад

	— Та зөвшөөрсөн юм уу гэвэл Сандаг дуугарч чадсангүй нүдэнд нь нулимс гүйлгэнэж, царай нь минчийн улайгаад 

	— Тийм гэж арай ядан дуугарахад хажууд байсан Чимэд нүүрээ дарж уйллаа. 

	Авгай нь учир зүггүй уурлаж

	— Хүүхдийн минь нэрийг хорлосон муухай тархи чи наад луйварчин Лүдэвтэйгээ хамт яв! гээд л үгээ давхцуулан загнаж гарлаа. Бусад хүмүүс зовж Сандаг Чулуун хоёрын царай өөд ээлжлэн харсаар Лүдэвтэй ярина. Тэр нь

	— Сандаг ямар ч холбогдолгүй, бүх буруу минийх гэж салганан зогсоход Сандаг түүнийг хараад «хар амиа хичээгч муу новш, чи манайг үүнээс илүү яаж мууг минь үзэх вэ дээ» гэж бодон уур нь бадарч ирснээ хувийн өмчийн шунал гэдэг тийм муухай юм даа, энэ ч надад мөн л их байна, таван хонь он жилийн хүнс, олдошгүй эрдэнэ биш дээ. Би түүнд юу гэж шуналаа даа, Нэгдэл маань хоёрхон сар хонь хариулж байхад хоёр гурван зуун төгрөг авчирч өгч байх, миний байж байгаа гэж гэмшин бодож за үүнээс хойш амь хувиа хичээсэн яльгүй шуналыг тэвчиж ажил хөдөлмөртөө амжилт гаргана даа гэж зориглон шийдэж зогсож байснаа тэр хүмүүсийг явснаас хойш ажлаа бодон урагшаа алхлаа.

	Чулуун Чимэд хоёрын гэр барьж хуримаа хийнэ гэдэг яриа нэгдэл бригадын төв, хот айлаар тарж залуучуудын сонирхлыг татах боллоо. Энэ зуны хувьд, ёсолж суугаагүй боловч Чулуун Сандагийнд өөрийн хүнээс ялгагдахгүй байх болсон аж.

	— Хэнтэй уулзана гэнэ ээ.

	— Дэндэв гуайтай

	Хэдэн цагт хаана, орой таван цагт улаан буланд гээд зарлалын самбарын өмнө зогсож байсан хэдэн хүн ярилцаж байхыг Сандаг сонсоод нэг ч их анзаарсангүй. «Төв газар хурал цуглаан мундах биш дээ» гэж санаад Чулууны хүргэн ах, нэгдлийн нярав Навааныг эрсээр нэгдлийн конторт ортол, нэгдлийн намар цагийн ажил ид дундаа явагдаж байгаа болохоор албан хаагчид их төлөв хөдөө ажиллаж өрөө тасалгаануудын олонх нь цоожтой, хүнгүй байгаа бололтой.

	Нэг тасалгааны хаалгыг Сандаг санамсаргүй татаад хартал нэг хүн сууж байхаар нь зөвшөөрөлгүй хаалга татсандаа бантаж хэн болохыг ч таньсангүй. Хаалгыг нь аяархан хаатал дотроос нь

	— Сандааг! гэж таньдаг дуугаар нэг хүн дуудлаа. 

	Хэн бил ээ? гэж гайхалзан эргэж нөгөө өрөөндөө ортол адуучин өвгөн Дэндэв ширээний ард суугаад хэзээний бичгийн хүн шиг цаас харандаа барьсан харагдахад нь «Би хүн буруу таньж байна уу даа» гэж бодоод дуугүйхэн зогсохтой зэрэг

	— Сайн байна уу, чи! Хэзээ ирэв, ямар хэргээр явна? Хэнийг эрээв? гээд дээр дээрээс нь асуухад Дэндэв яах аргагүй мөн. 

	Сандаг хариу мэндлээд түүнийг ширтэн хартал царай зүс нь өнгөтэй, залуухан ч болсон юм шиг. Цоо шинэхэн хүрэн чисчүү дээлийг нямбай гэгчээр өмсөж ахиулан хартал энгэр дээр нь одон тэмдэг нь гялалзаж байх нь сүртэй аж. "Чи чинь хэзээ ингэж том дарга болчих оо вэ?" гэж урьдынхаа байдлаар тоглож хэлэх гэснээ сүрдэж зовоод чадсангүй дэмий л

	— Нярав Наваан хаач аа юм бол? гэтэл Дэндэв гуай хариу хэлэх зав өгсөнгүй. 

	Хаалга тогшиж хоёроос гурван хүн орж ирэхийг харвал нэг нь өглөө хамт ирсэн Чулуун ажээ. Аав хүү хоёр шиг ижил дасал болсон тэр хоёр баяр хөөр болон уулзлаа.

	— Та сайн явав уу? Би таныг эрээд энд бий гэж дуулаад уулзах гэж ирлээ.

	— Сайн явлаа. Сайн байна уу? Ажил чинь амжилттай биз?

	— Сайн. Та их сонин юм үзэж ирэв үү? Яриад байгаарай.

	— Үзсэн сониныг яриад бармааргүй байна. Одоо таван цагт төвийн хүмүүстэй уулзана. Дараа нь бригадаар явна. Бид Улаанбаатар хот Улсын их баяр наадам, баруун тийшээ Батсүмбэр, Жаргалант, Орхоны аж ахуйнууд, хэд хэдэн нэгдэл станц, Хэнтий аймгийн «Хөдөлмөр» нэгдлийг үзлээ гэхэд нь адуучин өвгөн Дэндэвийг Улаан тугийн одонгоор шагнуулсан, улсын их баярт орон нутгаас очсон төлөөлөгчдийн бүрэлдэхүүнд орж Улаанбаатар хот явсан нь Сандагийн санаанд сая орж цочсон юм шиг

	— Дэндэв минь, би чамайг яваад ирснийг сая ойлголоо. Та чинь хэд дэх одонгоо зүүв дээ, цаашид баатар болоосой гэхэд

	— Баярлалаа Сандаг минь, жирийн ядуу малчны хүү би нэгдэл нийгмийнхээ ачаар нам засгийнхаа өндөр хайр шагналыг хоёр удаа хүртэж байна гээд Дэндэв гуайг яриагаа цааш нь үргэлжлүүлэхэд хүмүүс түүний нүүр өөд ширтэн нам гүм чимээгүй боллоо.

	— Улаанбаатар хот ямар түргэн хөгжөө вэ? Би уржнанхан хот орсон хүн дээ, гэтэл төөрчих гээд л байна шүү. Олон давхар гоё ганган барилга, шил толь шиг гудамж, талбайг засаж барьж байгуулах нь урьдын цагт бидний гар барихаас арай түргэн болсон дог оо. Ганцхан барьж босгож байгаа ч биш, бараа элбэг дэлбэг ариун цэвэр, цэнгэл жаргалтай амьдран цэцэглэж, хүний боловсрол өндөр болж, ааш зан нь хүртэл сайхан юм даа гэхэд бичиг эрдмээр гайхуулдаггүй ч гэсэн бэлэн цэцэн үгтэй өргөн олондоо хүндтэй өвгөний яриаг чагнаад сэтгэл хөдөлсөн хүмүүс

	— Тийм шүү! Мөн ч хөгжиж байгаа юм шүү.

	— Би өнгөрсөн хавар хот орсон.

	— Би ч ойрын жилд очоогүй. Үзэх сэн гэж бодох юм.

	— Үзэхэд юу байх вэ. Үхэр тэмээгээр хагас жилийн газар байсан юм. Өнөөгийн үед нисэх онгоцоор үдийн хугархайн л газар гэлцэн өвгөнийг цааш яриулах гэж өднө. Дараагийнхаа яриаг бодож суусан Дэндэв гуай 

	— Манай хөдөө ч бас удахгүй хотоос ялгагдахгүй болох нь ээ. Хойд зүгийн сангийн аж ахуй нэгдлүүд маань мөн ч нижгэр хөгжиж байна шүү. Нэгдэл бригадын төв нь нэг л жижиг хотууд, машин тракторын дуу газар хөдлөм хүнгэнээд хэчнээн ч их газар тариалан тарьдаг юм. Зах хязгаар нь ч харагдахгүй юм. Тариалангийн бүх ажлыг зуун хувь машин трактор, цахилгаан техникийн хүчээр хийдэгдээ л тийм их юмыг тарьж хурааж авдаг юм байх. Тариалан хөгжихтэй зэрэг суурьшин тохижно. Өндөр ашиг шимтэй малтай болно гэдэг зорилго биелэгддэг юм байна. Орхоны сангийн аж ахуй хонины угсааг сайжруулж таримал ногоон тэжээлээр тэжээснээс нас гүйцсэн нэг хониноос арав гаруй кг нарийн ноос авдаг гэнэ. Тэднийх хэдэн түмэн хоньтой юм. Нэгдлүүдэд сайн угсааны хуцаа худалдаж байна. Бас Батсүмбэрийн сангийн аж ахуйн саальчин эмэгтэй Авирмэд нутгийн үнээг эрдэнэ шиш мэт сайн тэжээлээр тэжээж үнээ бүрээсээ жилд гурван мянган литр сүүг саасныг бод л доо гэсэнд

	— Авирмэд чинь сая баатар бол оо биз дээ? гэтэл

	— Тэгсэн. Бид хамт л байлаа. Нарийхан биетэй өндөр нуруутай ид дунд насны сэргэлэн цовоо байдалтай жавхалзсан бор хүүхэн байна. Харваас ажилсаг хүн дээ гэснээ Дэндэв гуай өврөөсөө нэг гоё хайрцагтай тамхи гаргаж ирээд

	— Хотын тамхи, баярын тамхи татацгаа гээд хайрцгийн нь тагийг сөхөн барихад нөхөд нь нэг нэг ширхгийг авч асаацгаалаа.

	— Энэ мэт тэргүүний ажиллагаатай хүмүүс хэдэн зуу мянгаараа байдаг юм байна.

	Зөвхөн зүг захаас нь хэлэхэд энэ. Бид дуулж мэдэж байдаг боловч нүдээр үзнэ гэдэг сайхан юм. Манай нэгдэл ч хөгжиж л байна. Тийм болно. Түүнээс хэдэн хувь илүү хөгжилд цөм хүрнэ. Миний хувьд амьд явахад «алтан аяганд ус ууна» гэгч л боллоо. Цааш нь эх орон эх болсон нэгдэлдээ яаж ихийг бүтээе дээ гэхээс нойр ч хүрэхгүй явж байна шүү, өвгөн чинь гэхэд нь

	— Ёстой тийм. Бид ч таны адил байна. Жаахан яриулмаар санж, уулзалтад бэлтгэхэд нь саад болох нь уу даа гэж нэг нь хэлсэнд Дэндэв гуай тамхиа нэг угсран сороод утааг нь буруу харж үлээнгүүт,

	— Зүгээр хүү минь, би намын үүрийн ухуулагч олон жил хийсэн мөртөө одоо хүртэл бичсэн юм харж илтгэхдээ маруухан шүү дээ. Иймэрхүү л ярилцдаг юм. Бэлтгэж ядах юм алга гэснээ, — Бид сайхан цагт амьдарч байгаа аз жаргалтай улс юм даа. Тэгэх тусмаа манай залуучууд мөн ч сайхан аа гэж Чулуун тийш хараад, — Өвөгчүүл нь ч энэ жаргалтай үеийг ч амархан байж олж өгөөгүй шүү гэдгийг харьцуулан санаж та нар ажлаа улам их эрч бүтээлтэй болгох нь чухал даа гэхэд Чулуун ёстой үнэн үг гээд бусад нөхөд тийшээ харахад цөм тийм гэж толгойгоо дохилцов.

	— Сандаг бид хоёр ч гэсэн хожигдлоо гэх үндэс алга. Сайн сайхныг үзэж явна. Цаашдаа ч улс орон маань улам хөгжинө дэвшинэ гэж санахад бас ч сонин санагдах юм даа гэхэд нээрэн ч тийм дээ гэж бодоод

	— Булган аймгийн нэгдлийн хоньчин Очир гэдэг хүн баатар боллоо гэсэн. Түүнтэй уулзав уу? Ямаршуу хүн байдаг бол? гэж Сандагийг намуухан дуугаар асуухад нь тэрхэн зуур хөдөлмөрийн баатар Очир гуайн атираа суусан тослог бор царай, тогтуун зөөлөн харцтай, гархилсан давхраатай нүд Дэндэвийн сэтгэлд харагдах мэт санагдангуут

	— Уулзахаар барах уу? Сайн танил болсон. Бид хоёр нэг байранд амарч, нэг машинд сууж явлаа. Очир бол дээр цагт ядуу амьдралтай жирийн нэг ард байснаа нэгдэлд орж нэгдлийнхээ хонийг олон жил цуцалтгүй гарамгай сайн малладгаараа нэр гарч удаа дараа сайшаал шагнал хүртэж байжээ. Хонийг олон жил хур таргатай байлгасны үрээр хонь бүрээс авах ноос махны хэмжээг ихээр нэмэгдүүлж чадаад хөдөлмөрийн баатар болжээ.

	Насаар чи бид хоёроос лав дүүгүй. Хөдөөгийн нэг хоньчин өвгөн дөө, гэхдээ ажилч хичээнгүй, даруу төлөв зантай ёстой л одоо цагийн хүн дээ гэсэнд

	— Сайхан өвгөн юм гэж хэлснээ, Сандаг дуугүй болж «хонийг ч сайн маллаж таргалуулж болдог юм даа» гэж бодоод өөрөө хонио таргалуулж байснаа санаж дээхэн нэгдэлд ороод хонь малласан бол би баатраа байя нэг юм дуулж магадгүй байжээ гэж нэгдэлд хожуухан орсноо сая гэмшиж, ойлгож, за одоо ч нэгдлийнхээ хонийг учиртайхан хариулах юм байна даа гэж бодсоноо өөрийнхөө малыг нийгэмчилчхээд маллаж явахад нь хүний юм шиг санагдах нь хэцүү юм даа гэж санаад уртхан гэгчээр сүүрс алдан суудлаа засаж суугаад тэдний яриаг чагналаа. 

	Энэ завсар Чулуун бригадын ажлын талаар асууж Дэндэв гуай хариулж байснаа Сандаг тийш харангуут

	— Чамд Очирын тухай дараа сайн ярьж өгнө. Чи Очиртой адил нэгдлийн хоньчин болж баатрын замд орсон хүн, шулуун замдаа орсноос хойш, урагшаа хурдалж, түрүүлж яваа нөхдөө гүйцээд зэрэгцэн давхина хө гээд малилзтал инээхэд нь

	— Зөв. Манай Сандаг гуай ч муугүй ажиллаж байгаа хүн шүү гэхээр нь Чулуун хадмынхаа нүүр өөд нэг сүрхий хараад

	— Зүгээр саяхан нэг ду... гэж Лүдэвийн хонины тухай хэлэх гэснээ зэмлэл аваад өнгөрсөн юм даа. Дараа ярья гэж санаад зогслоо. Дэндэв гуай яриагаа цааш нь үргэлжлүүлэхдээ: Сандагийн бодсоныг мэдсэн юм шиг 

	— Хөөрхий нас нь ахисан боловч нэгдэлд сая орсны хувиар залуу гишүүн гэнэн явдал гаргавал дор нь сайн хэлж өгч бай гээд Сандагийн нүүр өөд эгцлэн харснаа, — Чамд урьдчилан захихад нэгдлийнхээ малыг хувийнхаасаа хэдэн хувь илүү санаж малла! Нэгдэл маань баян бол бид цөмөөрөө чинээлэг. Хүний юм маллаж байгаа юм шиг санаж явбал үйлс чинь бүтэхгүй шүү, Сандаг минь гэхэд нь Сандагийн бүх бие нь хөлс гарах шиг царай нь улаан болоод «хамаг учир үүнд байна, хуучин бодлыг хаяя даа» гэж бодоод

	— Зөв дөө, тийм байж таарна гэхэд бэлэн хурц үгтэй Дэндэв гуай өлгөн авч

	— Тийм л байгаа юм. Хувиа хичээгч хуучны үзэл бидний хэнд маань ч байгаа юм. Тэр яваандаа арилна. Тэгэхдээ нэгдлээсээ хүнийрхдэг санаа анхандаа ядуу мал хөрөнгөөр бага байсан Чулуун биднээс хувьдаа хүрэлцээтэй малтай чинээлэг байсан нөхөд маань арай илүү байх шиг байдаг юм. Зарим хүн малаа нийгэмчилчхээд хариулж явахад хүний юм шиг санагдаад эвгүй гэж ярьдаг юм. Тийм бодол санаа л бидний шинэ замаар урагшаа давшихад минь саад болж байна гэхэд бусад нь чухам л тийм байгаа юм гэлцэнэ. Үдийн дулаан нарны илч эгц дээрээс шарж тасалгаанд байгаа хүмүүст хүртэл бүгчим дулаан мэдэгдэнэ. Дэндэвтэй ярьж суусан хэсэг хүмүүс удалгүй тасалгаанаас гарч Чулуун Чимэд хоёрын хуримын талаар ярьж зөвлөе гэж санаад Сандаг үлдлээ. 

	— Чи ямар хэргээр явна? гэж Дэндэвийн асуухад Сандаг завшаан болж

	— Нөгөө хоёр хүүхэд маань гэр бараа барих гээд гэтэл Дэндэв гуай түүний үгийг тасалж

	— Би мэдсэн. Хадлангийн дараа өндөр ургацын наадмыг тохиолдуулан Чулуун Чимэд хоёрын хуримыг шинэ байдлаар хийнэ гэж эвлэлийн үүрийн дарга ярина билээ гэсэнд

	— Тэгэх л юм гэнэ. Наваан дөрвөн ханатай гэр бэлдэж байгаа юм байх. Би дотор хэрэгслийг нь бэлдэх санаатай олигтой ч юм олдож өгөхгүй базаах юм өгч чадахгүй нь үү дээ гэж муу охиноо өрөвдөх юм. Гэр нь барагтайхан юм бол өөрийнхөө гэрийг ч болох нь ээ өгье гэж Наваантай ярилцах гээд ирсэн юм гээд Сандагийг уруу царай гарган үглэнгүй хэлэхэд нь Дэндэв гуай үгийг нь дуугүй чагнан нэгдлийн конторын байшингийн жаатгар цонхоор төвийн барилга дээр ажиллаж байгаа хүмүүсийг ажиглан харангуут "Сандаг маань бас л хуучнаараа бодоод хэрдээ бачимдаж явна" гэж санаж, 

	— Сандаг минь, битгий бачимд, чи бид хоёрын гэрлэж байсан цаг биш. Хувийн өчүүхэн хөрөнгөөр амьдарч байсан үе өнгөрч байна гэдгийг дахиад бодооч.

	Өрнөлтийн замд ороод байна. Нэгдэл ч түргэн хөгжинө.

	Тэр хоёр чинь залуу улс өөрсдийнхөө хөдөлмөрөөр хэчнээн сайхан амьдарна гэж санана, гэр байтугай байшин барина. «Хөдөлмөр» нэгдэл, хоёроос гурван тасалгаатай байшин бариад гишүүддээ хоёрхон мянган төгрөгөөр өгч байна. Манай нэгдэл ч гэсэн төвөөс алс, говирхог нутагт байгаа мөртөө энэ барьж байгуулж байгааг хар л даа! гээд Дэндэв гуай харж сууснаа босоод цонхны урд зогсоход Сандаг «Тийм ч юм уу даа» гэж санаад босож түүний дэргэд ирж зэрэгцэн зогсоод нэгдлийнхээ төвийг сая үзэж байгаа юм шиг анхааран нэг захаас нь нөгөөг нь хүртэл тойруулан ширтэж билээ.

	 

	Төгсөв.

	 

	1960 оны 10-р сар

	 

	⁂

	Уг номыг “Болор дуран” шалгуураар шүүсэн болно. 
Программтай танилцах бол сурталчилгаа дээр товшиж холбоос руу орно уу.

	ӨГЛӨГИЙН ЭЗНИЙ СОНОРТ

	Манай номын санд байгаа бүх номыг та хүссэн үедээ ҮНЭ ТӨЛБӨРгүй авч уншиж болно.
Аливаа ажлыг хийхэд зардал гардаг шиг уг номын санг бүтээхэд багагүй зардал гарч байгаа.
Та улам олон ном ингэж унших хүсэлтэй бол бидний ажлыг дэмжин манай номын санд НОМоор болон МӨНГӨөр хандив өргөж болно.

	Таны хандивласан мөнгө:

	— хэвлэгдсэн номыг цахим хэлбэрт оруулах,

	— цахимд оруулсан номыг ариутган шүүх,

	— цахим технологийн тоног төхөөрөмж авах,

	— цахим номын санг өргөжүүлэх,

	— цахим номын сангийн чиглэлээр судалгаа хийж, сурч байгаа оюутан судлаачийг дэмжихэд зарцуулагдана.

	Хандив өргөх данс 

	"Хаан банк"

	5027 8982 35 (төгрөг) ЦОГТ ОХИН ТЭНГЭР САН

	5027 9685 00 (доллар) Tsogt okhin Tenger san

	Qpay-гээр бол (линк)

